
Cred că era aproape unsprezece. Era o dimineaţă însorită 
de martie şi rulam spre reşedinţa de la „Santa Rosa”, unde 
eram aşteptat de proprietarul ei, Jay Franklin Cerf. 

Când m-a sunat, nu mă aflam în birou, dar Paula 
Bensinger, care se ocupă de afacerile mele - şi care s-ar fi 
ocupat la fel de bine şi de mine, dacă n-aş fi deschis ochii la 
timp - l-a asigurat că voi fi la el peste o oră. Cerf nu dăduse 
nici cea mai mică explicaţie, în afară de faptul că era vorba 
de o chestiune urgentă şi confidențială, dar amănuntul că 
era proprietarul de la „Santa Rosa” îi fusese suficient 
Paulei. Îţi trebuie bănet, nu glumă, pentru a-ţi permite o 
proprietate ca aia, iar banii au audt întotdeauna darul de a 
o face pe Paula extrem de serviabilă. 

Când am ajuns la birou, deja răscolise peste tot pentru a 
obţine informaţii despre Cerf şi, în timp ce-mi aranjam 
ţinuta, îmi povesti tot ce aflase despre el din colecţia 
noastră de tăieturi din ziare, referitoare la personalităţile 
din Ocean City. Cerf era preşedintele lui „Red Star”, o 
imensă societate de transporturi şi navigaţie, care acoperă 
coasta Pacificului. Era văduv de doi ani (soţia sa murise 
într-un accident de maşină) şi viaţa sa particulară era 
aproape la fel de agitată ca şi a mumiilor de la muzeul de 
etnografie. Se căsătorise recent cu un manechin şi, după 
cum bănuia Paula, cam ăsta ar fi fost motivul pentru care 
voia să mă vadă. Când un bărbat ca el, în vârstă şi bogat, 
se îndrăgosteşte de un manechin, îmi explică Paula cu 
cinismul ei obişnuit, şi este şi suficient de nătărău să o ia de 
nevastă, atunci cu siguranţă că este încornorat. 

lar în cazul în care nu nevastă-sa i-ar provoca neplăceri - 
Paula are întotdeauna pregătită o teorie de rezervă - atunci 
probabil că era vorba despre fiica sa, Nathalie, o puştoaică 

de douăzeci de ani, infirmă în urma accidentului în care îi 
murise mama, şi care îşi făcea duşmani cu uşurinţa cu care 
taică-său câştiga dolarii. 

— Tipul ăsta e burduşit, nu alta! concluzionă Paula, cu 
acel licăr de invidie care-i apare automat în ochi, imediat 
ce-i vorba despre bani. Şi nu cumva să-l laşi să-şi închipuie 
că serviciile noastre valorează o nimica toată. Şi acum, 
întinde-o. Nu care cumva să se răzgândească. 

— Cine te-ar auzi, ar crede că tu eşti patronul! Am ajuns 
la uşă ursuz de-a binelea şi am adăugat: tu mai bine 
schimbă banda la maşina de scris; de rest, am eu grijă să 
mă ocup! 

— Ţin să remarc că pe-aici doar eu dau în brânci, îmi 
răspunse Paula înţepată. Şi dacă n-ar fi... 

Dar mă aflam pe la mijlocul scărilor. 


Santa Rosa este un soi de paradis de vreo sută de 
hectare, cu teren de tenis, grădini şi fântâni arteziene. De 
fiecare dată când pun piciorul printr-unul din palatele astea 
placate cu aur, de-ale milionarilor, contul meu din bancă 
scoate capul şi mă ia peste picior. 

Aleea care conduce spre casă este mărginită de arbori, 
lărgindu-se într-o răscruce vastă, unde se aflau aliniate 
cinci sau şase maşini. Cea mai mică era un Rolls Royce 
decapotabil, de culoare crem şi albastru-azuriu. Doi şoferi 
filipinezi tocmai o ştergeau de praf cu nişte pămătufuri, 
având un aer atât de dezgustat de ceea ce făceau, încât 
mi-am zis că religia lor probabil le interzicea acest gen de 
muncă. 

La dreapta răscrucii se înălța casa, o mică glumă 
nevinovată: pe puţin două duzini de camere, o uşă de 
intrare suficient de mare pentru a permite trecerea unui 
camion de cinş'pe tone, şi nişte glasvanduri care dădeau 
spre o terasă de unde-şi putea lua cu uşurinţă zborul orice 
tip de bombardier. 

M-am îndreptat către uşă şi am dat cu ochii de o logie 

acoperită, în faţa căreia se întindeau două straturi de 
begonii roşii şi galbene. M-am oprit să admir florile, dar şi 
să-mi trag sufletul, şi m-am pomenit faţă-n faţă cu o 
puştoaică, ce făcea plajă într-un scaun cu rotile, de invalid. 
Nu a părul surprinsă văzându-mă şi mi-a aruncat o privire 
atât de pătrunzătoare din ochii-i adânc înfipţi în orbite, 
încât, am avut senzaţia dezagreabilă că-mi poate citi cele 
câteva scrisori din portvizit şi că-mi poate număra 
mărunţişul din buzunar. 

Cred că avea douăzeci şi patru, douăzeci şi cinci de ani; 
era mică şi avea aerul aspru al unui diamant neşlefuit. 
Privirea îi era ştearsă şi neliniştită, ca a invalizilor, în timp 
ce gura mică şi bine conturată avea colţurile uşor lăsate, ca 
pentru a exterioriza ironia ce sălăşluia sau nu în interiorul 
fiinţei ei. Purta un pantalon de culoare roşiatică, şi o vestă 
din caşmir, prea largă pentru a-i putea observa rotunjimile 
corpului, dacă avusese vreodată aşa ceva, ceea ce mă cam 
îndoiam. 

Mi-am ridicat pălăria şi i-am zâmbit, pentru a-i arăta că 
sunt un tip simpatic, dacă asta aştepta cumva de la mine; 
dar nici pomeneală de aşa ceva. Niciun zâmbet, nicio urmă 
de destindere pe chipul ei, ba mai mult chiar, duritatea cu 
care mă privea se accentua. 

— Eşti de la „Universal Services”? mă întrebă cu o voce 
atât de tranşantă, încât s-ar fi putut tăia pâine cu ea. 

Ţinea o carte pe genunchi şi unul din degetele-i subţiri îi 
rămăsese proptit undeva, pe un cuvânt, ca şi cum ar fi vrut 
să-l împiedice să părăsească pagina. 

— Doamnă, i-am răspuns. „Universal Services” sunt chiar 
eu! 

— Atunci nu intra pe uşa principală! Pentru intrarea 
personalului, o iei la dreapta şi apoi prin spate. 

l-am mulţumit, şi cum îşi reluase lectura, m-am îndreptat 
spre uşa principală. 


— Unde te duci? mă întrebă ridicând tonul şi 

străfulgerându-mă cu privirea. Ti-am spus că pentru 
personal... 

— E la dreapta şi apoi prin spate, i-am retezat-o, ştiu. V- 
am auzit. Domnişoară Cerf, fie vorba între noi şi begoniile 
astea, intrarea ar putea fi şi la stânga şi înainte, ar putea fi 
pe acoperiş sau chiar sub o fântână arteziană, că nu-mi 
pasă câtuşi de puţin. Intr-una din zilele astea, dacă o să am 
timp, o să vin să vizitez locul. Poate că merită osteneala. 
Mi-am notat în agendă şi o să mă gândesc la asta într-o zi 
ploioasă. Oricum, mulţumesc că mi-aţi propus aşa ceva. 

Dar deja îşi băgase nasul în carte şi nu avea aerul că mă 
ascultă. Părul lung şi negru îi cădea în faţă, ascunzându-i 
figura de ochii mei. Cu atât mai bine. Puteam paria că avea 
mutra cuiva care tocmai înghiţise o Vicspe. 

M-am îndreptat spre uşa principală. Starea mea de spirit 
devenise un pic mai ucigătoare decât cea de dinainte de a 
o întâlni, şi aveam convingerea intimă că tipa nu era în 
niciun caz genul de fată pe care s-o duci la cinema şi să-i 
pipăi pulpele pe întuneric. 

Valetul care mi-a deschis era un tip masiv, cu aer 
maiestuos, cap de fost politician şi maniere de episcop. l- 
am spus cum mă numesc şi mi-a răspuns că domnul Cerf 
mă aştepta. M-a condus printr-un hol un pic mai mic decât 
gara Pennsylvania, dar nu cu mult, şi de-a lungul unui 
culoar în care armuri, având spânzurate deasupra săbii în 
cruciş, erau înşirate ca şipcile unui gard. A trebuit să 
coborâm o grămadă de trepte şi să trecem prin sala de 
biliard, pentru a ajunge la un lift care ne-a dus până la 
etajul al doilea. Am ieşit din lift şi am ajuns până la urmă 
într-o încăpere situată deasupra grădinii şi sub care se 
vedea, în depărtare, oceanul. Părea a fi biroul ştabului. 

— Îl voi anunţa pe domnul că îl aşteptaţi, spuse 
episcopul, înclinându-se discret; cred că va veni imediat. 


Jay Franklin Cerf avea exact aerul a ceea ce reprezenta 
de fapt, o societate de navigaţie de şase milioane de dolari. 
Avea un aer arogant şi autoritar, care nu îndemna câtuşi de 
puţin la glume, şi se vedea dintr-o privire că nu sărise peste 
nicio masă în viaţa lui. Era mare şi puternic. Tenul său avea 
culoarea unui amestec nostim de mov şi brun, iar ochii îi 
erau ca ciuboţica-cucului, şi la fel de impersonali. La prima 
vedere, îi dădeai din plin cincizeci de ani, dar încă arăta 
zdravăn. Din creştetul capului, care începuse să cam 
chelească, şi până în vârful picioarelor, era imaginea ideală 
a tipului care reuşise în viaţă. 

A intrat brusc în încăpere, a închis uşa şi m-a măsurat din 
ochi cu privirea aia pe care o au toţi bogătanii când se uită 
la ceva ce i-ar putea costa niscaiva parale. 

— Tu eşti Malloy? a lătrat scurt. 

M-am gândit că indivizii care-şi câştigau existenţa 
depinzând de el trebuiau să aibă genunchii al naibii de 
flexibili, la auzul unei asemenea voci. 

l-am răspuns că eu eram Malloy şi am aşteptat, întrucât, 
lucrând de destulă vreme cu bogătanii, ştiam că singurul 
lucru care îi sâcâie este să audă alte sunete decât ale 
propriei lor voci. 

A mormăit ceva, s-a apropiat de fereastră şi a privit 
afară, fără niciun motiv aparent, decât doar dacă nu 
cumpărase cumva panorama şi voia să vadă dacă merită 
într-adevăr banii. Apoi dintr-o dată, fără să se întoarcă, îmi 
spuse: 

— Aş vrea să aflu câteva detalii în legătură cu firma ta. 

— Sigur că da (măcar să fi avut eu câte zece dolari de 
câte ori pusesem placa asta), poate v-ar interesa să aflaţi 
cum am început? Într-o zi, cineva mi-a spus că bogaţii au 
nevoie de oameni care să le stea la dispoziţie. Cu cât eşti 
mai bogat, cu atât mai mult depinzi de alţii; asta mi-a spus 

tipul ăla, şi avea al naibii de multă dreptate! Când am 
terminat armata, n-aveam nici planuri de viitor, nici bani, 
dar mi-am amintit de vorbele alea. Aşa că am pus pe 
picioare o firmă care răspunde la toate nevoile celor bogaţi. 
Şi iată rezultatul: săptămâna viitoare, „Universal Services” 
îşi sărbătoreşte cea de-a treia aniversare. Nu spun că a fost 
o idee genială, nu, dar am câştigat ceva bani şi m-am 
distrat binişor. 

Firma mea se ocupă de orice treabă, pentru orice client. 
Cu condiţia să nu depăşească prea mult limitele legalităţii. 
Putem să ne ocupăm la fel de bine de un divorţ, cât şi de 
procurarea unui elefant alb. De când am început, împreună 
cu asociaţii mei am închis pliscul la şantajişti, am 
supravegheat drogaţi, am însoţit un grup de tineri în jurul 
lumii, am făcut cercetări privind nişte copii din flori, am 
prins un urs grizzly pentru un client care voia cu tot 
dinadinsul să împuşte unul şi am aranjat lucrurile pentru o 
tânără care avea prostul obicei să se plimbe noaptea pe 
acoperişuri, în timp ce dormea. Asta am făcut noi pentru 
clienţii care voiau ceva, fără ca ei să fie amestecați. Din 
clipa în care sunt angajat de cineva, îl şi protejez, iar dacă 
mi se plătesc onorariile - şi să ştiţi că sunt consistente - nu 
mai există alte cheltuieli. Este o treabă bine făcută pentru 
cei cu mulţi bani, la care garantăm discreţie totală. 

În timp ce-mi recăpătăm răsuflarea, îmi spuse cu o 
uşoară agasare în glas: 

— Da. Cam asta mi s-a povestit. Se îndepărtă de 
fereastră, apoi continuă: ia loc; ce vrei să bei? 

— M-am aşezat şi i-am răspuns că nu vreau să beau 
nimic, dar şi-a închipuit că probabil glumeam, fiindcă s-a 
îndreptat spre un bar mobil, burduşit ochi, şi a amestecat 
două  cocteiluri cu o dexteritate care demonstra un 
antrenament îndelungat. Mi-a pus paharul la îndemână. Pe 
celălalt l-a ţinul în mână şi l-a examinat, ca şi cum n-ar fi 
ştiut ce să facă cu el. 

— Dacă există ceva ce pot face pentru dumneavoastră, 
indiferent ce, voi începe prin a vă câştiga încrederea, şi 

apoi voi face treaba aceea cu tragere de inimă, şi puteţi fi 
sigur că va fi ceva discret şi bine făcut. 

Ridică rapid capul şi-şi încruntă sprâncenele: 

— Nu te-aş fi chemat dacă n-aş fi fost convins de asta, 
îmi spuse scurt. Am o treabă pentru tine. Nimic 
nemaipomenit. Cel puţin, pentru tine... Pentru mine, da. 

Am profitat de liniştea lungă, meditativă, care urmă, 
pentru a sorbi din cocteilul meu. Daţi aşa ceva unui cal și o 
să-l vedeţi cu copitele în aer. 

A reluat brusc: 

— Înainte de a intra în detalii, aş vrea să-ţi cunosc 
părerea despre o descoperire ciudată pe care am făcut-o. 
Vino cu mine. Am să-ţi arăt ceva. 

M-a condus într-o cameră mare, luminoasă, în care se 
intra din mijlocul culoarului. Un dormitor tipic feminin, dacă 
era să te iei după expoziţia de produse cosmetice şi alte 
fleacuri de-astea muiereşti îngrămădite pe o toaletă. 

Deschise uşa unui dulap din perete, din lemn de nuc şi 
oglinzi, teribil de impresionant, şi scoase o valiză din piele 
de porc. Mi-o puse la picioare şi se dădu înapoi. 

— Deschid-o, îmi spuse brusc, şi uită-te ce-i înăuntru. 

M-am aplecat, am tras cele două fermoare şi am desfăcut 
minunea. Era burduşită de-o îngrămădeală ciudată din cele 
mai diverse chestii. Portţigarete, portvizite de piele, două 
inele cu diamante, trei pantofi desperecheaţi, o colecţie de 
linguri provenind de la mai multe restaurante de lux, vreo 
şase brichete, dintre care câteva aveau iniţiale, mai multe 
perechi de ciorapi de damă, cu eticheta încă agăţată, un 
foarfece, două bricege, dintre care unul cu plăselele de aur, 
trei stilouri şi o statuetă de jad reprezentând o femeie 
goală. 

— Asta voiam să-ţi arăt, îmi spuse cu o voce indiferentă. 
Acum să ne întoarcem în biroul meu. 

O dată ajunşi, se aşeză şi mă întrebă: 

— Ei, ce părere ai? 

— Exceptând statueta şi lingurile, restul nu-mi spun 
nimic. Dar totul pare a fi „recolta” unui cleptoman. 

— Da, exact la asta mă gândeam şi eu. 

A respirat adânc. l-am sugerat: 

— Dacă o fi vreo glumă? 

— Nu este nicio glumă! Vocea îi devenise dură. De când 
m-am căsătorit, eu şi cu soţia mea am fost invitaţi într-o 
grămadă de locuri. Majoritatea acestor obiecte aparţin unor 
prieteni sau cunoştinţe. Statueta din jad aparţine doamnei 
Sydney Clegg. Îmi amintesc ca am văzut-o la ea. Briceagul 
cu plasele de aur este al lui Wilbur Rhyskind, scriitorul. 
Lingurile sunt de la restaurantele unde am fost. Nu, mi-e 
teamă că nu e vorba de o glumă. 

— Deci, asta-i treaba de care vreţi să mă ocup? 

Mai înainte de a-mi răspunde, îşi scoase un trabuc, îi tăie 
vârful şi şi-l aprinse, cu o mână nu tocmai sigură. 

— Da. Asta-i, sfârşi prin a-mi spune. 

După care făcu o pauză lungă. 

— Este o poveste foarte neplăcută şi pe deasupra 
dubioasă, zise  examinându-şi  trabucul. Trebuie să 
mărturisesc, că nu ştiu prea mare lucru despre nevastă- 
mea. Vorbea încet, cu o voce dură, sigură, impersonală. A 
fost manechin la Casa de mode Simeon din San Francisco. 
Am întâlnit-o la o prezentare de modă. 

S-a oprit să-şi treacă mâna prin păr, fără niciun motiv 
evident. 

— Ne-am căsătorit la trei săptămâni după ce ne-am 
întâlnit, asta se întâmpla acum patru ani. Căsătoria noastră 
a fost dintre cele mai discrete, chiar secretă, pot spune. 
Lumea n-a fost la curent decât de foarte puţin timp. 

— De ce v-aţi căsătorit în secret? 

S-a aplecat înainte şi şi-a strivit trabucul în scrumieră. 
Gestul spunea multe. Mi-am dat seama că era într-o 
asemenea dispoziţie, că şi-ar fi sfărâmat fotoliul fără să 
stea prea mult pe gânduri. 

— Fiica mea este un copil din cale-afară de nervos. Mama 
ei o adora. Pentru Nathalie a fost un şoc groaznic când i-a 
murit mama. Anita - adică nevastă-mea - şi cu mine am 
hotărât s-o protejăm pe Nathalie şi să nu facem vâlvă cu 

nunta. 

— Dacă pricep bine, fiica dumneavoastră şi doamna Cerf 
nu prea se înţeleg? 

— Nu. Nu se înţeleg. Colţurile gurii i se lăsară în jos. Dar 
asta n-are nimic de-a face cu treaba cealaltă. Ce vreau eu 
să ştiu este dacă soţia mea este cleptomană, da sau nu. 

— Aţi întrebat-o ceva în legătură cu chestia asta pe 
doamna Cerf? 

Văzându-l aproape sufocat, mi-am dat seama că ideea 
asta nici măcar nu-i trecuse prin cap. 

— În niciun caz! Şi nici nu am de gând. Nu este femeia pe 
care s-o poţi descoase aşa de uşor. 

— Cine ştie, poate că e vorba de o lucrătură menită s-o 
discrediteze pe doamna Cerf. Nu ştiu dacă v-aţi gândit la 
aşa ceva Nimic mai simplu decât să pui valiza asta în dulap. 

Rămase aşezat, imobil, cu ochii aţintiţi asupra mea. 

— Şi cine să facă una ca asta? mă întrebă cu o voce de 
gheaţă. 

— Asta trebuie s-o ştiţi dumneavoastră mai bine ca mine. 
Munca mea îmi cere să analizez toate posibilităţile. Mi-aţi 
spus că doamna Cerf şi fiica dumneavoastră nu prea se 
înţeleg. Este un lucru care trebuie luat în considerare. 

Figura i se crispă şi-mi aruncă o privire duşmănoasă. 

— Am să te rog să n-o amesteci pe fiica mea în toată 
istoria asta! 

L-am lăsat în pace să se calmeze şi apoi l-am întrebat: 

— Mai întâi, ce v-a determinat să scotociţi prin dulapul 
doamnei Cerf? V-aţi aşteptat să găsiţi ceva în valiza asta, 
sau aţi nimerit peste ea aşa, din întâmplare? 

— Am crezut că soţia mea este şantajată, îmi răspunse, 
coborând vocea. l-am cotrobăit printre lucruri pentru a 
încerca să descopăr dovada, şi am dat peste valiza aceasta. 

— De ce aţi crezut că o şantajează cineva pe soţia 
dumneavoastră? 

— l-am dat în fiecare din lunile astea nişte bani, spuse ca 
şi cum fiecare cuvânt, i-ar fi râcâit gâtul. Mult mai mult 
decât i-ar fi trebuit. Întrucât nu prea era obişnuită să umble 

cu bani, am aranjat cu banca la care i-am deschis cont, să-i 
ştiu în permanenţă situaţia financiară. Mi-am spus că era 
bine să-i controlez cheltuielile, cel puţin în primul an al 
căsătoriei noastre. În ultima lună a scos de trei ori nişte 
sume foarte mari. 

— Cât? am întrebat, spunându-mi că totuşi trebuie să fie 
amuzant să fii căsătorită cu un asemenea bărbat. 

— Cinci, zece şi cincisprezece mii de dolari. 

— Pe ce nume? 

A clătinat din cap. 

— La purtător. 

— Şi dumneavoastră credeţi că a descoperit cineva că 
doamna Cerf a furat obiectele alea şi a şantajat-o? 

— Nu-i exclus. Aruncă o privire pe fereastră. Aş vrea s-o 
urmăreşti pe doamna Cerf când iese la cumpărături. Cât 
mai discret. Dacă se dovedeşte că are tendinţa să 
subtilizeze ceva, să ai grijă să nu fie arestată. Ţin neapărat 
să fie supravegheată zi şi noapte şi deplasările ei să-mi fie 
raportate. Vreau să fiu la curent cu întâlnirile ei şi, în primul 
rând, vreau să ştiu cu cine se întâlneşte. 

— Pot să fac asta. Am o asociată care este hârşită în 
genul ăsta de treburi. Se numeşte Dana Lewis. Poate să 
înceapă chiar din după-amiaza asta. Sunteţi de acord? 

A fost de acord. 

— Am să vă trimit mâine dimineaţă un deviz de 
cheltuieli. Până una alta, am să-i spun d-rei Lewis să fie la 
dumneavoastră după-amiază la trei, dacă vă convine ora. 
Sau poate că-i mai bine să nu vină aici? Unde ar putea să 
vă întâlnească? 

— La „Athletic Club”. Spune-i că o să fiu în salonul pentru 
femei. 

M-am ridicat. 

— În regulă. Încă ceva, i-am spus, în timp ce apăsa pe 
butonul soneriei. Bănuiesc că nu doriţi în niciun caz ca, atât 
doamna Cerf cât şi fiica dumneavoastră, să afle că m-aţi 
angajat pentru aşa ceva? 

M-a privit uimit. 

— Bineînţeles. De ce mă întrebi asta? 

— Când m-aţi sunat la birou, în dimineaţa asta, aţi folosit 
telefonul din camera asta? 

A dat afirmativ din cap. 

— Mai sunt şi alte derivații prin casă? 

— Da. 

— Dacă aş fi în locul dumneavoastră, aş fi mai suspicios 
când vorbesc la telefon. Când am sosit, am întâlnit-o pe 
fiica dumneavoastră. Ştia că fac parte din „Universal 
Services”. 

Un licăr de agasare îi trecu prin ochi. 

— In regulă, Malloy. Tu fă-ţi treaba ta. Eu o să mă ocup 
de ce se întâmplă pe-aici. 

Am parcurs în tăcere tot traseul până la ieşire, iar când 
episcopul mi-a dat pălăria şi mi-a făcut reverenţa obişnuită, 
l-am întrebat: 

— Doamna Cerf este pe-aici? 

Mi-a aruncat o privire îngheţată, inchizitorială. 

— Cred că este la piscină, domnule. 

Avea un aer foarte distant. 

— Doriţi s-o vedeţi? 

— Nu. Pur şi simplu voiam să ştiu. 

Şi am luat-o spre terasă, întrebându-mă dacă Nathalie 
Cerf se afla în continuare acolo, bronzându-se la soare. Nu 
era acolo. 

Când coboram scara monumentală care ducea spre locul 
de parcare al maşinilor, apăru o femeie îmbrăcată într-un 
halat de baie. Inainta rapid de-a lungul aleii care ducea în 
spatele casei. Era înaltă, cu părul de un blond fumuriu, iar 
faţa avea o expresie despre care în niciun caz nu puteai 
spune că este accesibilă. La prima vedere, îi dădeai între 
douăzeci şi şapte şi treizeci de ani. Nu mai mult. Nişte ochi 
mari, cenuşii, foarte frumoşi. 

Am privit-o, m-a privit. Buzele ei pline, sângerii, schiţară 
un surâs, dar n-aş fi putut băga mâna în foc că surâsul mi- 
era adresat mie sau că se gândea la ceva ce-o amuza; greu 
de spus. 


15 


A urcat scările alergând uşor, cea ce făcu ca halatul să i 
se desfacă. De unde eram, de sus, am întrezărit ceea ce ar 
fi putut băga în balamuc pe cel mai blajin tată de familie. 
Două batiste de culoarea smaraldelor puteau fi considerate 
o comparaţie destul de firavă pentru costumul ei de baie. 

Ne-am încrucişat, iar eu mi-am văzut de drum. După cea 
parcurs jumătate din trepte, a privit pe deasupra umărului: 
sprâncenele bine conturate i se ridicară şi zâmbi. De data 
asta nu mai încăpea îndoială, eu eram destinatarul. După 
ce a dat colţul terasei, am rămas în continuare pe loc, 
nemişcat, ca un câine de pază. 

„Universal Services” îşi are birourile în două camere 
situate la al doilea etaj din „Ocean-Buildings”, cele mai 
mari clădiri din cartierul comercial. În spatele imobilului se 
găseşte o străduţă strâmtă, care foloseşte drept loc de 
parcare pentru maşini, dar care, în primul rând, duce la 
barul lui Finnegan, drept în capătul ei. 

După ce i-am spus Paulei de întâlnirea ce trebuia s-o aibă 
cu Cerf, am întins-o la bar şi, după cum mă aşteptam, am 
dat acolo de Dana Lewis, Ed Benny şi Jack Kerman, strânşi 
în jurul unei mese aşezate într-un colţ. 

Dana, Benny, Kerman şi cu mine făceam o adevărată 
echipă. Eu mă ocupam de treburile administrative, în timp 
ce ceilalţi îşi puneau coada pe spinare. 

— Salut, Vic, îmi spuse Dana, bătând cu mâna în 
speteaza scaunului de lângă ea. Stai jos. Ce-ai făcut toată 
dimineaţa? 

Era o fată a-ntâia, frumuşică şi cu capul pe umeri. 

— Am o treabă pentru tine, i-am răspuns, aşezându-mă. 
Salut, băieţi! Asta e valabil şi pentru voi, şi dacă totul o să 
meargă cum sper eu, o să cam trebuiască să vă puneţi 
creierii pe moate. 

— Ascultă, măi drăgălaşule, ripostă Benny, turnându-şi 

două degete de whisky irlandez, am dat în brânci aseară, 
destul, aşa că mai lasă-ne în pace. Vrei să fii aşa de amabil? 

— O treabă din alea din care numita Paula Bensinger ni le 
rezervă nouă în exclusivitate, adăugă Kerman strâmbându- 
se. A trebuit să escortăm două mumii la cazinou. Şi când 
spun mumii, păi mumii erau! 

Kerman era mătăhălos şi în acelaşi timp agil; avea un aer 
leneş, şi asta îi conferea o distincţie deosebită. O meşă albă 
îi tăia părul negru în două, iar mustăcioara lui era aidoma 
cu a lui Clark Gable. Benny era exact pe dos: mic de 
statură, dar lat în umeri şi cu o căpăţână mare, acoperită 
cu o claie de păr roşcat, care părea confecţionată din 
cauciuc. Se putea spune despre el că-şi făcea o virtute în a 
se îmbrăca cât mai de-a valma cu putinţă. Era individul cel 
mai dezordonat pe care-l văzusem în viaţa mea. 

Impreună formam un excelent cuplu de agenţi şi 
întotdeauna ne-am înţeles bine, deşi ne făceam toate 
şicanele posibile. 

— Nu-i băga în seamă pe cretinii ăştia doi, le-o reteză 
Dana, agasată; sunt nişte derbedei. Aveau de gând să-mi 
joace chiloţii la zaruri, şi culmea, cu zaruri măsluite. Ce 
părere ai de asta? 

— Ah, mai termină! făcu Benny, dându-i o palmă pe 
spate, care era cât pe ce s-o facă să cadă jos de pe scaun. 
De altfel, sunt convins că nici nu porţi chiloţi. 

— Nu trebuie să te porţi aşa cu o femeie, am intervenit 
eu cu severitate. 

— Eh, mă port cu ea ca şi cu soră-mea, făcu Benny, 
punând mâna pe pălăria Danei şi înfundându-i-o până la 
nas. Ce zici, mititico? 

Dana îi trânti una în falcă şi, în momentul în care Benny 
se ridică, furios, Kerman îl apucă de mijloc şi îl trânti la 
pământ, unde începu o luptă zdravănă, în urma căreia se 
răsturnă masa şi se vărsară paharele. Abia am avut timpul 
să-mi salvez băutura şi să mă pun la adăpost, mai înainte 
ca Dana să-şi lanseze strigătul de luptă, să se repeadă în 
spatele lui Kerman şi să-l apuce de păr. 

Nimeni din bar nu le dădea atenţie. Cei trei erau 
obişnuiţii localului în materie de tărăboi. După câtva timp, 
după ce obosiră să se tot rostogolească pe podea şi să 
răsufle ca nişte foci, reveniră la locurile lor. 

— Mi s-a rupt o jartieră, gemu Dana, examinând 
pagubele produse. Când naiba o să învăţaţi să vă purtaţi ca 
nişte oameni de lume; ce Dumnezeu! De fiecare dată când 
pun piciorul în barul ăsta, nu se poate să nu se termine cu o 
şedinţă la sol. 

Kerman îşi aranja părul, în timp ce Benny aruncă o privire 
pe sub masă. 

— Chiar poartă jartiere! strigă, în culmea entuziasmului. 
Şi eu care credeam că-şi tine ciorapii legaţi cu elastice. 

— Aveţi de gând să terminaţi o dată? am intervenit eu. 
Avem ceva serios de discutat. 

Dana făcu sul un ziar şi-l pocni pe Benny peste cap. 

— Vezi-ţi de treaba ta, sau ai belit-o, îi spuse, foarte 
sigură pe ea. 

— „Domnişoară” Lewis! exclamă Benny, şocat de cele 
auzite, trebuie să vi se refacă educaţia. 

Am izbit cu pumnul în masă. 

— Dacă nu mă ascultați... am început, pe un ton 
ameninţător. 

— Dă-i drumul, puişor, spuse Dana. Te ascultăm. la zi 
care-i mişcarea? 

l-am anunţat: 

— După-amiază, la trei, te prezinţi la „Athletic Club” să-l 
întâlneşti pe Cerf. Cască bine ochii. E foarte posibil ca fii-sa 
să-şi bage nasul în treaba asta. Tot ce trebuie şi faci tu e să 
te ţii scai de doamna Cerf. Dacă şuteşte ceva fă în aşa fel 
ca afacerea să fie muşamalizată. Vreau un lucru curat şi 
discret. 

— Cum arată puicuţa asta de care vorbeşti? întrebă 
Benny, împingând spre mine sticla de whisky. 

— La fix, am răspuns, desenând în aer nişte curbe 
apetisante. O geografie impecabilă. Pe bune, e clasa-ntâi. 

— Suntem  băgaţi în chestia asta? întrebă Kerman 

interesat subit. Nu crezi c-ar trebui s-o ajutăm pe Dana? 
Ştii, e atât de prostovană, sărăcuţa... 

Dana îşi împinse scaunul înapoi şi se ridică. 

— Da’ nu chiar aşa de prostovană, să nu vă curgă balele 
după mine, le răspunse prompt. Bine, eu o întind. Vic, 
împiedică-i pe degeneraţii ăştia doi să mai bea. 

Şi îşi mişcă fundul în afara razei de acţiune a mâinii lui 
Benny, care rată intercepţia. 

— Degeneraţi! Kerman o privi indignat cum ieşi din bar. 
Şi asta după toate ce-am făcut pentru ea! Ei, ai de gând să- 
mi laşi şi mie un strop de whisky, javră nenorocită ce eşti! îi 
strigă lui Benny, care se servise cu două degete din sticlă. 
Vreau să-ţi amintesc că am dreptul la jumătate din sticla 
asta. 

— Voi, amândoi, o să vă ocupați de ipoteza şantajului din 
afacerea asta, le-am spus luând sticlă şi punându-i dopul. 
Staţi prin preajmă până ce Dana miroase ceva. 

În seara celei de-a doua zile ce a urmat convorbirii mele 
cu Jay Franklin Cerf, mă găseam pe veranda cabanei mele 
de la malul mării, în compania unui cocteil, şi citeam 
raportul Danei, pe care-l luasem de la birou mai înainte de 
a sosi acasă. 

Era un rezumat concis şi era interesant din mai multe 
puncte de vedere: până acum, după cum spunea Dana, 
Anita Cerf nu demonstrase nici cea mai mică înclinaţie 
pentru cleptomanie. Dimineaţă fusese pe la cumpărături şi 
se comportase foarte normal. Tot ce achiziţionase fusese 
plătit sau trecut în contul ei. Dar asta nu însemna nimic, 
pentru că de multe ori cleptomanii au perioade în care nu 
se manifestă, şi probabil că trebuia aşteptat ceva timp 
pentru a o prinde cu mâţa-n sac. 

Dar lucrul cel mai interesant era descoperirea că Anita se 
întâlnea pe ascuns cu un oarecare George Barclay. Anita îl 

văzuse de două ori în două zile. Dădeau impresia că erau 
foarte intimi, în ciuda precauţiilor pe care şi le luaseră de a 
nu fi văzuţi împreună. 

Se întâlniseră într-un local specializat în produse marine, 
la doi kilometri în afara oraşului, şi a doua zi dejunaseră 
într-un restaurant grecesc, departe de cartierul select, un 
loc în care prietenii lui Cerf cât şi ai Anitei nu aveau nici cea 
mai mică şansă să-i întâlnească. 

Dana descoperise numele şi adresa lui Barclay după 
numărul de înmatriculare al maşinii lui. Locuia în Wilshire 
Avenue, într-o vilă construită pe un teren ce-i aparţinea. Era 
genul de gigolo, ducea o viaţă mondena, avea un Chrysler 
decapotabil şi se părea că are şi ceva parale. 

Numărul doi era Ralph Bannister, patronul unui local de 
noapte ultrasic, Etoile, situat pe partea lui FairVicw. Anita 
se dusese acolo seara trecută pe la şase, iar Dana o auzise 
când îi spusese portarului că ar vrea să-l vadă urgent pe 
Bannister. | s-a permis să intre, a rămas o oră, după care s- 
a întors la Santa Rosa, unde a ajuns la vremea cinei. 

Nu-l văzusem până acum pe Bannister, dar îi ştiau 
reputaţia. Era o canalie fără pereche: localul său era o mină 
de aur. Atrăgea milionarii şi-i jecmănea la ruletă; probabil 
că plătise din gros pentru a obţine autorizaţia poliţiei. 

Tocmai mă hotărâsem să-i trimit pe Benny şi pe Kerman 
pe cele două piste când pe drumul dinspre plajă apărură 
farurile unei maşini. Era zece şi un sfert, era cad şi totul 
părea calm. Întrucât nu aşteptam nicio vizită, am presupus 
că maşina îşi va continua drumul. Dar nu. Se opri în faţa 
barierei de lemn iar farurile se stinseră. 

Era o noapte de-ţi băgai degetele-n ochi şi nu vedeam 
nimic. Probabil cineva greşise drumul. 

Zăvorul uşii clincăni şi începu să se profileze o siluetă 
feminină. 

Abia când s-a oprit în faţa mea am putut recunoaşte 
vizitatoarea: era Anita Cerf. Urcă fără să se grăbească cele 
trei trepte de lemn ale scării, iar buzele ei roşii şi pline mă 
blagosloviră cu un zâmbet care deja mă dăduse peste cap. 

Era îmbrăcată într-o rochie de mătase roşcată suficient de 
decoltată pentru a fi interesantă, iar gâtul îi era înlănţuit de 
un colier impresionant de diamante, care arunca flăcări. Cât 
despre privirea ei, putea fi folosită cu succes în locul barei 
fixe din sala de gimnastică. 

— Bună seara, îmi spuse cu o voce gravă, aspră. Eşti 
singur sau cu cineva? 

M-am ridicat şi mi-am pierdut niţel cumpătul, întrucât era 
într-adevăr ultima persoană pe care mă aşteptam s-o văd. 

Am privit în spatele ei să văd dacă nu cumva Dana Lewis 
se ţinea prin preajmă, dar s-a prins repede. 

— Nu te mai obosi, făcu ea, i-am scăpat printre degete 
domnişoarei Sherlock Holmes. 

Şi mai înainte de a apuca să spun ceva, intră în salon şi 
se aşeză într-un fotoliu. Am urmat-o, şi ca să mă pun la 
adăpost de orice eventualitate, am tras perdelele. 

Până acum n-apucasem să deschid gura. Eram teribil de 
ocupat să mă gândesc cum o să ies din tărăşenia asta şi să 
găsesc o formulă de politeţe. Dacă Cerf ar fi aflat, ar fi 
explodat. O ştia şi ea; de-aia venise singură, într-un 
moment în care mă ştia singur. 

— Ce doriţi, doamnă? am întrebat-o trecând prin spatele 
fotoliului ei şi plantându-mă în faţa ei. 

Ne-am privit. Ochii ei mari şi cenuşii aveau o expresie de 
agresivitate. 

— Nu-mi place să fiu spionată. Aş vrea să ştiu de ce sunt 
urmărită. 

Am rămas surprins că o reperase pe Dana, care, la 
nevoie, ştia să se deghizeze şi într-un curent de aer. Dar 
întotdeauna există un risc când este doar un agent la filaj, 
aşa că regretam că nu-l trimisesem şi pe Benny împreună 
cu Dana. 

— Ar trebui să-l întrebaţi pe domnul Cerf, i-am răspuns. 
De altfel, dacă tot vorbim de soţul dumneavoastră, nu cred 
că ar fi de acord cu vizita asta. 

începu să râdă. Avea dinţi albi şi frumoşi, pe care nu se 
sfia să-i arate. 

— Oh! Sunt atâtea lucruri cu care soţul meu nu este de 
acord! Unul în plus sau în minus, ştii... Ai cumva vreo 
ţigară? E 

l-am întins pachetul meu şi bricheta. In timp ce-şi bătea 
capătul ţigării de unghia de un roşu aprins, i-am spus: 

— Nu aşteptam nicio vizită. Sunt ocupat. 

— Atunci să terminăm repede. Îşi aprinse tigarea. De ce 
mă spionează femeia asta? 

— V-am mai spus deja să-i puneţi întrebarea asta 
domnului Cerf. 

— Nu prea eşti amabil; credeam că o să-ţi facă plăcere să 
mă vezi. Cea mai mare parte a bărbaţilor aşa simt pentru 
mine. Ai ceva de băut? 

Sticlele cu băuturi erau aliniate pe o măsuţă, lângă 
perete. M-am dus şi am preparat două cocteiluri; 
operaţiunea s-a desfăşurat într-o linişte s-o tai cu cuțitul. 

l-am întins paharul şi am primit în schimb un zâmbet. 
Dacă erai destinatarul unui astfel de zâmbet, aveai 
impresia că atingeai un cablu de înaltă tensiune. 

— Mulţumesc, îmi spuse, iar genele lungi îi vibrară. Eşti 
singur, nu-i aşa? 

— Da. Cum aţi reuşit să-mi descoperiţi vizuina? 

— N-a fost mare scofală. Ţi-am văzut maşina şi am 
constatat că aparţine firmei "Universal Services”. Am sunat 
acolo şi am aflat numele tău. Am răsfoit cartea de telefon şi 
iată-mă. 

— Nu-i de mirare că detectivii particulari se plâng că n-au 
de lucru. 

— În fond, ce reprezintă „Universal Services”? 

— O firmă care poate să facă orice treabă imaginabilă 
sau de neimaginat, cu singura condiţie să fie cât de cât 
corectă şi legală. 

— Şi soţul meu v-a însărcinat să mă spionaţi, nu-aşa? 

— Zău? Nu-mi amintesc să fi spus ceva asemănător. 

Bău o înghiţitură din cocteil, puse paharul la loc şi mă 
privi. 

— De ce mă urmăreşte femeia asta? 

Întrucât mi-am dat seama că ajunsesem din nou la 
punctul de plecare, i-am dat acelaşi răspuns. 

— O să vă explice soţul dumneavoastră, dacă o să 
considere asta necesar. 

A ridicat din umeri, cu un aer uşor agasat, şi a privit prin 
jur. Interiorul casei mele n-avea nimic deosebit ca să excite 
pe soţia unui milionar. Tony, filipinezul meu care avea grijă 
de casă, îşi dădea toată silinţa să fie puţin mai curat decât 
într-o cocină, dar nimic altceva. Mobila valora cam tot atât 
cât tablourile şi covorul, adică nu prea mare lucru. În lipsa 
unor tablouri de valoare, pe pereţi spânzurasem doar 
nudurile lui Varga, pe care le decupasem din revista 
„Esquire”. În fond şi la urma urmelor mă aflam la mine 
acasă şi mă simţeam bine. 

— Nu prea câştigi cine ştie ce, aşa-i? mă întrebă. 

— Cu munca mea? 

— Da. Nu te-ai pricopsit din asta, dacă e să mă iau după 
interior. 

Am făcut o figură de parcă subiectul ăsta merită atenţie. 

— Să fiu sincer, nu prea ştiu, am spus în cele din urmă. 
Totul depinde de ce înţelegeţi prin a te pricopsi. Evident, nu 
pot să-mi permit luxul de a cumpăra coliere de diamante, 
dar în orice caz, câştig mai bine ca un manechin şi mă 
amuz teribil. 

Aici o atinsesem. Îşi muşcă buzele şi roşi uşor. 

— Vrei să spui că n-ai avea nevoie de un cont în bancă să 
te descurci mai bine. Nu? 

— Cam aşa ceva. 

— Dar un cec de vreo mie de dolari nu ţi-ar pica rău, ce 
zici? 

Era al naibii de atrăgătoare şi era teribil de periculos să 
stai singur cu ea. Şi în afară de asta, familia Cerf începuse 
să devină foarte incomodă. M-am ridicat: 

— Îmi pare rău, doamnă, dar nu sunt de vânzare. Ţin să- 
mi păstrez afacerea asta. Poate că n-are nimic extraordinar 
în ea, dar oricât de ciudat vi s-ar părea, ţin la ea. Nu-mi 
înşel clienţii. Asta n-ar folosi la nimic. Poate veţi avea 

nevoie de mine într-o zi. Şi atunci nu v-ar conveni să plec şi 
să mă vând altcuiva. 

A inspirat adânc, dar după o secundă de nehotărâre mi-a 
adresat un nou zâmbet: 

— Ai dreptate. Din moment ce vezi lucrurile în felul 
acesta, vizita mea nu-şi are rost dar oricum, nimănui nu i-ar 
plăcea să fie urmărit ca un criminal. Mai înainte de a-i găsi 
eu un răspuns, continuă vioi: cocteilul a fost minunat, îmi 
mai dai unul? 

In timp ce amestecam băuturile, se ridică şi se îndreptă 
spre ceea ce eu numeam culcuşul meu de lux. Adică un 
divan mare şi foarte confortabil, pe care-l cumpărasem de 
ocazie, gândindu-mă că s-ar putea să-mi fie util, şi trebuie 
să mărturisesc că aşa a şi fost. Se aşeză şi îşi încrucişă 
neglijent picioarele. Din locul în care mă aflam, aveam la ce 
să mă zgâiesc. 

l-am dus paharul. 

— V-a ajuns rochia până la gât, i-am spus, arătându-i cu 
degetul o porţiune foarte apetisantă a pulpei. Asta vă 
priveşte direct şi personal, dar s-ar putea să răciţi. 

Şi-a tras rochia. Dacă ochii ei ar fi avut dinţi, atunci m-ar 
fi sfâşiat din priviri. 

— N-aş vrea să vă zoresc, scumpă doamnă, am continuat 
eu, ţinând mai departe paharul în mână, dar într-adevăr, 
am multă treabă înainte de a mă culca. 

— Există timp şi pentru muncă, dar şi pentru distracţii. Tu 
nu te distrezi niciodată? 

— Ba da, dar nu cu soțiile clienţilor mei. 

— Puțin îi pasă de mine, îmi spuse, sondând cu privirea 
fundul paharului iar mie puţin îmi pasă de el. 

Brusc ridică privirea şi mi-o trânti: 

— Ce mai tura-vura, îmi placi. Vino şi stai lângă mine. 

Și bătu cu palma în divan, alături de ea. 

Cât pe ce să ascult. 

— Nu în seara asta, am de lucru. Ar fi mai bine să vă 
întoarceţi acasă. 

Trebuie să recunosc că era consecventă. Zâmbetul îi era 

la fel de seducător şi când îşi lăsă paharul şi se ridică și se 
apropie de mine iar parfumul ei mă învălui... 

— Nu sunt grăbită, gânguri, şi-şi lăsă mâna pe braţul 
meu. Aş mai putea rămâne, dacă ai chef. 

Am bătut-o amical peste mână. Eram la fel de dezolat ca 
şi ea, dar i-am spus: 

— Chiar dacă o să rămâneţi, tot n-o să vă spun ce doriţi 
să aflaţi. Intrebaţi-l pe domnul Cerf. S-ar putea şi vă spună 
personal. Ziua mea de lucru s-a terminat şi nu prea 
obişnuiesc să mai stau de vorbă cu clienţii. Aşa că vă rog să 
fiţi amabilă să plecaţi. 

Continuă să surâdă, dar privirea i se înăspri: 

— S-ar putea ca asta să te facă să te răzgândeşti, îmi 
răspunse, şi în acelaşi timp îşi strecură braţul pe după gâtul 
meu. 

Mai înainte de a o putea împiedica, şi trebuie să recunosc 
că nu prea am făcut eforturi în privinţa asta, m-a şi sărutat. 
Buzele ei îşi ştiau meseria şi am rămas așa câteva secunde, 
într-un soi de altă lume. 

Dar mi-am revenit şi în ultima clipă m-am hotărât s-o 
trimit la plimbare, nu de alta, dar să-i arăt că are de-s face 
cu un tip stăpân pe sine şi bine echilibrat, numai că mi-a 
scăpat ceva: am omis s-o resping. Aşa că m-am pomenit 
îmbrăţişând-o zdravăn, aplecând-o spre spate şi ţinând-o cu 
o mână de mijloc mai abitir ca-n filme. 

Ştia al naibii de bine să sărute, iar braţele ei fragede îmi 
înlănţuiau gâtul; scoase un fel de geamăt de plăcere, care 
avu darul de a mă încuraja mai mult decât orice pe lume. 

„„Stăteam lungiţi pe divan şi din când în când îi simţeam 
pe gât răsuflarea caldă; îşi vârâse mâna pe sub cămaşa 
mea şi mă mângâia pe piept. Era să cadă în păcat pentru a 
treia oară, dar s-a întâmplat s-o privesc tocmai când nu se 
aştepta; am avut impresia că am primit o lovitură în plină 
figură. In ochii ei mari şi cenuşii se citeau numai răceală şi 
calcul. M-am eliberat dintr-o smucitură, m-am ridicat şi am 
încercat să-mi recapăt ritmul respirației. 

Ne-am studiat din priviri un minut întreg. 

— Ar trebui să reluăm chestia asta după ce soţul tău o să 
termine afacerea cu mine, am reuşit să îngăim, ca şi cum 
tocmai alergasem o cursă de patru sute metri garduri. Mă 
înnebunesc după aşa ceva, dar atunci când nu sunt cu 
nimic obligat partenerei mele. Am să te conduc până la 
maşină. 

Privirea ei îşi schimbă ţinta şi fixă covorul. Surâsul îi 
dispăru. Îşi înhaţă poşeta cu o asemenea violenţă, c 
falangele degetelor i se albiră. Mai rămase aşezată înc 
vreo zece secunde, după care se ridică în picioare. 

— Bine, spuse brusc. Dacă vrea divorţ, o să-l aibă, dar o 
să joace cum o să-i cânt eu, iar asta o să-l coste scump. 
Poţi să-i spui că n-are rost să mă supravegheze. O să mă 
prindă când şi-o vedea ceafa. Poţi să-i spui şi că m-am 
căsătorit cu el numai pentru paralele lui, dar dacă aş fi ştiut 
ce ticălos şi meschin este, tot nu m-ar fi cumpărat, chiar cu 
tot bănetul lui. Vorbea fără să fi ridicat vocea, îşi stăpânea 
perfect furia şi disprețul ce o cuprinseseră. Spune-i că dacă 
tot vrea să supravegheze pe cineva, atunci să se ocupe de 
scârba aia de curviştină de fii-sa, cu mutra ei împuţită cu 
tot. O să aibă surprize. 

Incepu să rânjească. 

Acum tu, micuţule... ar trebui să cam iei fortifiante. Nici 
nu-ţi închipui ce-ai ratat! 

Şi râzând în continuare, traversă camera, dădu la o parte 
perdelele cu un gest brusc, cobori scările şi dispăru în 
noapte, cu diamantele ei cu tot. 


ă 
ă 

Telefonul începu să zbârnâie ca scos din minţi şi m-am 
trezit cu un asemenea salt, că era cât pe ce să cad din pat. 

Bâjbâind, am găsit comutatorul, am aprins lumina şi în 
timp ce apucam receptorul, mi-am aruncat ochii pe 
pendulă. Era patru fără un sfert. 

— Tu eşti, Malloy? îmi lătra o voce în urechi. Sunt Mifflin, 

de la cartierul general. Îmi pare rău că te-am trezit, dar 
cineva ne-a adus o poşetă care aparţine Danei Lewis. 
Lucrează pentru tine. Nu? 

— Doar nu m-ai trezit ca să mă întrebi asta, nu? 

— Stai blând! Am telefonat acasă la d-ra Lewis, dar n-a 
răspuns nimeni. Şi mai e şi altă chestie neplăcută. Sunt 
urme de sânge prin apropierea locului unde a fost găsită 
poşeta... Cel puţin aşa susţine individul care ne-a adus-o. 
Mă duc acolo chiar acum. Mă gândeam că poate vrei să vii 
cu noi. 

M-am trezit de-a binelea. 

— Unde a găsit-o? 

— Printre dune, la vreun kilometru de cocioaba ta. Trec 
să te iau în zece minute. 

— Bine. 

Am trântit receptorul la loc şi am sărit din pat. 

Abia am terminat să mă îmbrac, că am şi auzit o maşină 
frânând în faţa casei. Am stins luminile şi am alergat spre 
barieră. Mifflin şi doi politai mă aşteptau într-o maşină a 
politiei. 

Mifflin era un omuleţ bondoc, cu o faţă turtită, plina cu 
vinişoare de sânge şi cu un nas care semăna cu un cocoloş 
de plastilină. Era un poliţai dur şi destoinic, iar cândva, 
lucrasem împreună. Tipul îmi plăcea iar cum nici eu nu-i 
eram din cale-afară de antipatic, când se putea, ne dădeam 
câte-o mână de ajutor. 

Deschise portiera maşinii şi, cum am intrat, şoferul o 
porni ca din puşcă pe drumul hurducănos ce ducea în 
lungul plajei. 

— S-ar putea să fie o alarmă falsă, îmi spuse Mifflin 
imediat ce m-am aşezat, dar m-am gândit că ai prefera să 
fii şi tu acolo. Poate că individul ăla a văzut aiurea, şi că nu 
există nicio pată de sânge, numai că părea sigur de tot. 

— Ce făcea acolo, la ora asta? 

— Trăgea cu ochiul. E cunoscut prin împrejurimi. Se 
numeşte Owen Leadbetter. E cam sărăcuţ cu duhul. E unul 
dintre smintiţii ăia care spionează perechile ce-şi caută 

câte-un colţişor mai liniştit, şi-şi clăteşte ochii. Nu-i 
periculos. Îl cunosc, n-ar face rău nici unei muşte. 

Am mormăit ceva. Nu-mi plac muştele. 

— D-ra Lewis era pe vreo pistă? 

— Din câte ştiu eu, nu, am răspuns, fără să tresar. 

Când îi spusesem lui Cerf că-i garantam discreţie, nu 
vorbeam în vânt. Pentru mine era o regulă de aur: 
indiferent ce s-ar fi întâmplat, numele clientului nu trebuia 
menţionat fără permisiunea sa. 

— Cam pe-aici trebuie să fie, făcu dintr-o dată şoferul, 
parcă a zis că la prima dună, nu? 

— Aşa-i. Aprinde proiectorul, Jack, să vedem pe unde 
mergem. 

Proiectorul puternic se aprinse şi lumină dunele din faţa 
noastră. Era o zonă sinistră. Tufe pipernicite de iarbă 
răsăreau ici şi colo. În depărtare, din dreapta, se auzea 
marea izbind stâncile şi, din când în când, un vânticel rece 
ridica vârtejuri mici de nisip. 

Am coborât din maşină. 

— Nu te mişca de-aici, Jack, spuse Mifflin, adresându-se 
şoferului. Dacă strig, îndreaptă lumina spre mine. 

Îmi întinse o lanternă. Rămânem împreună. Tu, Harry, 
cauţi spre dreapta. Noi, spre stânga. 

— De ce nu l-ai adus pe Leadbetter cu tine, am întrebat, 
în timp ce mă înfundam în nisipul fin. N-am mai fi pierdut 
vremea. 

— N-am chef să mă sâcâie individul. Nici nu-ţi poţi da 
seama ce poate să trăncănească ăsta când îşi dă drumul. A 
spus că a marcat locul cu o grămăjoară de pietre. O să-l 
găsim uşor. 

Aşa a şi fost. Am nimerit grămada de pietre, cam la vreo 
două sute de metri de maşină. Mifflin scoase un strigăt, iar 
şoferul îndreptă spre noi proiectorul. 

Am rămas pe loc pentru a examina solul. Nisipul fusese 
răscolit în câteva locuri, dar era prea fin pentru a putea 
păstra nişte amprente. Lângă grămada de pietre, se zărea 
o pată mare roşie. Părea a fi sânge închegat, iar muştele 

deja bâzâiau pe ea. Mi-am simţit inima tresărind. Dana era 
o fată a-ntâia. Eram prieteni de o bună bucată de vreme. 

— Cineva a trecut pe-aici, spuse Mifflin, dându-şi pălăria 
pe ceafă. Nicio şansă cu amprentele. Şi ăsta chiar că-i 
sânge, Vic. 

— Da, i-am răspuns, 

Harry, celălalt poliţai se aproprie de noi. 

— Dacă e să fie pe undeva, pe-aici, atunci numai acolo s- 
ar putea afla. Indreptă fasciculul lanternei spre un pâlc de 
arbuşti. Sunt urme într-acolo, dar au fost şterse. 

— Hai să mergem, spuse Mifflin. 

Am rămas nemişcat, în timp ce ceilalţi doi traversară 
întinderea de nisip şi începură să caute printre arbuşti. 
Eram ca năucit; priveam strălucirea fasciculelor lanternelor, 
care scormoneau prin hăţişul mărăcinilor. 

Brusc, amândoi se opriră şi se aplecară. Mi-am scos o 
ţigară, mi-am vârât-o printre buzele uscate şi am uitat să 
mi-o aprind. Rămăseseră acolo, îndoiţi, timp de un minut, 
care mi s-apărut un secol. 

— Hei, Vic! Vocea îi era şovăitoare. Am găsit-o! 

Am aruncat ţigara neaprinsă şi am înaintat prin nisip, cu 
picioarele ţepene. Am ajuns lângă ei. 

Sub lumina crudă a lanternelor, avea aerul unui 
manechin. Era culcată pe spate şi avea nisip în păr, în ochi 
şi în gură. Era goală ca dosul palmei mele, iar fruntea îi era 
despicată. Mâinile, înţepenite de moarte, îi erau crispate în 
faţa figurii, ca nişte gheare. După urmele zgârieturilor care 
acopereau corpul, fusese precis târâtă de picioare şi 
aruncată ca un sac de gunoi şi cu tot atâta consideraţie. 

Expresia de groază ce rămăsese întipărită pe figura ei m- 
a înfiorat. 

CAPITOLUL II 


Când am ieşit de la comisariatul central, paloarea zorilor 
se revărsa deja deasupra zgârie-norilor. Era şase fără cinci 
şi mă simţeam aşa de dărâmat, că aş fi putut trece pe sub 
coada unei rațe, fără să mă aplec. 

În timp ce echipa de serviciu o transporta pe Dana, m 
sunat-o pe Paula. Mi-a spus să trec pe la ea imediat ce 
terminam cu poliţia. 

Mifflin m-a descusut de-a fir a păr. Dar atât timp cât nu 
pomeneam numele de Cerf, n-aveam cum să-l ajut şi nu 
eram eu omul care să-l aducă pe pista cea bună. l-am spus 
că nici prin cap nu-mi trecea de ce fusese Dana asasinată şi 
că ea nu lucra pentru mine. A insistat de mai multe ori. Dar 
fără succes. În cele din urmă mi-a spus că o să vorbească 
cu Brandon, superiorul său, când ăsta o să vină, şi o să mă 
cheme ei în cursul dimineţii. l-am răspuns că le stăteam la 
dispoziţie şi am închis uşa după mine. Părea cam necăjit că 
mă lasă să plec. Dar nu putea face altminteri. 

Poliţaiul de pază de la intrare îmi aruncă o privire 
chiorâşă când am coborât scările. L-am privit şi eu la fel şi 
m-am îndreptat spre capătul străzii, de unde am luat un 
taxi care m-a dus acasă la Paula, în Park Boulevard. 

Am fost foarte surprins când, deschizând uşa, am găsit-o 
îmbrăcată şi fardată. 

— Intră, mi-a spus. Ţi-am făcut cafeaua. Precis ai nevoie 
de aşa ceva. 

Paula era o brunetă înaltă şi frumoasă, cu ochii căprui şi 
privirea sigură. Avea o gură impecabilă şi dură ca o cursă 
de şoareci. Era isteaţă şi era plăcut să lucrezi cu ea. lar 
pentru a vă da o idee a tăriei ei de caracter, vreau să vă 
spun că de când lucram împreună, n-am fost niciodată 
tentat s-o cobzăresc, deşi mi s-a întâmplat să am chef. 

Poate pentru că am lucrat împreună în timpul războiului. Ea 
era detaşată la O.S.S., în timp ce eu mă ocupam de trupele 
de comando. 

Ea m-a încurajat să pun pe picioare "Universal Services” 
şi tot ea mi-a avansat banii din care am trăit în primele 
şase luni. N-avem secrete unul faţă de celălalt. M-am 
obişnuit să n-o mai consider femeie, nu că n-ar fi 
atrăgătoare (este cu vârf şi îndesat), dar ne cunoaştem atât 
de bine unul pe altul, că asta opreşte din start orice 
tentativă sentimentală. Şi, în plus, are o tehnică de a te 
pune la locul tău, cu câteva cuvintele alese la fix, că îţi 
piere tot cheful. Pe scurt, pentru toate motivele astea, noi 
doi ne înţelegem perfect. 

— Lasă naibii cafeaua, i-am spus. Încă am nervii în 
pioneze de când am găsit-o pe Dana. Să te duci în 
apartamentul ei. Să nu fi lăsat cumva acolo copiile 
rapoartelor ei. Eu mă duc să-l văd pe Cerf. 

— Nu te agita, Vic, îmi răspunse calmă. Toate astea s-au 
şi făcut. Eu l-am vizitat pe Cerf, iar în momentul ăsta, 
Benny este în apartamentul Danei. 

— Puteam să jur că o să treci la acţiune, am zis, 
aşezându-mă. Aşadar, l-ai văzut pe Cerf. Se trezise? 

— Nu, dar nu i-a luat prea mult timp s-o facă. 

Mi-a turnat o ceaşcă mare de cafea. Apoi s-a dus la bufet, 
a scos o sticlă de coniac şi mi-a turnat în cafea o linguriţă. 
Asta-i una din ţicnelile ei. E ferm convinsă că whisky-ul este 
un stimulator mai slab decât cafeaua. 

— E groaznic, Vic. Biata de ea... 

— Da. Şi Cerf, ce ţi-a spus? 

— Parcă l-a lovit damblaua. N-ai spus la poliţie că lucrai 
pentru el, nu? 

— Nu. L-am fentat pe Mifflin, dar nu ştiu cât timp o să 
treacă până să descopere. Nu-i născut de ieri, de azi. Sper 
că o să ne dezlege Cerf de promisiunea noastră de a păstra 
secretul. 

— Ce tot spui! Dacă declarăm la poliţie că Cerf ne-a 
angajat s-o urmărim pe nevastă-sa, o să lase totul baltă 

imediat. O să nege tot ce-o să spunem. lar dacă avem de 
gând să vorbim, o să ne amenințe că ne dă în judecata 
pentru calomnie. 

— Îmi închipui că puţin îi pasă că suntem acuzaţi de 
complicitate? 

— Absolut. 

— Asta-i bună! l-am garantat discreţie, aşa că nu ne 
putem călca promisiunea. Nu-mi place chestia asta, Paula. 
Numai că atunci când i-am dat cuvântul că vom păstra 
secretul, nu era vorba de crimă. 

— Ai vreo idee de ce a fost omorâtă? 

— Nimic precis. Poate că a dat de tipul care o şantaja pe 
Anita, şi ăla a lichidat-o. 

— Cum a fost omorâtă? 

— Cu un glonţ de 45! în cap. Tras de la vreo cinş'pe metri 
de cineva care ştie să ochească. Ce mă intrigă pe mine este 
de ce a fost dezbrăcată. Mi-am terminat cafeaua, m-am 
ridicat şi am început să cutreier camera. Trebuie să găsim 
asasinul, Paula, începând de azi, până când o să-l găsim, n- 
o să mai luăm niciun caz. Dar când o să-l găsim, nu prea 
ştiu cum o s-o scoatem la cap, fără să-l amestecăm pe Cerf. 

— N-ai prea vrea să-l tragi pe sfoară pe Mifflin aşa-i? Te 
înţelegi bine cu el, ştiu asta. Ar accepta oare să-l acopere 
pe Cerf? 

— Nici pomeneală. Ar trebui să vorbească cu Brandon, şi 
doar ştii cât ne iubeşte Brandon. Nu. Nu putem spune nimic 
la poliţie. Or să înceapă s-o descoasă pe Anita Cerf. lar Cerf 
n-ar suporta tevatura asta. Dacă spune că o să nege că ne- 
a contactat, păi aşa o să şi facă. N-avem nici cea mai mică 
dovadă că ne-a angajat. Incă nu am ajuns la nicio 
înţelegere fermă, şi după cum decurg lucrurile, sunt puţine 
şanse să se întâmple aşa ceva. Primul contact cu noi a fost 
telefonic. Ne-am putea alege doar cu un proces care ne-ar 
aduce numai binele. 

— Nu-mi place tărăşenia asta deloc, Vic. Dacă poliţia o 
să-l prindă pe asasin şi o să-l facă să ciripească, vreau să-ţi 


1 Calibrul 45, adică 0,45 în (inch, toi), deci 11,43 mm. (n.r.) 

spun că o să dăm de bucluc. 

— Da, numai că nu văd cum o să-l prindă. Noi ţinem 
hăţurile în mâini şi de-aia noi trebuie să clarificăm situaţia. 
Şi mai mult, suntem direct interesaţi în afacerea asta. Doar 
nu crezi că poate cineva să elimine pe unul dintr-ai noştri şi 
să scape cu faţa curată? 

— Atunci, ce-i de făcut? 

— O să-i fac o vizită doamnei Cerf. 

Paula clătină din cap. 

— N-o să fie uşor. A spălat putina. 

Am privit-o uimit. Flacăra brichetei mele rămase în faţa 
ţigării, fără s-o atingă. 

— Pe bune? 

— Am vrut şi eu s-o văd, dar Cerf a refuzat. Mi-a spus că- 
şi făcea bagajele şi că pleacă imediat din oraş. Şi asta s-a şi 
întâmplat. 

— Trebuie s-o găsim. Ea ştie cine-i asasinul. 

— Asta i-am spus şi eu lui Cerf. Mi-a răspuns că ea este în 
afara problemei, şi dacă încercăm să luăm legătura cu ea, o 
să avem de-a face cu el. 

— O s-o găsim noi, nu-ţi face griji! 

Eram cât se poate de sigur de mine. 

— Vic, să nu fii aşa de convins că şantajistul este şi 
ucigaşul. Nu uita că Cerf e cel ce-a pomenit de şantaj. S-ar 
putea ca ea să-şi întreţină cu bani vreun amant, ce zici? 

— Am să mă duc să vorbesc cu d-ra Cerf. Cum nu prea o 
înghite pe Anita, s-ar putea să fie încântată să-şi deşerte 
sacul. 

— O idee bună. Cu cine mai trebuie luat legătura? 

— Mai există tipul ăla care a găsit poşeta, Owen 
Leadbetter. Nu ştiu dacă-i bine să las poliţia să-l ia la 
întrebări şi să scoată de la el tot ce s-o putea, sau să mă 
duc chiar eu să discut cu el. Dacă Mifflin află că ne băgăm 
nasul, o să-i dea de bănuit. S-ar putea ca Leadbetter să ne 
toarne. 

— Oricum, i-ai putea închide pliscul mânjindu-l cu nişte 
parale. 

După Paula, banii aranjau orice. 

— Tot ce se poate. O să încerc. Şi apoi, mai e şi individul 
ăla, Barclay. A luat masa împreună cu Anita, şi după cum 
spunea Dana în raportul ei, amândoi se comportau ca nişte 
amanți. O să văd eu ce-i cu tipul ăsta. S-ar putea să fie 
tocmai omul nostru. 

— Ascultă, dacă într-adevăr există un şantaj în toată 
istoria asta, ar trebui să te ocupi de Bannister. Este mai 
mult sau mai puţin băgat în toate rahaturile care se 
întâmplă în oraşul ăsta, de când a apărut aici. De ce Anita 
Cerf s-a dus să-l vadă alaltăieri seară şi ce era cu chestia 
aia aşa de urgentă? Dacă am putea afla, poate că ne-am 
mai lumina niţel. 

— O să-l pun pe Benny pe urmele lui Bannister şi pe 
Kerman pe ale Anitei. Mi-am aprins o altă ţigară. Să-i 
scotocească puţin trecutul. Cred că merită efortul. Eu o să 
mă duc să stau un pic la taclale cu Nathalie Cerf. 

Paula era calmă şi destinsă. M-am întrebat ce-ar fi putut- 
o face să-şi iasă din pepeni. Mi-a spus: 

— Vic, ar trebui să te grăbeşti. Dacă poliţaii îl găsesc pe 
asasin înaintea noastră... 

Şi încheie cu o grimasă. 

Soneria de la intrare răsună şi ne făcu pe amândoi să 
tresărim. 

— Poliţia, probabil, am spus, ridicându-mă. 

— Mai curând Benny, făcu Paula; i-am spus să vină aici 
imediat ce termină de scotocit prin apartamentul Danei. 

Se duse să deschidă şi se întoarse cu Benny. Nu mai 
avea mutra lui obişnuită, de pişicher. Avea un aer dur, 
sumbru. 

— Poţi crede aşa ceva, Vic? Trebuie musai să-l găsim pe 
nemernicul ăla care a omorât-o. Nu pot să-mi revin. Una din 
cele mai de gaşcă tipe cu care am lucrat vreodată. 

L-am întrerupt cu brutalitate: 

— Ai găsit dovada că Cerf este asasinul? 

Dar Benny nu era genul de om care să se lase uşor 
intimidat: 

— Ce-am găsit, îmi răspunse, este caietul ei de însemnări 
şi copia ultimului raport. Şi încă ceva. Nu ştiu ce să zic de 
asta. Cu siguranţă că nu-i aparţine. L-am găsit sub saltea. 

— Şi scoase din buzunar colierul de diamante al Anitei 
Cerf şi ni-l bâțâi prin faţa ochilor. 


Am ajuns cu Benny la Finnegan pentru a lua micul dejun. 
Deşi nu era decât şapte şi jumătate, Kerman era deja acolo 
şi ne aştepta cu nerăbdare. 

Ne-am aşezat, iar Finnegan ieşi din spatele tejghelei şi ni 
se alătură. Era un tip enorm, cu o faţă plină de cicatrici şi 
brăzdată de nenumărate riduri. 

— O chestie nasoală, dom'le Malloy, spuse, în timp ce se 
apleca pentru a şterge masa. Tocmai am citit ziarele. O să 
ne lipsească. N-aveţi idee cine ar fi putut fi? 

— Nu, Pat, dar o să-l găsim noi, i-am răspuns. Adune ouă 
cu şuncă şi o tonă de cafea, avem de lucru. 

— Imediat. Îşi încordă muşchii umerilor de era cât pe ce 
să-i plesnească tricoul. Dacă pot să vă fiu de vreun folos... 

— Mulţumesc. O să-ţi spunem noi. 

Imediat cum a dispărut în bucătărie, Kerman întrebă 
nerăbdător: 

— Şi acum ce facem? 

— Ne punem pe treabă toţi trei, Jack. Trebuie să 
acţionăm rapid şi cu folos, iar pe Cerf să nu-l amestecăm 
deloc. 

— Dacă Brandon ar auzi asta, o sa iasă un tămbălău de 
pomină, făcu Kerman, clătinând din cap. Ştiam eu că 
promisiunea asta de a ţine secretul o să sfârşească într-o zi 
sau alta prin a ne aduce nişte belele cât roata carului. Ce 
avem de făcut? 

— Avem cu ce să ne umplem toată ziua. Sunt convins că 
Mifflin nu are nici cel mai mie indiciu, dar e un poliţai cu fler 


35 


şi ar putea mirosi ceva. Trebuie să acţionăm rapid. În toată 
chestia asta, sunt o grămadă de lucruri suspecte. Cel mai 
bizar este colierul Anitei de sub salteaua Danei. 

— Sub salteaua ei? repetă Kerman, privindu-l pe Benny. 

— Mda, răspunse Benny. Am răscolit peste tot. Patul mi 
s-a părut cam deranjat, am ridicat salteaua şi am dat peste 
colier. Vic spune că ar aparţine tipei ăleia, Cerf. 

— Anita mi-a făcut o vizită aseară şi-l avea la gât. Le-am 
povestit despre vizita Anitei. Sunt sigur că acest colier face 
vreo douăzeci de mii de dolari, pe puţin. Ed o să se ocupe 
de chestia asta. Trebuie să aflăm cum de-a aterizat sub 
salteaua Danei. 

M-am întrerupt, văzându-l pe Finnegan intrând cu un 
platou doldora cu ouă ochiuri cu şuncă. 

— Aş vrea să trimit şi eu nişte flori, dom'le Malloy, spuse, 
aranjându-ne farfuriile în faţa noastră. O să-mi daţi de ştire 
când este înmormântarea, nu? 

Să aud vorbindu-se despre înmormântarea Danei m-a 
şocat, nu alta, dar săracu era bine intenţionat. l-am răspuns 
că o să-i dau de ştire şi că era frumos din partea lui să 
trimită nişte flori. 

— O să verifici tot ce-a făcut Dana, i-am spus lui Benny, 
întorcându-mă cu spatele la Finnegen. Până în clipa în care 
a fost ucisă. Aruncă-i o vorbă portarului de la „Etoile”. 
Poate că a văzut-o, dar nu sufla un cuvânt despre Anita 
Cerf. Ai cumva vreo idee de cum era îmbrăcată? 

— M-am uitat prin şifonier, răspunse Benny, cu gura 
plină. Fusta şi bluza aia bleu, pe care le purta mereu, nu 
erau acolo. Înseamnă că pe-astea le purta. 

Kerman îşi turnă o ceaşcă de cafea şi împinse cafetiera 
spre mine. 

— Ce-am de făcut, Vic? 

— Ocupă-te de Leadbetter. Mifflin zicea că-i cam ţicnit: 
genul care trage cu ochiul. S-ar putea să nu fi văzut mai 
mult decât a spus la poliţie. Verifică. Dacă crezi că niscaiva 
biştari i-ar împrospăta memoria, nu te zgârci. Cheltuielile o 
să fie decontate, îmi trebuie neapărat rezultate. 

— În regulă, spuse Kerman. O să mă duc să-l văd pe tipul 
ăsta, dar convingerea mea este că ceva pute. Impinse 
deoparte farfuria goală şi-şi aprinse o ţigară. Până acum, 
tipa asta, Cerf, a fost şantajată pentru treizeci de mii de 
dolari. E cam mult... şi asta numai pentru că avea lipici la 
degete? Haida de! În fine, să admitem că aşa este. Dar 
dacă o gagică nu e stăpână pe degetele ei şi acceptă să 
cotizeze, ca nu cumva să se afle asta, atunci de ce 
şantajistul a ucis-o pe Dana? 

— Poate că tocmai se aştepta să pună laba pe o grămadă 
de lovele. A început cu cinci mii, apoi cu zece, şi în cele din 
urmă cu cinş'pe miare. Poate că ceruse coşcogea bănetul în 
momentul în care Dana a apărut la orizont. 

— Dar de ce s-o omoare? repetă Kerman, cu sprâncenele 
încruntate. Dana nu putea lua legătura cu el decât 
pomenindu-i de Anita. N-ar fi avut niciun motiv s-o omoare. 
Aici nu se prea brodeşte. 

— Mda, am făcut, pradă unei inspiraţii subite. Ai 
dreptate. Ai pus degetul pe rană, Jack. Mi-am dat scaunul 
înapoi, am luat o ţigară de la Kerman şi am aprins-o. Mai 
există o posibilitate. la fiţi atenţi! Să presupunem că 
Barclay este amantul Anitei şi că Dana i-a mirosit, 
ocupându-se de povestea cu şantajul... S-ar putea ca 
Barclay s-o fi omorât ca s-o împiedice să vorbească. Deşi nu 
cred să fi fost atât de tâmpit s-o facă. 

— Păi sigur că da, răspunse Kerman. De ce s-o omoare? 
Barclay ăsta are lovele, nu? Dacă era o chestie serioasă, 
Anita n-avea decât să divorţeze de Cerf şi să se mărite cu 
Barclay. lar el n-avea de ce s-o omoare pe Dana. 

— Cam aşa ceva. 

L-am privit pe Kerman cu interes. 

— Nu trebuie să ne grăbim cu concluziile, continuă el. 
Fiindcă Dana o urmărea pe Anita, suntem obsedaţi de ideea 
că a fost asasinată pentru ceva ce descoperise în legătură 
cu Anita. Dar poate crima asta n-are nimic de-a face cu 
familia Cerf. 

— Dar, pentru Dumnezeu, nu-i posibil! am exclamat. 

Pentru ce alt motiv să fi fost omorâtă? N-avea nici măcar un 
singur duşman. De ce era pe la dune, dacă nu s-o 
urmărească pe Anita? 

— Ţi-a spus cineva că Anita era prin zona aia! întrebă 
Benny. 

— V-o mai repet: a venit să mă vadă pe la zece jumate. 
Dana a fost găsită cam la un kilometru de mine. După 
mine, cred că Anita s-a dus acolo să-l întâlnească pe tipul 
care o şantaja, după ce a plecat de la mine. Precis că Dana 
o urmărea, deşi Anita era convinsă că scăpase de ea. Doar 
ştiţi cum lucra Dana. Nu scăpai de ea cu una, cu două. A 
urmărit-o pe Anita până la locul întâlnirii şi a dat de 
şantajist, care, pierzându-şi capul, a omorât-o. 

— Te gândeai că s-ar fi putut ca Anita s-o fi omorât, nu? 
întrebă Kerman. 

Am dat din cap afirmativ: 

— Da, numai că e o idee la care nu ţin grozav. O femeie 
nu foloseşte o pocnitoare de calibrul ăsta, de 45. Anita n-ar 
fi putut s-o manevreze; şi în afară de asta, nici n-are aerul 
unei ucigaşe. 

Kerman îşi umflă obrajii, scutură din cap şi mormăi: 

— Încă n-am văzut-o. Bine. Altceva? Ce făcea Dana cu 
colierul ăla? Încă n-am discutat de asta. Ai vreo idee? 

— Da, numai că nu e decât o idee. Să presupunem că a 
pus cineva înadins colierul ăsta. Să presupunem că cineva 
este interesat ca poliţia să creadă că Anita este amestecată 
într-un fel în uciderea Danei. Nu ar fi asta cea mai bună 
metodă? Se putea afla uşor cui aparţinea colierul. Dacă Ed 
nu l-ar fi găsit, politia ar fi făcut-o în doi timpi şi trei mişcări 
şi cum ar fi aflat că diamantele îi aparţin Anitei, ar fi început 
imediat s-o ia la întrebări. 

— Posibil. Nathalie Cerf, nu-i aşa? 

— S-ar putea. Nu-i decât o idee, dar din clipa în care 
Benny mi-a spus că a găsit colierul, nu m-am gândit decât 
la ea. Toată chestia asta îmi miroase a o lucrătură, vouă 
nu? Nathalie o urăşte pe Anita, şi sunt sigur că ar fi 
încântată să-i pună-n cârcă o crimă. 

— Dar e infirmă, protestă Benny. Cum să urce până la 
Dana? Până la etajul patru, şi fără lift? 

— N-am spus c-ar fi făcut-o singură. Putea să fi trimis pe 
cineva. E pur şi simplu o idee, dar merită s-o luăm în 
seamă. Ed, încearcă să afli dacă a fost cineva văzut intrând 
în apartamentul Danei, noaptea trecută, între unş'pe şi trei. 
Nu putea fi mai înainte, fiindcă Anita avea colierul când a 
venit să mă vadă. 

— Dacă am putea pune mâna pe pupăza asta şi s-o 
facem să vorbească, jumate din treabă ar fi rezolvată, 
spuse Kerman. 

M-am ridicat: = 

— Mă duc să fac puţin scandai la Cerf ăştia. Intre timp, tu 
du-te să-l vezi pe Leadbetter. S-ar putea s-o fi reperat pe 
Anita prin împrejurimi. Tu, Ed, ştii ce-ai de făcut. Mergi la 
Dana acasă, dar dacă poliţia e prin zonă, nu-ţi băga nasu’. 
Ne întâlnim aici pe la prânz: o să vedem atunci ce brânză 
am făcut. 

Ne-am luat rămas bun de la Finnegan şi fiecare s-a 
îndreptat spre rabla lui de maşină. 

În faţa proprietăţii de la Santa Rosa se afla un paznic. 
Cele două uşi ale porţii mari, metalice erau închise şi se 
părea că astăzi vizitatorii nu prea erau bineveniţi. 

Paznicul era un tip tinerel, de statură mijlocie, teribil de 
elegant în uniforma lui verde, de culoarea prazului. Işi tot 
ronţăia bareta chipului, cu un aer meditativ şi morocănos. 
Părea o vacă ce rumega. Era foarte blond, cu ochii aproape 
incolori, albaştrii sau cenuşii, cum vreţi. Pe mutra sa de 
copil frumuşel se etala un aer de obrăznicie studiată şi de 
înfumurare; nu pot să sufăr aşa ceva. Trebuia să aibă vreo 
douăzeci şi doi de ani, dar părea de două ori mai bătrân. 
Era genul de individ care se cam trambalase prin tinereţile 

lui şi care avusese de-a face şi cu chestii necurate, ceea ce 
îi rămăsese întipărit pe mutră. Nu-l prea vedeam eu să fi 
cântat în corul bisericii sau să fi jucat ping-pong la Tineretul 
Creştin, iar dacă într-o zi l-aş prezenta prietenei mele, m-aş 
aranja să am şi o armă la îndemână. 

Am oprit maşina la doi metri de el şi l-am lăsat să se 
benocleze la mine. Privirea lui ştearsă mă scruta de-a fir a 
păr. Dar dacă era să mă iau după expresia lui de dispreţ, 
care îi dezvelise caninii, nu cred că avea o părere prea 
bună despre ceea ce examina. 

Am oprit motorul, am ieşit şi mi-am luat aerul de „hai-să- 
ne-împrietenim”. 

— Pot să intru cu maşinuţa, sau îmi continui drumul pe 
jos? l-am întrebat. 

Soarele strălucea în nasturii lui cromati, aranjaţi pe două 
rânduri. Nouraşi albi se reflectau pe capsele lustruite ale 
mănuşilor, iar silueta mea se oglindea, în vârfurile lucitoare 
ale pantofilor săi. Era un individ strălucitor, din cap până-n 
picioare. Lucea ca un bănuţ nou-nouţ şi valora cam tot atât. 

— Şi ce spuneai tu, tipule? mă întrebă cu un aer amorf. 

Sunetul vocii sale dădea impresia unei pile care muşca 
din oţel. 

— Am întrebat dacă intru cu maşina sau îmi continuu 
drumul pe jos, i-am repetat. 

— Niciuna, nici alta, îmi răspunse, sprijinindu-se de zid, 
cu aerul obosit al cuiva care cărase saci toată noaptea. 
Urcă-te în rabla ta, tipule, şi întinde-o. 

— Dar nu în dimineaţa asta, i-am spus, clătinând din cap; 
am să-i spun o vorbuliţă stăpânului tău... Mă numesc 
Malloy. Du-te, puişor, căzneşte-te şi du-te spune-i că sunt 
aici. O să mă primească. 

Îşi scoase o mănuşă, îşi desfăcu nasturele de la 
buzunarul de la piept din dreapta uniformei şi scoase o 
tabacheră din aur masiv. Işi alese cu grijă o ţigară, o 
aprinse, băgă tabachera la loc şi trase în piept; apoi lăsă 
fumul să iasă uşurel prin nările subţiri. Privirea îi era 
departe şi un surâs visător îi plutea pe buze. 

— Nu-i nimeni pe-acasă, grăi, fixând oceanul cu un aer 
uimit, de parcă nu-i venea să creadă că apa încă mai era 
acolo. Porneşte maşina şi ia-ţi tălpăşiţa. 

— E o chestie serioasă, i-am spus, ca şi cum nu l-aş fi 
auzit. Spune-i stăpânului tău să aleagă, ori eu, ori poliţia. 

Medită o clipă asupra problemei ăsteia. Aruncă ţigara cu 
un bobârnac, din vârful unghiei care cunoscuse manichiura. 
Numai că gestul ăsta se părea că nu-l satisfăcuse aşa cum 
şi-ar fi dorit, încât se porni să hârşâie pământul cu vârful 
strălucitor al pantofului său elegant. Dar nici asta se părea 
că nu-l mulțumea defel. 

— Bătrânul s-a cărat acum o oră, spuse în cele din urmă. 
Să nu mă întrebi unde s-a dus. Habar n-am. Poate c-a 
plecat într-o călătorie. Şi acum fii aşa de drăguţ şi ia-ţi 
valea. Nu-mi place să fiu sâcâit dimineaţa. 

La urma urmelor, nu ţineam cu tot dinadinsul să-l 
contrazic pe flăcăiaşul ăsta. Ar fi trebuit pe puţin un 
regiment de blindate ca să-l determine să deschidă porţile, 
iar dacă mă tineam la poveşti cu el, ar fi fost curată 
pierdere de vreme. 

Am intrat în maşină şi am pornit motorul. M-a privit cum 
am întors, apoi, după ce m-am îndepărtat, a deschis una 
din porţi, a închis-o în urma sa şi a intrat în ghereta de 
pază. 

Am luat-o de-a lungul zidului ce împrejmuia proprietatea, 
până am ajuns la o cotitură; aici am virat şi am luat-o, pe 
aleea care era paralelă cu zidul, în aşa fel încât să nu fiu 
văzut dinspre intrarea principală. Am oprit motorul şi am 
ieşit. 

Zidul avea vreun metru înălţime. Nu trebuia să fii cine 
ştie ce acrobat pentru a-l sări. Mi-am sprijinit mâinile pe 
creastă, m-am înălţat pe vârful picioarelor, am zvâcnit şi 
am aterizat pe un pământ moale, plin cu flori. 

Era în jur de ora nouă şi nu prea aveam mari speranţe de 
a o întâlni pe Nathalie Cerf. Ţin să remarcaţi că sunt 
aproape convins, că nu reprezint genul pentru care ea ar 
face o pasiune, dar asta nu însemna să nu fi încercat s-o 

văd. Poate că Anita nici nu plecase: casa asta era, la urma 
urmelor o ascunzătoare la fel de bună ca oricare alta. 

A durat ceva până am ajuns. Inaintam fără să mă 
grăbesc, şi, din când în când îmi mai aruncam ochii peste 
umăr. 

Nu ţineam morţiş să nimeresc peste individul ăla 
înzorzonat de la poartă. Îmi spunea mie ceva că dacă tipul 
se punea în mişcare, apăi numai mieluşel n-ai fi zis că este. 

Am trecut prin faţa unei piscine destul de mari pentru a 
se organiza în ea un concurs de iahting. Am urcat câteva 
trepte şi m-am trezit pe terasa din faţa casei. 

M-am ascuns în spatele unui grup masiv de rododendroni 
şi am început să supraveghez casa, pândind un semn 
oarecare de viaţă. 

În faţa mea se afla şirul de geamuri strălucitoare. Nici 
ţipenie de om. Casa avea aerul somnoros şi mahmur al 
cuiva care se trezeşte după o noapte de beţie. 

Am ieşit din spatele rododendronilor şi am înaintat pe 
terasă. Nicio maşină în parcaj, niciun şofer filipinez care să 
mă distreze, niciun valet stilat care să-mi ia pălăria. Mi-am 
luat inima-n dinţi, am traversat terasa, am ajuns în dreptul 
logiei şi am aruncat o privire. 

Era acolo în fotoliul ei cu rotile, îmbrăcată într-un kimono 
bleu şi încălţată cu nişte papuci împodobiţi cu pene de 
struţ. Pe genunchi avea o tavă. Mânca un sandvici, privind 
drept în faţa ei, cu privirea posomorâtă şi dezolată a celor 
abandonaţi, care cred că nimeni nu-i observă. 

Umbra mea îi atinse picioarele. Nu-şi ridică ochii imediat. 
Întreaga neurastenie care-i sălăşluia în priviri dispăru, 
făcând loc furiei. Îşi muşcă buza fină şi puse sandviciul pe 
tavă. Capul îi rămase nemişcat. Doar pleoapele i se ridicară 
şi ochii i se opriră asupra mea. 

— Bună dimineaţa, i-am spus. Şi mi-am scos pălăria. Mă 
numesc Malloy. Vă mai amintiţi de mine? 

— Ce cauţi pe-aici? mă întrebă, îndreptându-se de spate, 
tensionată şi cu privirea duşmănoasă. 

— Aveam de gând să-l văd pe tatăl dumneavoastră, i-am 

răspuns, sprijinindu-mă de uşă, în aşa fel încât să pot 
supraveghea terasa, în cazul în care ar fi sosii întărituri. 
Este aici? 

— Mills ţi-a dat drumul înăuntru? 

Pentru o fată de vârsta ei, ochii îi erau din cale-afară de 
duri. 

— Mills este băieţelul lustruit care blochează uşa de la 
intrare? Cel care are nişte nasturi minunaţi? 

Două pete mici şi roşii îi apărură pe obrajii slabi şi palizi. 
Gura i se crispa. 

— Cum ai intrat? repetă întrebarea, furioasă. 

— Pe şest, i-am spus. Bun, şi acum, hai să nu stricăm o 
dimineaţă aşa de frumoasă de primăvară ciondănindu-ne. 
Vreau să-l văd pe tatăl dumneavoastră. 

— Nu e aici. Te rog, vrei să pleci? 

— Aş putea s-o văd pe doamna Cerf? 

— Nici ea nu este aici. 

— Păcat. Am colierul ei de diamante. x 

Lingura cu care îşi tot făcea de lucru îi căzu în farfurie. Işi 
strânse pumnii. 

— Pleacă! se răsti la mine, împingându-şi bustul în faţă. 

— Intenţionam doar să-i înapoiez colierul. Face cam 
multe parale. Nu vreţi să-mi spuneţi unde aş putea-o găsi? 

— Nu ştiu nimic şi nici nu mă interesează... Incepu să 
tipe, arătându-mi uşa cu un deget tremurând: 

— leşi, sau o să pun să fii azvârlit afară! 

— Nu aveam de gând să vă plictisesc, dar chestia asta 
este mult mai importantă decât vă puteţi imagina. Tatăl 
dumneavoastră folosea o agentă de-a mea pentru a o 
supraveghea pe doamna Cerf. In timp ce agenta mea îşi 
făcea meseria, a fost ucisă. Colierul doamnei Cerf a fost 
găsit în camera acestei tinere. 

Se întoarse brusc şi înhaţă o geantă de plajă, de unde 
scoase un pachet de ţigări şi o brichetă. Işi aprinse o ţigară 
cu o mână mai mult sau mai puţin sigură, aranjându-se în 
aşa fel încât să nu-i văd figura. 

— Nu mă interesează problemele doamnei Cerf. Sfârşi 

prin a-mi spune cu o voce mai calmă. Te rugasem să pleci. 

— Credeam că v-ar fi interesat poate să ştiţi că nu poliţia 
a găsit colierul. Dacă puteţi să-mi spuneţi unde este 
doamna Cerf, aş linişti-o eu însumi. 

Îmi aruncă o privire ascuţită; faţa îi era lipsită de orice 
expresie şi la fel de albă ca un cearşaf proaspăt spălat. Se 
pregăti să-mi spună ceva, dar se răzgândi. Inchise ochii pe 
jumătate; avea aerul unei pisici care aude un zgomot şi 
vede şoarecele. 

M-am întors brusc. Mills, flăcăul frumuşel, se afla în 
spatele meu, cu pumnii strânşi, înmănuşaţi în negru şi 
aşezaţi pe pulpe. Avea un aer amuzant, aşa cum poate că 
ar avea Cassius Clay dacă un pitic ar veni să-i tragă un 
pumn. Părea foarte încrezător în el, chiar prea încrezător. 
Genul ăla de încredere care te face să te întrebi ce o să se 
întâmple şi să-ţi doreşti să ai un pistol în mână, sau ceva, 
acolo, chiar şi-un băț, dar în niciun caz să nu fii cu mâinile 
goale. 

— Aha, ia uită-te, ai apărut din nou, tipule, îmi zise; parcă 
ţi-am spus să te cari. 

— Dă-l afară! strigă Nathalie, pe tonul imperios al unei 
eroine jignite a lui Alexandre Dumas, şi să ai grijă să nu mai 
calce niciodată pe-aici! 

Mills mă privi cu coada ochiului, iar gura i se plisă într-un 
uşor rânjet. 

— Fiţi fără grijă, n-o să se mai întoarcă, răspunse 
nonşalant. Hai tipule, mişcă-ţi fundul! O să facem o 
plimbărică până la poartă. 

Am privit-o pe Nathalie, dar dezinteresată de problema în 
curs, începuse să-şi ungă cu unt o felie de pâine, iar 
fizionomia îi redevenise posomorâtă şi tristă. Dacă într-o zi 
s-ar hotărî să se decerneze un „Oscar” pentru cea mai bună 
scenă în care cineva a fost dat pe uşă afară, atunci i-aş da 
lui, Nathalie votul meu cu amândouă mâinile. 

— Ascultaţi-mă, n-aş vrea să mă consideraţi necivilizat, i- 
am spus, dar dacă mi-aţi spune unde se află doamna Cerf, 
s-ar evita o pierdere de timp şi o grămadă de neplăceri. 

La naiba, puteam la fel de bine să mă adresez şi Marelui 
Zid Chinezesc. 

Frumuşelul se aproprie de mine. 

— Pedalează, îmi zise pe şleau, te urmez. 

— Ascultă... am început eu, dar n-am ajuns prea departe, 
fiindcă pumnul său mi se lipi de gingii. 

Tipul n-avea forţă în pumn, dar de rapid, era rapid. Nu i- 
am văzut lovitura plecând, iar asta trebuia să mă pună în 
gardă. M-a durut, intenţia fusese de a face rău, dar nu m- 
am mişcat niciun centimetru. 

— În regulă, i-am spus, ştergându-mi buzele. Hai până la 
poartă. Dacă o iei aşa, atunci am să te învăţ eu minte. 

Mă călcase pe bătături într-un asemenea hal, că nici 
măcar nu m-am mai uitat la Nathalie Cerf când am plecat. 
Am coborât scările în viteză. Mă urmă. Eram sigur că 
puteam să-l bat de să-i sune apa în cap. Am un metru 
optzeci şi vreo douăzeci de kile în plus faţă de el, aşa că 
tineam cu tot dinadinsul să-i plătesc cu aceeaşi monedă. 

Când am ajuns la poartă, era tot în spatele meu, la vreo 
doi sau trei metri. M-am oprit şi l-am aşteptat. Avea în 
continuare aerul ăla nonşalant, iar chestia asta m-a scos 
complet din sărite, fiindcă nu pot să sufăr să aibă cineva un 
aer nonşalant, când eu vreau să-i ard una. 

A avansat încet, iar eu am fentat în dreapta, ca să-i cobor 
garda, şi apoi i-am expediat spre falcă o directă să dărâme 
şi-un bivol. Mă mândresc cu directa mea de zile mari, care 
n- ratat niciodată ţinta. A eschivat la timp şi nici măcar nu 
s-a deplasat cu un pas. Nu-i telefonasem să-l înştiinţez de 
asta, şi totuşi era niţel mai rapid decât un fulger... Nu 
contează că ratasem ţinta cu vreo juma' de metru şi că, 
dus de elan, am căzut peste el; esenţialul e că tot ce i-a 
rămas de făcut n-a fost decât să mă pocnească. Mi-a tras în 
stomac vreo cinci ghioage, cu forţa şi viteza unui ciocan 
pneumatic, că aproape mi l-a găurit. 

Deşi eram în picioare, eram knock-out. De la nivelul 
gâtului nu mai puteam respira, genunchii mă lăsau, aşa că 
am aşteptat să-mi revin. Dreapta lui sosi domol. Am avut 

timpul s-o admir în trecere, fără să pot face ceea ce ar fi 
trebuit. Îmi explodă în falcă, cu efectul unei prese. Când mi- 
am venit în fire, m-am pomenit culcat pe spate, privind 
cruciş la nouraşii de vată ce alunecau liniştit pe cerul 
matinal. 

— Te-ai prins, tipule? mi se adresă o voce îndepărtată. 
Nu ne plac indivizii de teapa ta prin împrejurimi. Aşa că 
scoate-ţi din minte ideea să ne mai faci vreo vizită. 

Am desluşit vag silueta strălucitoare aplecată deasupra 
mea, apoi ceva ce putea fi foarte bine pantoful său îmi 
strivi gâtul, după care am părăsit scena, ca un chibrit stins 
de vânt. 

Sosind în faţa cabanei mele, am zărit un poliţai aşezat pe 
o motocicletă. L-am citit dintr-o privire: era genul de individ 
caro putea să aştepte mult şi bine, şi care ar fi aşteptat, 
chiar dacă ar fi nins sau ar fi bătut vântul. 

Văzându-mă, îmi rânji pe jumătate, se dădu jos şi îşi 
aşeză maşinăria pe proptea. 

Tot drumul de la „Santa Rosa” încoace am hârâit într- 
una, și deşi trecuse ceva timp, încă mă mai simţeam năucit. 
Aveam impresia că cineva îmi trăsese una cu toporul peste 
gât, iar o zonă dureroasă în dreptul stomacului nu făcea 
altceva decât să-mi sporească turbarea. 

Eram furios mai mult pe mine, decât pe Mills ăla. Să mă 
las demolat în halul ăsta de un aşa fătălău. Orgoliul meu 
era rănit, iar când orgoliul lui Malloy este rănit, chestia asta 
ia nişte proporţii de nu vă închipuiţi. 

— Ce vrei? l-am întrebat cu un ton arţăgos. 

Văzându-mi cercurile concentrice, verzi şi negre, ce-mi 
împodobeau gatul, politaiul zâmbi amuzat. 

— la spune... făcu el, sprijinindu-se cu mâinile de portiera 
maşinii mele. Un cal ţi-a făcut asta? 

Şi rânji. 

— Căpitanul vrea să te vadă la comisariat. Mi-a cerut să 
te aduc. 

— Du-te şi spune-i că am ceva mai bun de făcut decât să- 
mi pierd vremea cu o hoaşcă de cucuvea ca el. 

Poliţaiul continuă amabil: 

— Mi-a cerut să te aduc, sau să te iau pe sus, depinde de 
tine. Numai că atunci când bătrânul spune să iau pe cineva 
pe sus, asta înseamnă că pot să-i înmoi oasele cu bastonul 
meu. Ar fi păcat să-ţi mai fac nişte vânătăi în plus. Vrea 
doar să-ţi spună câteva cuvintele în legătură cu crima de 
aseară. Amice, zău c-ar fi mai bine să vii! 

— Bine. Am pornit motorul. Dacă e să merg, atunci o să 
merg ca un barosan, aşa că dă-i drumul la sirenă. 

Şi am mers ca un barosan. E al naibii de plăcut să 
conduci printr-un trafic infernal cu o sută zece la oră, cu un 
poliţai care-ţi merge în faţă, cu sirena pornită. Treci pe 
roşu, mergi pe sensuri interzise şi toată lumea se uită la 
tine. 

L-am găsit pe Mifflin la intrare, îngrijorat. 

— Salut, Mike! Ce se întâmplă? 

— Căpitanul vrea să te vadă. Să te porţi cu mănuşi cu el. 
Este convins că ştii mai multe despre crima asta decât ai 
spus. E aşa de prost dispus, că ar înghiţi şi un crocodil. Aşa 
că fii atent, să nu faci vreo gafă! 

Am urcat scările din spatele său şi am luat-o de-a lungul 
unui coridor, până am ajuns în dreptul unei uşi pe care se 
putea citi: „Edwin Brandon, căpitan”. 

Mifflin ciocăni la uşă, de parcă ar fi fost făcută din coji de 
ouă, apoi o deschise şi mă lăsă să intru. 

Era o cameră mare şi frumoasă, bine aerisită şi frumos 
mobilată. Într-un colţ trona un birou masiv, aşezat între 
două ferestre. Una dintre ferestre dădea spre port; prin 
cealaltă se putea vedea cartierul comercial al oraşului. In 
spatele biroului se afla Brandon. 

Avea vreo cincizeci de ani, dar arăta mai bătrân. Era surd 
şi dădea semne de îngrăşare; părul des îi era alb ca penele 

unui porumbel; ochii, tot cam aşa de vii şi degajând 
aproape tot atâta căldură cât şi pietrele de pe fundul unui 
râu. 

— Aşează-te, îmi spuse arătându-mi cu o mâna grasă şi 
albă un fotoliu lângă birou. M-am gândit că ar fi timpul să 
avem o mică discuţie. 

— Da, am răspuns, aplecându-mă cu grijă pentru a mă 
aşeza. 

Muşchii stomacului mi se crispară, şi o dată cu ei m-am 
crispat şi eu. _ 

Era prima oară că aveam de-a face cu Brandon. ll 
văzusem, aşa, pe stradă, dar niciodată nu vorbisem. L-am 
privit cu acelaşi interes cu care-mi purta el de grijă. 

Mifflin rămăsese plantat în faţa uşii; examina tavanul, la 
fel de imobil ca un cadavru în mormânt. Auzisem de 
Brandon că era un măgar, că băgase în sperieţi pe 
inspectori şi că până şi simplii poliţai îi ştiau de frică. După 
imobilitatea ce pusese stăpânire pe Mifflin, se părea că 
totul era adevărat. 

Brandon atacă: 

— Ce ştii despre crima de aseară? 

— Nimic. Eram împreună cu Mifflin când a fost descoperit 
cadavrul. Aici încep şi se termină cunoştinţele mele despre 
crima asta. 

Deschise un sertar al biroului şi scoase o cutie cu 
trabuce. 

— Şi ce crezi? mă întrebă zgâindu-se la trabuce, ca şi 
cum bănuia că îi şterpelise cineva unul în timp ce stătea cu 
spatele întors. 

— Pare să fi fost un viol. 

Ridică ochii, privindu-mă gânditor, apoi îşi mută atenţia 
asupra trabucelor. 

— Autopsia a dovedit contrariul. Nicio violenţă, niciun 
semn de luptă. A fost dezbrăcată după ce a fost omorâtă. 

L-am urmărit cât timp şi-a ales un trabuc, l-a pus pe birou 
şi a băgat cutia la loc. 

— Domnişoara Lewis te seconda în toate afacerile, făcu 

el, mângâind trabucul cu buricele degetelor grăsuţe. Nu-i 
aşa? 

— Ba da. 

— Atunci trebuie să ştii mai mult despre ea decât despre 
oricine, continuă, desfăcând celofanul trabucului, cu 
sprâncenele încruntate, ca şi cum doar munca asta merita 
interes în clipa de faţă. 

— Să spun cinstit, ştiu ceva, dar nu în mod special mai 
mult decât despre altcineva. 

— Crezi că avea duşmani? 

— Nu cred aşa ceva. 

— Vreun amant? 

— Din câte ştiu eu, nu. 

Mă privi. 

— Ai fi ştiut-o, dacă ar fi avut vreunul? 

— Nu. Doar dacă mi-ar fi spus. Şi nu mi-a spus nimic de 
genul ăsta. 

— Ai vreo idee ce-ar fi putut face în East-Beach la ora 
aia? 

— Care oră? 

— Douăş'pe jumate noaptea. 

Termină de scos celofanul şi se căută prin buzunare după 
foc. 

— N-am nicio idee. 

— Nu venise să te vadă? 

l-am spus că nu, dar după privirea bizară pe care mi-a 
aruncat-o, mi-am dat seama că trebuia să fiu cu ochii în 
patru, dacă n-aveam de gând să fiu arestat drept criminal. 

— Dar trebuia să treacă prin faţa cabanei tale, pentru a 
ajunge în locul în care a fost omorâtă, nu-i aşa? E curios că 
n-a trecut să te vadă. 

— Lucrăm împreună, căpitane. Nu ne şi culcăm. 

— Eşti sigur? 

— S-ar putea să existe indivizi care să nu-şi dea seama 
cu cine se culcă, numai că eu ştiu asta, închipuiţi-vă. 

Îşi găsi chibriturile şi îşi aprinse trabucul. 

— Ce făceai azi-noapte, între unş'pe jumate şi douăş'pe 

jumate? 

— Dormeam. 

— N-ai auzit focuri de armă? 

— Eu când dorm, păi dorm, nu mă-ncurc! 

Îşi răsuci trabucul între degetele albe şi dolofane şi îl privi 
cu un aer neîncrezător; apoi se lăsă să lunece uşor în 
fotoliu, instalându-se mai confortabil. Mi-a trecut prin cap 
gândul că, în sinea lui, începuse să i se cam acrească. 

— Ai avut vreo vizită azi-noapte? 

— Da. 

— Cine? 

— O clipă. N-are a face cu crima asta şi este măritată. 
Aşa că-mi pare rău, căpitane, dar nu-ţi pot spune numele 
ei. 

— Nu cumva era o blondă bine făcută, într-o rochie de 
seară roşcată? 

A scuipat întrebarea dintr-o dată, brutal, şi s-a aplecat 
înainte scrutându-mi faţa. 

Mă aşteptam să mă atace dintr-un moment în altul, 
altminteri nu m-ar fi adus aici. Şi eram foarte mulţumit că- 
mi petreceam serile libere jucând poker şi plusând mai mult 
decât îmi permitea punga, fiindcă mi-am păstrat o figură 
impasibilă, dar atât. l-am răspuns: 

— Era o roşcată. De unde aţi scos chestia asta cu blonda? 

Mă examină gânditor. 

— l-ai spus lui Mifflin că domnişoara Lewis nu lucra 
pentru tine în perioada asta, făcu el, ca să schimbe vorba. 

— Dacă i-am spus asta lui Mifflin, înseamnă că e 
adevărat. 

— Nu chiar. Ai putea să acoperi vreun client. 

În spatele său se vedea portul. O privelişte frumoasă, sub 
soarele de dimineaţă. 

— Nu, i-am răspuns, nici vorbă de aşa ceva. Părea că se 
aştepta să-i mai spun ceva. 

— Dacă aflu că acoperi vreun client, Malloy, ridică brusc 
vocea, îţi închid dugheana şi te arestez pentru complicitate 
la crimă. O să te găseşti în faţa tribunalului mai înainte de a 

avea timpul de a spune pâs. 

— Găsiţi mai întâi motivul. 

Se aplecă mai în faţă pentru a mă privi mai bine. 

Văzându-l aşa, mi-am dat seama de ce-i înspăimânta în 
asemenea hal pe inspectorii lui. Avea aerul aproape la fel 
de sociabil ca al unui şarpe cu clopoței. 

— Dacă ancheta noastră bate pasul pe loc, Malloy, asta e 
pentru că tu faci pe şmecherul. Dar cu mine, asta nu ţine. 
Domnişoara Lewis lucra pentru un client de-al tău şi a fost 
omorâtă. Acoperi un asasin, asta e! 

— N-am spus niciodată aşa ceva, i-am răspuns foarte 
calm. Dar, în fond, dacă aţi inventat toată istoria asta: 
poate că şi credeţi în ea. 

Mifflin, în agonie, făcu o mişcare uşoară, dar Brandon se 
răsuci brusc cu fotoliul şi-l fulgeră cu privirea. Mifflin 
înţepeni în poziţia sa de statuie. 

— Cine-i blonda aia? continuă Brandon. A fost văzută 
aseară la Dana Lewis. Cine-i? 

— Habar n-am. 

— Este o femeie bogată, Malloy. Purta un colier de 
diamante foarte valoros. Vreau să ştiu ce făcea acolo şi ce 
legătură avea cu Dana Lewis. 

— Nu ştiu mai mult decât adineaori. 

Ochii mei întâlniră o privire inchizitorială. 

— Femeia asta este clientul pe care-l acoperi. Asta cred 
eu. 

— Suntem un stat democratic. Nimeni nu vă împiedică să 
gândiţi ce vreţi. 

Îşi muşcă trabucul şi apoi continuă, cu o voce mai calmă: 

— Ascultă, Malloy. Hai să punem lucrurile la punct. Nu 
ştiu cât o să-ţi iasă din toată afacerea asta, dar în orice caz 
nu mare lucru. Se găsesc destule slujbe mai bănoase. 
Atunci, de ce să nu te gândeşti un pic? Spune-mi cine este 
clientul ăsta. Hai, fă o mutare bună. Pentru Dumnezeu! Ştiu 
şi eu povestea asta a ta cu secretul profesional. E un praf 
aruncat în ochi, dar dacă te ajută să-ţi faci treburile, cu atât 
mai bine: în nici-un caz însă, n-ai promis sa acoperi un 

criminal, nu-i aşa? Să presupuneam că nu te ţii de cuvânt, 
aşa că o să fii obligat să închizi prăvălia. Şi ce-i cu astă? 
Oricum, e mai bine decât să apari în faţa tribunalului, 
acuzat de complicitate la crimă, nu? Haide, spune-mi 
numele acestei femei şi dovedeşte-mi că eşti un tip 
inteligent... 

— Doar nu credeţi că ştiu numele tuturor femeilor din 
oraşul acesta, care au diamante în jurul gâtului? N-am nici 
cea mai mică idee despre identitatea ei. Sunt dezolat, 
căpitane, n-aţi prea nimerit-o cu mine! 

Brandon îşi lăsă trabucul în scrumieră. Trăsăturile i se 
înăspriră. 

Un licăr răutăcios îi scapără în priviri: 

— Este ultimul tău cuvânt? 

— Cred că da, şi m-am ridicat din fotoliu: dacă aş fi putut 
să vă ajut, aş fi făcut-o, dar nu pot. 

— Te crezi deştept, ai? Foarte bine, vedem noi. Dar te 
previn, la primul pas greşit, am şi pus mâna pe tine. Data 
viitoare când o să mai vii pe-aici n-o să mai ieşi aşa de 
repede. O să-ţi aranjez o mică întrevedere cu masorii mei. 
Avem o grămadă de mijloace să-i facem mieluşei pe 
masculii feroce de teapa ta. 

— Poate că aveţi dreptate, i-am spus ajungând la uşă; 
numai că există, la fel, o grămadă de mijloace de a da un 
căpitan pe uşă afară, nu uita asta, Brandon! 

Am avut impresia că o să-i plesnească vreo arteră. Faţa i 
se umflă, căpătă o nuanţă stacojie, iar pietricelele care-i 
serveau drept ochi i se aprinseră. 

— Un singur pas greşit, Malloy, şi la bulău cu tine! urlă cu 
o voce sufocată. Un singur pas greşit! 

— Bine, în regulă, am văzut şi vii ca tine! şi cu asta m-am 
cărat trântind uşa după mine. 

CAPITOLUL III 


Sala de cultură fizică a lui Olaf se afla în subsolul unui 
bloc din Princes Street, în cartierul de est din Ocean City. 
Ca să ajungi în ea, trebuia să cobori o scară cu treptele cam 
prăpădite şi s-o iei de-a lungul unui culoar slab luminat, la 
capătul căruia puteai citi, pe o placă mare de lemn: 


ACADEMIE DE BOX 
DIRECTOR - OLAF KRUGER 


Am împins uşa cu arc şi am fost întâmpinat de un miros 
de talc şi de transpiraţie, de zgomotul ritmic al mănuşilor 
de box ce izbeau în sacii de piele, de târşâitul paşilor pe 
linoleum şi de respiraţia specifică boxerilor. 

O sală mare, dotată cu tot ce-ţi putea trece prin cap în 
materie de body-building, mi se înfăţişa privirilor. 

Existau câteva duzini de saci de piele şi mai mari, şi mai 
mici, două ringuri de box, luminate de nişte plafoniere 
puternice şi o grămadă de alte aparate pentru 
antrenamentul boxerilor profesionişti. 

Un văl gros de fum de ţigară împânzea aerul cald îmbibat 
de sudoare. O mulţime de oameni stătea îngrămădită în 
jurul unui ring, în care un negru căra la pumni cu nemiluita 
într-un sparring-partner ce făcea parte dintre ai casei încă 
de când îl ştiam eu pe Olaf. Ceilalţi boxeri erau împrăştiaţi 
prin toate colţurile sălii; câţiva lucrau la saci, alţii săreau 
coarda sau boxau cu umbra lor. Toţi se pregăteau pentru 
reuniunile de la sfârşitul săptămânii, pe care Olaf le 
organiza la "Athletic Club”. 

Am traversat sala şi m-am îndreptat spre biroul lui Olaf. 

— la uite, salut, Vic! 

Hughson, cronicarul sportiv de la "Herald", ieşi din 
mulţimea care înconjura ringul şi mă luă de braţ. 

— Ce mai faci? l-am întrebat. 

Hughson era un tip slab, cu o figură cinică, mai mult sau 
mai puţin chel; pungile de sub ochi i se datorează ficatului, 
iar reverele hainei îi sunt în permanenţă atinse de scrum de 
ţigară. O pălărie unsuroasă îi stătea cocoţată pe vârful 
capului, iar între buzele subţiri îi atârna un muc de ţigară 
stins. 

— Vino să-ţi clăteşti ochii, Vic, îmi spuse, arătându-mi cu 
degetul ringul. Negrul ăsta o să-l desființeze pe Hunter. 
Vino până n-o fi prea târziu. 

Ochii săi mici şi strălucitori îmi fixară decoraţiile care îmi 
împodobeau gâtul; chestia asta păru că-l interesează din 
cale-afară, întrucât îşi scoase mucul ăla din gură şi-l 
îndreptă spre mine: 

— la zi, cine te-a aranjat în halul ăsta? 

— Las-o baltă, bătrâne, ocupă-te de negrul tău şi lasă-mă 
în pace. Olaf e pe-aici? 

— E-n biroul lui. Continua să-mi fixeze atent vânătaia. Şi 
cu crima? Ceva nou? Pariez că nemernicul ăla de 
Leadbetter a făcut-o. Mereu s-a pitit printre dune ca un 
şarpe, ca să spioneze lumea. 

Figura sa gălbejită se lumină. 

— O dată a dat chiar peste mine. Măiculiţă doamne! Ce 
spaimă am mai tras. Am crezut că era soţul tipei! 

— Din partea mea, fie cine-o fi. Brandon se ocupă de 
cazul ăsta. Vorbeşte cu el. 

— Ei, de ce o iei şi tu aşa? îmi spuse, luându-mă de braţ. 
Şi că veni vorba de femei, fii atent: e-o păpuşică în colţul 
ăla, care merită deranjul. Are un fund, de te face să înghiţi 
în sec. Am, încercat să aflu cine-o fi, dar nimeni nu ştie 
nimic; sau toţi tac mâlc. 

Am privit în direcţia în care arăta cu degetul. La capătul 
unui şir de bănci din jurul ringului stătea o tipă. Primul lucru 
care-ţi sărea în ochi era culoarea roşcată a părului, după 

care îi remarcai faţa slabă, cu pomeţii înalţi, proeminenţi, 
apoi ochii mari, adumbriţi de gene lungi şi dese, care 
dădeau privirii o savoare orientală. 

Privea cu un ochi critic, de cunoscător, la negrul care 
aluneca prin ring, şi-şi muşca buza de fiecare dată când 
ăsta îi înfunda coastele partenerului său. Ca nu cumva să-i 
scape ceva, se aşeza din ce în ce mai în faţă pe marginea 
băncii. 

— E mişto, i-am spus. De ce nu te bagi? 

— Mai bine-mi tai beregata, răspunse Hughson. Hank a 
încercat s-o agate, dar tipa l-a trimis la plimbare. Ce mai, e 
veritabilă, clasa-ntâi. Pesemne că-i gagica vreunui mahăr, 
de vine ea singură-singurică în mizeria asta. 

Cineva îl strigă pe Hughson şi acesta se întoarse în 
mulţime. Am mai privit încă o dată languros în direcția 
roşcatei şi mi-am continuat drumul spre biroul lui Olaf. 

Era o magherniţă jalnică, cu pereţii acoperiţi de fotografii 
ale unor boxeri profesionişti şi de afişe care anunțau cele 
câteva sute de întâlniri pe care Olaf le organizase de când 
sosise în Ocean City. Stătea aşezat în spatele unui birou pe 
care trona o duzină de telefoane, din care niciunul nu suna 
în acelaşi timp cu celelalte. La o măsuţă, o blondă vopsită 
bătea cu un deget la o maşină de scris, mesteca gumă şi 
umplea atmosfera cu un parfum de doi bani litrul. 

— Ai o clipă liberă, sau eşti ocupat? am întrebat, 
închizând uşa cu călcâiul. 

Olaf îmi arătă cu degetul un scaun. Era elegant, chel ca 
un ou şi fudul ca un jocheu. Era în cămaşă, cu gulerul 
desfăcut şi cravata atârnând, iar din buzunarul de la vestă 
pornea lanţul fin de aur al ceasului. 

— Ce mai faci, Vic? Nu sunt ocupat. Ard gazul în colţul 
asta uitai de lume. Am tot timpul să stau la palavre cu tine. 

In acel moment, trei telefoane începură să sune 
concomitent, iar uşa se deschise brusc, făcând loc la doi tipi 
care zbierau ceva în legătură cu halatele pe care urmau să 
le poarte la meciul următor; doi tipi la fel de enormi, urâţi şi 
răi ca o pereche de rinoceri, numai că Olaf îi expedie ca şi 

cum ar fi fost o pereche de pitici. 

Urlă la ei: 

— Căraţi-vă de-aici, dobitocilor ce sunteţi! 

Şi tipii se cărară. 

Apoi înşfacă două receptoare, zbieră în ele că este 
ocupat, le trânti la loc, îl luă pe al treilea, ascultă o clipă, 
spuse „Rupe-i contractul şi bagă-i-l în fund!” după care îl 
puse şi pe ăsta la loc, tot atât de drăgăstos. 

— Vrei un trabuc, Vic? Împinse cutia spre mine. Care-i 
baiul? Am auzit despre crima asta. N-o ştiam pe fată, dar 
dacă ai pătimit din cauza asta, atunci să ştii că simt şi eu la 
fel. 

— Era o fată grozavă, Olaf, şi i-am înapoiat cutia cu 
trabuce. Asta e. Cunoşti un tip, Mills? 

Işi trecu peste căpăţâna cheală o mână căreia îl lipsea 
degetul mare, privi la blonda vopsită şi făcu o grimasă. 

— Este un nume obişnuit în meseria asta. Care-i 
prenumele? 

— Habar n-am. Este un tip frumuşel, douăzeci şi trei 
douăzeci şi patru de ani. Ştie să-şi folosească pumnii. E 
rapid ca o tornadă şi se ţine pe picioare ca un profesionist. 

Olaf se dumiri: 

— Mă întrebi dacă-l cunosc! E Cesar Mills. Da, el este! 
Dacă nu şi-ar fi pierdut vremea cu femeile, ar fi fost 
campionul mondial al uşorilor. Nimeni nu putea să-l atingă. 
A început să boxeze la mine. Am crezut că am pus mâna pe 
un campion, dar tâmpitul nu voia să se antreneze. A 
câştigat trei meciuri la rând, dar când l-am pus în faţa 
unora care-şi ştiau meseria, nu le-a ţinut piept. A plecat de- 
aici acu' vreo şase luni. 

— Am avut o mică discuţie, între patru ochi. M-am întors 
să-mi vadă gâtul. Mai nou, tipul, se foloseşte şi de picioare. 

Olaf făcu ochii mari. 

— Porcul! Las-o baltă, Vic. Tipul e periculos. Crezi că l-ai 
dovedit şi când colo, ţi-a şi pregătit o surpriză. Chiar şi 
acum, sunt sigur că încă este greu de învins. N-aş pune pe 
nimeni să boxeze cu el, poate doar, cine ştie, pe unul de la 

grea; dar şi aşa, tot mi-aş face griji pentru paralele mele. 
Cum l-ai întâlnit? 

— E paznic la „Santa Rosa”. Am fost acolo pentru o 
treabă şi ne-am ciondănit. 

— Paznic? făcu Olaf mirat. Păi e burduşit de parale! Cred 
că nu vorbim de acelaşi tip. 

— Ba da, fii sigur. Pe ce te bazezi când zici ca e plin de 
parale? 

— La naiba, felul lui de viaţă. Mai vine pe-aici din când în 
când. Este îmbrăcat ca un bogătan, are un Rolls bleu-crem 
şi o casă pe Fairview, şi dacă nu-ţi ajunge, îţi mai spun. 

Mi-am adus aminte de tabachera de aur pe care şi-o 
scosese din buzunar, dar nu i-am spus de ea. 

— Nimeni nu ştie de unde scoate marafeţii, continuă 
Olaf. Când a pus piciorul aici prima oară, era ruşinos ca o 
fată mare şi încântat că o să aibă ce hali. Paznic... Ciudat. 
Poate că-i convine. Nu l-am mai văzut de-o lună. 

— Zici că are cârlig la femei? 

— Mai întrebi! Doar le zâmbeşte, şi au şi căzut ca 
muştele. 

M-am gândit o clipă, apoi mi-am dat înapoi scaunul. 

— Mulţumesc, Olaf. Mi-am pus cu grijă degetele pe gât. 
Ştii figura aia pe care am învăţat-o de la Battler? Ei bine, pe 
Mills a avut acelaşi efect ca şi cum l-aş fi atins cu un sac de 
vată. 

— Nu mă miră. E al naibii de rapid, spuse Olaf serios. Dar 
dacă-l atingi, se dezumflă. Atâta trebuie, să ajungi să-i 
plasezi una. 

M-am oprit în faţa uşii: 

— Olaf, cine-i roşcata aia de-afară? Cu ochi de 
chinezoaică şi în pantaloni fantezi? 

Figura lui Olaf se lumină de un zâmbet: 

— Gail? Gail Bolus e aici? Asta-i culmea! N-am mai văzut- 
o de săptămâni întregi. Ea ar putea să-ţi vorbească despre 
Mills. A fost amanta lui. E moartă după box. După ce Cesar 
a terminat-o cu antrenamentele, ea i-a dat papucii. Acu' 
vreo şase luni, venea aici seară de seară. Apoi a întins-o. Mi 

s-a spus că a rupt-o cu şmecheraşul ei. E o personalitate. 
Vic, nu prea întâlneşti multe ca ea. 

— Vino cu mine să rupi tu gheaţa. Vreau să vorbesc cu 
ea. 


La Finnegan, la ora prânzului, se calcă lumea pe picioare. 
În mijlocul încăperii se aduc câteva mese în plus pentru 
balamucul care urmează. Dar mai sunt şi câteva mese în 
separeuri, pe care Finnegan le rezerva pentru favoriţii lui. 

De la masa mea rezervată, lângă bar, i-am zărit sosind 
pe Kerman şi pe Benny şi le-am făcut semn. Mi-au răspuns 
că m-au văzut, şi s-au îndreptat spre mine făcându-şi loc cu 
coatele. Din când în când, Kerman se mai oprea pentru a-şi 
cere scuze, cu o politeţe desăvârşită, cuiva pe care-l lovise 
din greşeală sau vreunei femei căreia îi deranjase pălăria. 
Benny îl urma. Aranja pălăria la loc şi rânjea cu gura până 
la urechi dacă dama nu era mulţumită. Amândoi se purtau 
ca nişte oameni mari, dar asta ora un semn bun. Asta era 
starea în care dădeau maximum le randament. 

Apropiindu-se de masa mea, o zăriră pe Gail Bolus. S-au 
oprit brusc, s-au izbit unul de altul, după care s-au repezit 
ca nebunii, încercând să se împiedice unul pe altul. 

— Încetişor, copii, le-am spus, împingându-i. N-are rost să 
luaţi viteză. Aşezaţi-vă şi încercaţi să păreţi civilizaţi. Nu-i 
nimic prin zonă care v-ar putea interesa. 

— Nu ţi se pare că tipul ăsta are tupeu? îi spuse Benny lui 
Kerman. Ne trimite să ne tocim pingelele câtă-i ziulica de 
lungă, şi în timpul ăsta stă la taclale cu femeile! Şi ca 
tacâmul să fie complet, mai şi spune că asta nu-i de nasul 
nostru. 

Kerman îşi aranja nodul cravatei cu un gest afectat şi o 
contemplă pe Gail Bolus cu o admiraţie făţişă. 

— Doamnă, începu el foarte stilat, ar fi contrar 

obiceiurilor mele dacă nu v-aş pune în gardă faţă de 
individul acesta datorită proastei reputaţii pe care şi-a 
dobândit-o. Să ştiţi, doamnă că acest individ este un pericol 
permanent pentru tinerele fete. Din toate colţurile ţării, taţi 
cu arma-n mână îl vânează pentru a spăla onoarea familiei 
lor. De fiecare dată când trece prin faţa Ministerului 
Asistentei Sociale, copiii abandonaţi îşi întind mânuţele spre 
el, strigând „Tată”. Toate fetele frumoase pe care le vedeţi 
făcând trotuarul au fost părăsite de individul ăsta. Femeile 
nu sunt pentru el decât nişte jucării pe care le aruncă după 
ce s-a plictisit de ele; azi aici, mâine în mocirlă. Pot să vă 
însoțesc acasă la mama dumneavoastră? 

— Şi dacă vă seamănă, cât de puţintel, adăugă Benny, cu 
ochii pofticioşi, merg şi eu la filmul ăsta! 

Gail Bolus mă privi întrebătoare, fără să prea aibă aerul 
că ar fi cât de cât interesată. 

— Întotdeauna sunt aşa beţi? 

— Da. Sau aproape întotdeauna. Mai bine ti-i prezint. 
Tare mă tem că o să mai dai cu ochii de ei. Tipul ăsta 
elegant şi beţiv este Jack Kerman. Astălalt care pare că a 
dormit îmbrăcat este, Ed Benny. Nu sunt periculoşi. 
Domnilor, v-o prezint pe domnişoara Bolus. 

Kerman şi Benny se aşezară. Îşi proptiră braţele 
încrucişate pe masă şi începură s-o examineze pe Gail 
Bolus cu o admiraţie care ar fi putut-o deranja, dar se părea 
că trebuia mult mai mult decât atât pentru a o scoate din 
papuci. 

— Îmi plac ochii ei, Jack, făcu Benny, ducându-şi degetele 
la buze şi trimițând o bezea tavanului. 

— Şi curbura delicată a urechilor, şi linia gâtului... în 
special linia gâtului. 

Kerman se porni să declame, cu gesturi teatrale; 

Făptură divină 

Ce-mi mângâi ochii 

De ce-mi faci vreo vină 

Că si-n somn mi te apropii? 

Benny şi cu mine l-am privit sufocaţi. 

— De unde ai scos asta? Credeam că nici nu ştii să 
citeşti! l-am întrebat. 

Benny scoase un pix şi un carnet şi-şi notă ceva. Apoi 
întrebă îngrijorat: 

— Jack, sper că nu te deranjează să le folosesc şi eu? 
Sunt foarte frumoase şi nu i-am mai spus nimic drăguţ 
logodnicei mele de nu mai ştiu când. 

— Fleacuri, dragul meu! Educaţia contează, în fond. Asta 
place femeilor... un bărbat educat! 

— Şi cu restul? întrebă suav Gail Bolus. 

Chelneru sosi în acel moment cu mâncarea şi în timp ce 
ne-o punea în farfurii, am tăcut cu toţii. 

— Adu şi o sticlă de Scotch, comandă Kerman. Apoi se 
aplecă, pentru a o întreba pe Gail Bolus: 

— Doamnă îmi permiteţi să vă ofer o cupă cu hidromel? 

Tipa râse: 

— E de-a dreptul idiot! îmi spuse. Mereu sunt aşa? 

— Cea mai mare parte a timpului. Cât nu-i iei în serios, 
totul merge ce pe roate. Dar dacă încearcă să-ţi ghicească 
greutatea şi să pună mâna pe tine, atunci e timpul să strigi 
după ajutor. 

Kerman îmi zări vânătaia. 

— la uită-te! îi spuse vesel lui Benny, există cineva care-l 
urăşte chiar mai mult decât noi! 

Benny îmi examina gâtul, se sculă, dădu ocol mesei şi 
veni să-şi vâre nasul asupra cercurilor mele albastre şi 
verzi. 

— Dumneaei ţi-a făcut asta? mă întrebă cu o voce 
înnăbuşită de respect. 

În timp ce am mâncat, le-am povestit istoria cu Mills. 

— Şi vrei să mă faci să cred că cineva ţi-a făcut vânătaia 
asta şi că a mai avut şi puterea să se ducă să se laude? 
întrebă Benny, şocat. Îţi baţi joc de noi! 

— Dacă crezi că te descurci mai bine ca mine, pot să ţi-l 
prezint. Întreab-o pe domnişoara. Îl ştie. E mult mai tare ca 

noi. 

Domnişoara Bolus îşi ridică umerii eleganţi cu un aer 
indiferent: 

— N-aş fi atât de sigură. Evident, nu-i de neglijat, dar 
există şi mai buni ca el. Întotdeauna e descoperit în faţa, 
unei directe de stânga. Dacă loveşte cu dreapta, trebuie să- 
| întâmpini cu un croşeu de dreapta. 

— Teorii! am spus rânjind. Când te-a atins cu dreapta, te- 
a atins, şi cu asta gata. Data viitoare când o să mă duc să-l 
văd, o să iau cu mine un pistol. M-am întors spre ceilalţi. 
Domnişoara Bolus o să vă ajute să descurcaţi afacerea. E 
interesată în criminologie. 

— Face asta din prietenie pentru tine, spuse Benny cu 
amărăciune în glas. Apoi se întoarse spre ea şi-i zise, cu un 
zâmbet amabil: 

— Am putea face o echipă, să lucrăm noaptea. Am 
încredere în intuiţia dumneavoastră. 

— Domnule Benny! exclamă Kerman şocat. 

— În intuiţia minţii ei, ce naiba, animalule! continuă 
Benny furios. Frenologia este o ştiinţă exactă. 

— N-am putea rămâne aici şi să ne vedem de treabă? am 
întrebat eu, în clipa în care ospătarul ne-a adus sticla de 
Scotch. 

l-am oferit de băut domnişoarei Bolus, dar mi-a răspuns 
că nu pune alcool în gură înainte de ora şapte. 

— Nici eu... făcu Benny. Numai că eu vorbesc de şapte 
dimineaţa, evident. 

— Bun, atunci, Jack, ce noutăţi în legătură cu Leadbetter 
ăla? am întrebat, turnându-mi un pahar şi dându-i sticla lui 
Benny. 

— L-am văzut, răspunse Kerman clipind din ochi şi 
încruntându-şi sprâncenele. N-am prea scos de la el mare 
lucru. E un tip ciudat. Locuieşte într-o baracă la marginea 
dunelor, iar pe acoperiş şi-a instalat un telescop zdravăn. 
Acolo-şi petrece cea mai mare parte a timpului, chiorându- 
se la ce se petrece printre dune, şi după cum s-a lins pe bot 
spunându-mi astea, m-am întrebat dacă n-ar merita să 

mergem şi noi pe acolo, să ne pierdem o după-amiază. 

— la, fără comentarii, am spus, l-ai tras de limbă? 

— Ştie mai mult decât spune. Mi-a spus că tocmai căuta 
un cuib de pescăruşi, dar de ce îl căuta tocmai la ora aia, 
nu mi-a zis. Şi aşa a nimerit peste poşeta Danei; a văzut 
petele de sânge şi a zbughit-o imediat la poliţie. Pretinde că 
n-a văzut pe nimeni, dar când i-am strecurat-o că aş fi în 
stare să plătesc pentru orice informaţie, mi-a spus că, 
totuşi, n-ar băga mâna în foc că nu era nimeni, numai că 
memoria îi cam joaca feste, şi că i-ar trebui ceva timp ca să 
şi-o împrospăteze. 

— Mă unge la suflet că nu i-a spus asta lui Mifflin. 

Kerman clătină din cap: 

— Îi este frică de poliţie. Simt eu că individul ştie ceva. 
Numai că vrea ca chestia asta să-i aducă ceva folos. 

Am spus gânditor: 

— Probabil că speră să descopere criminalul. Dacă o face 
s-ar putea să încerce să-l şantajeze. 

— Da, m-am gândit şi eu la aşa ceva, e cam genul lui. 

— Cred că am să mă duc să-l văd şi eu, Jack. Poate că 
dacă-l iei cum trebuie, o să vorbească. O să fac eu în aşa fel 
ca să-i fie mai multă frică de mine decât de poliţie. 

— Încearcă dacă vrei. Dar fii atent, îl ştii pe Brandon. 
Dacă află cumva că-i bătătoreşti pistele... 

— O să fiu atent. Altceva? 

— Am mai fost pe la service-ul ăla auto, de lângă Santa 
Rosa. M-am gândit că poate Anita s-a arătat pe-acolo, 
înainte să se care, dar n-a fost aşa. In timp ce vorbeam cu 
unul dintre mecanici, a apărut şoferul filipinez al lui Cerf. 
Avea o pană. Cât i-au făcut băieţii pana am încercat să-l 
trag de limbă. E unul dintre tipii ăia care se înnebunesc să- 
şi audă glasul. A fost de-ajuns să-l ating cu cinci dolari, că 
şi-a şi dat drumul. l-am spus că eram reporter la „Herald” şi 
că voiam s-o văd pe doamna Cerf. Mi-a răspuns că plecase. 
Dar uite ceva interesant: tipa i-a cerut ca Packard-ul să fie 
pregătit în faţa intrării din dos, la ora zece, aseară. A 
aşteptat-o să se întoarcă, dar cum la două noaptea încă nu 

sosise, s-a dus să se culce, zicându-şi că poate o să 
lipsească toată noaptea. De atunci, maşina n-a mai revenit; 
şi nici ea. 

— Tipa nu s-a măi întors? am întrebat, privindu-l fix. 

— Aşa cum ţi-am spus. Şoferul l-a anunţat pe Cerf că 
maşina n-a mai sosit, dar Cerf i-a răspuns că era normal şi 
că era la curent. 

— Asta da, e ceva, am zis. Se pare că a venit să mă vadă 
şi apoi s-a dus în altă parte, unde şi-a petrecut şi noaptea. 
Nu putea fi acasă când Cerf i-a spus Paulei că nevastă-sa o 
să plece din oraş, deşi Paula era convinsă de contrariu. S-ar 
putea spune că Anita e la curent cu crima şi că a spălat 
putina. 

— Aşa ceva cred şi eu, spuse Kerman. În afară de asta, 
am tras cu urechea cam peste tot, toată dimineaţa, dar n- 
am mai recoltat nimic. Am numărul Packard-ului şi m-am 
interesat. Până acum, nimeni n-a văzut nici maşina şi nici 
pe proprietara ei. Dar o maşină ca asta nu-i aşa uşor s-o ţii 
ascunsă. J 

— Ocupă-te de maşină, Jack. Asta-i cel mai bun lucru pe 
care-l poţi face. O să trebuiască să cercetezi toate garajele, 
hotelurile şi motelurile pe o rază de zece kilometri. 

Gail Bolus ascultase toată discuţia cu tot atât interes cu 
cât îl urmărise pe boxerul negru. Adăugă: 

— Şi nu uita nici localurile de noapte. 

— Are dreptate, încearcă şi la „Etoile”, Jack. L-am privit 
pe Benny. Ai fost acolo? 

— Da, dar nu era nimeni; mă rog, nimeni potrivit cu care 
să pot vorbi. L-am văzut pe Bannister, dar el nu m-a văzut. 
Schimbul de noapte nu începe programul decât la şase. 

— Bine. M-am întors spre Kerman. Du-te la „Etoile”. 
Vreau să ştiu dacă Dana s-a arătat pe-acolo. Bagă-ţi nasul 
şi vezi dacă poţi da de urma Packard-ului; nu m-ar mira ca 
Anita să stea ascunsă pe-acolo. 

— Totuşi, am un pont, spuse Benny, în timp ce-şi turna 
un pahar de whisky; un pont care e dinamită curată. 

— Da. Ştiu. Anita a fost aseară la Dana acasă. Asta era? 

şi i-am zâmbit prietenos. 

Dezgustat, Benny ridică braţele spre tavan. Și 

— Nu e de mirare că arăt în halul ăsta, spuse el. Imi 
ruinez sănătatea o dimineaţă întreagă, îmi tocesc degetele 
tot sunând pe la uşi, fac pe amabilul cu o babă ramolită, 
îmbibată în whisky, care locuieşte în faţa Danei, şi 
nemernicul ăsta, care nici măcar nu s-a ostenit să se 
deplaseze, îmi face praf toată găselniţa! 

L-am bătut pe braţ: 

— Îmi pare rău, Ed. Brandon mi-a spus-o. 

— Brandon? 

— Da, Brandon. Este convins că acoperim un client şi mi- 
a promis că data viitoare când o să mă duc să-l văd, o să 
mă dea pe mâna masorilor lui. 

Şi le-am dat toate detaliile conversaţiei mele cu Brandon. 

— Dacă o să-i dea semnalmentele în ziar, până la urmă 
cineva tot o s-o recunoască, spuse Kerman, neliniştit. 

— Ştiu. Am ridicat din umeri. O să vedem ce-i de făcut, 
când s-o întâmpla aşa ceva. Altceva, Ed? 

— Ei, nu prea mare lucru. Şi eu care credeam că o să fac 
gaură-n cer! Bătrâna domnişoară Selby, care locuieşte 
drept în faţa apartamentului Danei, îşi petrece marea parte 
a timpului spionând vecinii. Mi-a spus că aseară pe la 
unş'pe şi un sfert a auzit pe cineva urcând scările, şi că s-a 
uitat prin deschizătura de la cutia de scrisori. Bănuiesc că 
se aştepta să vadă un bărbat intrând la Dana. Mi-a spus că 
Dana a intrat în apartament împreună cu o femeie 
îmbrăcată într-o rochie de seară roşcată. N-a putut s-o vadă 
pe femeia asta, dar i-a observat rochia şi colierul. Au rămas 
înăuntru vreo juma’ de oră. De remarcat că nu aşa ceva o 
interesa în mod special pe domnişoara Selby, dar cum s-a 
auzit din nou uşa de la intrare, iar s-a repezit la cutia de 
scrisori, şi a apucat să vadă cum femeia în rochia roşcată 
pleca singură. Aşa că, nemaiavând ce se vadă, s-a dus să 
se culce. Pe la unu noaptea a sculat-o telefonul de la Dana. 
După cinci minute a auzit uşa de la Dana deschizându-se şi 
închizându-se. Crede că asasinul a sunat-o pe Dana, a 

trimis-o la dune sub un pretext oarecare, şi apoi a omorât- 
o. Toate astea le-a povestit la poliţie. 

— Ciudat, am spus, absorbit. Dacă Dana a plecat de 
acasă la ora unu, atunci nu putea fi la dune decât pe la 
două fără un sfert, pe când poliţia a declarat că a fost ucisă 
pe la douăş'pe jumate. 

— Aşa ţi-a povestit Brandon, spuse Benny. Mincinos cum 
este, precis că ţi-a dat o oră aiurea, ca să poată controla 
toate iţele afacerii. 

— M-ar mira, am zis, dar am să-l întreb totuşi pe Mifflin. 

— Cel puţin, chestia asta ne arată pe unde s-o luăm, 
interveni Kerman. _ 

— Da, numai că ştiu ce o să ne aducă. In orice caz, până 
acum, un singur lucru pare sigur: Anita a reuşit s-o 
momească pe Dana şi s-o facă să-i spună de ce o urmărea. 

Benny se îmbăţoşă. 

— Ei stai aşa! strigă indignat; e o porcărie ce spui! 

— Ştiu şi eu, dar trebuie să vedem lucrurile aşa cum 
sunt, Ed. Anita mi-a oferit o mie de dolari ca să-i spun. Cu 
mine n-a ţinut. Peste o jumătate de oră, au fost văzute 
împreună la Dana acasă, iar a doua zi dimineaţă s-a găsit 
un colier de douăzeci de mii de dolari sub salteaua ei. Poate 
mi-e mie mintea în altă parte, dar toate astea au aerul unei 
corupţii. 

Kerman păru dezgustat. 

— Şi mie mi se pare cam la fel. Vezi, Dană ar fi trebuit să 
aibă tot ce şi-ar fi poftit, ca să nu accepte, dacă Anita i-a 
oferit colierul. 

— Duceţi-vă la naiba cu toţi! o reteză Benny. Nu tu 
spuneai, mai adineaori, că şi Nathalie Cerf putea pune 
colierul acolo? Chiar nu poţi fi coerent în idei? 

— Ba da, numai că atunci nu ştiam că Anita fusese la 
Dana. Cotoroanţa aia de Selby nici n-a auzit, nici n-a văzut 
să fi intrat altcineva la Dana după plecarea Anitei, nu-i aşa? 

— Nu. Numai că dormea, nu uita. Putea foarte bine să n- 
audă pe cineva care eventual s-ar fi strecurat la Dana. 

— Ed, îţi înţeleg sentimentele. Toţi ţineam la Dana teribil, 

dar nu uita, la urma urmelor, nu era decât un copil. Colierul 
ăla era al naibii de tentant. 

Benny făcu o grimasă. 

— Mda. Aşa o fi, numai că nu-mi convine să cred că... 

— Nici mie, dar faptul e fapt. Este o idee la care nu poţi 
renunţa „a priori”. Trebuie s-o găsim pe Anita. Cele două 
locuri care au cele mai multe şanse de a-i servi ca 
ascunzătoare sunt „Etoile” şi la Barclay. Evident, în afara 
cazului în care a părăsit oraşul. Eu o să-l văd pe Barclay. 
Tu, Ed, te întorci la Dana acasă şi încerci să afli de la 
doamna Selby dacă Anita purta colierul când a plecat. De 
acolo, vei merge până unde a fost găsită Dana, informându- 
te de-a lungul traseului. Poate c-a văzut-o cineva. Nu prea 
cred eu aşa ceva, că doar la ora aia nu era nici ţipenie. Dar 
nu se ştie niciodată: dacă cineva a văzut-o, îşi va aminti cu 
siguranţă de ea. 

— De acord, spuse Benny. 

— Jack, tu cauţi Packard-ul, începând tu „Etoile”. 

Gail Bolus spuse: 

— Pot să mă ocup eu de asta. Sunt membră a clubului. 

— Vrei? am întrebat-o, surprins. 

— Oricum, mergeam acolo să fac o baie. Nu m-ar deranja 
deloc să-mi arunc ochii. 

— Probabil că arăţi al naibii de bine în costum de baie, 
spuse Benny admirativ. 

— Arăt şi mai bine fără costum de baie, răspunse ea, 
întărindu-şi spusele cu o privire semnificativă, care-l făcu 
pe Benny să înghită în sec. Îşi împinse scaunul. Dă-mi 
descrierea maşinii şi o să văd ce pot face. 

Kerman îi notă numărul Packard-ului pe spatele cărţii lui 
de vizită. 

— Dacă într-o zi o să te plictiseşti, spuse el, telefonul 
meu se află pe dos. 

— Arăt eu a cineva care s-ar putea plictisi? întrebă ea. 
Apoi îşi întoarse spre mine ochii de chinezoaică. Unde te 
pot găsi? 

l-am spus unde locuiam. 

Îmi făcu un mic semn din cap; privirea îi alunecă 
deasupra celorlalţi doi, ca şi cum nici n-ar fi existat, după 
care plecă cu un pas lung şi suplu, care o ducea de parcă ar 
fi fost pe rotile. 

Benny îşi frecă mâinile cu un entuziasm frenetic: 

— Mamă, băieţi, în noaptea asta o să visez în culori şi în 
relief! Unde ai pescuit-o, Vic? 

— Şi ce-ai de gând cu ea? mai scormoni şi Kerman. 

— Încă nu ştiu. Ideea a fost a ei, nua mea. A fost amanta 
lui Mills. Kruger mi-a prezentat-o. Voiam să ştiu de unde 
avea Mills bănetul cu care şi-a cumpărat o casă în Fairview. 
Nu ştie nimic, dar crede că se poate informa. Vedeţi, 
lucrurile se leagă. Ceea ce e sigur, e că tipa e în stare să-l 
tragă de limbă şi pe un surdo-mut. Dar mai întâi are de 
încheiat o socoteală cu Mills. În felul ăsta, suntem doi. Îmi 
spune mie ceva că o să ne fie de folos. 

În timp ce mă duceam să-mi iau maşina din parcare, mi- 
am dat seama ca mă ocupam prea mult de Cesar Mills şi nu 
suficient de asasinul Danei. Mi-am amintit mie însumi că 
orgoliul meu rănit este o chestie pur personală şi că nici nu 
poate fi vorba să-mi spăl ruşinea mai înainte de a găsi pe 
asasinul Danei. Dar nu mă puteam împiedica să mă 
gândesc şi cât ar fi de plăcut dacă, într-un mod sau altul, l- 
aş putea implica pe Mills în crima asta, ca să mă pot 
concentra asupra lui fără nicio remuşcare. 

Ştiam că problema cea mai urgentă era să merg la 
Wilshire Avenue şi să mă ocup de George Barclay, dar după 
o scurtă şi dură luptă cu conştiinţa mea, am hotărât că n-ar 
fi o pierdere prea mare de timp dacă aş rezolva o 
trebuşoară referitoare la Cesar Mills, trebuşoară care cere 
un pic de îndemânare şi de atenţie. 

Am urcat în maşină, am mers până la prima dugheană, 

am parcat, am intrat şi am consultat anuarul telefonic. M-a 
năpădit un mic val de satisfacţie când degetul mi s-a oprit 
la rândul unde era scris MILLS CESAR, 235, Beachwood 
Avenue, FAIRVIEW 34257. 

Am pus anuarul pe raft, am ieşit în viteză, am sărit în 
maşină şi am mers până la hotelul de la intersecţia dintre 
Feldman Street cu Centre Avenue. 

Biroul agenţiei imobiliare se găsea la etajul întâi. De 
serviciu era un funcţionar bătrân şi trist, îmbrăcat într-un 
costum negru, şi care părea într-o stare de spirit de 
culoarea costumului. Mai întâi a trebuit să-l „conving”, şi 
abia după aia s-a hotărât să-mi furnizeze informaţia cerută. 
Casa din Beachwood Avenue, de la numărul 235, fusese 
cumpărată de Nathalie Cerf, acum un an. Numele lui Mills 
nu figura nicăieri în tranzacţia asta. 

Am închis registrul pe birou, am făcut o remarcă asupra 
vremii, ca să-i arăt funcţionarului că eram un tip bine 
crescut, după care am coborât încetişor scările hotelului, 
sub soarele de după-amiază. 

Am urcat în maşină şi am început să cuget. Cu cât mă 
gândeam mai mult la descoperirea mea, cu atât mă 
simţeam mai vesel. Se putea spune că prinsesem ceva 
interesant cu momeala pe care o aruncasem la întâmplare. 
Rolls-ul bleu-crem aparţinea lui Cerf, casa din Beachwood 
Avenue de la numărul 235 aparţinea lui Nathalie Cerf, iar 
amândouă erau folosite de un paznic, aflat în slujba lui Cerf, 
care se sprijinea de porţile de la intrare şi trăgea şuturi în 
gâtul vizitatorilor. lar în afara orelor de program, paznicul în 
chestiune îşi trambala trupul ca un milionar şi îşi aranja 
ţigările într-o tabacheră din aur masiv, care pesemne că-l 
costase salariul pe două luni. S-ar putea ca toate astea să 
nu fi avut nicio legătură cu asasinarea Danei, dar 
combinaţia mă interesa. Kruger îmi spusese că Mills era pe 
geantă când sosise în Ocean City. Dar din ziua aia făcuse 
progrese. Şantajul este un mijloc rapid de a face avere, iar 
asta părea să ofere o explicaţie satisfăcătoare pentru o 
agoniseală aşa de neaşteptată. Poate că şantajase toată 

familia. Avusese parte de toate facilităţile pentru a-şi da 
seama că Anita era cleptomană. De ce ar fi locuit el în casa 
lui Nathalie, dacă n-ar fi avut-o la mână cu ceva? 

„Continuă, Malloy”, mi-am spus, „te descurci binişor. 
Continuă să avansezi. Te-ai hotărât să-l amesteci pe Mills în 
povestea asta, acum bagă-l până-n gât!” 

După care m-am gândit aşa: Dacă Mills este un şantaijist, 
oare nu el a omorât-o pe Dana? Să fie o pura speculație? S- 
ar putea, numai că era genul de presupunere care-mi 
convenea de minune în starea de spirit în care mă aflam. 
Nimic nu mi-ar fi făcut mai multă plăcere decât să-i văd 
mutra individului în drum spre camera de gazare. 

Acum, că mă ocupasem de amicul Mills - mai mult sau 
mai puţin provizoriu - şi conştient că vizita mea la George 
Barclay n-o să fie deloc plictisitoare, rulam spre Wilshire 
Avenue, o străduţă plăcută, fără pretenţii, elegantă şi 
calmă, străjuită de două rânduri de arbori care mascau 
casele din spatele lor. Cea a lui Barclay era situată într-o 
fundătură, în faţa mea. Am frânat în faţa unui portal din 
stejar, am coborât din maşină şi am privit în dreapta şi în 
stânga, să văd dacă mă observase cineva. Nici ţipenie. 

Am împins poarta grea, care se deschise scârţâind. Am 
aruncat o scurtă privire spre o grădină bine întreţinută. La 
vreo cincizeci de metri de mine se afla casa; atârna 
deasupra unui teren de tenis, neted ca o masă de biliard, şi 
avea două etaje; era construită din cărămidă şi lemn, 
destul de frumuşică, dacă sunteţi înnebuniţi după imitaţiile 
de vile elveţiene. O scară din lemn urca de-a lungul unei 
întregi laturi spre o verandă pe ale cărei acoperiş mă 
observau patru porumbei albi, cu capetele întinse, de parcă 
se aşteptau să le arunc nişte grăunţe. 

Am urcat treptele de la intrare, mi-am apăsat degetul pe 
butonul soneriei şi am aşteptat. Nu s-a întâmplat nimic, aşa 
că am mai sunat încă o dată. In după-amiaza asta nu era 
nimeni acasă. 

Nu părea să fie dificil să intru înăuntru; m-am întrebat de 
cât timp dispuneam până la sosirea lui Barclay. Mi-am zis 

că o inspecţie rapidă a casei ar merita efortul, numai că 
prezenţa maşinii mele de-afară, indicând faptul că ticălosul 
de Malloy este înăuntru şi că face lucruri pe care nu trebuia 
să le facă, nu este tocmai recomandabilă. 

Am coborât din nou scările, fără tragere de inimă, am 
deschis poarta, am urcat în maşină, am rulat până la 
capătul străzii, am parcat sub un fag, am scos numărul de 
înmatriculare al maşinii de la bord şi am plecat pe jos spre 
Barclay. 

Porumbeii erau tot acolo şi mă observau. Am sunat încă o 
dată, dar tot nu mi-a răspuns cineva. Intr-o jumătate de 
minut am ridicat panoul unei ferestre cu lama briceagului; 
am aruncat o ultimă privire prin împrejurimi şi m-am 
strecurat înăuntru. O linişte dulce, învăluită în umbră mă 
întâmpină. Perdele trase colorau totul în verde. 

Parterul era compus dintr-o singură încăpere. La capăt, o 
scară conducea spre un balcon şi spre etaj. 

Mi-am obişnuit ochii cu penumbra şi am început să mă 
mişc, fără să fac zgomot, cu urechea ciulită. Nimeni nu 
strigă, niciun cadavru nu căzu din dulap, nimeni nu mă 
împuşcă pe la spate. După câteva clipe m-am destins şi am 
început să cercetez locul. 

Incăperea avea un aspect cât se poate de masculin. Pe 
pereţi spânzurau săbii vechi, securi şi alte jucărele 
agreabile de genul ăsta. Coşul şemineului era împodobit cu 
o pereche de florete şi o mască de scrimă. Mai existau pe 
puţin vreo şase rasteluri, toate pline cu pipe vechi; pe o 
măsuţă rulantă, o cutie cu trabuce se învecina cu o sticlă 
de Black and White şi cu nişte pahare. 

Dacă era să te iei după toate armele alea, crosele de 
golf, pipele, păsările împăiate, gravurile sportive şi cărţile în 
fascicule ale unei literaturi aşa-zise de atmosferă pentru 
copii înapoiaţi, n-aveai nevoie să fii Sherlock Holmes pentru 
a deduce că Barclay făcea parte dintre acei masculi feroci, 
cu pieptul păros, care gustă din viaţă bucăţica cea mai 
dulce. 

Nu prea aveam eu impresia că o să găsesc pe-aici ceva 

care să mă intereseze; totul era prea la îndemână. Genul 
de nimic-în-mâini, nimic-în-buzunare, intraţi, nu vă jenaţi, 
trăiesc într-o casă de sticlă. 

Aşa că am urcat scările în vârful picioarelor şi m-am oprit 
pe balcon să trag cu urechea. 

M-am gândit dintr-o dată că Barclay ar putea foarte bine 
să-şi facă siesta într-una din camerele de la etaj; ideea asta 
nu mi-a surâs decât pe jumătate. Nervii mei încă nu se 
restabiliseră de la întâlnirea mea cu Mills şi nu mă pasiona 
deloc ideea de a da cu nasul de un individ care are mania 
să colecţioneze satâre. Aşa că am tras cu urechea, şi cum 
n-am auzit niciun zgomot de respiraţie, mi-am luat inima-n 
dinţi, am deschis uşa cea mai apropiată de mine şi m-am 
uitat înăuntru. 

Am văzut o baie specifică unui celibatar: duş, un aparat 
pentru body-building şi baie îngropată. Dar nicio urmă de 
şampoane sau parfumuri. Cât despre prosoapele ce stăteau 
atârnate pe suporţi, păreau că sunt ţesute din sârmă 
ghimpată. 

M-am îndreptat spre cealaltă cameră, i-am trecut pragul 
şi am intrat în dormitor. Înăuntru se aflau un pat mare 
pentru două persoane, o toaletă cu oglindă, un halat şi o 
scândură de călcat pantalonii. 

Am lăsat uşa întredeschisă, m-am strecurat până la 
toaletă şi am deschis unul dintre sertare. O fotografie 
strălucitoare, într-o ramă de piele cu model, mi se înfăţişă 
privirilor. Fotografia era o notă falsă în toată atmosfera asta 
de rigoare masculină. 

Era o fotografie a Anitei Cerf, în picioare, inundată de 
lumina unor reflectoare, detaşându-se în faţa unui fond 
întunecat. Era goală-goluţă, mai puţin mâinile, ce-i erau 
băgate în mănuşi cu blană neagră la exterior şi pe care şi le 
ţinea în evantai, ca o dansatoare, numai că efectul era mult 
mai violent. Era o poză senzaţională care se putea vinde cu 
miile, la cinci dolari bucata, la ieşirea din metrou. În josul 
fotografiei era scris cu cerneală albastră "Dragului meu 
George de la Anita a lui iubitoare”. 

Mi-ar fi plăcut s-o iau cu mine, dar nu-mi intra în buzunar. 
Am luat-o din sertar, am scos-o din rama ei de piele şi am 
întors-o. Pe spate, o ştampilă indică Louis - Fotograf teatral 
- San Francisco. Am examinat poza. Era veche de câţiva 
ani. Anita părea mai tânără, iar aerul ei superior încă nu-i 
apăruse. M-am gândit la ocaziile pierdute. Mi-am spus că 
există momente în care corectitudinea faţă de femei este 
vecină cu prostia. Dacă aş fi văzut fotografia asta mai 
înainte să vină la mine, n-aş mai fi avut eu nevoie să se 
roage de mine de două ori să mă culc cu ea. _ 

Am băgat fotografia în ramă şi am pus-o în sertar. In 
celelalte sertare n-am găsit nimic interesant; mi-am mutat 
atenţia asupra şifonierului. 

Dana spunea că Barclay se îmbrăca clasa-ntâi. După câte 
conţinea şifonierul, nu greşise. Mi-am spus că n-am ce găsi 
interesant acolo, dar ca să fiu cu conştiinţa împăcată, am 
dat toate hainele deoparte, să văd până în fund. 

O vestă şi o fustă bleu apărură, agăţate de un 
portmantou. Am rămas nemişcat o clipă lungă de tot, apoi 
un fior mi-a trecut prin şira spinării, după care am înşfăcat 
hainele şi le-am dus lângă fereastră. 

Le-am recunoscut. Erau ale Danei. Benny spusese că 
lipseau din şifonierul ei, şi asta însemna că era îmbrăcată 
cu ele în noaptea când fusese ucisă. Ei bine, erau aici. Pista 
care ducea la Mills, ducea acum la Barclay. 

Înainte de a avea timpul să mă hotărăsc ce să fac cu 
descoperirea mea, am auzit un zgomot în camera de la 
parter. M-am întors brusc, simțind cum inima mi se strânge 
Uşor. 

Am făcut sul vestea şi fusta şi am alergat spre uşă. 
Cineva se mişca la parter. Am auzit o uşă trântindu-se, un 
sertar deschizându-se şi nişte hârtii răsfoite. M-am 
strecurat pe balcon şi am aruncat o privire de-a lungul 
balustradei, rămânând cu grijă nevăzut. 

Cesar Mills era în picioare în faţa biroului, în colţul cel mai 
îndepărtat al camerei, cu o ţigară între buze, cu aerul 
plictisit şi blazat. Era îmbrăcat într-un costum de fresco 

bleu şi purta pe cap o pălărie de panama, cu panglică 
ţipătoare. Cum spunea şi Kruger, se îmbrăca întocmai ca un 
barosan. 

M-am întors în mare viteză în dormitor, am deschis 
sertarul toaletei, am şterpelit fotografia, am vârât-o în 
hainele Danei, am deschis fereastra şi am alunecat uşor pe 
verandă. 

Îmi şoptise mie o păsărică despre intenţia lui Mutrişoară- 
fustangiul de a găsi fotografia Anitei. Aveam să fac totul ca 
să nu pună mâna pe ea. 


4 


Mergând pe strada paralelă cu plaja, care este în unghi 
drept cu Wilshire Avenue, am reperat Ford-ul roşu şi oranj 
al lui Benny; era parcat în faţa unui şir de prăvălioare în 
care se vindea orice, începând cu îngheţată şi terminând cu 
momeală pentru peşte. 

M-am oprit, am luat un bilet de intrare, dar zgripţuroaica 
de la care l-am cumpărat a fost brusc atinsă de o paralizie a 
mâinii în clipa în care urma să-mi dea restul, aşa că i-am 
spus să-l păstreze. M-am îndreptat spre dugheana unde 
aveam cvasicertitudinea că-l voi întâlni pe Benny. 

Şi nu mă înşelasem. Susţinea o conversaţie fermecătoare 
cu o brunetă mititică şi subţire, cu ochi parşivi, al cărei râs 
amintea de nişte balamale ruginite. Erau separați de 
tejgheaua barului, dar ăsta nu era un motiv ca ea să fie în 
siguranţă. Era îmbrăcată într-un soi de salopetă care i se 
mula perfect pe corp şi stătea aplecată deasupra tejghelei, 
în aşa fel încât Benny să-şi poată plonja privirea în 
decolteul în formă de V. 

Mi s-a părut şi mie c-ar fi într-adevăr ceva interesant de 
văzut, aşa că m-am zgâit şi eu într-acolo. 

Bruneta îmi aruncă o privire răutăcioasă, se îndreptă, îşi 
repezi capul pe spate şi se îndepărtă cu bărbia în vânt. 

Benny se întoarse cu un aer de surpriză indignată. 

— Trebuia să-mi fi închipuit, spuse cu amărăciune. Apari 
întotdeauna când nu trebuie. Nu ţi s-a spus niciodată că nu 
trebuie să deranjezi o barmaniţă şi un client în momentul în 
care îşi fac jurăminte? 

— Asta făceai? l-am întrebat. Nu s-ar fi spus? Credeam 
că-ţi căzuse o monedă de un dolar în decolteul ei şi tocmai 
te pregăteai s-o cauţi. 

— Asta fiindcă ai fost crescut de nişte calici, îmi răspunse 
furios. Dacă vrei să ştii, tocmai îi spuneam că este plină de 
spirit. 

— Curios locul ăsta în care-şi ţine spiritul! Că veni vorba, 
pot să-ţi amintesc că în momentul ăsta te afli la muncă? 

— Dar, ce naiba, exclamă Benny înroşindu-se, ce credeai 
că facem? Mi-ai spus să adulmec de-a lungul drumului pe 
care l-a făcut Dana, de la ea de acasă şi până unde a fost 
omorâtă. Ei bine, asta şi făceam! 

— Eşti sigur că Dana a trecut printre sânii gagici ăsteia, 
ca să se ducă la dune? 

Privi pe deasupra umărului şi-i făcu cu ochiul brunetei 
care-i răspunse la fel. 

— Vino la maşină, să putem vorbi în linişte. 

Am mers împreună până la maşină, mi-am aprins o ţigară 
şi l-am întrebat: 

— Ei, e ceva nou? 

— N-am întâlnit pe nimeni care s-o fi văzut pe Dana 
aseară, îmi spuse. 

Se aplecă spre mine şi mă bătu pe piept. Dar am găsit 
doi tipi care au văzut-o pe Anita. 

— Pe Anita? 

— Da. Primul este un şofer de taxi, care a dus-o până la 
marginea dunelor. Tipul este convins de asta, datorită 
rochiei ei roşcate. S-a oprit sub un felinar şi s-a ginit bine la 
ea. Îl interesa, cu atât mai mult cu cât ea părea să facă tot 
posibilul să nu fie recunoscută. Tipului i s-a păru ciudat că 
gagica a vrut să fie lăsată într-un loc atât de pustiu, fără să- 
i ceară s-o aştepte. 

— Ce oră era, Ed? 

— Abia trecuse de miezul nopţii. 

— Şi tipul ălălalt? 

— Un pescar. Se întorcea după ce-şi întinsese plasele, 
când a văzut. O femeie singură care mergea printre dune. 
Era prea departe ca să poată distinge vreun detaliu dar 
când luna a ieşit dintre nori, a putut vedea că era 
îmbrăcată într-o rochie de seară. 

Am aruncat ţigara pe geam. 

— S-ar spune că Anita era prin zonă când Dana a fost 
omorâtă, am remarcat eu, trecându-mi mâna prin păr. Aşa 
că e normal să se ascundă. 

— Da' nu găseşti că e de-a dreptul ciudat că n-am putut 
da nicăieri de urma Danei? spuse Benny, neliniştit. Am stat 
de vorbă cu toţi şoferii de taxi de acolo, de unde stă ea, dar 
nimeni n-a văzut-o. 

M-am întins până pe bancheta din spate, am luat fusta şi 
vesta Danei şi le-am aruncat pe genunchii lui Benny. 

— Ce zici de asta? 

Faţa lui roşcovană se albi; se întoarse să mă privească, 
cu ochii cât farfuriile şi cu mâinile crispate pe hainele ei. 

— Vic, ăsta-i taiorul ei! 

— Ştiu. Era în dulapul lui George Barclay. 

l-am povestit ce aflasem despre Mills şi casa din 
Beachwood Avenue şi i-am arătat fotografia Anitei. Însă era 
atât de şocat de descoperirea hainelor Danei, că n-a făcut 
nicio remarcă cu privire la poză. 

— Atunci, înseamnă că Barclay este autorul, spuse. Poate 
tocmai de-asta n-am putut eu să-i găsesc urma. Crezi că a 
omorât-o acasă la el, a dezbrăcat-o şi pe urmă a dus-o cu 
maşina la dune? la zi, crezi că aşa s-a întâmplat? 

— Habar n-am, Ed. Nu mă mai arunc cu capul înainte. De 
fiecare dată când am crezut c-am găsit ceva, s-a întâmplat 
câte-o chestie care a dat totul peste cap. Singurul mod de-a 
ajunge la vreo concluzie este să obţin toate informaţiile 
posibile, de a ne păstra sângele rece şi, când n-o să mai 
avem ce informaţii să obţinem, dar numai atunci, o să 

vedem ce decizie putem lua. Acum mă duc să dau ochii cu 
drăgălaşul de Leadbetter. Ai face bine să vii cu mine. 

În timp ce ieşeam cu maşina din parcare, i-am spus: 

— După ce vorbim cu Leadbetter, ne întoarcem la birou. 
Trebuie să încercăm să punem cap la cap tot ce-am aflat. 

— De ce Mills s-o fi dus să cotrobăie prin casa lui Barclay? 
Ai vreo idee? 

— Nu. Dar îmi pare bine că am trecut eu primul pe-acolo. 
Sunt sigur că nu i-ar fi scăpat fotografia. Cred că o să te 
trimit să faci o mică plimbărică prin San Francisco, să afli 
ceva despre trecutul Anitei. Dacă e să ne luăm după 
fotografia asta, cred că mai mult a ars gazul prin bordeluri, 
decât prin casele de modă. S-ar putea să pui mâna pe ceva 
interesant. 

Benny se aplecă în spate şi luă poza de pe banchetă. Cât 
timp am rulat de-a lungul lui Ocean-Boulevard, n-a încetat 
să se holbeze la ea. 

— Da, cred că o plimbărică la Frisco nu-i de lepădat. 
Ţinea fotografia la capătul mâinii întinse. Ce n-aş da să-mi 
facă cu ochiu'! Dacă poza asta ar fi lipită de telescopul lui 
Leadbetter, sunt sigur că nu s-ar mai gândi să caute cuiburi 
de pescăruşi. 

Am ajuns la capătul bulevardului şi ne-am angajat pe un 
drum cu hârtoape, care mărginea plaja. Cred că ştiam pe 
unde se afla magherniţa lui Leadbetter. Dacă era aia la 
care mă gândeam eu, o văzusem precis când fusesem şi eu 
la plajă. Era o căsuţă solitară, cu un etaj, din lemn brun 
decolorat de soare. Se înălța pe o mică ridicătură de teren 
înconjurată de un semicerc de palmieri pitici şi albăstrii şi 
de unde se afla, puteai avea o vedere cuprinzătoare a 
plajei, țărmului şi a dunelor. 

Drumul devenise impracticabil, aşa că am mers pe jos 
aproape jumătate de kilometru până la casă, prin nisipul 
moale şi cald, după ce mai înainte închisesem hainele 
Danei şi fotografia în portbagaj. 

— Azi-noapte luna era ca un proiector, am spus, 
avansând; dacă individul se chiorea prin telescop, 

Dumnezeu ştie ce putea să vadă. 

— Ai de gând să-i dai ceva biştari? mă întrebă Benny. 

— Nu ştiu, să vedem. Cred că cel mai bun mijloc ar fi să-l 
luăm din scurt. Daca i-am băga frica-n oase, s-ar putea să 
ne povestească istoria vieţi lui, fără să ne coste vreun 
sfant. 

Am traversat un pâlc de arbuşti, făcându-ne cu greu 
drum printre hăţişurile de crăci şi rădăcini, şi ne-am 
pomenit brusc în întinderea imensă a dunelor. La cincizeci 
de metri de noi, aproape în întregime ascunsă de şirul de 
palmieri, se ridica baraca lui Leadbetter. 

Pe acoperişul neted, pe jumătate ascuns de un perete de 
lemn, strălucea ca o oglindă în soare tubul de câţiva metri 
ai telescopului. In afara barăcii nu se vedea nici un semn de 
viaţă. Avea aerul dezolat al unei fete cu genunchii osoşi la 
un concurs de frumuseţe. 

Am înaintat cu greu prin nisip, până am ajuns la uşa 
crăpată şi jerpelită de intemperii. Am aruncat o privire prin 
fereastră în camera de la parter. Era mobilată cu relicve 
acoperite cu pluş; pe o masă zăceau resturile unui prânz. 

Benny bătu la uşă: aceasta se deschise singură, de la 
prima lovitură. Aşteptând să vină cineva, ne-am uitat prin 
încăperea aia mică şi împuţită. Nimic. Nimeni nu răspunse. 

— Probabil că se zgâieşte la pescăruşi sau pândeşte vreo 
gagică mişto care vrea să facă plajă în pielea goală spuse 
Benny. 

— Da, s-ar putea să fie pe acoperiş. 

Am ieşit afară şi am privit în sus, dar n-am văzut decât 
lentila telescopului îndreptată asupra mării. Benny trase un 
fluierat care stârni un stol de păsări din crengile palmierilor, 
dar în afară de fâlfâitul lor speriat, nici urmă de Leadbetter. 

— Hai să urcăm pe acoperiş, am propus. Poate-l reperăm 
cu telescopul. 

— O idee minunată! răspunse Benny. Nu se ştie 
niciodată, poate avem bafta să dăm şi peste ceva, pentru 
sufletul nostru. 

Am intrat din nou şi am urcat treptele inegale care 

duceau la etaj. O scară proptită pe duşumea se sprijinea de 
un chepeng care se deschidea în sus. 

Am urcat trei trepte şi am ridicat chepengul, care căzu cu 
zgomot de partea cealaltă. Urcând ultimele trepte, am avut 
senzaţia că am pătruns într-un furnal. Benny mă urmă. 

Am rămas o clipă nemişcaţi, privind la maşinăria aia 
mare, instalată pe un picior metalic cu rotile. O ladă de 
lemn ce servea drept scaun era aşezată în spatele 
aparatului, înconjurată de un număr impresionant de sticle 
goale de bere. Era al naibii de cald, şi un roi de muşte, 
înfuriate că le-am deranjat, şi-au luat zborul băzâind, au 
trecut pe deasupra noastră şi apoi s-au întors la ospăţul lor. 

Leadbetter era întins pe spate. In mijlocul frunţii avea o 
gaură cam de mărimea celeia pe care un ciocan o face într- 
o bucată de azbest. Sângerase mult, şi sângele începuse să 
se închege. Un lucru era sigur: n-avea să mai spioneze 
niciodată perechile de îndrăgostiţi de pe insulă, absolut 
niciodată. 

— Doamne, Dumnezeule! articula Benny, apucându-mă 
de braţ. 

CAPITOLUL IV 


Ceasul de masă de pe biroul meu arăta cinci şi zece. 
jaluzelele trase întunecau încăperea şi făceau aerul mai 
răcoros; ne protejau de soarele care încingea trotuarele, 
pentru a simţi în avanpremieră gustul verii ce avea să vină. 

În timp ce mă plimbam prin cameră cu mânecile cămăşii 
suflecate, gulerul desfăcut şi cravata atârnând neglijent 
într-o parte, Paula şedea pe birou, rece ca un bloc de 
gheaţă. 

— Nu era nimeni, am spus, încercând să destind 
atmosfera, aşa că am urcat pe acoperiş. Era acolo. M-am 
oprit lângă fereastră şi am privit în jos, la strada ce 
dogorea. A fost omorât cu un pistol de calibrul 45 în timp ce 
privea prin telescopul lui. Glonţul i-a făcut o gaură cât 
pumnul în căpăţână. Şi cred că murise de vreo douăzeci de 
minute, nu mai mult. 

Paula nu părea deloc îngrozită. Îşi trăgea încetişor buza 
inferioară cu degetul mare şi cu arătătorul; fără îndoială, 
ce-i povesteam eu nu-i plăcea defel. Am continuat: 

— În jurul casei se află câţiva pomi. Sunt sigur că 
asasinul s-a ascuns într-unul din ei, aşteptându-l pe 
Leadbetter să se arate. O treabă curăţică. Glonţul probabil 
că i-a rămas prin cap. Pot să pariez că este aceeaşi armă 
care a omorât-o pe Dana. Mi-am stins ţigara, am căscat şi 
mi-am frecat ochii. Cam asta ar fi totul. Ne-am cărat iute. 
Nimeni nu ne-a văzut. Sunt sigur. 

Paula îmi aruncă o privire neliniştită, luă o ţigară, şi-o 
aprinse şi aruncă chibritul în scrumieră. 

— Nu-mi place chestia asta. Vic. Am fi putut împiedica 
crima asta, povestindu-i lui Brandon despre Cerf. 

— Se poate, dar nu prea cred. De niciun fel. Leadbetter 
şi-a căutat-o cu lumânarea. N-avea decât să spună 

poliţailor ce ştia, sau măcar lui Jack. Numai că, vezi tu, a 
preferat să trateze cu asasinul. Se gândea să încaseze ceva 
parale; a încasat doar o gaură în căpăţână. 

Paula înclină din cap. 

— S-ar putea. Se întoarse şi privi printre crăpăturile 
jaluzelelor. Brandon o să explodeze când o să afle despre 
asta. O să fim între ciocan şi nicovală. 

A rămas pe gânduri un minut întreg, apoi a ridicat din 
umeri şi s-a întors spre mine: 

— Şi acum, ce-i de făcut, Vic? 

— L-am expediat pe Benny la San Francisco, să încerce 
să pescuiască ceva în legătură cu Anita. Sunt aproape sigur 
că era pe-acolo, în timpul crimei. Eu, o să mă duc să stau la 
o şuetă cu Barclay. 

— Ce porcăria naibii, făcu ea. Costumul Danei era singura 
dovadă, atât timp cât era în dulap. Luându-l n-ai făcut 
altceva decât să-l disculpi de Barclay. O s-o ţină întruna că 
habar n-are despre ce-i vorba. 

— Da. Numai că trebuie să ne asumăm riscul ăsta. Mă 
aştept să aflu ceva de la hainele astea. Clegg tocmai le 
cercetează. Şi apoi, s-ar putea ca Mills să nu fi căutat 
fotografia, ci hainele. Cum o să am raportul lui Clegg, o să 
le agăţ la loc în dulap şi o să-l iau la întrebări pe javra de 
Barclay. 

— E cam riscant, dar cred că-i singurul lucru care merită 
făcut. Dar ce s-a întâmplat cu lenjeria ei de corp, cu pantofii 
şi cu ciorapii? 

— N-am idee. Probabil că Barclay le-a ascuns pe undeva, 
pe-acasă. N-am avut decât foarte puţin timp la dispoziţie 
până să sosească Mills. O să le caut când o să mă mai 
întorc pe-acolo. 

— O să treci şi pe la Mills? 

M-am strâmbat. 

— Cred că da. Nu că aş fi înnebunit să-l întâlnesc, dar e 
necesar. Poate că n-are nici în clin, nici în mânecă, cu 
crima. Şi chiar încep să cred asta, dar mai întâi vreau să fiu 
sigur, mai înainte de a-l lăsa baltă. 

— Ştii, e o chestiune de timp. Trebuie să aranjezi treaba 
asta cu poliţia. 

— Imediat ce Clegg o să termine de trecut fusta şi vesta 
Danei prin ciur şi prin dârmon, o să mă întorc la Barclay. 
Pentru moment, el pare să fie asasinul. Dacă l-am prins cu 
ceva, îl am în buzunar. Sună-l te rog pe Clegg şi întreabă-l 
dacă a descoperit ceva. 

În timp ce Paula făcea numărul, m-am întors la fereastră. 
Există o grămadă de lucruri care mă lăsau ţuţ. De ce Dana 
era goală? De ce Anita îi dăduse colierul? Douăzeci de mii 
de dolari în diamante, mi se părea cam mult în schimbul a 
ceea ce voia ea să afle. Pe de altă parte, s-ar fi putut nici să 
nu-i fi dat colierul Danei. S-ar fi putut să-i ceară doar să-l 
păstreze, pur şi simplu. Putea să se fi întâlnit cu tipul care o 
şantaja, şi îi era frică să nu i-l fure. În orice caz, nu o 
vedeam eu pe Dana lăsându-se cumpărată. Cu toate că 
asta era impresia care persista; dar cu cât mă gândeam 
mai mult, cu atât mi se părea mai de necrezut. Dana nu era 
făcută dintr-un aluat ca ăsta. 

— E Clegg la telefon. Vrea să-ţi vorbească, spuse Paula. 

Am luat receptorul. Clegg îmi spuse că n-a găsit nici 
urme de sânge, nici fire de nisip, nimic care să dea vreun 
indiciu. l-am mulţumit, i-am spus că o să trec pe la el să iau 
hainele şi am închis. 

— Nimic, am dat răspuns privirii întrebătoare a Paulei. 
Asta înseamnă că nu era îmbrăcată cu ele când a fost 
omorâtă. Avea fruntea complet zdrobită. Precis că tot ce 
purta a fost mânjit cu sânge. 

— Poate-că a fost dezbrăcată mai înainte de a fi omorâtă, 
sugeră Paula. 

— Da, dar în cazul ăsta trebuia să se găsească urma de 
nisip pe hainele ei. 

— Poate că s-a dezbrăcat în maşină. 

— Mda. Mi-am trecut mâna prin păr. Mai bine ar fi să 
merg la Barclay. O să-l iau pe Kerman cu mine. Poate c-o să 
trebuiască să-i înmuiem oasele şi mă bate gândul că n-o să 
fie aşa de uşor. 

Am parcat sub acelaşi fag, la capul lui Wilshire Avenue, 
am scos din nou numărul de înmatriculare al maşinii de la 
bord şi am ieşit sub soarele arzător. 

— Şi acum, la drum, am spus, e la capătul străzii. 

Kerman ieşi din maşină, cam fără voia lui. 

— Aşa departe? întrebă cu o mutră chinuită. La naiba! 
Simt că mă topesc. Ce crezi, o să ne dea ceva de băut? 

— Mai curând o să ne dea cu un ciomag peste ceafă, i- 
am răspuns, luând sub braţ pachetul învelit în hârtie 
maronie, care conţinea hainele Danei. Tipul este un 
colecţionar de arme vechi. 

— Minunat! exclamă Kerman. Un ciomag, ai? Încă nu m-a 
otânjit nimeni cu aşa ceva. 

Am mers pe trotuar, unul lângă celălalt, în umbra 
copacilor. 

— O să trebuiască să ascundem hainele Danei în dulap 
fără să ne vadă, am spus în momentul în care ne-am oprit 
în faţa portalului masiv, ferecat în fier. Dacă-i prin grădină, 
ţine-l de vorbă până mă întorc. Dacă e în casă, o să-mi 
încerc norocul. Dacă avem baftă, s-ar putea să nici nu fie 
acasă. 

— Ce mişto o să fie când o să pună mâna pe tine şi o să 
cheme poliţia, rânji Kerman. Parcă şi văd mutra lui Brandon 
când o să fii arestat pentru violare de domiciliu. 

— Să-l împiedici să pună mâna pe telefon, i-am explicat. 
De-aia te-am luat cu mine. Ai înţeles? Nu trebuie să ne 
purtăm cu mănuşi cu individul ăsta. 

— Votez pentru, atât timp cât nu declanşează el 
ostilitățile. 

Am împins poarta şi am inspectat împrejurimile. 
Porumbeii erau tot pe acoperiş, iar în grădină nu se afla 
nimeni. 

— Mă întreb dacă nu cumva şi-a luat tălpăşiţa, am spus, 
privind spre casă. 

— Să trec eu primul? întrebă Kerman. 

— Dă-i drumu’! Sună, şi dacă-ţi răspunde, ţine-l de vorbă 
până când ajung în casă. N-o să-mi ia mai mult de două, 
trei minute. 

— Sper, răspunse Kerman şi se îndreptă spre casă cu pas 
vioi. 

L-am urmărit cu privirea până a ajuns la treptele de lemn 
şi am auzit cum undeva, în casă, răsună limpede clinchetul 
soneriei. Am aşteptat; nu s-a întâmplat nimic. Kerman se 
întoarse spre mine, ridică mâinile şi scutură capul. l-am 
făcut semn să mai încerce încă o dată. Mai sună. Şi dintr-o 
dată, fără ca nimic s-o fi precedat, o voce glăsui: 

— Aş fi prea indiscret dacă te-aş întreba ce mişmăşeşti 
pe-aici? 

Nu cred că am tresărit prea mult, dar am avut impresia 
că am făcut un salt de un metru. M-am întors brusc. 

În fata mea se afla un bărbat zdravăn ca un bou, cu o 
statură impozantă; genul după care se înnebunesc de 
obicei femeile. Avea o claie de păr negru, ondulat, şi figura 
bronzată îi făcea ca ochii să-i pară mai albaştri decât erau 
în realitate. Avea aerul satisfăcut şi dezagreabil al 
indivizilor cărora li s-a spus de nenumărate ori că sunt tipi 
bine, încât până la urmă au crezut-o şi ei, ceea ce în cazul 
de faţă era perfect adevărat. 

Nu era nicio scofală să ghicesc că pe individ îl chema 
Barclay. 

Dana spunea despre el că se îmbrăca la marele fix: cam 
aşa şi era: purta o cămaşă de culoarea caisei, pantaloni albi 
de in, aşa de bine călcaţi, încât cu dunga de la ei se putea 
tăia pâinea, şi pantofi din piele, albi, cu punctişoare maro. 
O brățară de aur masiv îi înconjura încheietura mâinii 
drepte, iar în jurul gâtului avea o eşarfă de mătase verde, 
aranjată în aşa fel încât să se vadă de la o poştă 
monograma-brodată pe ea. 

— Sunteţi domnul Barclay? am întrebat, poate nu aşa de 

nonşalant cum aş fi vrut, dar mergea. 

— Şi ce dacă? 

Avea o voce bărbătească şi profundă, cam ca a unui 
bariton: o voce menită să treacă fiori prin şira spinării 
oricărei eleve de liceu, numai că a mea a rămas impasibilă. 

l-am întins cartea mea de vizită, pe care era imprimat 
antetul de la "Universal Services" şi m-am înapoiat un pas. 
A citit-o, a întors-o i-a contemplat o clipă dosul, pe care nu 
era scris nimic, după care mi-a restituit-o ca şi cum i-ar fi 
murdărit mâinile. 

— Îmi pare rău, îmi spuse, adresând un surâs gânditor 
unei dalii ce se găsea în câmpul său vizual, dar n-am nevoie 
de nimeni. În orice caz, mulţumesc că ai venit; poate 
altădată. 

Kerman veni şi ni se alătură. Barclay păru că nu-l vede. 

— Nu-ţi ofer serviciile mele, i-am spus. Lucrăm pentru 
cineva a cărui soţie se întâmplă să fie una dintre prietenele 
tale. S-ar putea să-mi fii de folos. 

Cu toate că făcea eforturi vizibile pentru a-şi păstra aerul 
de distincţie plictisită, un licăr de nelinişte îi trecu prin ochi. 

— Îmi pare rău, făcu, arătând cu un gest poarta, dar se 
întâmplă ca acum să fiu ocupat, şi, în afară de asta, nu-mi 
plac curioşii. 

— Vreau să-ţi spun că putem obţine informaţiile astea de 
la poliţie, i-am zis, dar ştii cum sunt poliţaii: n-au niciun 
respect pentru viaţa particulară a nimănui. Nu sunt ca noi. 

Îşi scoase mana din buzunar, îşi frecă bărbia pătrată şi 
continuă să-şi dea aerul semeţ al unui munte pe care nimic 
nu-l poate atinge. 

— Ce vreţi? Hai să terminăm chestia asta rapid. 

— Regret, dar problema este prea gravă pentru a fi 
rezolvată cu una cu două. Ce-ar fi să intrăm şi să discutăm 
în linişte? 

O luă înainte spre casă, cu paşii mari. L-am urmat. 

— Păstrăm planul de luptă numărul 1? întrebă Kerman 
din colţul gurii. 

— Nicio şansă să reuşim. O să trebuiască să-l păcălim 

sau să-i sărim în cârcă, însă de vorbit, o să vorbească. N- 
avem de ales. 

— O să fie tare nostim să-i sărim în cârcă, făcu Kerman, 
cu un aer amărât. 

Barclay deschise uşa de la intrare şi pătrunse în casă, 
fără să-şi facă vreo grijă dacă-l urmăm sau nu. Traversă 
camera către un bar îngropat în perete şi îi deschise uşile, 
făcând să iasă la iveală o colecţie deosebit de interesantă 
de sticle. Bătea recordul în privinţa barurilor de interior pe 
care le văzusem până acum, şi după cum Kerman îşi freca 
mâinile şi trepida de nerăbdare, părea că este şi el de 
aceeaşi părere. 

— Şi acum daţi-i drumul, şi repejor, spuse Barclay luând 
un pahar, umplându-l pe jumătate cu whisky şi adăugându-i 
apă minerală şi un cub de gheaţă. După care închise cu 
zgomot uşa barului, ceea ce însemna că n-o s-o mai 
deschidă decât după plecarea noastră, se îndreptă spre 
canapea şi-şi instala carcasa enormă. 

Am aşteptat să se simtă bine, apoi am scos hainele din 
pachetul de hârtie şi i le-am aruncat pe genunchi: 

— Cum de se găseau hainele astea în dulapul tău? l-am 
întrebat. 

Îşi puse paharul pe măsuţa cu rotile, luă vesta cu un aer 
bănuitor şi cu o expresie de surpriză totală. 

— Repetă ce-ai spus, zise, şi-şi întoarse capul să mă 
privească. 

— Hainele astea erau în dulapul tău. Vreau să ştiu cum 
au ajuns acolo. 

Aruncă hainele pe jos, îşi luă paharul, bău o înghiţitură 
zdravănă şi-l puse la loc. 

— Eşti beat sau pur şi simplu ţicnit? 

— Nu face pe şmecherul! Am venit aici acu’ vreo două 
ore. Nu era nimeni aşa că am făcut o mică anchetă. Am 
găsit hainele astea în dulapul din dormitor. 

— l-auzi! îşi reveni din surpriză. Şi le-ai luat ca să le aduci 
înapoi. Nostim, foarte nostim! 

Şi rânji. 

— Le-am luat ca să le dau la laborator, să văd dacă nu 
sunt urme de sânge pe ele. 

Asta-l făcu să ridice brusc capul. O luminiţă îi jucă în ochi. 

— Cum adică... urme de sânge? 

— Hainele astea aparţineau Danei Lewis, tânăra care a 
fost ucisă aseară, la dune. 

Îşi îndreptă spatele şi întrebă: 

— Ce dracu' înseamnă toată chestia asta? 

— Vreau să ştiu cum de hainele astea, care aparţin unei 
fete dezbrăcate şi omorâte aseară, se găseau în dulapul 
tău. 

— Habar n-am despre ce baţi tu câmpii, şi puţin îmi pasă. 
Gata, ajunge! la-ţi boarfele astea de-aici, şi şterge-o! 

— Am o probă foarte concludentă să te bag la apă în 
legătură cu Dana Lewis, i-am spus calm; era o agentă de-a 
mea, care o supraveghea pe doamna Cerf, în momentul în 
care a fost omorâtă. 

Cu asta i-am închis pliscul. A frânat ca un taur în faţa 
unei plase din sârmă ghimpată. 

— Ce naiba-i asta... şantaj? 

— N-o lua aşa uşor. Victima mi-era prietenă. lar eu 
anchetez asasinarea ei. Vreau să ştiu de ce hainele ei se 
găseau în dulapul tău. 

— Bine, bine, spuse, ridicându-se încet; era mare, 
periculos de calm şi de sigur pe el. Indiferent ce-mi spui tu, 
asta-mi miroase a şantaj. Înainte de a continua, o să 
chemăm poliţia; aş vrea să ştie şi ei ce mi-ai spus; şi dacă 
dovada pe care o ai e o aiureală, ai înţărcat bălaia, băiete! 

Mâna i se îndreptă spre telefon, dar Kerman a fost un pic 
mai rapid decât el. Înhaţă telefonul, smulse cablul din priză 
şi aruncă aparatul cât-colo. 

— Azi n-avem nevoie de telefon, amice, spuse el. 

Reacţia lui Barclay a fost instantanee. Teribil de rapidă 
pentru un tip de gabaritul său. L-a atins pe Kermian drept în 
falcă. O lovitură faină, în urma căreia Kerman se prăvăli, 
dărâmând şi măsuţa în cădere. Până să se întoarcă Barclay 
spre mine, eram deja pregătit. Am eschivat o directă de 

stânga, i-am plasat un croşeu de stânga la corp care l-a 
cam zdruncinat, după care i-am servit dreapta mea, aia pe 
care Cesar Mills o tratase cu atât dispreţ; dar Barclay n- 
avea clasa lui Mills, aşa că a încasat-o din plin. Dădu ochii 
peste cap şi căzu lat pe burtă, cu o buşitură care zgudui 
casa din temelii. : 

— Mişto, făcu Kerman. Ridicându-se cu greu. Işi masă cu 
grijă falca. Crezi că am putea să ne servim cu câteva 
picături din băuturica lui? 

— O să ne servim cu o găleată, nu cu câteva picături i- 
am răspuns, întorcându-l pe Barclay cu piciorul. 

Kerman se îndreptă spre dulăpiorul de lichide, frecându- 
se în continuare la obraz. Confecţionând două băuturi, îmi 
întinse una şi şi-o bău pe-a lui dintr-o înghiţitură. Am băut 
jumătate din paharul meu şi l-am pus pe masă. Eram cam 
neliniştit în privinţa lui Barclay. Se purtase ca şi cum ar fi 
fost curat ca neaua, şi aveam senzaţia neplăcută că era 
absolut sincer când spunea că habar n-are despre toată 
tărăşenia asta. 

Era clar că trebuia să iau totul de la capăt cu mult mai 
multă abilitate, dacă aveam de gând să n-am de-a face cu 
poliţia. 

Kerman se trată cu încă un pahar. Acum, că dăduse cu 
nasul de whisky, era în al nouă cer. 

— S-a făcut dreptate. În fond, şi-a căutat-o cu lumânarea. 
Hai să-l facem să ciripească. 

Luă sifonul şi expedie un jet drept în figura lui Barclay. 

Barclay mormăi, se întoarse, îşi frecă mutra cu mâinile, 
ridică încet capul şi ne privi cu o expresie buimăcită. 

— Scoală, puişor, şi fă-ţi inventarul, să nu-ți lipsească 
vreo bucăţică, zise Kerman, punând jos sifonul. Avem multe 
să ne povestim. Se întinse şi luă o măciucă indiană care era 
agăţată pe perete. Incepu s-o bălăngăne uşor. Şi să nu 
începi iar să faci pe deşteptul, că te pocnesc cu asta, de-ţi 
merg fulgii! 

Barclay se ridică, îşi scoase eşarfa de la gât şi şi-o aruncă 
jos. Avea o privire explozivă, dar se îndreptă spre canapea 

fără să zică un cuvânt, se lăsă să cadă şi începu să-şi 
maseze falca; aceasta, între timp, îşi mărise dimensiunile. 

— Deci... hai s-o luăm de la început, am spus, 
aprinzându-mi o ţigară. Cum au ajuns hainele astea în 
dulapul tău? 

După câteva clipe, răspunse cu o voce plină de furie 
reţinută: 

— Ţi-am spus că habar n-am despre ce vorbeşti. 

Nenorocirea era că-l credeam sincer. 

— Bine. Habar n-ai despre treaba asta. Şi acum să-ţi spun 
ceva: cu trei zile în urmă, Franklin Cerf ne-a angajat s-o 
urmărim pe nevastă-sa. Am însărcinat-o cu asta pe Dana 
Lewis. După raportul ei, rezultă că tu şi doamna Cerf eraţi 
intimi şi că vă întâlneaţi pe ascuns. Printre altele, 
informaţia asta încă n-a ajuns la urechile domnului Cerf. 
Noaptea trecută, pe la unu, Dana Lewis a primit un telefon 
şi a plecat de-acasă. Puțin mai târziu, a fost găsită printre 
dunele de nisip de la East-Beach, împuşcată în cap. 

Crima asta ne-a pus într-o poziţie foarte nasoală. Pe de o 
parte, noi garantăm clienţilor noştri toată discreţia, iar pe 
de altă parte, dacă vrem să ajutăm poliţia, suntem obligaţi 
să ne călcăm cuvântul şi să dăm numele doamnei Cerf. Ar fi 
neplăcut pentru renumele firmei, aşa că ne-am hotărât să 
anchetăm chiar noi cazul ăsta. 

O căutăm pe doamna Cerf. Poate ştii sau poate că nu ştii 
că a dispărut. Ne-am gândit că locuinţa ta ar fi putut fi o 
ascunzătoare minunată pentru ea, şi în după-amiaza asta 
am venit să văd dacă nu cumva este pe-aici. Nu era nimeni 
pe-acasă, aşa că am scotocit niţeluş. N-am găsit-o pe 
doamna Cerf. Dar am găsit hainele Danei Lewis în dulapul 
tău din dormitor. Îţi dau ocazia să ne spui cum au ajuns 
acolo. Dacă nu poţi da nicio explicaţie, o să trag concluzia 
că tu eşti unchiul şi o să fac ceea ce trebuie făcut. Aveai 
toate motivele să te debarasezi de Dana Lewis. Ştia de 
legătura ta cu doamna Cerf. lar cum tu nu eşti genul de om 
care să aştepte să se trezească pe nepusă masă cu 
bărbatul înşelat, puteai foarte bine s-o omori ca să tacă. 

Acum te-ai prins care-i toată tărăşenia? 

Mă privi stupefiat, o lungă clipă, apoi exclamă: 

— Cred că eşti ţicnit de-a binelea! N-am văzut-o pe fata 
asta în viaţa mea; şi, în afară de asta, aseară nici n-am fost 
în oraş, abia m-am întors. 

Am schimbat o privire cu Kerman. 

— Unde ai fost? 

— La Los Angeles. Am plecat de-aci cu maşina, aseară, 
pe la cinci şi m-am întors chiar acum. O să-mi găsiţi valiza 
în maşină, dacă o să căutaţi. 

Îşi pierduse o bună parte din siguranţă, iar neliniştea 
începuse să ia locul furiei. 

— Unde ai dormit? 

— La o tipă. 

Kerman îşi scoase carneţelul şi un pix. 

— Numele şi adresa, spuse el. 

Barclay îl privi cu răceală. 

— Ce să-ţi spun, te-ai găsit! 

Am intervenit: 

— Ascultă, Barclay, faci cum vrei, dar dacă ne dai numele 
şi adresa, îţi verificăm alibiul şi asta te scoate cu faţa 
curată. Doar dacă tipa în cauză nu are ceva împotrivă. 

— Eh, pe dracu'! Puțin îi pasă! Kitty Hitchens. Astoria 
Court, la numărul 4834. 

Nu mai aveam nimic de spus. Aveam să-l trimit pe 
Kerman să verifice, dar ştiam că spusese adevărul. Dăduse 
adresa prea uşor ca să fie falsă. 

— Kitty asta ar putea zice că erai cu ea, deşi n-a fost aşa, 
am spus şi eu, ca să întreţin conversaţia. 

— M-a văzut portarul. Am băut un pahar la bar, şi 
barmanul mă cunoaşte. Şi liftierul o să-şi amintească de 
mine. Merg acolo destul de des. O să-şi aducă aminte cu 
toţii că am plecat în după-amiaza asta, pe la trei. 

— Asta înseamnă că tipa este dotată, făcu Kerman 
interesat. 

Barclay îi aruncă o privire întunecată. 

— Bine, de acord, dar asta nu explică totuşi cum de-au 

ajuns hainele astea în dulapul tău, am spus. 

— Nu, şi nici nu cred că au fost vreodată acolo. Mai 
curând cred că, ticăloşi cum sunteţi, aţi vrut să mă 
şantajaţi, şi acum aţi lăsat-o baltă. 

— Ce-ai zice să urcăm puţin sus? N-au fost găsite nici 
lenjeria ei intimă, nici pantofii. N-am avut timp să le caut în 
timpul primei mele vizite. 

Mă privi fix, bătând darabana pe masă, cu degetele lui 
groase. 

— Cine-mi garantează că nu le-aţi ascuns aici când aţi 
venit prima oară? 

— Nimeni. Trebuie să ai încredere. Hai să urcăm. 

Am urcat. Niciunul dintre noi nu prea avea chef să 
cotrobăie şi numai printr-un noroc Kerman dădu peste 
pantofi. Erau ascunşi sub o grămadă de pături, în dulapul 
din baie. 

— Nu-i rău deloc! rânji Barclay. Mă uimeşte atâta 
ingeniozitate. 

— Dacă am fi fost poliţai, n-ai mai fi făcut atât pe 
deşteptul! Acum chiar că o să scotocim. 

Dar n-am dat de lenjeria intimă a Danei. 

Am coborât la parter şi am înfăşurat pantofii Danei cu 
hainele. În timp ce Barclay ne pregătea de băut, tăceam cu 
toţii. Ne-a întins fiecăruia câte un pahar şi s-a aşezat pe 
canapea. 

Cu toate că se dădea dur, simţeam că descoperirea 
pantofilor îl cam tulburase, iar neliniştea pe care încerca să 
şi-o ascundă, îmi întărea convingerea că nu ştia nimic 
despre moartea Danei. 

— Şi acum, ce aveţi de gând? întrebă, după ce bău 
jumătate din pahar. 

— Părerea mea este că nu ai nicio legătură cu treaba 
asta. S-ar zice că pantofii şi hainele au fost pitite aici fără 
ştirea ta. 

— Vă jur că aşa este, făcu sincer. Dar de cine, n-am nici 
cea mai mică idee. 

— Stai puţin... Poate fi ucigaşul. Dacă poliţia ar fi 

descoperit astea, acum ai fi fost la zdup. 

— Ai dreptate. 

— După mine, o singură persoană ne poate ajuta: 
doamna Cerf. Trebuie s-o găsim. Ai idee unde poate fi? 

Clătină din cap în semn că nu. 

— Ultima dată am văzut-o acum trei zile. Am luat masa 
împreună. 

— Cum ai făcut cunoştinţă cu ea? 

— Pe plajă. Se plictisea, şi eu tocmai treceam pe-acolo. 
Nu prea se distra cu bărbatu-său. 

l-am aruncat o privire lipsită de orice expresie. 

— Şi de cât timp o cunoşti? 

— Vreo douăş'pe zile. Privi pe furiş în lături, zâmbind 
uşor. N-am ce face, pur şi simplu îmi cad în braţe; cu Anita 
s-a întâmplat ca şi cu atâtea altele. 

— Ai avut probleme cu ea? 

— Ce fel de probleme? 

— Uite, de exemplu prin magazine... ţi s-a întâmpla să ţi 
se fure ceva? 

— Vrei să zici că e lungă de mână? 

L-am aprobat. 

— Înseamnă că de-asta o urmărea Cerf! Eu credeam că 
vrea să aibă probe pentru un divorţ. Şi ea credea la fel. 

— Nu mi-ai răspuns la întrebare. 

— Nu, nu mi-a furat nimic. 

Mi-am trecut mâna prin păr. 

— Ştia că-i urmărită? Ţi-a spus? 

— Da. Mi-a spus că o urmărea o femeie. De-aia i-am dat 
papucii. Nu mă înnebunesc după procesele de divorţ. 

— l-ai dat papucii? 

— Ba bine că nu! 

— Noi credeam că o şantajează cineva. N-a pomenit 
nimic despre aşa ceva? 

Expresia de mirare care îi apăru pe figură era suficient de 
elocventă. 

— Nici vorbă! Asta-i ceva nou pentru mine. Inelul de la 
mână îi lovi paharul şi se auzi un clincănit. Ultima dată când 

am fost văzuţi a încercat s-o împrumut cu nişte bani. 

— Cât? 

Rânji. 

— Nu i-am dat răgazul să spună vreo sumă. Nu 
obişnuiesc să împrumut bani femeilor măritate. 

— A pomenit cumva de Ralph Bannister? 

— Nu. Are vreo legătură? 

— ÎI cunoşti? 

— Da, am făcut cunoştinţă cu el. E patronul de la 
„Etoile”. Am fost de câteva ori pe-acolo. 

Incepusem să avansez prin neant cu rapiditate. 

— Anita a pus piciorul pe-aici? 

În ochi i-am citit neîncrederea. 

— Asta nu vă priveşte. 

Kerman îi mângâie braţul cu măciuca indiană. 

— Răspunde-i domnului şi nu fi băieţel neascultător, 
spuse el prevenitor. 

— Ai văzut deja un tip, unul, Cesar Mills, nu-i aşa? 

— Cine? Şoferul? Mda, l-am văzut o dată sau de două ori. 
E şi el băgat în chestia asta? 

— Credeam că este paznicul proprietăţii. 

— Poate că e şi paznic. De câteva ori a fost şofer. Nu ştiu 
nimic despre el. 

— Am găsit o poză a doamnei Cerf într-un sertar. În 
dormitor. Bănuiesc că ea ţi-a dat-o. 

— Interesantă poză, nu? rânji el. Da, ea mi-a dat-o. 

— Când a fost făcută? 

— Acu' câţiva ani. Juca într-un music-hall la Frisco. Mai 
înainte de a fi manechin. Ce s-a întâmplat cu fotografia 
asta? Ai luat-o? 

— Normal. Să-ţi iei adio de la ea. 

Ridică din umerii masivi. 

— Pagubă-n ciuperci! Am o valiză plină cu fotografii de- 
astea. Femeile mă cam plictisesc. După ce le-am văzut în 
pielea goală... 

l-am tăiat macaroana: 

— O să plecăm. Incepuse să mă obosească. Gunoaie ca 

el, care se încurcă cu femei măritate, îmi fac greață. Dacă 
mai am ceva să te întreb, o să mai trec pe-aici. 

— Ai de gând să faci ceva cu pantofii ăia? întrebă aşa, 
într-o doară. 

Numai că privirea îi era neliniştită. 

— Nu cred. Să ştii că poţi spune că ai avut baftă. Am luat 
hainele şi pantofii Danei, i-am făcut semn cu capul lui 
Kerman, am deschis uşa şi, fără să ne mai luăm rămas bun, 
am coborât scara de lemn. 

Am traversat grădina, am ajuns la poartă, am ieşit în 
stradă şi am mers până unde parcasem maşina. 

— Bine-ai făcut că l-ai pocnit, spuse Kerman brusc. E 
genul care merită din când în când s-o mai ia pe cocoasă. 

— Da, numai că asta nu ne-a făcut deloc să progresăm, 
Jack. Tot ce-am rezolvat a fost că l-am tăiat de pe lista 
suspecţilor. Aşa că trebuie să-l luăm în vizor pe Mills dar 
dacă el a ascuns hainele acasă la Barclay, ca să cadă 
măgăreaţa pe el, de ce s-a întors în după-amiaza asta. M- 
am instalat la volan şi am pornit motorul. Trebuie să 
verificăm alibiul lui Barclay. N-o să luăm de bun tot ce ne-a 
servit. Vrei să te duci s-o vezi pe tipa aia? Şi să verifici toată 
povestea, de la cap la coadă? 

— O să plec chiar în seara asta, răspunse Kerman, 
entuziasmat brusc. Kitty Hitchens, ai? Am cunoscut odată o 
roşcată, Kitty. Era contorsionistă... Că veni vorba despre 
acrobate... Suspină din toţi rărunchii şi continuă, trezindu- 
se brusc: ce zici? Dacă tipa asta de Hitchens nu s-a 
împotrivit unui dobitoc ca Barclay, mamă doamne, ce-o să 
mai facem împreună! 

— Da, o să iasă scântei, nu alta! Pentru Dumnezeu. Nu te 
poţi opri să te gândeşti tot timpul numai la femei? Avem o 
treabă de dus la capăt, şi până acum n-am făcu mare 
brânză. 

Am ieşit din Wilshire Avenue şi m-am îndreptat spre 
centru. 

Am frânat în faţa cabanei mele şi am văzut că înăuntru 
era aprinsă lumina. Nu putea fi cineva care să vrea să se 
ascundă, aşa că am dedus că nu era vorba de vreun hoţ. 
Oricum, pentru orice eventualitate, am urcat încetişor până 
la verandă şi am privit înăuntru cu grijă. 

Gail Bolus era lungită pe patul meu, cu o revistă într-o 
mână şi cu un pahar pe jumătate plin cu whisky în cealaltă. 
Între buzele roşii şi pline îi atârna o ţigară, iar sprâncenele 
încruntate formau o cută mică între ele. Era îmbrăcată într- 
o rochie de seară din tafta albă, care-i dezgolea cu 
generozitate umerii bronzaţi, iar jupa plisată îi acoperea o 
parte din pantofii fini de satin brodat. 

Am rămas la uşă, nemişcat, întrebându-mă dacă nu 
cumva văd aiurea. Tocmai atunci se întâmplă să ridice 
capul şi, văzându-mă, lăsă deoparte revista şi-mi făcu un 
semn inexpresiv din cap. 

— Mă gândeam că n-o să mai vii niciodată, îmi spuse, 
destul de agitată. Te aştept de o grămadă de timp. 

— Dacă aş fi ştiut că eşti aici, m-aş fi grăbit, i-am 
răspuns, intrând. 

— Grăbeşte-te. Plecăm. 

— Glumeşti? Unde să plecăm? 

— Am găsit Packard-ul. 

— La „Etoile”? 

— Doar acolo mi-ai spus să-l caut, nu? Era printre alte 
maşini, în garajul din spate. 

— Şi l-ai găsit... aşa, pur şi simplu? 

Mi-am luat sticla de whisky, mi-am turnat un pahar şi m- 
am aşezat pe marginea patului. 

— A fost dificil? 

— Nu te aşeza pe rochia mea, sălbaticule! Nu, n-a fost 
deloc greu. N-a trebuit să vorbesc decât cu unul dintre 
mecanici. Mă privi din colţul ochilor de chinezoaică. Bărbaţii 
mor să-mi vorbească. 

— Nici nu mă îndoiam. Cred că n-ai dat prea multe 
detalii. 

— Nici vorbă. 

Işi termină paharul, îl puse pe covor şi se lungi pe perne. 
Era într-adevăr cea mai mişto fată pe care-o văzusem 
vreodată. _ 

— Bine. In regulă, i-am spus, şi acum vrei să mă duci 
acolo? 

— Da. Cred că am văzut tot ce se putea vedea, dar nu se 
ştie niciodată. Ar fi bine să te schimbi. Se ridică şi îşi puse 
picioarele pe covor. L-ai văzut pe Barclay? 

— L-am văzut, dar nu prezintă niciun interes. Are alibi 
pentru momentul în care a fost comisă crima. Toate 
speranţele mele se numesc Anita Cerf. 

— Poate o s-o găseşti în seara asta. Du-te şi schimbă-te. 

M-am dus să mă schimb. Tocmai îmi făceam nodul la 
cravată, când deschise uşa larg şi rămase în prag. 

— Ai vreun pistol? 

Am privit-o peste umăr şi am clătinat din cap. 

— Crezi că aş avea nevoie? 

— S-ar putea. In general prin spelunca aia, tipii nu prea 
sunt primitori. Bănuiesc că nici în seara asta. Problema este 
dacă ai de gând să faci tărăboi sau nu. Dacă da, ia-ți 
pistolul. 

— Nu fac niciodată tărăboi. Aşa că n-am nevoie de pistol. 
De ce? Ce-i cu cârciumioara asta? Credeam că este un local 
de noapte ultraşic. 

— Aşa şi este. Numai că se joacă pe bani serioşi, şi toţi 
membrii trebuie să garanteze pentru invitaţii lor. Bannister, 
este uns cu toate alifiile. Are două gorile acolo, care nu fac 
altceva decât să se ocupe de şmecheraşi. Te previn, o dată 
ajuns acolo, n-o să faci ce-ţi pofteşte inima. 

— Oricum, o să încerc, i-am spus, periindu-mi părul. Mi- 
am numărat banii, mi-am băgat mărunţişul în buzunar şi 
am anunţat-o că eram gata: 

— Haide. Ţi-am spus cumva că eşti o tipă trăsnet? 

— Nu găseşti nimic mai bun de făcut cu mine? mă 

întrebă, privindu-mă din spatele genelor. 

— Oh, cum să nu! Dar încă n-am încercat. M-am apropiat 
de ea. Vrei să încerc? 

Ridică din umeri şi se retrase în afara razei de acţiune a 
mâinilor mele. 

— Las-o baltă, pentru o zi ploioasă. 

Am privit-o cum plutea nonşalant spre verandă. Niciodată 
camera mea nu mi s-a părut atât de elegantă. Am stins 
lumina şi am urmat-o până la maşină. 

Când s-a aşezat lângă mine, i-am spus: 

— În după-amiaza asta, Cesar Mills a fost pe la Barclay; 
vizita şi el locurile. 

Ridică brusc capul şi deveni rigidă. 

— Nu mă interesează Cesar Mills, spuse cu răceală. 

— S-ar putea, dar am impresia că ştii despre el mai 
multe. Dacă mi-ai povesti câte ceva? 

Îşi scoase din poşetă un pachet de ţigări, luă una şi şi-o 
aprinse. Ţinea capul drept, iar privirea îi era fixată pe 
fasciculul farurilor. 

— N-am ce să-ţi spun despre Mills, i-am auzit vocea uşor 
nesigură. Nu mă interesează... ţi-am mai spus-o. 

— Credeam că şi tu şi eu aveam de încheiat o socoteală 
cu el. Nu pentru asta ai venit? 

— Nu. N-am nevoie de nimeni ca să mă socotesc cu Mills. 
Pot să-l dau în gât pe nemernicul ăsta când vreau. 

— Mi se pare minunat. Atunci, să nu mai vorbim de Mills 
şi să vorbim despre tine. Am virat, m-am angajat în Ocean- 
Boulevard şi am lungit pelteaua. Ce ascundeţi, doamnă, 
sub tristeţea ochilor ăştia? 

A făcut un gest de agasare, s-a înfundat mai adânc în 
scaun şi nu mi-a răspuns nimic. 

— Hai, nu mai fi aşa de distantă, i-am spus, aruncându- 
mi privirea spre conturul bărbiei ei, împinsă înainte. Spune 
ceva. Mor de curiozitate. Aterizezi din cosmos, mă tratezi 
ca pe-un prieten din copilărie şi te ocupi de o afacere care, 
după cum spui, nici nu te interesează. Ce naiba înseamnă 
de fapt toate astea? Cine eşti, de fapt? 

— E simplu, îmi răspunse cu un zâmbet acru. Sunt o 
nimeni. Tot ce am eu mai bun este exteriorul. Restul nu e 
decât mizerie. Am fost crescută mai rău ca un câine, şi să 
ştii că am jinduit la tot ce aveau ceilalţi copii. Taică-meu 
făcea pe bufonul, cerşind lângă casa de bilete a teatrului 
„Gaiţe” din New York. Reuşea să strângă zece dolari pe 
săptămână. Când am terminat şcoala, cred că aveam vreo 
doiş'pe ani, am luat o pălărie în mână şi am început să 
cerşesc şi eu, tot acolo, şi îţi jur că e cel mai bun loc unde o 
fată poate fi ciupită de fund de tipii care-i dau târcoale. 
Când aveam trei ani, maică-mea a întins-o cu un vânzător. 
Nu o condamn. Probabil că nu era prea vesel să fii măritată 
cu un cretin ca taică-meu. Dar cu toate astea, era un tip de 
treabă şi, în afară de mine, nimeni nu are dreptul să-l 
vorbească de rău. S-a sinucis, după ce a încercat să câştige 
câte ceva, cu care să aibă grijă de mine. Cel mai nostim era 
că puteam singură să câştig pentru amândoi, fără să-mi 
dau prea multă osteneală, numai că el nici nu voia să audă 
de aşa ceva. Săracul de el credea că vânătăile de pe 
pulpele mele mi le făceam căzând. De altfel, s-ar fi putut 
nici să nu le fi observat. 

l-am spus: 

— Aprinde-mi o ţigară. Acum nu cred că mai sunt aşa de 
sigur că doresc să aud mai multe. 

Incepu să râdă. 

— Nimănuli nu-i place asta, numai că tu ai vruto* aşa că o 
să continuu. Când am avut cincisprezece ani, taică-meu a 
murit. Incepând de atunci m-am apărat mereu singură, şi 
destul de bine, să ştii. Nu pot spune că viaţa mi-a fost 
numai în roz, dar mulţumesc cerului, m-am descurcat. Işi 
aprinse o ţigară şi trase un fum. Acum, fii atent: dacă vrei 
să nu te urăsc, nu-mi oferi niciodată bani, fiindcă am să-i 
iau şi nu pot să sufăr bărbaţii care-mi dau bani. 

— Atunci de ce îi iei? 

— Din superstiție. Refuzând de atâtea ori, a început să-mi 
fie frică nu cumva să pierd vreun dolar. 

— În orice caz, fii liniştită, n-am atâtea parale câte te-ar 

mulţumi, am spus, scrutând noaptea. 

În vârful colinei, la vreo doi kilometri de noi, se zăreau 
luminile din Fairview. Am accelerat. 

— Aşa că, iubito, dacă încerci să scoţi ceva de la mine, ai 
cam greşit adresa. 

— Nu fi prost, îmi răspunse cu un ton agresiv. Nu vreau 
nici de la tine. Dacă am nevoie de bani, fac eu rost. Ştiu să 
joc poker, aşa că banii de toate zilele mi-i câştig ducându- 
mă din când în când pe la „Etoile”. Şi, că veni vorba, încă 
ceva: să nu joci niciodată cărţi cu mine. Nu pot să mă 
împiedic să trişez şi să fii sigur că ţi-aş luat şi izmenele de 
pe tine în doi timpi şi trei mişcări. 

— Am impresia că vrei să-mi arăţi că nu prea eşti uşă de 
biserică, i-am spus. De ce? 

M-a privit insistent. Beculeţele de la bord îi luminau 
partea inferioară a figurii. Buzele roşii îi străluceau în 
lumina asta palidă. 

— Am să-ţi propun ceva, spuse brusc. Dacă-mi dai un pat 
în magherniţa ta nenorocită... 

— Poftim? 

— Îţi propun să trăim împreună, ce mai tura-vura. Numai 
când mă gândesc că trebuie să plătesc chirie pentru o 
cameră în care până şi unui animal i-ar fi scârbă să stea, 
mă trec fiorii. 

— N-am decât un pat, am remarcat eu. 

— Să nu regreţi! Dacă aş fi în locul tău, n-aş sta pe 
gânduri, spuse râzând. Apoi adăugă: dacă înţeleg bine, nu 
prea mă vrei. 

— Cam aşa ceva. Obişnuiesc să trăiesc singur, şi-mi 
place libertatea. Aşa că-mi pare rău, nu prea e loc. 

— Fantastic! exclamă, şi pentru prima oară în seara aia, 
am simţit-o că pune suflet în ceva. De fapt, e greşeala mea. 
Întotdeauna caut o combinaţie ca să cheltuiesc cât mai 
puţin. Aş dormi împreună şi cu un cocoşat, numai să nu 
plătesc chirie. Asta-i defectul meu. Uită ce ţi-am spus. 

— De acord. Încep să mă întreb dacă eşti într-adevăr aşa 
de dură cum vrei să pari. 

— Încearcă şi o să te convingi. 

Am crezut-o pe cuvânt. Am frânat, am tras pe dreapta 
şoselei, într-un loc în care creştea iarbă, m-am întors spre 
ea şi am privit-o. 

— Nu lăsa niciodată pe mâine ce poţi face astăzi, i-am 
spus. Ultima ocazie pe care am ratat-o s-a lăsat cu 
coşmaruri. Mi-am spus că aşa ceva nu mi se va mai 
întâmpla. 

Mi-am strecurat braţul pe după gâtul ei şi am tras-o spre 
mine. N-a opus nicio rezistenţă, dar în ochi îi strălucea o 
luminiţă batjocoritoare. 

— Nu vrei să trăim împreună, spuse blând, dar de oprit 
maşina, o opreşti. 

— N-o mai lua de la capăt, i-am răspuns, şi m-am lăsat 
asupra figurii ei, aplecate spre spate. 

Era al naibii de frumoasă, iar când i-am atins gura cu 
buzele, scoase un suspin şi mi se abandonă în braţe. 

Am rămas aşa o clipă lungă de tot. Mi s-a părut că sărutul 
ăsta oprise timpul în loc: nimic nu mai conta. Farmecul a 
fost rupt de o nenorocită de maşină, care a claxonat aşa de 
tare, încât mi-a tresărit în braţe. M-am tras la locul meu, mi- 
am şters buzele cu batista mea şi am apăsat încetişor pe 
pedala de acceleraţie. 

— Ţine minte, în ziua aia când o să plouă, o să am ceva 
de zis, i-am amintit. 

Şi am pornit-o spre Fairview. 

Clubul de noapte "Etoile” era construit pe un teren 
particular. Se ajungea acolo printr-o alee închisă la un 
capăt cu un grilaj, păzit de două mutre fioroase, care ne-au 
lăsat să trecem imediat ce-au văzut-o pe Bolus prin geam. 
Au salutat-o ca pe-o veche cunoştinţă, fără să se mai 
obosească să se uite la mine. 

Am ajuns la clădirea cu trei etaje, care strălucea de 
lumini. Pe acoperiş, o firmă de neon în formă de stea îţi lua 
ochii ca un far. Uşa era acoperită cu baldachinul obişnuit 
verde şi alb, iar în faţa picioarelor noastre se întindea la fel 
de obişnuitul covor roşu. Portarul care ne-a deschis era 
îmbrăcat într-o uniformă care l-ar fi făcui pe mareşalul 
Goring să scrâşnească din dinţi. 

Fata de la garderobă, din a cărei fustă de-abia se putea 
face o cravată, îmi dădu un număr, însoţit de un zâmbet. 

Gail Bolus mă întrebă dacă pot s-o aştept un pic, până se 
întoarce de la toaletă. 

N-am apucat să-i răspund, că a şi dispărut, lăsându-mă 
mască într-o ambianţă aşa de şic, că mi s-a tăiat răsuflarea. 
Dar am recuperat rapid. 

Un tip slăbănog, cu căpăţână de dihor şi cu ochii ca nişte 
năsturei, îşi făcu drum prin mulţimea care se înghesuia la 
intrare. După cum îşi lipise privirea de mine imediat ce mă 
văzuse, mi-am dat seama că o sa-mi vorbească. Veni şi se 
proţăpi în faţa mea. Văzându-i smokingul croit la marele fix, 
mi-am zis că trebuie să fie un soi de supraveghetor, sau 
ceva de genul ăsta. Şi nu m-am înşelat. 

— Cauţi pe cineva? 

Avea o voce cu care puteai sparge nuci. 

— Nu, i-am răspuns. Da de ce, s-a pierdut cineva? 

Îşi trecu peste buze o limbă albicioasă, mă măsură încet, 
din cap până-n picioare, şi reîncepu: 

— Aştepţi pe cineva? 

— De acolo, am spus, arătându-i cu degetul mare toaleta 
femeilor, o să iasă dintr-o clipă în alta... sper. 

L-am văzut cum s-a destins puţin, dar nu prea mult. 

— Trebuie să ne informaţi, zise pe un ton mai puţin 
agresiv. Nu prea ne plac indivizii care umblă lelea pe-aici, 
neînsoţiţi. Doar membrii, bineînţeles, şi... prietenii lor. Prin 
localul ăsta bântuie o grămadă de tipi care n-ar trebui să se 
găsească aici. Mi-e teamă că nu te recunosc. 

— Şi mie mi se întâmplă uneori să nu mă recunosc, mai 
ales după o noapte albă, i-am spus. 

Se scarpină pe obraz şi începu din nou să mă măsoare. 
Cu siguranţă că nu-i inspiram niciun fel de încredere. 

— Şi... care este numele doamnei de care pomeneai? mă 
întrebă, aşa, ca să-şi păstreze bunele obiceiuri. 

— Domnişoara Bolus. 

Ai fi crezut că muşcase brusc dintr-o lămâie coaptă. 

— Ah, ea, îi făcu vocea de spart nuci. Atunci, eşti pe 
mâini bune. 

Ce mai încolo şi încoace, tipul mă lua peste picior. Se 
îndepărtă, cu acelaşi aer de mare inchizitor, spre alt tip, 
care tocmai parcase la garderobă şi care privea pierdut în 
jurul său. 

Gail Bolus ieşi de la toaletă şi se apropie de mine. Am 
întrebat-o, arătând spre individ: 

— Cine-i arătarea aia cu mutră de dihor? 

— E Gates, îmi răspunse, unul dintre gunoierii lui 
Bannister. E foarte sociabil, atât timp cât n-ai de-a face eu 
el. 

Mi-a luat-o înainte şi am intrat într-o sală mare printr-o 
uşă cu oglinzi, deasupra căreia se putea citi „Grill-room”. 

Mobilierul se compunea din câteva duzini de fotolii în 
formă de joben, un covor gros ca un gazon şi un bar în 
formă de potcoavă, în spatele căruia meştereau cu 
rapiditate şi competenţă patru barmani în veste albe, 
imaculate. 

Se cam trăgea la măsea prin zonă, nu glumă. lar ceea ce 
se bea, nu era nici mai bun, nici mai rău pentru sănătate 
decât în orice alt loc din oraş, numai că băgai mâna mai 
adânc în buzunar. După al treilea whisky, i-am zis lui Bolus 
că ar fi bine s-o întindă pe la mesele de poker. 

— Şi tu ce-ai de gând să faci? 

— Să trag cu ochiul. Spune-mi, cum sunt aranjate locurile 
pe-aici? Ai vreo idee pe unde ar putea fi? 

— E foarte posibil să fie la ultimul etaj, Bannister are un 
apartament acolo sus, şi mai sunt şi alte camere, tot pe 
palierul ăla. Dacă este în clădire, atunci numai acolo poate 
fi. 

— Atunci acolo o să şi merg. 

Ridică din umeri. 

— E o nebunie! Ţi-am spus că dacă o să cauţi gâlceava, o 
s-o găseşti, dar dacă ţii morţiş... du-te, îmi spuse fără 
entuziasm. În orice caz, să ştii dinainte că o s-o dai în bară. 
Aşa că să nu-ţi faci sânge rău. Şi să nu-ți treacă prin cap 
cine ştie ce invenţii. Există deja unu' sau doi tipi care au 
încercat să se dea mai deştepţi ca Bannister şi până la 
urmă au dat de belea. 

— Auzi, e ceva în tine care-mi place la nebunie: darul tău 
de a încuraja oamenii. Dă pe gât băutura şi du-te. Dacă o 
să dau de dracu', lasă-mă să mă descurc singur; sub niciun 
motiv să nu chemi poliţia. Brandon atât aşteaptă: ocazia să 
pună laba pe mine. 

— Cum vrei. Îşi termină whisky-ul şi se dădu jos de pe 
taburet. În fond, tu îţi pui fundul la bătaie, nu eu. Urc la 
primul etaj. Putem merge împreună până acolo. 

Ultimul pahar îmi dăduse o siguranţă teribilă. l-am 
mărturisit-o şi ei. 

— Aşteaptă să se termine piesa, îmi spuse, perfect 
indiferentă. 

Am plecat de la bar şi am luat-o de-a lungul unui culoar 
care ducea spre scări. Un tip mărunt şi solid, pe care 
smokingul stătea ca şi cum ar fi fost o pijama, era instalat 
la capătul de jos al scărilor, cu mâinile înfundate în 
buzunarele vestei şi cu un aer grozav de plictisit. Avea 
figura unui boxer care-şi atârnase mănuşile în cui, iar 
pomeţii obrajilor, brăzdaţi de cicatrici, pledau pentru asta. 
Aruncă o privire către Gail Bolus, îi adresă un salut vag, îşi 
extirpă o mână din buzunar şi mă înhaţă de braţ. 

— Unde mergem noi? îi mormăi laringele. 

— Merge cu mine, răspunse ea în locul meu. Nu mai fi 
aşa de zelos. Asta n-o să-ţi crească salariul. 

Îşi retrase mâna, mormăi, şi ne făcu semn să trecem. Am 
urcat, şi când nu mai putea să ne audă, am întrebat-o: 

— Ăsta-i tot un prieten din copilărie de-al lui Bannister? 

— Ăsta-i Shannon. A fost boxer, dar nu i-a prea mers. 

Dacă ar trebui să mă iau la harţă ori cu Gates, ori cu el, pe 
el l-aş alege: Gates umblă înarmat. 

După ce-am ajuns pe palier, am luat-o pe alt culoar, la 
capătul căruia se vedeau alte scări. La doi paşi era sala de 
poker, şi dacă te luai după aspectul indivizilor de-acolo, îţi 
dădeai seama că nu se juca pe firfirici. 

— Mai este un bar la capătul culoarului, îmi spuse. De- 
acolo se vede scara. Fii atent! 

Am parcurs culoarul. După cum mi-a spus, la piciorul 
treptelor era instalat un alt bar, mult mai mic decât fratele 
lui de jos. Am aruncat o privire. Era puzderie de lume, şi 
nimeni nu se uita în direcţia mea. Am privit peste umăr. O 
blondă şi un tip umflat, cu aspect bovin, care se împleticea, 
avansau spre mine. Blonda îl împingea pe tip spre bar cu 
un aer plictisit. Niciunul dintre ei nu mă băgă în seamă. 
Imediat ce începură să-şi facă loc cu coatele pentru a 
ajunge la bar, m-am şi năpsustit spre scări. Am urcat 
treptele câte patru, fără să fac vreun zgomot. Am ajuns în 
capul scărilor, fără să strige cineva după mine şi fără să 
primesc vreun glonţ între omoplaţi. 

În faţa mea se întindea un culoar la fel de lung, în care 
dădeau o grămadă de uşi, din spatele cărora nu răzbătea 
niciun zgomot. 

Tocmai mă gândeam să-mi încerc norocul, când, la vreo 
zece metri de mine, se deschise o uşă şi ţâşni afară o 
blondă în pantaloni de culoarea cărămizii şi într-o bluză 
albă. 

Era Anita Cerf. 

CAPITOLUL V 


Preţ de o jumătate de secundă, m-a privit cu o expresie 
uluită, şi, dintr-o dată, dându-şi seama cine eram, a tras aer 
în piept, ca şi cineva care vede o fantomă lângă pat. Dar 
mai mult nu şi-a pierdut cumpătul. A dat înapoi doi paşi şi a 
încercat să închidă uşa cu putere, numai că mi-am băgat 
laba piciorului şi am blocat-o, după care am izbit în uşă cu 
umărul. 

În timp ce-am năvălit în încăpere, s-a retras, 
împleticindu-se. M-am răsucit şi am făcut un salt până la 
altă uşă, în celălalt capăt al camerei. Am prins-o mai înainte 
de a avea timp s-o deschidă, am strâns-o de încheieturile 
mâinilor şi am tras-o spre mine fără niciun menajament. 

— Hei, ce-i atâta zor, am o vorbuliţă să-ţi spun! 

Se smulse, reuşi să se elibereze şi se dădu înapoi. Sânii îi 
tresăltau cu putere sub bluza de mătase albă, iar ochii îi 
scânteiau în figura de culoarea fildeşului vechi. Nu mai 
avea nimic din vampa care încercase să mă momească cu 
o seară în urmă. Părea mai bătrână, mai dură: o marfă de 
duzină, învechită. Nu era decât o fostă dansatoare care 
trăise destul de binişor, care mai fusese şi dusă cu preşul, 
care se săturase să tot aiurească bărbaţii şi tocmai de-aia, 
că se săturase, îşi pierduse jumătate din farmecul ce dădea 
valoare tipului ei de frumuseţe. Şi, peste toate, îi mai era şi 
frică. Ochii i se măriseră de spaimă. 

— leşi, articulă cu o voce un pic mai tare decât o boare 
de vânt. 

Ne aflam într-un dormitor, o încăpere destul de 
frumuşică; în niciun caz genul de încăpere pe care te 
aştepţi să-l întâlneşti la etajul al doilea al unui local de 
noapte. O femeie, fie ea şi soţia unui milionar, ar fi trebuit 
să se simtă fericită într-un locşor ca ăla, numai că Anita 

Cerf nu era fericită. Avea aerul unei victime dintr-un 
accident de cale ferată, scăpată dintr-un vagon făcut zob. 

— Te-am căutat peste tot, i-am spus, şi vreau să-ţi pun 
nişte întrebări, doamnă. 

— leşi! îşi îndreptă spre uşă un deget agitat. N-o să 
răspund întrebărilor tale şi nici nu vreau să le aud. 

— Şi colierul? Nici pe ăsta nu-l vrei? 

Se clătină, mai făcu un pas înapoi, ca şi cum aş fi lovit-o, 
şi îşi puse mâna la gură. 

— Nu ştiu ce vrei să spui. 

— Ba ştii foarte bine. Colierul pe care i l-ai dat Danei 
Lewis. De ce i l-ai dat? 

O zbughi prin încăpere şi trase de sertarul unei toalete. 
Am văzut destule filme la viaţa mea ca să-mi dau seama 
ce-o să scoată de-acolo. Am fost asupra ei în clipa în care 
extrăgea din sertar un pistol automat de calibrul 25. Am 
prins-o de mână exact în momentul în care voia să ridice 
arma: i-am simţit degetele cum se crispau sub ale mele, în 
încercarea de a elibera piedica; am apăsat cât am putut de 
tare, strivindu-i degetele de patul armei. 

— Lasă-l! Nu fi tâmpită! 

Mi-a tras un cot în piept şi a căzut peste mine; mi-am 
pierdut echilibrul. Am reuşit s-o prind de mijloc şi s-o lipesc 
de mine. Era acelaşi lucru ca şi cum aş fi încercat să 
stăpânesc o pisică sălbatică; se lupta cu energia pe care 
numai disperarea ţi-o poate da. Mi-am folosit toată forţa ca 
s-o pot imobiliza. Ai fi zis că eram angrenaţi într-un meci de 
catch. 

— Gata, ajunge, sau o să te fac să te doară, am articulat, 
în timp ce eschivam la timp o lovitură îndreptată spre 
bărbie. 

Pumnul ei îmi căzu totuşi ca un ciocan peste figură, iar 
fluierele picioarelor îmi erau asaltate de tocurile ei. Era la 
capătul puterilor şi îi simţeam muşchii cum îi jucau sub 
degetele mele. Se pregătea să mă mai pocnească, dar i-am 
răsucit braţul, aşa încât a fost obligată să se răsucească cu 
spatele la mine. l-am ridicat mâinile la înălţimea 

omoplaţilor. S-a aplecat înainte, gemând de durere. Am mai 
apăsat un pic, până când degetele ei îşi slăbiră strânsoarea 
şi lăsară pistolul să cadă pe covor. l-am tras un şut, de-a 
ajuns sub pat. 

— O să-mi rupi mâna! gemu, căzând în genunchi. 

l-am eliberat încheietura mâinii, am luat-o de coate, am 
ridicat-o şi m-am depărtat cu un pas. 

— Îmi pare rău, doamna mea, am spus, conştient de 
faptul că nici prin gând nu-mi trecea să-mi pară rău. 
Relaxează-te, fiindcă dacă mai stai aşa crispată, o să-ți 
cauzeze la rinichi. Şi-acum, ia zi, de ce i-ai dat colierul ăla 
Danei Lewis? 

— Nu i l-am dat eu, îmi răspunse ţinându-se de 
încheietura mâinii drepte, cu ochii aţintiţi asupra mea. 

— Ai însoţit-o până la ea acasă. Când ai intrat la ea, 
purtai colierul. Când ai ieşit, nu-l mai aveai. Colierul a fost 
găsit în apartamentul ei. Cine i l-a dat? Şi de ce? 

— Îţi spun că nu eu i l-am dat. 

— Ai fost văzută. Cui vrei să spui adevărul? Mie, sau 
poliţailor? Treaba ta... numai că hotărăşte-te. 

S-a hotărât pentru un salt către pat. Căzu în patru labe şi 
bâjbâia cu disperare pentru a recupera pistolul. Dar ăsta se 
afla prea departe. 

M-am năpustit asupra ei, am ridicat-o şi a început din nou 
să se lupte. Începuse să mă cam obosească. Am azvârlit-o 
pe pat cu asemenea violenţă, încât i s-a tăiat răsuflarea. A 
rămas întinsă, cu braţele răstignite şi cu mâinile crispate pe 
pătura verde. 

M-am plantat în faţa ei şi am reînceput: 

— De ce i-ai dat colierul? 

— Nu, îngăimă, respirând precipitat. Mi s-a furat. Nu eu i 
l-am dat. 

— De ce te-ai dus în East-Beach cu taxiul, după ce ai 
plecat de la Dana? 

Făcu un efort ca să se ridice în capul oaselor. Trăsăturile 
îi erau descompuse de spaimă. 

— Nu ştiu ce vrei să spui. N-am fost în East-Beach. 

— Acolo te aflai când a fost omorâtă. Tu ai omorât-o? 

— Nu. N-am fost niciodată acolo. leşi, nu mai vreau să 
aud nimic. leşi. 

Cel mai ciudat era că spunea toate astea cu o voce 
reţinută, ca şi cum i-ar fi fost frică să nu fie auzită de afară. 
Spaima ei mă cam neliniştea. Nu de mine îi era frică. Ci de 
ce aş fi putut spune. Cum începeam să spun ceva, cum o 
simţeam că devine ţeapănă, aşa cum înţepeneşti când 
freza dentistului îţi umblă printr-o măsea. 

— Nu ştii nimic, aşa-i? Atunci de ce te ascunzi? De ce nu 
te întorci acasă? Cerf ştie că eşti aici. Aşa că e timpul să 
vorbeşti. 

Stătea pe pat într-o parte, în poziţia unui câine care ştie 
că o să fie bătut. Se pregăti să spună ceva. Dar murmurul 
de pe buzele ei se stinse, şi deveni rigidă. Ochii i se măriră 
şi o expresie de groază, deloc plăcută la vedere, îi invada 
figura. 

N-am auzit uşa deschizându-se - uşa de la celălalt capăt 
al camerei. N-am auzit pe nimeni intrând. Dar am văzut 
mişcându-se ceva în oglinda şifonierului. M-am întors încet. 

Cu mâna pe clanţa uşii, Ralph Bannister stătea în prag. 
Era un bărbat de talie mijlocie, cu umerii largi, îmbrăcat 
într-un smoking alb, bine croit. Părul grizonant, pieptănat 
cu grijă, îi degaja o frunte înaltă şi mare. Sub ochii mici, 
înfundaţi adânc în orbite, pungi violete îi dădeau un aer de 
oboseală permanentă, ca şi cum n-ar fi dormit suficient. 
Gura îi era îngustă, buzele palide, iar tenul incolor. Il 
văzusem de câteva ori prin cele mai bune restaurante ale 
oraşului, dar nu-i vorbisem niciodată şi nici el nu cred să mă 
fi remarcat. Nu era genul de individ care să se intereseze 
de mahalagisme şi nici să ţină un local dubios, cum era 
"Etoile”. Mai curând avea aerul unui avocat celebru sau al 
unui specialist în cine ştie ce boală rară. 

Din colţul ochilor, am văzut-o pe Anita cum şi-a strâns 
pumnii. 

Nu i-a păsat de ea. Ochii lui inexpresivi m-au examinat 
bucată cu bucată, iar calmul său sfârşi prin a crea o 

atmosferă neplăcută şi amenințătoare. 

— Ce ştii în legătură cu colierul acesta? mă întrebă cu o 
voce calmă şi gravă, de parcă ar fi fost un paracliser care te 
scula, cerându-şi scuze, de pe banca pe care nu trebuia să 
te aşezi. 

— Ar fi mai bine să nu te ocupi de aşa ceva, i-am 
răspuns, dacă nu cumva vrei să fii amestecat în crima asta. 

— Unde este colierul? întrebă. 

— In siguranţa. Ţi-a spus că este amestecată într-o 
crimă? Ţinând-o aici. Nu faci altceva decât să devii 
complice. Sau poate că-ţi place genul ăsta de joacă? 

Privirea lui impasibilă se fixă asupra Anitei. 

— El este tipul de care mi-ai vorbit? 

Dădu din cap afirmativ, înţepenită de groază. Vinele de la 
gât îi tresăreau ca nişte corzi. 

Se întoarse spre mine: 

— Cum ai reuşit să intri? 

Nu intenţionam să o amestec pe Gail Bolus dacă nu era 
absolut necesar. Aşa că i-am răspuns: 

— Uite aşa. Cu grijă... e cumva interzis? 

Ochii săi mici îmi cercetară figura, apoi se uitară în altă 
parte. Gura palidă i se crispă, după care făcu câţiva paşi. 
Avea gesturile măsurate, de cardiac. Apăsă un buton din 
perete şi reveni în mijlocul camerei. 

M-am gândit la pistolul care era sub pat. Am simţit dintr- 
o dată nevoia de a-l şti în posesia mea, dar nici nu putea fi 
vorba să mă aşez în patru labe şi să cotrobăi pe sub pat. Şi 
mi-am mai zis că, în ciuda aerului său nonşalant, Bannister 
n-ar fi rămas de lemn Tănase, în timp ce eu mi-aş fi făcut 
numărul pe podea. Am acceptat deci cu regret să aştept să 
văd ce-o să se mai întâmple. 

N-a durat mult. Uşa se deschise brusc şi apăru Gates. Mă 
zări, şi un pistol îi apăru în mână. 

— Cum a intrat? făcu Bannister. 

Gates avansă. O furie sălbatică îi coloră faţa osoasă. 

— Gail Bolus l-a adus, răspunse cu o voce fremătând de 
mânie. 

Un zgomot de paşi răsună în culoar şi Shannon apăru în 
cadrul uşii. Ochii i se fixară pe mine. Apoi pe Bannister şi 
reveniră asupra mea. Sub smoking, musculatura sa enormă 
îi făcea nişte umeri de halterofil. 

— Du-te şi caut-o, spuse Bannister. 

Shannon ascultă smerit, iar cursa sa precipitată zgudui 
culoarul. 

Bannister îi făcu Anitei un gest din mână. 

— Treci alături. 

Anita se ridică. 

— Nu ştiu ce tot îndrugă, spuse ea cu o voce plăpândă. 
Minte. Caută să mă bage în belea. 

Bannister o privi aşa cum priveşti o pisică moartă în 
mijlocul drumului. 

— Treci alături, repetă vocea sa de paracliser. 

Anita se conformă. 

Imediat ce se închise uşa, Bannister se apropie de Gates: 

— Ţi-am spus că nimeni nu trebuie să ajungă aici. Dacă 
se mai întâmplă o dată, vă azvârl afară, şi pe tine şi pe 
Shannon. 

Gates rămase mut. Nici măcar nu-l privea pe Bannister. 
Ochii săi mici, ca nişte năsturei, erau lipiţi de mine, ca şi 
cum ar fi vrut să mă înghită cu pantofi cu tot. 

— Fii rezonabil şi nu te amesteca în povestea asta, i-am 
spus lui Bannister. Scoate-o de-aici pe Anita şi, în ceea ce 
te priveşte, totul o sa se oprească aici. 

Îmi aruncă o privire şi se aşeză în singurul fotoliu din 
încăpere. Se purta ca un bătrân atins de reumatism. 

— Ar fi prea uşor, spuse. 

Paşii de elefant ai lui Shannon răsunară pe culoar. Uşa se 
deschise şi Gail Bolus intră. Shannon o urmă. Inchise uşa şi 
se sprijini de ea. 

Gail părea calmă, indiferentă. Cuprinse toată scena dintr- 
o privire rapidă. Ochii îi alunecară pe Gates şi pe pistolul lui, 
se opriră asupra mea, apoi pe Bannister şi reveniră pe 
mine. 

— Bună seara, zise cu un aer încântat. Cum de-ai urcat 

aici? Asta da idee ca să faci să apară un pistol. 

Bannister îndreptă spre mine un deget lung şi alb. 

— Tu l-ai adus? întrebă el. 

— Da. Ridică din sprâncene. Nu voiai clienţi? 

— Nu de teapa lui, şi nici de a ta. Ştiam eu că într-o zi o 
să-mi aduci necazuri. 

— Încântător, replică ea. Mereu infailibil, după câte văd. 
Bine, atunci cred că nu te-ar costa nimic să spui câinelui 
tău de pază cumpărat de la solduri, să-şi pună unealta la 
locul ei. Mă privi. Hai. Să plecăm de-aici. N-au cum să ne 
împiedice. 

Un discurs scurt şi curajos, dar care nu-mi inspira prea 
mare încredere. Până acum nu mă mişcasem niciun 
centimetru. Nu-mi plăcea privirea de lup hămesit pe care 
mi-o arunca Gates. Îmi spunea mie ceva că dacă i-aş fi dat 
cel mai mic pretext, mi-ar fi inoculat nişte fier în organism, 
cât ai clipi din ochi. 

— Dacă se mişcă, tragi, spuse Bannister, apoi îi făcu un 
semn lui Shannon; o mişcare rapidă din încheietură. 

Shannon se apropie de Gail şi o bătu pe umăr. Aceasta se 
întoarse furioasă şi în acea clipă Shannon o pocni în falcă. 
Era o lovitură în stare să-l doboare şi pe Cassius Clay. Gail 
zbură prin cameră ca şi cum ar fi fost proiectată de suflul 
unei bombe, şi ateriza pe toaletă. Mâna ei întinsă mătură 
tot şirul de sticluţe şi cutii, care căzură pe covor. Toaleta se 
răsturnă şi Gail se prăvăli peste cioburile căzute; un firişor 
de sânge îi curgea în lungul obrazului, dintr-o tăietură de 
deasupra ochiului. Rămase jos, nemişcată, cu ochii deschişi 
pe jumătate. 

Totul se petrecuse într-o secundă. Gates, care nu văzuse 
semnul lui Bannister, păru înmărmurit şi se întoarse să se 
uite la Gail. 

M-am năpustit asupra lui şi cu muchia mâinii drepte, l-am 
lovit peste încheietură. Pistolul îi sări din mână, alunecă pe 
covor şi ateriza la picioarele lui Bannister. 

Gates scoase un strigăt înăbuşit, se prinse de mână şi 
dădu înapoi, clătinându-se. l-am zdrobit mutra şi l-am 

expediat la câţiva metri, exact în clipa în care Shannon se 
apropiase de mine. M-a lovit cu o directă de stânga. Am 
avut senzaţia că am intrat în coliziune cu o locomotivă. M- 
am aplecat să-i evit dreapta, care mi-a şters urechea, şi i- 
am articulat două croşee scurte la stomac; mi s-a părut că 
am izbit un sac cu nisip. Shannon grohăi şi se prăbuşi. M- 
am ferit de Gates, care avansa spre mine bălăbănindu-se. l- 
am făcut pilaf nasul şi i-am mai tras una acolo unde îi doare 
cel mai nasol pe bărbaţi. Căzu în patru labe. Shannon sosi 
în ajutor şi m-am întors o fracțiune de secundă prea târziu. 
Am reuşit să-i evit stânga, dar îi oferisem pe tavă falca unui 
upercut care urcă spre mine drept din pivniţă. In faţa 
ochilor îmi explodă o lumină orbitoare, după care m-am 
prăvălit într-o gaură fără fund. 


Un singur bec spânzura de tavan, un tavan pictat cu pete 
mari de umezeală. Lumina crudă proiecta umbre conturate 
cu claritate pe peretele de cărămidă din faţa mea: umbrele 
a doi bărbaţi care jucau cărţi pe o ladă răsturnată. 

Mi-am închis ochii din cauza luminii şi am încercat să-mi 
amintesc ce se întâmplase. Scena din dormitor îmi reveni în 
memorie pe bucățele. M-am întrebat ce s-o fi întâmplat cu 
Gail Bolus. Am redeschis ochii şi am examinat locul în care 
mă aflam: era un soi de pivniţă plină de lăzi. Nicio 
fereastră. Mi-am concentrat atenţia asupra celor două 
umbre care se proiectau pe zidul din faţă: Shannon şi 
Gates. Umbra fumului de la ţigările lor urca în spirală pe 
zid. Gates făcea cărţile şi în momentul în care îl observam, 
începuse să le împartă. Le distribuia pe ladă cu o asemenea 
iuţeală, încât umbra mâinilor lui şi a cărţilor aruncate 
formau o singură dâră întunecată pe zid. 

Eram întins pe arcurile rupte ale unei somiere. Nici măcar 
nu se mai obosiseră să mă lege. Dar efectul upercutului lui 

Shannom începuse să se estompeze. Numai că nu aveam 
de gând să le arăt că sunt gata să trec la acţiune, mai 
înainte de a fi stăpân pe mine. Am rămas liniştit, gândindu- 
mă la pistolul lui Gates. Dacă l-aş fi scos pe Shannon din 
horă, cu Gates ar fi fost floare la ureche. Numai că în ceea 
ce-l privea pe Shannon, tot clenciul era să lovesc suficient 
de tare ca să-l năucesc. Dar, după figura lui plină de 
cicatrici, însemna că fusese buşit berechet prin tinereţile 
lui, aşa că nu-mi făceam nicio iluzie: n-aveam cum să-l 
burduşesc mai zdravăn decât predecesorii mei. 

Dintr-o dată, ca şi cum mi-ar fi auzit gândurile, Gates 
spuse: 

— Ar fi timpul ca împuţitul ăsta să se trezească. Şefu 
vrea să-i vorbească. 

— Eu când pocnesc pe cineva, apăi ăla rămâne pocnit, să 
ştii! declară Shannon cu înfumurare. Apoi adăugă cu un ton 
ironic. Da’ ce te-a apucat? Credeam că ţii morţiş să-ţi iei 
revanşa. 

Am întors încet capul. Erau la vreo trei metri de capul 
patului meu. Nu bănuiam că pot fi atât de aproape. 
Umbrele mă înşelaseră. Gestul meu atrase atenţia lui 
Gates. Se întoarse brusc, exact în clipa în care pusesem 
mâna pe arcuri, pentru a da mai multă forţă saltului meu. 
Pistolul îi reapăru şi se îndreptă asupra mea. 

— Să nu care cumva să încerci să faci pe deşteptul, 
spuse cu vocea lui de spart nuci. S-ar putea să-ţi cauzeze. 

L-am privit, apoi l-am observat pe Shannon, care se 
sculase, jucându-şi muşchii umerilor. 

— Du-te şi spune-i şefului, zise Gates, sunt eu ochii pe el. 

Shannon se ridică, îmi aruncă o privire ucigătoare şi se 
îndreptă cu paşi apăsaţi spre uşa pivniţei. 

— Ce s-a întâmplat cu Gail Bolus? am întrebat, pipăindu- 
mi cu delicateţe maxilarul care mă durea. 

— Avem noi grijă de ea. Un zâmbet răutăcios îi răsuci 
buzele. Acum tacă-ţi gura şi stai liniştit, dacă nu vrei să-ţi 
găuresc ficaţii. 

Mi-am privit ceasul. Era unsprezece fără douăzeci. Eram 

în localul ăsta de o oră şi jumătate. N-aveam nici cea mai 
mică idee de ce avea să se întâmple, dar nu era nevoie să 
fiu mafalda ca să-mi dau seama că n-o să mă aştepte nimic 
agreabil. 

În timpul minutelor lungi care urmară, domni o linişte 
absolută, întreruptă la intervale regulate de o picătură de 
apă care se scurgea dintr-o ţeava găurită şi cădea pe 
duşumea, la celălalt capăt al pivniţei. Gates fuma, păstrând 
pistolul aţintit asupra mea. Nu m-a părăsit nicio clipă din 
ochi şi n-am avut nicio şansă să-l iau prin surprindere. 

Uşa se dădu de perete cu zgomot şi Bannister intră, 
urmat de Shannon. Bannister avansa spre mine extrem de 
încet, cu mâinile în buzunare şi cu privirea indescifrabilă. Se 
opri la capătul patului şi mă privi. Shannon trecu la celălalt 
capăt al patului. Era suficient de aproape de mine, astfel că 
i-am putut simţi mirosul rânced de tutun şi de transpiraţie 
impregnat în haine. 

Primele cuvinte ale lui Bannister m-au luat prin 
surprindere. 

— Domnul Malloy, te rog să mă scuzi. De ce nu mi-ai 
spus cine eşti? îmi pare rău. Te-am luat drept altcineva. 

Am pivotat pe pat, punându-mi picioarele pe podea şi mi- 
am dus mâna la falcă. 

— Nici nu prea mi-ai lăsat mult timp la dispoziţie să mă 
prezint, cel puţin aşa am impresia. 

— N-aveai niciun motiv să te afli la al doilea etaj. Am fost 
indus în eroare de doamna Cerf. Imi pare rău că ai fost 
puţin busculat. Eşti liber să pleci când vrei. 

— Bine, atunci spune-i mutrei ăleia de nevăstuică să-şi 
pună în raft pocnitoarea. 

Gates rânji, dar la un semn de-al lui Bannister îşi vâra 
pistolul în buzunar şi se îndepărtă în umbră, pentru a mă 
examina mai de departe. 

— Aşa, am zis. Unde este doamna Cerf? 

— A plecat. l-am făcut vânt de-aici. 

— Unde s-a dus? 

— Nu ştiu. l-am spus să-şi facă bagajele, să-şi ia maşina 

şi să plece. Aşa a şi făcut, acum vreo zece minute. Îmi 
întinse o tabacheră de piele. Colierul ăsta mă interesează; 
am impresia că ştii destule despre el, nu? 

Am luat o ţigară, am aprinso şi am suflat fumul în direcţia 
lui. 

— De ce? am întrebat. N-ai niciun drept asupra lui. 

— Mi l-a promis ea, spuse, trăgându-se cu un aer 
gânditor de vârful ascuţit al nasului. De altfel, de-asta era 
aici. 

— Cine... doamna Cerf? 

— Da. A venit să mă vadă acum două zile. Voia să-i 
asigur protecţie şi n-o interesa preţul. Cinci sute de dolari 
pentru o cameră în club, timp de opt zile. Un surâs firav îi 
apăru pe faţa palidă. N-a fost suficient. Precis avea necazuri 
mari, şi în afară de asta, se măritase cu mai multe milioane 
de dolari. Până la urmă am acceptat să-i închiriez o cameră 
şi s-o protejez, în schimbul colierului. Vezi, sunt cât se 
poate de sincer cu tine. Numai că noaptea trecută, când a 
apărut, m-a anunţat că i s-a furat colierul. Mi-am spus că 
minţea, dar nu se ştie niciodată. Era într-o stare ciudată. 
Înnebunită de spaimă. N-a vrut să-mi spună de ce. Eram 
gata s-o găzduiesc şi noaptea asta. Tocmai urma să 
negociem, când ne-ai întrerupt. Colierul îmi aparţine. Sau, 
cel puţin, am întâietate în disputa pentru el. Unde se află? 

— N-are cum să-ţi aparţină, i-am răspuns, a fost găsit în 
camera unei tinere care a fost ucisă noaptea trecută: Dana 
Lewis. Precis ai citit prin ziare. Poliţia nu ştie că suntem în 
posesia colierului, dar o să afle într-o bună zi. Uită-l, e cel 
mai bun lucru pe care-l poţi face. Şi câte zile o să ai, uită şi 
de doamna Cerf. 

Bătu darabana pe genunchi cu degetele sale osoase, apoi 
ridică din umeri dezgustat. 

— Cine era Dana Lewis? Ce legătură avea cu Anita? 

— Dana era o agentă de-a mea. Cerf o angajase pentru a 
o urmări pe nevastă-sa. Asta-i tot ce-ţi pot spune, dar ține- 
le pentru tine. 

— Crezi că ea a omorât-o? 

— Nu ştiu. Nu cred, dar nu pot băga mâna în foc. 

— Atunci, să uităm de colierul ăsta, spuse Bannister, în 
parte pentru sine însuşi. 

— De ce îi era frică? am întrebat. Ai văzut ce figură avea? 

— Nu mi-a spus. A fost în halul ăsta din prima clipă. Cum 
auzea câte un zgomot prin culoar, cum sărea de la locul ei. 
Când i-am spus să plece, avea aerul cuiva care se duce la 
spânzurătoare. Când am văzut-o c-a plecat, am fost de-a 
dreptul fericit. 

— Când a venit să te vadă, ţi-a cerut s-o protejezi... nu-i 
aşa? 

— Mi-a pomenit de-un bărbat, un individ periculos care o 
ameninţa şi de care voia să se pună la adăpost pentru o 
perioadă. Voia să fie sigură că dacă tipul ăla ar fi căutat-o 
aici, aş fi avut grijă de ea. Asta-i şi motivul pentru care ai 
fost primit aşa. Am crezut că tu erai individul ăla. Dar 
buzunărindu-te, am văzut cu cine aveam de-a face şi mi-am 
dat seama că minţise. Mda. Se ridică. Asta-i tot. Acum am 
treabă. Să nu mai pui piciorul pe-aici. Nu am chef să se mai 
întâmple istorii de-astea. M-am ridicat la rândul meu. 

— Şi Gail Bolus? 

— Este afară în maşină, te aşteaptă. 

— N-ai despăgubit-o pentru pumnul ăia? Ar putea să te 
dea în judecată. 

Zâmbi plictisit. 

— Ar putea, dar n-o s-o facă. O cunosc toţi, că pe-un cal 
breaz. De atât timp îşi face veacul pe-aici, trişând. A încasat 
şi ea una, şi asta o să-i bage minţile în cap. Cel puţin, aşa 
sper. 

— Bine. Dacă iei lucrurile aşa... şi am ridicai din umeri. Pe 
unde-i ieşirea? 

— Condu-l, îi spuse lui Shannon. Nici ea, nici el nu mai au 
ce căuta aici. S-a înţeles? 

Am traversat camera pentru a ajunge la uşa ce dădea 
într-un culoar slab luminat. Paşii lui Shannon mă urmau, 
duduind. 

— O iei înainte, îmi spuse. La capăt este o uşă care dă în 

garaj. Şi de-acum înainte, păzeşte-te! Şi dacă ai chef să-ţi 
fie turtită mutra, n-ai decât să vii să te mai plimbi pe-aici. 

M-am întors şi i-am rânjit în nas. 

— Şi tu, i-am răspuns, să nu te mai distrezi pocnind 
femeile în faţă. S-ar putea să dai de dracu! 

L-am atins în clipa în care începuse să rânjească. Nici 
măcar nu i-am dat răgazul să se aplece. Pumnul meu 
traversă spaţiul dintre noi şi în spatele lui se afla toată 
greutatea mea. Falca lui Shannon trosni ca o creangă 
uscată, în timp ce se împleticea înapoi, i-am mai tras încă 
una. În acelaşi loc, şi m-am tras îndărăt pentru a-l lăsa să 
cadă. Apoi i-am apucat braţul şi i l-am răsucit la spate. 
Trebuia să mă grăbesc. Gates atât aştepta, o sămânță de 
scandal. După ce Shannon se întinse cât era de lung, i-am 
pus talpa piciorului pe nas şi pe gură şi apoi am apăsat cu 
toată greutatea mea. 

Nu există nimic pe lumea asta care să mă facă să-mi ies 
în aşa hal din sărite, decât un ticălos care loveşte o femeie. 


Am frânat în faţa postului de pază de la intrarea 
proprietăţii Santa Rosa şi am claxonat de mai multe ori. Era 
unu şi ceva noaptea şi nu ştiam dacă mai era cineva la post 
la ora aia. Mai era, dar nu amicul Cesar. Uşa gheretei se 
deschise şi se îndreptă spre mine un tip vânjos, cu caschetă 
şi cizme. 

— Domnul Cerf s-a întors? am întrebat eu când fasciculul 
unei lanterne mă lumină. 

— Da. S-a întors, numai că nu ştiu dacă mai primeşte. E 
târziu, dom'le. Cine sunteţi? 

l-am spus cine eram. 

— Aşteptaţi. Îmi răspunse, o să văd. Şi intră în gheretă. 

Am ieşit din maşină şi am început să mă plimb, 
nerăbdător ca un viitor tată care aşteaptă veşti pe 

culoarele maternității. După ce-am plecat de la „Etoile”, am 
condus-o pe Gail Bolus acasă la ea, în apartamentul ei de 
două camere din Jefferson Avenue, şi mi-am continuat 
drumul în direcţia proprietăţii de la „Santa Rosa”, sperând 
că Anita se întorsese sau că măcar Cerf ştia unde se află. 

Paznicul reveni. 

— Domnul Cerf vă primeşte, îmi spuse; o să vă deschid 
porţile, puteţi merge până acolo. 

Am pornit. 

Casa era cufundată în întuneric, dar majordomul cu 
maniere stilate era acolo pe scări, aşteptându-mă. Mi-a luat 
pălăria, fără cel mai mic comentariu. 

Am traversat holul cel mare, am trecut printre costumele 
blindate, am urcat la al doilea etaj şi am mai bătut încă 
vreun kilometru de culoare până să ajungem la biroul lui 
Cerf. 

Majordomul deschise uşa şi anunţă cu o voce lugubră: 

— Domnul Malloy, domnule. 

Cerf era instalat într-un fotoliu mare, cu un trabuc într-o 
mână şi cu o carte deschisă pe genunchi. Când am început 
să traversez încăperea pentru a ajunge la el, a închis cartea 
şi a pus-o alături. 

— Ei? Ce vrei? mă întrebă cu tonul amabil al unui ciocan 
pneumatic. 

— O vreau pe doamna Cerf. Şi iute de tot, i-am răspuns 
pe acelaşi ton. 

Deveni ţeapăn şi figura lui violacee se mai întunecă niţel. 

— N-o să începi iară. Am prevenit-o dimineaţă pe fata aia 
ce-o să se întâmple dacă o să încerci s-o târăşti pe doamna 
Cerf în toată povestea asta. Dacă asta-i tot ce aveai să-mi 
spui, n-ai decât să pleci. 

l-am răspuns: 

— Asta se întâmpla dimineaţă. De atunci au intervenit 
chestii noi. Am pescuit ceva care dovedeşte că soţia 
dumneavoastră e implicată în crimă. Poliţia n-o să întârzie 
să afle lucrul ăsta. 

— Ce-ai... pescuit? 

— E o poveste destul de lungă. Unde este doamna Cerf? 

— A plecat din oraş. Nu vreau să fie amestecată în 
porcăria asta, Malloy. Uit-o. N-o să-ţi las nicio şansă să-i 
vorbeşti. O să am chiar eu grijă. 

— l-am vorbit deja. 

Trabucul îi alunecă dintre degete şi-i căzu pe covor. S-a 
aplecat bodogănind să-l ridice şi a rămas aplecat, cu faţa 
ascunsă, mult mai mult timp decât trebuie să ridici un 
trabuc căzut pe covor. Când se îndreptă, tenul lui atrăgător 
de chelneriţă bronzată avea o nuanţă palidă, iar el părea 
îngrijorat. 

— Tu i-ai... 

— Da, am zis, trăgând un scaun. Şi m-am aşezat. 
Dimineaţă i-aţi spus drei Bensinger că v-aţi trimis soţia la 
ţară, deşi în realitate, domnule, nu v-aţi revăzut soţia de la 
plecarea ei de aseară şi nu aveţi nici cea mai mică idee 
unde şi-a petrecut noaptea. Presupuneţi că are vreun 
amestec în ceea ce priveşte asasinarea Danei Lewis. Vă 
gândiţi că s-ar putea chiar ea să fie asasinul şi încercaţi s-o 
acoperiţi. Dar nu ţine. Şi am să vă spun şi de ce: doamna 
Cerf a venit să mă vadă azi-noapte, puţin după zece. Voia 
să ştie pentru ce motiv era urmărită. Nu i-am spus de ce. A 
vrut să mă cumpere, dar nu i-a mers, şi am sfătuit-o să 
discute cu dumneavoastră. Aşa că a plecat şi a luat 
legătura cu Dana Lewis. Au plecat împreună acasă la Dana. 
Au ajuns acolo pe la unsprezece şi jumătate. Au fost văzute 
împreună. Peste vreo douăzeci de minute, doamna Cerf a 
plecat cu un taxi spre East-Beach. O oră mai târziu, Dana a 
primit un telefon şi a plecat şi ea. Un pic după asta, un tip, 
unul Owen Leadbetter a descoperit-o ucisă, printre dunele 
din East-Beach. Un agent de al meu a mers la ea acasă să 
se asigure că nu rămăsese vreo urmă care să dea de gol 
legătura dintre ea şi dumneavoastră. Şi a găsit colierul 
doamnei Cerf sub salteaua Danei. 

A ascultat toate astea fără să zică nimic şi fără să facă 
vreo mişcare. Faţa îi era aproape la fel de expresivă ca şi 
peretele, dar când am pomenit despre colier, s-a trădat: 


118 


maxilarele i s-au desfăcut şi era cât pe ce să-i cadă din nou 
trabucul. 

— Minti! 

A spus asta cu pumnii strânşi. 

— Colierul se află la mine, domnule Cerf. Şi asta complică 
lucrurile, fiindcă n-aveam dreptul să-l luăm de-acolo. Dar 
am încercat să nu vă amestecăm în ancheta poliției. V-am 
considerat clientul meu şi o să-mi menţin promisiunea de a 
păstra secretul atât cât o să pot, dar asta depinde de 
timpul pe care o să-l am la dispoziţie s-o găsesc pe doamna 
Cerf. 

Se aşeză mai bine şi mă privi fix. Continua să-şi țină 
pumnii strânşi, iar prin ochi îi trecu un licăr ameninţător. 
Numai că tăcu. 

Am continuat: 

— Şi colac peste pupăză, a mai fost comisă o crimă, 
Leadbetter, tipul care a descoperit cadavrul Danei, a fost 
omorât în după-amiaza asta. Ori văzuse cum a fost comisă 
crima, ori l-a văzul pe asasin. Cred că a încercat să-l 
şantajeze, şi ăsta l-a făcut să tacă pentru totdeauna. 
Oricum, a fost omorât în după-amiaza asta. 

Brusc, Cerf făcu un gest furios cu mâna. După care 
contemplă scrumul căzut pe pantaloni. 

— Probabil că am fost nebun când te-am angajat, 
explodă el, în timp ce tenul îi vira din ce în ce mai mult 
către un mov închis. N-o să mă las târât în toată porcăria 
asta, auzi? Am să te atac! Şi toate astea numai pentru că 
blestemata aia de fată a fost omorâtă... 

— Dana Lewis a fost omorâtă pentru că dumneavoastră o 
foloseaţi să vă supravegheze soţia, am remarcat eu sec. ŞI 
o ştiţi foarte bine. Dacă soţia dumneavoastră n-ar fi fost 
acolo, fata asta ar fi fost încă în viaţă. Aşa că împărţiţi toate 
responsabilitatea cu mine. 

M-a privit mormăind ceva, iar toată furia lui i se mută în 
degete, care începură să bată darabana cu frenezie pe 
braţul fotoliului. 

— Nu accept această responsabilitate. 

— Dacă mă hotărăsc să-mi deşert sacul la poliţie, o să 
trebuiască până la urmă să acceptaţi. 

Îşi trecu vârful limbii peste buze, fixă concentrat botul 
imaculat al pantofilor şi reluă cu o voce mai normală: 

— Ascultă, Malloy, aranjează în aşa fel încât să nu fiu 
amestecat în istoria asta. Trebuie să mă gândesc la fiica 
mea. 

— Să ne gândim la doamna Cerf. Unde este? 

Îmi aruncă o privire ascuţită: 

— Mi-ai spus că ai vorbit cu ea. De ce mă întrebi pe 
mine? 

— Conversaţia noastră a fost întreruptă. Am căutat-o 
până am găsit-o la clubul ”Etoile". Acolo s-a ascuns. S-a 
întors aici? 

Clătină din cap. 

— Aveţi vreo veste de la ea? 

— Nu. 

— Aveţi vreo idee despre unde ar putea fi? 

— Nu. 

Începuse să se calmeze, dar neliniştea îi apăru pe figură, 
întrebă: 

— Şi-a petrecut noaptea în bomba aia? 

— Da. l-a povestit patronului, unul, Bannister, că un tip o 
urmărea şi că voia să se ascundă. l-a oferit colierul în 
schimbul protecţiei, dar Bannister neprimind colierul, i-a 
făcut vânt. 

— E fantastic! murmură el. După care se ridică. Cine-o 
urmărea? 

— Mister... Poate că este acelaşi care o şantaja. 

Începu să meargă prin cameră încolo şi încoace, apoi se 
opri brusc şi mă privi: 

— Crezi că ea a omorât-o pe fata asta? 

l-am zâmbit, mai mult amar. 

— Nu. Dana şi Leadbetter au fost ucişi cu un pistol de 
calibrul 45. Glonţul care l-a omorât pe Leadbetter a fost 
tras de la vreo douăzeci de metri. La distanţa asta, cu un 
45, o femeie n-ar nimeri o căpiţă de fân, darămite o ţintă 

atât de mică cum este capul unui om. Dar nu pot băga 
mâna în foc că poliţia n-o să încerce să-i pună în cârcă una 
din crimele astea. După cum se comportă, nu poate fi decât 
numărul unu pe lista suspecţilor. 

— Am fost un idiot că m-am însurat cu ea, spuse, pisând 
ceva între pumnul strâns şi palmă. Incearcă să mă ţii 
deoparte de afacerea asta, Malloy. Trebuie să am grijă de 
fiica mea. Ştiu că nu m-am arătat raţional, dar încearcă să 
înţelegi care îmi este poziţia. Dacă pot face ceva să te ajut, 
am să fac. Dar fă în aşa fel ca nici presa, nici poliţia să nu 
afle despre rolul pe care l-am jucat. 

— Am să fac tot posibilul. Dar trebuie s-o găsesc pe 
doamna Cerf. Există vreo modalitate de a nu-i mai da bani? 
Dacă i-aţi bloca, de exemplu, contul, poate că s-ar 
întoarce... 

— Asta pot s-o fac şi am s-o fac. Chiar mâine am să merg 
la bancă. 

M-am sculat: 

— S-a făcut târziu. N-am să vă mai deranjez multă 
vreme. Încă ceva: cecul meu. 

Ezită, apoi se duse la birou, se aşeză şi-mi semnă un cec. 

— Uite, spuse, întinzându-mi-l. Malloy, scoate-mă din 
încurcătura asta şi sunt gata să plătesc. 

Am strecurat cecul în buzunar. 

— Dacă n-am să vă scot, am să vă înapoiez banii, am 
spus, luând direcţia spre uşă. Dar m-am oprit să întreb: de 
cât timp este Mills în serviciul dumneavoastră? 

A rămas surprins. 

— Mills? De ce? Are vreo legătură? 

— Nu ştiu. Am aflat că trăieşte pe picior mare. Mă întreb 
dacă nu cumva el o şantajează pe doamna Cerf. 

— Mills? îşi frecă bărbia groasă, privindu-mă fix. Nu ştiu 
nimic despre el. Este în serviciul meu de aproape o lună. 
Franklin, majordonul meu angajează personalul. Vrei să 
vorbeşti cu el? 

— Nu. Nu încă. Mai întâi vreau să mă informez despre 
toate micile porcării legate de Mills. Lăsaţi-l în seama mea. 

Şi dacă aflaţi ceva, indiferent ce, în legătură cu doamna 
Cerf, îmi daţi de ştire la birou? 

Mi-a spus că da, iar în momentul în care am deschis uşa 
a adăugat: 

— Malloy, îmi pare rău că m-am purtat aşa, dar să ştii că 
îţi apreciez eforturile pe care le faci pentru mine. 

L-am asigurat că am să continuu să mă ocup de afacere 
şi să nu se îngrijoreze. Se schimbase, din cap până-n 
picioare. L-am lăsat cu spatele lipit de şemineu, cu trabucul 
stins între degete şi cu un aer bolnăvicios imprimat pe faţa 
sa masivă de individ bine hrănit. 

Majordomul, Franklin, îşi făcea de lucru la celălalt capăt 
al culoarului. Cum m-a văzut, s-a îndreptat în linişte spre 
mine. 

— Domnişoara Nathalie vrea să vă vadă, domnule, îmi 
spuse cu expresia dezaprobatoare a unui episcop care 
asistă la un număr de strip-tease. Vă rog să mă urmaţi, 
domnule. 

La chestia asta nu prea mă aşteptam, dar i-am urmat 
spatele de mătură cu coadă până la capătul culoarului. A 
bătut la o uşă care dădea în faţa liftului, a deschis-o şi a 
anunţat „Domnişoară, domnul Malloy”, cu o voce de 
eschimos răcit. Apoi s-a dat la o parte ca sa mă lase să 
intru într-o încăpere înaltă, luminată de o veioză care-şi 
îndrepta razele asupra unui pat, lăsând restul camerei în 
penumbră. 

Nahalie Cerf era lungită pe pat. Era îmbrăcată într-o 
pijama neagră, iar mâinile încrucişate i se odihneau 
deasupra unui pled liliachiu. Părul ei negru, strălucitor, i se 
împrăştia pe pernă, încadrându-i faţa slabă. Ochii negri mă 
scrutau cu aceeaşi privire inchizitorială din timpul primei 
noastre întâlniri, şi am avut aceeaşi senzaţie dezagreabilă 
că-mi putea număra mărunţişul din buzunar şi-mi putea citi 
scrisorile din portvizit. 

M-am apropiat de capul patului şi am aşteptat. A rămas 
imobilă, m-a privit, a aşteptat ca uşa să se închidă, discret, 
şi ca zgomotul uşor al paşilor lui Franklin să se stingă pe 

culoar. De-abia atunci a grăit, cu o voce dură şi încordată: 

— Ai găsit-o? 

Am clătinat din cap. 

— Încă nu. 

— Ai încercat la „Etoile”? 

— Crezi c-ar putea fi acolo? 

A încuviinţat cu o mişcare rapidă a capului. 

— Este ori acolo, ori la Barclay. N-are alt loc unde să se 
ducă. 

— De ce sunteţi aşa de sigură? 

A zâmbit mânzeşte. 

— O cunosc. A încurcat-o, nu-i aşa? Şi privirea i se 
impregnă de o satisfacţie profundă. Nu poate să meargă 
nicăieri, în afară de Barclay şi de „Etoile”. 

— Domnişoară, ce vă face să credeţi că a încurcat-o? 

— Ţi-a omorât agenta. 

— Nu suntem chiar aşa de siguri că ea ar fi făcut-o. 
Dumneavoastră sunteţi sigură? 

— S-a antrenat să tragă cu pistolul. 

— Ce fel de pistol? 

A dat iritată din umeri. 

— Un pistol. Ce importanţă are? Toată, săptămâna 
trecută a tras într-o ţintă, la East-Beach. 

— De unde ştiţi? 

Privirea ochilor negri încetă să mă mai fixeze. 

— Am supravegheat-o... de când a sosit în casa asta. 

M-am întrebat dacă nu cumva Mills era cel însărcinat cu 
această operaţiune. 

— Dacă o femeie trage asupra unei ţinte, nu înseamnă 
obligatoriu că este o ucigaşă. 

— Atunci de ce se ascunde? De ce nu se întoarce aici? 
Trebuie să fie ceva foarte important la mijloc, ca să stea 
aşa departe de ceea ce i-a făcut cadou taică-meu. 

— Poate că are alt motiv. Ce ştiţi în legătură cu Barclay? 

O nouă grimasă îi răsuci buza. 

— E amantul ei. Mergea toată ziua bună-ziua la el. 

— A fost şantajată. Ştiaţi? 

— Nu cred o iotă. 

— Tatăl dumneavoastră crede. 

— Vrea s-o scuze. Îşi dădea toţi banii amanţilor ei. 

— În regulă. Am să-i mai fac o vizită lui Barclay. 

— L-ai văzut deja? 

Îşi încruntă sprâncenele. 

— Îmi fac meseria, domnişoară. Tatăl dumneavoastră 
este la curent cu relaţiile dintre doamna Cerf şi Barclay? 

Clătină din cap. 

— Tatăl dumneavoastră v-a spus că a găsit în dulapul ei 
o valiză plină cu amintiri culese de pe la prietenii lor? am 
întrebat. 

— N-aveam nevoie să-mi spună. Şi mie mi-a luat câte 
ceva. Este o hoaţă. 

— O urâţi, nu-i aşa? 

Mâinile subţiri i se strânseră ca ghearele unei păsări de 
pradă. 

— Nu o am la suflet, îmi răspunse cu o voce cât se poate 
de impersonală. 

— S-ar fi putut să i se ascundă valiza asta în dulap, fără 
ca ea să aibă vreo idee. S-au mai văzut lucrături de genul 
asta. 

— Eşti un dobitoc dacă crezi aşa ceva. Este o hoaţă. l-a 
şterpelit chiar şi lui Franklin nişte chestii. Aici, toată lumea 
ştie că este o hoaţă. 

— l-a furat şi lui Mills ceva? 

Gura i se strânse şi un fulger de mânie îi trecu prin ochi. 

— S-ar putea şi asta. 

— Dar v-ar fi spus, bănuiesc, dacă s-ar fi întâmplat una 
ca asta. 

— l-ar fi mărturisit lui Franklin. 

— Mills era în serviciul doamnei Cerf, nu-i aşa? Ca şofer? 

Obrajii slabi i se colorară niţel. 

— Şi ce-i cu asta? 

— Păi... ea e destul de atrăgătoare. Cât despre el, nu 
prea pare să aibă bani la ciorap. Mă întreb dacă nu cumva 
au fost împreună, într-un moment sau altul. 

— Împreună... de ce? întrebă, cu un uşor freamăt în voce. 

— Aveam impresia că, la vârsta dumneavoastră, sunteţi 
la curent cu unele probleme ale vieţii, domnişoară. 

Îşi scoase o batistă de sub pernă şi începu s-o muşte. 
Rujul buzelor lăsă urme mici, sângerii pe țesătura fină a 
batistei. 

— Eşti un individ grosolan. 

— Nu sunteţi prima care să mi-o spună, dar până la urmă 
o să mă obişnuiesc, i-am răspuns, în timp ce mă întrebam 
dacă nu cumva am halucinaţii. 

Mi se păruse că surprinsesem o mişcare uşoară a 
draperiilor care acopereau fereastra din dreptul patului. M- 
am forţat să nu mă uit într-acolo, dar mi-am ascuţit auzul. 

— Când o s-o găseşti, ai s-o dai pe mâna poliţiei? 

— Ce-aţi vrea să fac? 

— Nu asta-i întrebarea. Ai s-o dai sau nu? 

— Dacă sunt sigur că ea a omorât-o pe Dana Lewis, da. 
Dar mai întâi vreau să fiu sigur. 

— Încă te mai îndoieşti? 

Părea surprinsă. 

— N-am găsit încă motivul. De ce s-o fi omorât? Spuneți- 
mi Şi s-ar putea să mă convingeti. 

— Tatăl meu i-a creat un fel de rentă de care ar beneficia 
peste doi ani, cu condiţia să rămână cu el; renta asta 
reprezintă o grămadă de-bani. Işi săltă capul să mă 
privească, iar pletele negre i se răsfirară pe spate, 
degajându-i faţa. Asta nu poate fi un motiv? 

— Credeţi că tatăl dumneavoastră ar putea divorța, 
aflând de relaţiile dintre soţia sa şi Barclay, şi că Dana a 
fost asasinată pentru că i-a surprins? 

— Mi se pare evident, ce Dumnezeu! 

Acum eram sigur, cineva se afla în spatele draperiilor: i- 
am auzit respiraţia. Am simţit cum un fior mi-a trecut prin 
măduva spinării. 

— Dacă ar fi fost aşa de înnebunită să pună mâna pe 
banii ăia, ar fi trebuit să se întoarcă aici după ce s-a comis 
crima. Ducându-se la Bannister şi-a tăiat singură craca de 

sub picioare. 

— Nu s-ar fi dus la Bannister dacă nu s-ar fi întâmplat 
ceva ieşit din comun; de exemplu, dacă n-ar fi fost văzută. 

— Domnişoară, pentru cineva care nu poate să meargă, 
sunteţi teribil de informată. 

— Aşa este. Mă privi calmă. Întrucât nu pot să merg, mă 
asigur şi eu cum pot. Sper că o să-ţi folosească ce ţi-am 
spus. Acum mi-e somn. Sunt obosită. 

Işi luă din nou aerul morocănos. 

— Cel puţin, ai putea să-mi mulţumeşti. Ti-am vândut 
pontul despre asasinul prietenei tale. Acum n-ai decât să 
faci singur restul. Intinse mâna spre uşă. Franklin o să te 
conducă. Nu mai am chef să vorbesc. 

— Dacă vă vin alte idei în legătură cu doamna Cerf, dați- 
mi de ştire. Până aici v-aţi descurcat destul de bine, i-am 
ZIS. 

— Nu mai am chef să vorbesc, repetă categoric, 
închizându-şi ochii. Apoi îşi băgă mâinile sub pled. 

Acum ştiam cum trebuie s-o iau, aşa că nu mai aveam de 
ce pierde vremea. Şi de altfel, şi eu mă simţeam foarte 
obosit. Ziua fusese lungă, iar noaptea şi mai lungă. M-am 
îndreptat spre uşă. Deschizând-o, am aruncat o privire 
rapidă către draperii. În umbra care era, nu am prea văzut 
mare lucru, dar totuşi am întrezărit un fel de strălucire, 
ceva care ar fi putut proveni de la un pantof, genul de 
pantof care-i place amicului Mills. M-am întrebat dacă 
Nathalie ştia că este acolo. Da, cred că ştia. 

Absorbit în gândurile mele, am tresărit la zgomotul unei 
bubuituri. Am crezut că a fost un foc de armă. M-am înfuriat 
pe mine însumi: dacă o să încep să tresar de fiecare dată 
când o să aud câte un pocnet provenit de la eşapamentul 
vreunei maşini, atunci n-aveam decât să-mi las naibii 

meseria şi să mă apuc să dau lecţii de dans într-un pension 
de domnişoare. De altfel, cu cât mă gândeam mai mult, cu 
atât ajungeam la concluzia că asta s-ar putea să fie cea mai 
bună soluţie. 

Rulam în direcţia cabanei mele, de-a lungul dramului 
hurducănat de la marginea plajei. Drumul nisipos, încălzit 
de soarele din timpul zilei, încă mai degaja căldură, dar 
briza uşoară dinspre mare făcea temperatura plăcută. 
Farurile maşinii formau pe nisip o pată mare de lumină. 

După ce am plecat de la Santa Rosa, m-am tot gândit 
într-una şi câteva idei au început să prindă contur. Primele 
chestii cât de cât clare, de la crimă încoace. Mi-am spus că 
acasă o să mă liniştesc şi eu, aşezat pe verandă, şi o să-mi 
pun gândurile în ordine, cu un cocteil cu gheaţă în faţă. Nu 
mă mai simţeam obosit. Mi-am propus să mă gândesc din 
nou la tot ce mă interesa, să privesc zorii apărând din 
spatele colinelor şi apoi să mă culc. La prima vedere, mi se 
părea un program îmbietor, aşa că am apăsat pe pedala de 
acceleraţie. Maşina ţâşni înainte: am trecut de celelalte 
locuinţe de la marginea plajei, am depăşit porţiunea de 
teren viran care le separa de cabana mea şi am urcat 
colina mică din al cărei vârf îmi pot vedea casa. 

Prin uşa deschisă a verandei se vedea lumină înăuntru. 
Când am plecat cu Gail Bolus, stinsesem lumina şi 
închisesem usa. Şi acum lumina era aprinsă, iar uşa 
deschisă. 

Frânând în faţa barierei, mi-am spus că dacă lucrurile 
astea se vor repeta seară de seară, atunci ar fi mai bine să- 
mi instalez o firmă luminoasă pe acoperiş şi să mă apuc să 
rup bilete de intrare. Poate că se întorsese Kerman de la 
Los Angeles, poate că mă aştepta Paula, sau poate Benny 
se întorsese cu noutăţi de la Frisco. 

N-am bănuit nimic grav, până am ajuns la scările 
verandei; acolo m-am oprit brusc. 

Un fum uşor, de culoare cenuşie, venind din interiorul 
casei, ieşea prin uşa deschisă; fum care mirosea a praf de 
puşcă. Mi-am amintit de pocnitura de eşapament care mă 

făcuse să tresar şi dintr-o dată mi s-a strâns inima. 

Am urcat scările ca un bătrân atins de gută. Am înaintat 
în vârful picioarelor până la uşa deschisă. 

În cameră, mirosul de praf de puşcă era mult mai 
puternic. Pe covor lângă fereastră, se afla un pistol de 
calibrul 45. Asta mi-a sărit în ochi în primul rând. Apoi, 
privirea mi s-a îndreptat la patul din fund; mi s-a făcut părul 
măciucă. O femeie stătea lungită pe el, o femeie într-o 
bluză de mătase albă şi în pantaloni de culoarea cărămizii. 
Avea o gaură în mijlocul frunţii, din care sângele îi curgea 
pe perna mea galbenă, pe care-şi puseseră capul atâtea 
femei. În starea în care se afla acum, nimeni n-avea să-şi 
mai pună capul pe ea. 

Am traversat încet încăperea şi m-am oprit în faţa 
patului. Evident, murise. Un pistol de calibrul 45 face 
prăpăd, nu glumă. Este o armă brutală, un pic cam grea şi 
care cere un pumn zdravăn, dar într-o astfel de mână face 
o treabă al naibii de bună. Ochii îi erau împietriţi de o 
spaimă cumplită... O figură inundată de sânge niciodată nu- 
i plăcută la vedere. Chiar frumuseţea Anitei Cerf nu prea se 
potrivea cu o frunte găurită şi cu fardul plin de sânge. 

Am rămas pe loc, privind fix. Când o umbră se desprinse 
de peretele din faţa mea: umbra unui bărbat purtând o 
pălărie cu borurile lăsate şi cu mâna ridicată, în care ţinea o 
măciucă. Totul s-a întâmplat foarte rapid. Am văzut umbra, 
am auzit şuieratul aerului provocat de măciucă şi m-am 
aplecat, dar mult, mult prea târziu. Am avut senzaţia că 
oasele capului mi-au zburat în ţăndări şi m-am prăbuşit. 

CAPITOLUL VI 


Două raze de soare treceau de o parte şi de alta a 
jaluzelelor, formând două dâre luminoase pe podea. Nu era 
pic de aer. Era o căldură de cuptor şi peste toate, plutea o 
duhoare groasă, s-o tai cu cuțitul. Culmea era că 
împuţiciunea asta părea că-şi are sursa în mine: ceva ce 
puţea cumplit, de parcă m-aş fi îmbăiat într-o cadă plină cu 
whisky. Asta m-a îngreţoşat. Patul pe care stăteam lungit 
era prea moale, prea cald. Mi-am amintit cu greutate de 
figura unei femei stropite de sânge, cu fruntea împodobită 
cu o gaură suficient de mare pentru a intra un deget 
înăuntru, şi asta de asemenea m-a îngreţoşat. 

Am fixat cu privirea cele două dâre luminoase de pe 
podea. Poate că nu-i vedeam găurile, dar covorul avea un 
aer familiar. Avea semnele lui, arsurile făcute cu ţigări. 
Colţul dinspre fereastră avea o ruptură, făcuta de un tânăr 
cu numele de Benny. Nu valora cine ştie ce covorul ăsta, 
dar l-am contemplat cu o plăcere imensă, pentru că asta 
însemna că mă aflam la mine acasă, în patul meu. Şi că 
femeia cu figura însângerată putea fi doar un coşmar... 
probabil... 

— Pute ca un alambic: e beat mort. Spuse vocea unui 
bărbat. O voce care m-a înfiorat: vocea lui Brandon. Ce-i cu 
femeia aia? continuă vocea. O cunoşti? 

Vocea lui Mifflin răspunse: 

— N-am văzut-o în viaţa mea. 

Am privit printre gene. Ei erau, Brandon, aşezat pe un 
scaun şi Mifflin, în picioare, la capul patului meu. 

N-am mişcat. Am rămas în continuare îmbibat în zeama 
mea. Aveam impresia că oasele cefii îmi fuseseră smulse. 

În locul ăla, era ceva moale şi spongios, ca şi cum ar fi fost 
o gaură. O gaură prin care pătrundeau penele din perna 
mea, care se porni deodată să se agite. 

Mifflin deschisese fereastra de lângă pat. Ca s-o 
deschidă, a ridicat jaluzelele şi o bucată de soare strălucitor 
mă pocni drept în faţă şi-mi răspândi în tot corpul o 
grămadă de puncte dureroase. 

M-am gândit la Anita Cerf lungită pe patul meu, la perna 
mea galbenă pătată de sânge şi la Colt-ul de calibru 45. Un 
spectacol care probabil că-l umpluse de fericire pe 
Brandon. Prins asupra faptului şi fără alibi: un dar căzut din 
ceruri pentru un poliţai în retragere. Brandon n-avea de ce 
să mai caute criminalul în altă parte. Mi-am amintit felul în 
care mă privea când mă interogase asupra morţii Danei: 
„Dar trebuia să treacă prin faţa cabanei tale, pentru a 
ajunge în locul unde a fost omorâtă, nu-i aşa? E curios că n- 
a trecut să te vadă”. 

Dacă un detaliu ca ăsta l-a pus pe gânduri, mi-am 
imaginat ce deducţii putea să tragă din seria de coincidenţe 
care se produsese cu acelaşi pistol: Dana, Leadbetter şi 
acum Anita. Toţi împuşcaţi cu un glonţ în cap: aceeaşi 
metodă, acelaşi asasin. Dar mobilul? Nu-mi făceam nicio 
iluzie, nu se împiedica Brandon de un lucru aşa de mărunt, 
cum ar fi mobilul. De când ocupa postul ăsta, 
regulamentele administraţiei poliţiei gemeau ca nişte arcuri 
vechi sub greutatea abuzurilor. Dacă ţinea morţiş să 
închidă gura presei, trebuia să rezolve seria asta de crime 
în mare viteză. Avea să-mi pună el în cârcă un motiv 
oarecare. Nu putea să lase să-i scape din mâini o ocazie ea 
asta. 

— Hei, Malloy! Trezeşte-te! urlă Mifflin. 

Îşi puse mâna lui mare pe umărul meu şi mă zgâlţâi. 
Lumini strălucitoare îmi fulgerară prin faţa ochilor, iar 
durerea pe care o aveam în cap mi se scurse până în 
călcâie, după care îmi urcă drept în creier. 

l-am dat laba la o parte, m-am ridicat în capul oaselor şi 
n-am reuşit decât să-mi iau capul între mâini şi să mă aplec 

înainte, mormăind. 

— Mişcă-te! insistă Mifflin. Avem de vorbit. Hei, Malloy! 
Revino-ţi, ce dracu'! 

— Tu ce naiba crezi că fac acum... dau la peşte? am 
rânjit eu. 

M-am răsucit şi mi-am pus picioarele pe podea. 

— Ce-ai pus la cale? mă chestiona Brandon, aplecându-se 
să mă observe mai bine. Ai făcut o orgie, sau ce naiba? 

Mi-am ridicat capul, ţinându-l cu degetele presate pe 
tâmple, şi l-am privit. Era zdravăn, sănătos, proaspăt 
bărbierit. Cămaşa îi era imaculată, pantofii îi străluceau sub 
razele soarelui, fiecare centimetru pătrat din fiinţa lui 
deconspira poliţaiul din el. Pe lângă el, probabil că arătam 
ca un vagabond. Mi-am târât degetele de la tâmple până la 
maxilare; un damf de whisky mă izbi din străfunduri, 
provocându-mi o durere în inimă, iar cămaşa smokingului 
meu mi se lipi de piept. 

— Ce vreţi? am întrebat, ca şi cum n-aş fi ştiut; cine v-a 
dat drumul? 

— Nu-ţi fă griji din cauza asta, latră el, bâţâindu-mi sub 
nas un trabuc fumat pe jumătate. 

Probabil că-l pescuise din vreun coş de gunoi, în drumul 
său, într-atâta puţea. 

— Ce se întâmplă aici? Cine-i femeia de dincolo?. Am 
rămas perplex. Asta nu era câtuşi de puţin un mod dea 
vorbi. Ticăloşii ăştia doi poate că erau ei hârşiţi în meserie, 
dar nu în halul în care să rămână indiferenți în faţa unei 
crime ca aceea care fusese comisă în camera de alături. 
Erau calmi, dezaprobatori, moralizatori şi morocănoşi, ca şi 
cum niciodată n-ar fi gustat din viaţă, dacă vreţi, dar mai 
presus de toate, erau calmi. 

— E o femeie alături? am întrebat eu. 

N-a fost o găselniţă nemaipomenită, dar asta a fost tot 
ce-am putut inventa mai bun în condiţiile alea. Şi a avut şi 
un avantaj: am mai tras niţel de timp. 

— Ce l-a apucat? întrebă Brandon, întorcându-se spre 
Mifflin. 

— E beat, răspunse categoric acesta. Beat mort. 

— Cred că da, spuse Brandon. Aduceţi pe tipa aia încoa'. 

— Nu! Nu vreau s-o văd! Nu... 

Cred că am urlat de groază, ca un condamnat la moarte, 
când i se pune laţul de gât. M-am oprit cât am putut de 
repede, dar am reuşit să mă dau în spectacol, fiindcă 
Brandon se ridică în picioare, iar Mifflin rămase pe loc, 
pietrificat. 

Apoi dinspre uşă se auzi o voce: 

— Ce-i faceţi? Nu vedeţi că se simte rău? 

Şi-şi făcu apariţia Gail Bolus, care-şi plimbă ochii de 
chinezoaică de la Brandon şi Mifflin la mine şi înapoi. 

— V-am spus să nu-l mai sâcâiţi, continuă ea sprijinindu- 
se de tocul uşii şi trecându-şi o mână prin păr. Nu puteţi să- 
| lăsaţi în pace? Se întoarse spre mine. lubitule vrei să bei 
ceva? Sau nu mai suporţi nici mirosul? 

— N-are chef să bea, răspunse în locul meu Brandon. De 
ce a urlat că nu vrea sa te vadă? Ce dracu’ se petrece aici? 

Am început să mă întreb dacă nu cumva îmi pierdusem 
minţile. Exact în spatele lui Gail, în cealaltă cameră, se afla 
patul meu. De unde era ea, putea să-l vadă, doar privind 
peste umăr. Insemna că văzuse ce se afla în el când intrase 
în cameră. Şi Brandon văzuse. Şi Mifflin văzuse. Şi totuşi, 
stăteau aici, amorfi cu nişte stridii; nu încercase să-mi pună 
cătuşele, îmi spuneau că eram beat, şi chiar mi se 
propusese să beau ceva. 

În momentul în care m-am ridicat, Brandon spunea ceva, 
dar nu l-am auzit. Trebuia să mă duc să văd ce se 
întâmplase alături. Am reuşit să stau în picioare. 

Brandon se opri brusc din vorbit. Nimeni nu mişca. Îşi 
dădeau probabil seama că rotiţele din mintea mea nu se 
învârteau cum trebuia. Comportamentul meu s-ar fi putut 
să li se pară suspect. Cert este că dacă tot ceea ce 
simţeam în interiorul meu se exterioriza la indigou în afară, 
atunci merită să fac efortul ăsta. Toţi trei m-au privit cum 
am traversat camera, împiedicându-mă. 

Gail Bolus îmi puse mâna pe braţ. Unghiile ei mi se 

înfipseră în carne, dar starea în care mă aflam nu-mi 
permitea să recepţionez genul ăsta de avertismente. Am 
dat-o la o parte cu brutalitate din drumul meu. Tot ceea ce 
voiam era să arunc o privire în cameră, voiam s-o văd pe 
Anita Cerf lungită pe patul meu, cu figura însângerată şi cu 
o gaură în frunte, suficient de mare pentru a-mi putea vâri 
acolo degetul. 

Am privit în jurul meu şi apoi mi-am lipit ochii de pat: îmi 
auzeam respiraţia cum îmi şuiera printre dinţii strânşi şi am 
simţit cum transpiram din abundență; mă simţeam ca un 
boxer care fusese lovit sub centură. 

Nici urmă de Colt pe covor, nicio blondă lungită în patul 
meu, nici vorbă de vreo pernă galbenă pătată de sânge. 
Nimic... absolut nimic. 


M-am regăsit în patul meu. Nu ştiu cum ajunsesem acolo, 
dar asta era. lar Gail se afla în picioare lângă mine, cu un 
pahar de whisky în mână. Întrucât am făcut un efort pentru 
a mă ridica, s-a aplecat spre mine şi mi-a întins paharul la 
buze. Sorbind din el, m-am pomenit că priveam cu interes 
în interiorul bluzei ei. Nu avea sutien. Probabil că într- 
adevăr mă simţeam al naibii de rău, fiindcă imediat ce mi- 
am dat seama că nu purta sutien, am şi închis ochii. Era 
clar ca lumina zilei: din punctul ăsta de vedere, eram de-a 
dreptul bolnav. 

Am băut whisky-ul. S-ar fi spus că în paharul ăla se aflau 
litri întregi, dar fiindcă nu mi-a ars buzele, am băut până 
am golit paharul. Trebuie să mă credeţi pe cuvânt că în 
situaţii de genul ăsta, whisky-ul este un medicament care 
face minuni, pentru că abia s-a îndepărtat Gail, că am şi 
început să-i simt efectele. Am simţit alcoolul cum mi-a 
străbătut trupul, ca un câine întărâtat care aleargă după o 
pisică disperată, dar nu după pisici alerga băutura asta, ci 

după nervii mei, pe care-i simţeam hăituiţi încolo şi 
încoace, strânşi laolaltă şi puşi ordonat la locul lor, pentru 
treburile dificile de zi de zi. 

După aproape un minut, deşi îmi mai simţeam capul cât 
o baniţă, în mod cu totul miraculos mi-am revenit. 

Nişte degete proaspete îmi luară paharul. Gail îmi zâmbi: 

— Am mai văzut eu indivizi trăgând la măsea; dar în halul 
ăsta, niciodată. 

— Da, am spus eu, aşezându-mă cu grijă în capul 
oaselor. Asta să-ţi fie învăţătură de minte. Eu, m-am lecuit 
de aşa ceva. Începând de azi... 

M-am oprit din discurs, pentru a-l privi pe Brandon cu 
ochii holbaţi. Stătea aşezat la capătul patului, pe un scaun 
cu spătar drept: nimic nu-i scăpa ochilor lui de şarpe. 

— Hei, am strigat! Dar am vedenii, ce naiba! Văd poliţai! 
la priveşte. Şi i-am arătat cu degetul. Vezi şi tu poliţai? 

— Văd şi eu unul, spuse Gail, este chiar căpitanul. Dacă 
aş fi în locul tău, nu i-aş numi poliţai. S-ar putea să nu le 
placă asta. 

— Malloy, destul cu gluma, făcu Brandon, exasperat. 
Avem de vorbit. 

— Mai dă-mi un pahar, i-am spus lui Gail. Şi în timp ce 
traversa camera după sticlă, am adăugat: sunt tare curios 
să ştiu cine te-a chemat aici, Brandon? 

— Vrei să încetezi să vorbeşti pe tonul ăsta? Ce se 
întâmplă? Cine e femeia asta? Ce învârte pe-aici? 

Dintr-o dată mi-am dat seama că plastronul cămăşii mele 
era îmbibat cu whisky şi că asta era proveniența duhorii pe 
care o simţeam. 

M-am ridicat în picioare, de bine de rău, mi-am smuls 
plastronul de la gât şi l-am aruncat cu o expresie de 
dezgust. 

— Fă-mi o cafea, i-am cerut lui Gail, care sosise cu 
băutura. O oală şi tare, nu mi-e frică de insomnii. 

— Ai auzit ce te-am întrebat? mormăi Brandon, ridicându- 
se. 

— Da, dar ăsta nu-i un motiv ca să-ţi răspund, am zis, 

trimiţând-o pe Gail cu un gest al mâinii. Cu ce drept ai 
intrat în casa mea? Cu ce drept vrei să ştii cine-i fata asta? 
Şi, în fond, ce naiba se întâmplă aici? Tot vorbind, mi-am 
scos smoking-ul şi cămaşa. Am să fac un duş. Aşteptaţi-mă 
dacă vreţi. Sunt gata într-o secundă. 

M-am întrebat dacă nu cumva, deschizând uşa băii, o să 
găsesc cadavrul acolo. Am intrat, am închis uşa şi am 
căutat, prin baie. Nici urmă de cadavru. M-am uitat sub 
cadă şi în spatele draperiilor. Tot nimic. Nu mai aveam 
unde să mă uit. M-am dezbrăcat şi m-am băgat sub duş. 
Două minute de apă rece mi-au clarificat gândurile. Mi-am 
revenit. Ceasul arăta că e unsprezece şi douăzeci. Anita 
Cerf fusese omorâtă la patru fără douăzeci noaptea. Aşa că 
zăcusem şapte ore. Mi-am pipăit ceafa cu vârful degetelor. 
Era tot moale şi umflată, dar după câte mi-am dat seama, 
nu era nimic spart şi asta însemna că avusesem noroc. 

Cadavrul o luase din loc. Asta era clar. Dacă ar fi fost 
ascuns undeva prin casă, Brandon l-ar fi găsit. Cine îl luase 
şi de ce? Am băgat aparatul de ras în priză şi am început să 
mă rad. De ce să ia cineva cadavrul? De ce? Asasinul era 
cumva nebun? Dacă ar fi lăsat corpul şi pistolul, existau 
toate şansele să fiu acuzat de crimă. Poate pentru a putea 
găsi proprietarul pistolului? Asta să fi fost oare motivul? S- 
ar fi putut ca nu asasinul să care corpul. Alternativa? Gail 
Bolus? N-o vedeam eu cărând pe umerii ei frumoşi un 
cadavru. Şi la urma urmelor, de ce nu? Are tupeu cu 
ghiotura, dar nu credeam eu să fi fost ea. Atunci cine? ŞI 
cine să fi fost tipul cu pălăria cu borurile lăsate? Asasinul? 

Cam pe-aici mă aflam. Nu era cine ştie ce, dar nu eram în 
stare de deducţii strălucitoare. Brandon zgudui uşa. 

— Malloy, ieşi! latră el. 

Am pus de-o parte aparatul de ras, mi-am pus pe mine 
un halat şi am deschis uşa. 

M-am găsit nas în nas cu Brandon. Avea aerul amabil al 
unui tigru, dar mult mai feroce. 

— M-am săturat, spuse violent. Ori îmi răspunzi imediat, 
ori te duc la poliţie. 

— Bine, hai să vorbim, i-am spus, apropiindu-mă de masa 
pe care Gail pusese cana cu cafea. Care-i treaba? 

Am auzit-o fredonând prin bucătărie. N-ar fi fredonat aşa, 
mi-am spus, în timp ce-mi turnam cafeaua, dacă ar fi cărat- 
o în spate pe Anita Cerf. Aşadar, n-a fost ea. Atunci cine? 

— Unde este Benny? întrebă Brandon. 

Nu mă aşteptam la întrebarea asta. Nici măcar nu ştiam 
că are habar de el. Am luat ceaşca de cafea, am ţinut-o la 
câţiva centimetri de nas şi am privit lichidul prin aburi. Era 
o cafea tare. Mirosul mă făcu să-mi plouă în gură. 

— Vorbeşti de Ed Benny? 

— Da. Unde este? 

— La San Francisco. 

— Ce face acolo? 

— Te priveşte cumva chestia asta? l-am întrebat, 
aşezându-mă pe pat. 

— Nu pe mine, ci pe poliţia din San Francisco. 

— l-auzi! Atunci de ce nu-l întreabă pe el? Asta-i bună. 

Fără niciun motiv, am simţit cum un fior îmi străbătu şira 
spinării. Am pus ceaşca cu cafea pe noptieră. 

— Ar fi dificil, răspunse Brandon, a murit. Fiorul făcu 
drum întors. 

— Benny mort? Nu mi-am recunoscut vocea. 

— Da. Poliţia portuară l-a pescuit în Cheiul Indiilor, 
continuă Brandon, fără să mă slăbească din ochi. Avea 
mâinile şi picioarele legate cu o coardă de pian. Se 
presupune că a fost omorât aseară pe la nouă. 


Stăteam la fereastră, privindu-i cum pleacă. Brandon 
cobori greoi până la poarta grădinii, cu trabucul morfolit şi 
stins între dinţii strânşi şi cu un aer morocănos răspândit pe 
faţa lui mare şi cărnoasă. Un poliţai în uniformă îi deschise, 
portiera maşinii şi-l salută, dar chiar şi gestul ăsta de 

respect îl lăsă nemulţumit. Se prăvăli în maşină şi aruncă în 
direcţia cabanei mele o privire întunecată, ca şi cum ar fi 
avut poftă să-i dea foc şi să arunce cenuşa în mare. 

Mifflin intră şi el în maşină. Nu avea aerul furios, mai 
curând absorbit, şi când maşina demară, îşi păstră aerul 
absorbit. 

Am rămas la fereastră, privind oceanul în gol. Dana, 
Leadbetter, Anita şi acum Benny. Era nebunie curată nu 
mai era vorba de crimă, ci de masacru în toată legea. 

Mai mult am simţit-o decât am auzit-o pe Gail, care se 
apropiase de uşă. l-am simţit privirea asupra mea. 

— Cum se face că ai venit? Am întrebat-o fără să mă 
întorc. 

— Te-am sunat dimineaţă pe la nouă. Centralista mi-a 
spus că telefonul tău este defect. Veni lângă mine, la 
fereastră. N-aveam altceva de făcut decât să vin aici. Erai 
lungit pe podea. Luminile erau aprinse, iar uşile larg 
deschise. Te-am aşezat în pat şi am încercat să te trezesc, 
dar le-am auzit maşina. Am turnat whisky în tine şi le-am 
povestit că fusese aniversarea ta. l-am împiedicat cât am 
putut să te trezească. Nu aveam chef să se prindă că te 
pocnise cineva. Nici tu nu ţineai să afle asta, nu? Cred că 
nu s-au prins. 

— Nu. Am luat un pachet de ţigări, i-am oferit una şi le- 
am aprins pe amândouă. Ai avut o idee mortală, cu whisky- 
ul ăsta. Când ai sosit, n-ai văzut nimic altceva? 

— Nu, nimic altceva. Ce s-a întâmplat? 

— Cineva mă aştepta. Am dat de belea. Asta-i... 

Se apropie de pat şi-l aranjă niţel. 

— Nimeni n-are grijă de casa asta? 

Uitasem de Tony, puştiul meu filipinez; numai că astăzi 
era duminică. Ziua lui liberă. 

— Duminica nu. Duminica se ocupă de mine o roşcată a- 
ntâia. 

Şi cu asta, am intrat în cealaltă cameră. M-am oprit să 
mă uit la pat. Dacă perna galbenă mai era acolo, însemna 
că visasem urât. Dar perna mea galbenă nu era acolo. 

Era păcat pentru pat. Trebuia musai să-l mărit. Din 
fericire, nu era pătat de sânge, dar mirosea a moarte. Nu se 
cade să aşezi o fată pe un pat care miroase a moarte. Chiar 
şi un Malloy poate avea momente de tandreţe. 

M-am plimbat prin cameră. Nimic care să dovedească 
trecerea Anitei Cerf pe-aici. Am examinat covorul acolo 
unde se aflase pistolul. M-am pus în patru labe. Mi-am lipit 
nasul de covor şi l-am mirosit. Poate că exista un uşor 
miros de praf de puşcă, dar de unde să fiu sigur că nu mă 
autosugestionam? 

Din uşă, Gail Bolus mă observa. Sprâncenele i se 
împreunară într-o cută mică deasupra nasului. 

—E ceva în neregulă? mă întrebă. Sau aşa eşti 
întotdeauna? 

M-am ridicat şi mi-am pipăit ceafa. l-am răspuns fără să 
stau pe gânduri: 

— Ar trebui să vezi cum mă comport când n-am încasat 
una la cutiuţă. 

— Credeam că nu eşti în apele tale. Nu vrei să te culci 
din nou? 

— N-ai auzit ce-a spus Brandon? Trebuie să, identific 
corpul lui Benny la Frisco. 

— E o prostie, răspunse cu un ton sec. Nu eşti în stare să 
pleci. Aş putea merge eu în locul tău, sau măcar cineva de 
la birou. 

M-am îndreptat spre dulapul în care ţineam aspirinele. 
Am luat patru buline şi le-am expediat pe gât, una după 
alta. O gură de cafea caldă le făcu să coboare. 

— O sa merg chiar eu. Benny mi-era prieten. 

— Mai bine ai merge la un doctor să-ţi vadă capul. Poate 
că ai vreo fisură. 

— Cei cu numele de Malloy sunt renumiţi pentru 
căpăţâna lor de granit, i-am răspuns, mândru. Ar trebui cel 
puţin un ciocan pneumatic să mi-o găurească. 

M-am întrebat de ce oare venise Anita Cerf să mă vadă şi 
de unde ştiuse asasinul că era aici. Şi atunci, o idee foarte 
neplăcută ieşi la lumină. Poate că nu ştia şi pe mine mă 

aştepta. Asta era mult mai verosimil. Probabil că asasinul îşi 
spusese că devenisem din cale afară de curios şi venise aici 
să pună capăt curiozităţii mele, tot aşa cum făcuse şi cu 
Dana, iar pe Anita o omorâse să nu-şi iasă din mână... 
Trebuia să mai meditez la asta. 

— Aş putea şti ce voiai să spui adineaori? întrebă Gail, cu 
un aer ciudat de ezitant. S-a întâmplat ceva? Vreau să zic... 
în afară de Benny? 

— Nu. Absolut nimic în afară de Benny. Durerea de cap 
începu să mă lase. De ce nu pleci? N-ai nimic de făcut? 

Îşi trase bluza să-şi acopere şoldurile. Şolduri frumuşele, 
cambrate la fix şi pline, exact cât trebuia. De altfel, nu era 
nici o descoperire. Îmi dădusem deja seama de asta. 

— Ce să-ţi spun, cu asta m-ai dat gata, spuse cu 
amărăciune. După câte am făcut pentru tine, mă dai pe uşă 
afară. Nici nu ştiu de ce mă ţin după tine. Poate ai putea să- 
mi spui tu, ia zi. 

— Nu acum. N-aveam de gând s-o scot din sărite, dar 
tineam cu tot dinadinsul să plece. O să vorbim de asta 
altădată. O să te sun într-o zi sau două. Trebuie să mă 
îmbrac în mare viteză. Dacă nu te superi, îţi spun de pe 
acum la revedere. 

Am zbughit-o în baie şi am închis uşa. 

Peste două minute, i-am auzit maşina pornind. 

Era trei şi douăzeci. Avionul se aşeză pe pista 
aeroportului din San Francisco. Am aterizat în urma unui 
avion care transportase câteva vedete de cinema. La 
ieşirea aeroportului era o mulţime imensă sosită să le 
întâmpine. Două colegiene excitate îşi agitau cu frenezie 
batistele şi salutau trecerea autobuzului nostru cu strigăte 
isterice. 

Kerman îmi spuse: 

— Ştii, Vic, ce chestie tâmpită, trebuie să moară cineva, 
ca să afli cum trăia de fapt. Niciodată nu mi-aş fi închipuit 
că Ed era însurat şi avea doi copii. N-a scos o vorbuliţă 
despre ei. Nici nu mi-a spus măcar că mama lui trăia. Nu 
părea câtuşi de puţin un tată de familie. Mereu se uita după 
fuste, în stânga şi în dreapta... 

— Gata, tacă-ţi gura, am zis, la ce mai foloseşte să 
vorbeşti despre nevastă-sa şi copiii lui? 

Işi scoase batista şi îşi tamponă faţa. 

— Ai dreptate. După câteva clipe reluă. Trebuia să fie 
frig. Ce naiba! Să fii în martie şi să înduri o căldură ca asta! 
Toate merg pe dos. 

In liniştea care se lăsă, în timp ce rulam prin Market 
Street, am trecut în revistă evenimentele dimineţii. 

Sosise Paula. Brandon trecuse deja s-o vadă, în legătură 
cu Benny. li povestise acelaşi lucru ca şi mine. Benny se 
dusese la Frisco pentru a-şi petrece week-end-ul. Nu cu 
treabă. Ca turist. Paula a pretins că ăsta îi era felul. Eu 
povestisem acelaşi lucru. Brandon nu ne-a crezut, dar n- 
avea ce face, întrucât moartea lui Benny survenise în afara 
districtului său. 

In timp ce vorbeam cu Paula, a sosit şi Kerman. Ne-a 
spus că alibiul lui Barclay era etanş ca un submarin. Într- 
adevăr, rămăsese cu Kitty Hitchens acasă la ea până la trei 
şi jumătate, în după-amiaza următoare nopţii în care fusese 
asasinată Dana. Asta îl scotea pe Barclay în afara oricărei 
bănuieli. 

Apoi le-am povestit toată tărăşenia cu Anita Cerf. După 
cum Paula şi Kerman mi-au scotocit de-a fir a păr casa. mi- 
am dat seama că mă considerau mincinos. Era, evident, 
greu de înghiţit una ca asta, neexistând nici cea mai mica 
urmă a trecerii ei pe la mine. Numai că şi-au amintit de 
perna mea galbenă. Faptul că nu mai era acolo i-a convins 
de buna mea credinţă: perna şi cucuiul care-mi orna ceafa. 

Paula nu era de acord să merg la San Francisco, dar eu 
eram hotărât. La unu am sunat la aeroportul din Ocean City 
şi mi-am rezervat un bilet. 

Călătoria asta şi durerea mea de cap se loveau ca nuca 
în perete, numai că în timpul ei nu am încetat o clipă să mă 
gândesc la Benny. Ne cunoşteam de patru ani. Lucrasem şi 
ne distrasem împreună. Eră un ţicnii şi jumătate, total 
inconştient, dar mi-era drag. Gândul că murise îmi frângea 
inima. 

Ed sosise la San Francisco ieri pe la patru şi jumătate. La 
unu noaptea, poliţia îi pescuia cadavrul din Cheiul Indiilor. 
Autopsia dovedise că moartea survenise cu patru ore mai 
devreme, adică pe la nouă seara. Adică la patru ore şi 
jumătate după sosirea sa la San Francisco. 

Aşadar, dacă fusese omorât pe la nouă seara, ucigaşul a 
avut timpul să ia avionul, să ajungă la Ocean City şi s-o 
omoare şi pe Anita. 

Nu aveam nici o dovadă că lucrurile se petrecuseră 
întocmai aşa, dar preferam să mă bazez pe intuiţie, decât 
pe o probă inexistentă, cum era cazul de faţă. 

Am ajuns în Third Street şi am frânat în faţa 
comisariatului central. 

— Să mă laşi pe mine să vorbesc, i-am spus lui Kerman. 

Am urcat scările vechi de piatră, am împins uşa cu arc şi 
am întrebat un poliţai care bântuia pe-acolo cum puteam 
ajunge la biroul ofițerului de serviciu. 

Imediat ce i-am spus locotenentului cine eram şi ce 
căutam pe la ei, a şi chemat un planton căruia i-a ordonat 
să ne conducă la brigada criminală. Am urmat ghidul nostru 
până în josul scărilor şi de-a lungul unui culoar. Ne-a invitat 
într-o cămăruţă mobilată cu două birouri şi patru scaune. 
Pereţii şi tavanul erau galbeni. In faţa ferestrei se aflau 
zăbrele. Se simţea mirosul de sudoare, de jeg şi de aer 
stătut, mirosul obişnuit al unei încăperi dintr-un post de 
poliţie. 

Ne-am aşezat şi am aşteptat în linişte. Timpul trecu prin 
noi cu greutate preţ de cinci minute, după care uşa se 
deschise şi intrară doi poliţai şi un civil. 

Unul dintre poliţai era un tip mare, cu căpăţâna pătrată, 
cu ochi aspri, cu gura dură şi cu picioarele cât nişte bărci. 


141 


Al doilea poliţai se aşeză la celălalt birou. 

— Mă numesc Dunnigan, spuse el, ca şi cum n-ar fi fost 
nemaipomenit de mândru de numele ăsta. Inspector şef. 
Sunteţi rude ale defunctului? 

Mi s-a părut anormal să aud vorbindu-se de Benny ca 
despre un defunct. M-am simţit ca un sloi de gheaţă. l-am 
răspuns că nu eram rude, ci prieteni. Când i-am dat 
numele, a strâns din buze: precis că Brandon ne 
recomandase cu căldură. 

—O să trebuiască să-l identificaţi, spuse. Daţi-i 
inspectorului numele şi adresele voastre, după care o să vă 
conduc la morgă. 

l-am dat o mână de ajutor poliţaiului în civil, care umplu 
două formulare, apoi l-am urmat pe Dunnigan de-a lungul 
culoarului, am coborât o scară, am ajuns într-o curticică, 
am traversat-o şi am intrat într-o clădire din cărămidă. 

Cum am intrat, ne-am pomenit în faţa unei mese lungi, 
pe care zăceau trei corpuri acoperite cu cearşafuri. Un tip 
într-un halat alb ridică cearşaful care acoperă corpul din 
mijloc. 

Dunnigan întrebă scurt: 

— El este? 

El era, Benny. 

— Da, am răspuns. 

Se întoarse spre Kerman, care devenise livid. 

— Tu ce zici? 

Kerman încuviinţă. 

Tipul în halat alb lăsă cearşaful să cadă peste faţa lui 
Benny. 

— Veniţi-vă în fire, spuse Dunnigan. Nu-l compătimiţi 
prea mult. Toţi o s-o sfârşim aşa, iar lui i s-a întâmplat 
rapid: a fost lovit în ceafă cu un săculeţ cu nisip. Nici măcar 
n-a simţit apa. Hai să ieşim de-aici. 

Tipul care răspundea de etajul respectiv era un slăbănog 
de vreo treizeci de ani şi cu faţa palidă; uniforma prea 
scurtă îi dădea un aer ciudat. Ne-a condus pe scară şi de-a 
lungul unui culoar întunecos. Mergea ca o balerină, iar 
fundul îi ieşea în evidenţă, ori că pantalonii îi erau prea 
strâmţi ori că maică-sa îl făcuse aşa. 

Moşmondi în broasca uşii cu cheia lui, o deschise şi se 
chinui să zâmbească, arătându-ne camera. Kerman şi cu 
mine am zâmbit şi noi, cam constipaţi. In încăpere se aflau 
două paturi, o masă din bambus, un fotoliu în care nu m-ar 
fi mirat să se aşeze şi un elefant, şi un covor care pe 
vremuri, probabil că fusese elegant, dar care între timp îşi 
pierduse tot orgoliul. Ici-colo i se vedea urzeala. Deasupra 
unui pat spânzura o gravură în culori, reprezentând o 
tânără cocoţată pe o scară. In josul scării, un câine ţinea 
capul ridicat spre fată, cu o expresie libidinoasă în priviri. 
Tipa arăta niţel stânjenită, dar nu părea să aibă intenţia să 
facă ceva pentru a ieşi din impas. Deasupra celuilalt pat 
spânzura o altă gravură, reprezentând, aceeaşi tipă. De 
data asta era cocoţată pe un scaun, iar rochia îi era ridicată 
până la gât. Numai că acum nu mai era vorba de un câine, 
ci de un şoarece, care avea însă aceeaşi expresie 
libidinoasă în priviri ca şi câinele. 

— Duşul este acolo, spuse slăbănogul, indicând locul cu 
degetul. Se duse la fereastră şi acţionă jaluzelele, care se 
înfăşurară cu un clincănit. Totul funcţionează perfect dacă 
te pricepi, spuse el. Fiţi atenţi la duş, este din timpul 
cruciadelor; trebuie să-l iei cu uşurelul. 

Privirea i se plimbă pe tavan, de-a lungul peretelui, pe 
picioarele noastre, sfârşind până la urmă în a ne fixa fățiș. 

— Aveţi tot ce vă trebuie? întrebă el, în speranţa ca 
răspunsul să fie negativ. 

— Ai ceva, aşa, mai special? întrebă Kerman, făcând 
câţiva paşi prin cameră. 

— Băutură, femei sau droguri? Dacă aveţi biştari, vă fac 
rost de orice. Cunosc o blondă care ar putea fi aici în trei 
minute. 

Am ales băutura. 

După ce individul plecă, Kerman îmi spuse: 

— Chiar ai de gând să stăm aici? Am putea găsi ceva mai 
curăţel. 

M-am apropiat de fereastră şi i-am făcut semn să se 
apropie. l-am arătat o casă, vizavi de hotel. Primele două 
etaje foloseau drept locuinţe, având un aer sumbru şi trist. 
Parterul era ocupat în întregime de un atelier fotografic. Pe 
firma galbenă se putea citi numele înscris cu litere negre: 
LOUIS. 

— Vezi, i-am spus, aici şi-a început Ed cercetările. Stai o 
clipă. Am să-ţi arăt ceva. 

Am scos din valiza mea poza Anitei Cerf pe care o 
găsisem în dormitorul lui Barclay, 

— Nu eşti la curent cu asta, i-am spus, şi i-am explicat 
cum făcusem rost de ea. Am făcut o copie şi i-am dat-o lui 
Ed. Mi-a spus că înainte de toate, o să înceapă să miroasă 
ce-i cu poza asta. 

Am întors-o pe dos să-i arăt ştampila, în care era indicat 
numele şi adresa. 

— De-aia te-am adus aici. l-am arătat atelierul, cu o 
mişcare a capului. Acolo este. 

— E destul de nasol, făcu el. 

Am băgat poza în valiză şi m-am aşezat pe marginea 
patului. Aveam o migrenă cumplită şi simţeam nevoia să 
beau. Speram din tot sufletul ca slăbănogul să sosească 
înainte de ivirea zorilor. 

Inspectorul şef Dunnigan ne pusese o grămadă de 
întrebări, dar i-am răspuns că Ed venise aici să-şi petreacă 
week-end-ul, ca orice turist, şi că habar n-aveam ce 
căutase în Cheiul Indiilor. Nu ne-am lăsat traşi de limbă. 

Mi-a părut rău pentru Dunnigan. Era bine intenţionat să 
descopere criminalul. Dar nu-l puteam ajuta, fără să 
pomenim numele lui Cerf. Aşa că am tot minţit în cămăruţa 
aia cu pereţii galbeni, de au îngheţat apele. Ne-a anunţat 
că o să facă turul hotelurilor, chestie care m-a cam 
neliniştit. Mai devreme sau mai târziu, tot avea să afle că 

Ed trăsese aici, iar chestia asta putea să-l ducă spre 
fotograful de vizavi. Dar mă cam îndoiam eu că poliţaii pot 
avea uneori idei, iar ăsta să fie tocmai unul dintre ei. 

— Şi acum ce facem? întrebă Kerman. 

— În seara asta, nimic. Prăvălia s-a închis, dar o să 
mergem mâine dimineaţă. N-avem decât să urmăm pista 
lui Ed. Undeva, în drumul lui, a întâlnit pe cineva pe care nu 
trebuia să-l întâlnească. Aici trebuie să căscăm ochii. Jack, 
ca să rezolvăm rapid treaba asta, trebuie să acţionăm la fel 
ca Ed, iar tu o să mă acoperi. Mâine dimineaţă o să intru în 
atelier şi o să-i arăt lui Louis fotografia. Nu ştiu ce o să se 
întâmple, dar poţi să fii sigur că o să se întâmple ceva. Tu 
trebuie să te ţii scai de mine, fără să fii văzut. Dacă o să 
intru în vreo belea, tu trebuie să mă scoţi. O să mă duc aşa, 
hodoronc-tronc, ca şi cum Ed n-ar fi trecut pe-acolo. Poate o 
să sfârşesc şi eu în Cheiul Indiilor, dar măcar o să fii tu prin 
zonă, să mă pescuieşti. Te-ai prins? 

Kerman îşi aranja mustaţa elegantă, răspunse că da şi 
apoi adăugă: 

— Aş putea foarte bine să te însoțesc, dar dacă tu zici 
aşa, e în regulă. 

Se auzi o bătaie în uşă, după care slăbănogul se strecură 
înăuntru. Venise cu două sticle de whisky şi cu pahare. Lăsă 
totul pe masa de bambus. 

Kerman examina ansamblul şi întrebă: 

— Ce-i cu al treilea pahar? 

Tipul zâmbi din colţul gurii. 

— Nu se ştie niciodată. Poate se sparge unul, sau poate 
vreţi să cinstiţi pe cineva. Dom'le, al treilea pahar este 
întotdeauna folositor. Nici nu vă puteţi închipui câte ocazii 
am ratat în viaţa mea fiindcă nu a existat al treilea pahar. 

— Hai să bem, am zis. Jack, umple-le bine. Apoi m-am 
adresat slăbănogului. Cum te cheamă? 

— Carter, îmi răspunse; şi după ce se cotrobăi, scoase 
din şapcă o ţigară maltratată, şi-o propti între buze şi şi-o 
aprinse. 

— Eşti de mult aici? l-am întrebat ţinându-mi falca în 

mâini, ca să pot vedea pe după el pe tipa cocoţată pe 
scară. 

M-am întrebat ce naiba putea să vadă câinele ăla şi eu 
nu vedeam, de avea aşa o privire. 

— De zece ani, răspunse. Când am venit eu aici, nu era 
rău deloc. Da' acum s-a cam nasolit treaba. 

Kerman îi turnă suficientă băutură ca să întoarcă o rață 
cu labele în sus. Tipul o mirosi, luă o înghiţitură şi se clăti 
cu ea în gură. 

— Vedeţi la ce poate folosi al treilea pahar? făcu el după 
ce înghiţi în cele din urmă. 

Am scos din tub patru aspirine, le-am înghiţit şi le-am 
făcut să alunece cu whisky. Slăbănogul mă privea cu un aer 
indiferent. 

— Vrei să câştigi ceva parale? l-am întrebat. 

— Şi ce trebuie să fac pentru asta? 

— Să-ţi scormoneşti memoria. 

Mai lua o duşcă, îşi clăti din nou gura şi o înghiţi. 

— Ce are a face memoria mea cu' treaba asta? 

Mi-am scos portvizitul, am extras din el o fotografie de-a 
lui Ed Benny şi i-am întins-o. 

— L-ai văzut pe individul ăsta? 

N-a pus mâna pe fotografie. S-a mulţumit să se aplece 
înainte şi s-o privească. Cusăturile pantalonului pârâiră, dar 
rezistară. Apoi se sculă, dădu pe gât rămăşiţa de whisky, 
puse paharul pe masă şi se îndreptă spre uşă. 

— Am înţeles, spuse, cu mâna pe clanţă. Mişto. M-aţi 
jucat în foi de viţă! Poliţai care dau de băut! Ce tâmpit pot 
să fiu! Dar n-o să vă spun nimic. Nu am texte cu poliţia. 

Kerman ţâşni, îl înşfacă pe de după gât şi-l târî până pe 
pat, alături de mine. 

— Ce dracu, avem noi mutre de poliţai? întrebă el, furios. 
Nu ştiu ce mă opreşte să te fac să-ţi înghiţi gingiile. 

— Adică ce, nu sunteţi poliţai? 

Am scos din portofel o bancnotă de douăzeci de dolari şi 
am pus-o pe pat, între noi. 

— la zi, aşa se poartă poliţaii? 

Aruncă o-privire avidă spre bancnotă. 

— Nu, nu pot să spun asta. Şi îşi umezi buzele. Au venit 
în după-amiaza asta să întrebe o grămadă de lucruri. A 
murit, nu-i aşa? Mi-au arătat o fotografie de-a lui făcută la 
morgă. 

— Deci, aici a stat? 

Intinse mâna spre bancnotă. 

— Da, aici a stat. Patronul nu se înnebunea la gândul că 
poliţia o să-i răscolească hotelul. Aşa că le-a spus că nu-l 
cunoştea pe tip. 

Am luat bancnota şi i-am dat-o. 

— Toarnă-i să bea, i-am spus lui Kerman. Nu vezi că i-e 
sete? 

— Da’ să ţineţi asta pentru voi, da? spuse, cam neliniștit. 
N-am chef să mă azvârle-afară. 

— Băiete, ne jigneşti, pe cinstea mea, făcu Kerman. 
Drept cine ne iei? 

Şi îi puse în mână paharul plin. 

— Ascultă, i-am zis, în timp ce începuse cu gargara. Tipul 
ăsta era un prieten de-al nostru. Cineva i-a făcut de 
petrecanie şi l-a aruncat în Cheiul Indiilor. Încercăm să 
aflăm cine şi de ce. Ai vreo idee? 

Slăbănogul clătină din cap. 

— Nu. leri pe la cinci a închiriat camera de alături. A ieşit 
aproape imediat, şi de atunci nu l-am mai văzut. 

— A lăsat vreo valiză? 

Îşi cobori privirea. 

— Da, numai că a luat-o patronul. Acum e a lui. Fiindcă 
nu plătise chiria. 

— Du-te şi caut-o, i-am spus. 

Mă privi înspăimântat. 

— Nu pot să fac una ca asta. Dacă mă vede patronul... 

— Du-te şi caut-o, sau o să mă duc chiar eu să vorbesc 
cu patronul. 

Işi puse paharul pe jumătate plin pe masă şi, după ce-mi 
aruncă o privire lungă, se îndreptă spre uşă. 

— O să am şi eu un ciubuc? Sau intră în ăia douăzeci de 

dolari? 

— O să mai ai încă zece. 

După ce ieşi, Kerman îmi spuse: 

— Ai un pont fantastic. Cum de-ai ghicit că Ed a tras aici? 

— De ce crezi că am venit aici? Umple-mi paharul. Când îi 
aud numele pomenindu-se, îmi crapă capul. 

În timp ce-mi turna de băut, am deschis valiza şi am scos 
fotografia Anitei. Am întors-o cu faţa în jos şi am pus-o pe 
pat. 

— Crezi că ăsta o cunoaşte? întrebă Kerman. 

— Merită încercat. N-ai auzit, e aici de zece ani. Parcă-mi 
mai trecuse durerea de cap, dar nu cine ştie ce. Am mai 
înghiţit două aspirine. 

— lei cam multe, spuse Kerman, cu sprâncenele 
încruntate. Şi ar trebui s-o laşi mai moale cu băutura, 
măcar acum. De ce n-ai fost la vreun doctor? 

Slăbănogul intră cu valiza şi o puse pe pat. 

— Trebuie să cobor, spuse neliniştit. N-am chef să dau de 
vreo belea. 

Am cotrobăit prin valiză. Nu mă aşteptam să găsesc 
mare lucru. Aşa că n-am fost dezamăgit. Era genul de 
valiză pe care o iei în mod obişnuit în weekend. Totuşi, 
lipsea ceva: fotografia Anitei Cerf. Am pus totul la loc în 
ordine, am închis valiza şi am pus-o pe jos. 

— Bine, am spus, du-o la loc. Am luat o bancnotă de zece 
dolari şi am pus-o pe pat. la-o şi pe-asta şi mucles. De 
acord? 

Luă valiza şi bancnota. 

— Mai pot face ceva pentru dumneavoastră? întrebă 
foarte grăbit să ne părăsească. 

Am întors pe faţă fotografia Anitei şi i-am aruncat-o. 

— Ai văzut-o cumva pe puicuţa asta pe undeva? 

Îşi băgă în buzunar bancnota, lăsă jos valiza şi culese 
poza. O ţinu la capătul mâinii întinse şi o examină făcând 
cu ochiul. 

— S-ar zice că-i Anita Gay, făcu, uitându-se la mine cu o 
privire întrebătoare. Ea este, nu? N-am văzut-o de cam 

multişor. Da, e Anita Gay. 

— Nu fă pe deşteptul, i-am spus. Cine-i Anita Gay asta? 
Ce învârte? Unde pot s-o găsesc? 

— Nu ştiu unde puteţi s-o găsiţi, răspunse dezolat. Puse 
poza pe pat. N-am mai văzut-o de luni de zile. Avea un 
număr la Brass Rail. Şi vreau să vă spun că era mişto. Sala 
era plină ochi când dansa ea, numai în mănuşile alea de 
blană. 

— Ce-i aia, Brass Rail? 

— Nu ştiţi de Brass Rail? întrebă el uimit. Este o bombă 
din Bayshore Boulevard. N-am mai trecut pe-acolo după ce 
a plecat Anita. N-o să se mai întoarcă, aşa-i? 

M-am gândit la figura ei însângerată, cu o gaură în 
frunte, suficient de mare să-mi pot vâri în ea degetul. 

— Nu, i-am răspuns, n-o să se mai întoarcă. 

CAPITOLUL VII 


A doua zi dimineaţa am ieşit din hotel la unsprezece. 
Fusese cald toată noaptea şi dormisem iepureşte. Dar 
înspre dimineaţă am reuşit să trag un pui de somn, până La 
zece. 

Kerman m-a lăsat să dorm. După el, nimic nu poate fi mai 
bun contra unei dureri de cap decât un somn bun. Dar, 
întrucât tot mă mai durea capul şi mă simţeam în 
continuare nămolos, am ajuns la concluzia că era un mare 
mincinos. În sfârşit, ajutat de câţiva litri de cafea, două 
aspirine suplimentare şi un duş, am reuşit să mă conving că 
eram într-o formă cât de cât acceptabilă. 

N-am ţinut neapărat să mă duc imediat la fotograf. M-am 
gândit că ar fi mai bine să trec mai întâi pe la Brass Rail, să 
aflu tot ce se poate despre Anita, şi abia după asta să-i fac 
o vizită amicului Louis. În ruptul capului n-aveam de gând 
să mi se facă vânt în Cheiul Indiilor, fără să fi cules toate 
informaţiile pe care le puteam culege; zona periculoasă era 
în jurul atelierului fotografic, asta o simţeam. 

Kerman ieşi primul din hotel. Eram liniştit în privinţa lui, 
n-avea să mă piardă din ochi. În materie de filaj, era 
imbatabil, iar eu n-aveam de ce să-i îngreunez misiunea. 

Brass Rail este un local obişnuit în care se prezintă 
numere de revistă, de fapt, o bombă cu pretenţii de mare 
spectacol, unde ajungi vrând-nevrând, mai ales dacă te afli 
într-un oraş mare, ai cărui locuitori nu fac nazuri în ceea ce 
priveşte alegerea distracţiilor. Spelunca ar mai fi fost de 
doamne-ajută dacă i s-ar fi tras o văruiala şi niscaiva ulei, 
pe ici-colo. Te întâmpinau trei uşi cu batant dublu o gheretă 
mică unde se vindeau biletele de intrare şi o grămadă de 
fotografii care acopereau fiecare centimetru pătrat al 
zidurilor. 

O firmă cu neon anunţa: 


50 DE FETE 
CELE MAI FRUMOASE 
CELE MAI BRONZATE 
CELE MAI FENOMENALE 


Am privit fotografiile şi am ajuns la concluzia că 
spectacolul nu putea să aibă nimic original. Clovnii cu faţă 
lugubră şi priviri strălucitoare îţi săreau în ochi de la o 
poştă, în costumele lor de un ridicol exagerat. Doar 
uitându-te la ei, îţi şi dădeai seama de gagurile răsuflate pe 
care le puteau debita. Nici fetele nu făceau te miri ce 
parale. Şi cu toate astea, nu făceau nimic să-şi ascundă 
farmecele cu care le înzestrase natura. In locul slipului, 
toate purtau un fel de sforicică şi zâmbeau îngrozitor de 
fals. Una dintre ele avea pe cap o pălărie, ceea ce o făcea 
să pară mult mai îmbrăcată decât celelalte. Cele 50 de fete- 
cele-mai-frumoase-cele-mai-bronzate-cele-mai -fenomenale 
erau într-adevăr bronzate, dar dacă s-ar fi spus că sunt 
fenomenal de nasoale, asta da, s-ar fi apropiat mai mult de 
realitate. 

În timp ce-mi făceam inspecția, una dintre uşile cu batant 
dublu se deschise şi ieşi la soare, un tip mărunţel, cu figură 
de nevăstuică; purta o haină de blană roasă de molii, o 
pălărie trasă pe ochiul drept şi pantofi din imitație de 
crocodil, care nu mai fuseseră curăţaţi de când îi 
cumpărase, adică de o bună bucată de vreme, dacă era să 
te iei după crăpături. 

— Nu-i nimeni la ghişeu? l-am întrebat. Cine-i patronul? 

Mă măsură din ochi, îşi hârâi gâtul şi scuipă pe stradă cu 
o precizie de invidiat. 

— Tu eşti de pe-aici? mă întrebă cu vocea aia spartă de 
clovn care şi-a chinuit coardele vocale încercând să facă 
lumea să râdă, dar fără să reuşească. 

l-am spus că eram în trecere şi am repetat întrebarea. 

Figura lui osoasă şi ascuţită se întunecă. 

— Nick Nedick, răspunse, şi după numele ăsta dădu 
drumul unui val de obscenităţi care i se revărsau din gură 
ca apa printr-o ţeavă spartă. 

Pentru un motiv anume, nu părea să aibă vreo 
consideraţie faţă de Nedick ăla. 

— Urci scările, adăugă, după ce-şi epuiza repertoriul. A 
doua uşă la dreapta, după ce intri în sală. Dacă-l vezi, 
scuipă-l în ochi. 

Şi îşi luă valea, aplecat înainte, ca şi cum ar fi vrut să mă 
convingă că creierul îi era prea greu pentru a şi-l transporta 
în poziţie verticală. 

L-am privit cu interes, gândindu-mă ce anume l-ar fi 
putut aduce în dispoziţia asta. Am dat cu ochii de Kerman 
care la câţiva metri, stătea sprijinit de un felinar şi citea un 
ziar. Se integra bine în decor. Nu-i de loc uşor să te 
proţăpeşti în mijlocul trotuarului, fără să atragi atenţia, dar 
Kerman reuşea. 

Am împins o uşă şi am traversat vestibulul întunecat care 
ducea spre scări. Un negru bătrân, în cămaşă şi cu un şorţ 
legat de mijloc, freca balustrada. O freca de parcă ar fi avut 
mâinile foarte fragile, iar ochii săi mari, injectaţi de sânge, 
priveau în gol. 

La capătul scărilor am găsit, la dreapta, o uşă pe care era 
scris: Birou. 

Am bătut, am împins uşa şi am intrat. Era o cămăruţă în 
care nu prea mai aveai loc să te învârteşti, iar căldura era 
sufocantă. În încăpere existau un birou, două fişete 
metalice şi o grămadă de fotografii strălucitoare, de genul 
ălora care împodobeau faţada localului. Un tip în cămaşă 
stătea aşezat în spatele biroului şi bătea ca un surd la o 
maşină de scris. Bătea cu două degete, dar foarte repede. 
Avea o claie de păr negru şi creţ, iar faţa lui avea culoarea 
burţii de broască râioasă. 

Lângă fereastră, într-un colţ, am dat cu ochii de o fată. 
Hainele îi erau puse grămadă pe unul din fişetele metalice. 
Ce rămăsese pe ea era de o curăţenie îndoielnică, iar firele 


152 


duse ale ciorapilor făceau ca ăştia să arate ca nişte zebre. 
Reuşise să-şi înnoade membrele într-un mod de-a dreptul 
fantastic, încât nu mai semăna a fiinţă umană. Corpul îi era 
întins înapoi, ca şi cum i s-ar fi rupt spatele, picioarele îi 
atârnau pe umeri, şi stătea în echilibru pe mâini. În 
momentul în care am privit-o, a făcut un salt uşor şi a 
aterizat pe picioare, dar tot aşa de îmbârligată, apoi iar a 
căzut în faţă pe mâini. 

— De ce nu vă uitaţi la mine? îi spuse lipului cu părul 
creţ. Dacă nu vă uitaţi la mine, n-aveţi cum să vă daţi 
seama că am talent. 

Tipul cu părul creţ continua să strivească maşina de 
scris, ca şi cum de asta ar fi depins viaţa lui. Nici nu ridică 
măcar capul să vadă cine intrase. Fata continua să ţopăie, 
întrebându-l întruna de ce nu se uită la ea. Dar lui îi păsa de 
ea ca de-o ceapă degerată. 

Am rămas pe loc, urmărind-o pe fată, pentru că, chiar 
dacă spectacolul în sine n-avea nimic rafinat în el, totuşi, 
într-un anume sens, era senzaţional. Ar fi fost şi mai 
senzaţional dacă lenjeria intimă a fetei ar fi fost mai curată, 
dar oricum, numărul merita privit, cu atât mai mult cu cât 
era pe gratis. Aş fi vrut să fie Kerman aici. Kerman este un 
individ care se înnebuneşte după fetele care se dislocă. 

După ce m-am zgâit suficient, l-am bătut pe umăr pe 
individ. Nici măcar n-a catadicsit să ridice ochii. Bătând în 
continuare cu frenezie, întrebă sec: 

— Ce vrei? 

l-am spus că vreau să vorbesc cu Nick Nedick. A ridicat 
capul, dar nu s-a oprit din bătut nici o clipă. 

— Uşa din capăt, mi-a spus, după care şi-a dublat 
ardoarea. 

Intre două contorsionări, fata glăsui: 

— Gândiţi-vă la cât s-a chinuit mama dumneavoastră să 
vă aducă pe lume şi să vă dea ochi. De ce nu vă folosiţi de 
ei? De ce nu mă priviţi? 

Imi părea rău de ea, aşa că i-am spus: 

— Micuţo, faci chestia asta al naibii de bine. Eşti 

senzaţională, pe cuvântul meu. N-am mai văzut niciodată 
un număr atât de reuşit. 

Feţişoara ci dură şi tensionată îi apăru între picioare. 
Deschide gura şi mă înjură. Şi o ţinu tot aşa blagoslovindu- 
mă cu un şuvoi de cuvinte, dintre care o parte îmi erau 
necunoscute, dar a căror expresivitate nu era cu nimic mai 
prejos decât a celorlalte. Tipul cu părul creţ chicoti ascuţit, 
dar nu-şi ridică deloc capul şi continuă să bată la maşină. 

Nu m-am supărat pe ea. Probabil că nu era deloc nostim 
să facă tot ceea ce făcea şi singura persoană care i-ar fi 
putut da o slujbă nici măcar n-o privea. Probabil că 
trecuseră ani şi ani până să ajungă să se transforme într-un 
nod gordian. Poate că-i era foame. Poate că nu-şi putea 
plăti chiria. Mi-am zis că n-avea curajul să-l bălăcărească pe 
tipul ăla creţ aşa cum făcuse cu mine. În fizionomia ăstuia 
era ceva care mă făcea să cred că i-ar fi tras un şut în fund 
cât ai clipi, dacă ea i-ar fi oferit cel mai mic pretext. Am 
aşteptat ca mititica să nu mai găsească niciun cuvinţel 
amabil pentru mine, după care i-am răspuns printr-un 
surâs, ca să-i arăt că drăgălăşeniile ei nu mă şocaseră 
câtuşi de puţin. Apoi m-am îndreptat spre uşa din fund şi 
am ciocănit în ea. 


Biroul în care am intrat semăna izbitor cu cel din care 
ieşisem. Numai că era un pic mai mare, conţinea două 
birouri în loc de unul şi patru fişete în loc de două. Pe pereţi 
se aflau mai multe fotografii prinse cu ace. 

In spatele biroului cel mai apropiat de uşă se afla aşezată 
o tipă în vârstă. Avea ochi încercănaţi, privirea tristă şi o 
faţă gălbejită; probabil că fusese frumoasă cu ani în urmă. 
Dar acum se mulțumea să fie doar o faţă, şi nimic mai mult. 
Frunzărea cotoarele unui carnet de cecuri. 

În fundul camerei se afla celălalt birou. Din individul care 


154 


stătea acolo n-am văzut decât degetele grăsuţe. Restul era 
ascuns de un ziar larg desfăcut. Degetul mic al mâinii 
stângi era împodobit cu un diamant enorm, un diamant 
galben ca o banană. Am presupus că i l-a dat cineva în 
contul unei datorii; sau poate că-l găsise, pur şi simplu, în 
niciun caz nu era genul de diamant pe care visezi să-l 
cumperi: cel puţin dacă eşti în toate minţile. 

Tipa îmi zâmbi timid. Dinţii îi erau la fel de falşi ca şi 
genele vedetelor de duzină. 

— Cu domnul Nedick, am zis, atingându-mi cu degetul 
borul pălăriei; mă numesc Malloy. Aş vrea să-i spun câteva 
cuvinte. 

Aruncă o privire complexată spre ziarul desfăcut: 

— Ştiu şi eu... Domnul Nedick este ocupat pentru 
moment... nu, nu cred că... 

— Lăsaţi, nu vă mai obosiţi, ziarul ăsta nu ne împiedică 
să vorbim niţel... nu-i aşa, domnule Nedick? şi m-am aşezat 
cu fundul pe biroul lui. 

O căpăţână mare şi rotundă apăru deasupra ziarului. Doi 
ochi cercetători se lipiră de mine. Ziarul ateriză pe 
duşumea. 

— Sigur, tinere, sigur că da... Din moment ce n-ai nimic 
să-mi vinzi. 

Necazul cu individul ăsta - şi mi-am dat seama imediat - 
era că cineva îl păcălise şi-i spusese că seamănă leit cu 
Orson Wells. Bine, aducea el cumva cu Orson Wells, nu zic 
ba, dar asta nu-i ajungea: vorbea ca el, îi copiase gesturile, 
iar totul nu făcea decât să forţeze nota. 

— Tipul care bate alături la maşina de scris mi-a spus să 
intru. Sper să nu vă deranjez. 

Individul cel corpolent suspină cum suspină Orson Wells. 
Păru mulţumit de efectul produs. 

l-am întins cartea mea de vizită, în care cuvintele 
„Universal Services” erau tipărite într-un colţ. 

— Nu mă deranjezi, domnule Malloy. Ce pot face pentru 
dumneavoastră? Ah, Ocean City! Bătu în marginea biroului 
cu muchia cărţii mele de vizită şi-i zâmbi femeii în vârstă, 

care-i sorbea cuvintele. E un ţinut de milionari, domnule 
Malloy. Acolo locuiţi? 

— Acolo îmi câştig pâinea, am rectificat. Aş vrea să obţin 
nişte informaţii despre o tânără pe care cred că o cunoşti: 
Anita Gay. 

Nedick închise ochii şi luă un aer meditativ. 

— Ce gen de informaţii, domnule Malloy? mă întrebă în 
cele din urmă, după o linişte apreciabilă. 

— Orice fel. Am scos pachetul de ţigări şi i-am oferit una. 
Nu contează, încerc să adun anumite elemente din trecutul 
ei. Mi-ar plăcea să vă aud vorbindu-mi de ea. Tot ce-mi 
spuneţi poate să-mi folosească. 

Luă ţigara cu un aer bănuitor. l-am aprins-o apoi şi pe a 
mea. 

— Păi... nu ştiu multe... spuse, ezitând. Probleme e că 
sunt cam ocupat acum. Nu cred să am timp... 

— Fiţi fără grijă, plătesc; nici prin gând nu-mi trece să vă 
răpesc timpul pe degeaba. 

Scoase alt suspin, mult mai puţin reuşit ca primul. 

— Aşa da, domnule Malloy! Apreciez tinerii ca dumneata, 
care ştiu să discute afaceri, mergând direct la ţintă. Apoi se 
adresă femeii în vârstă. E timpul să mergeţi la banca, 
domnişoară Fenducker. Când plecaţi, spuneţi-i lui Julien că 
o să fiu ocupat o jumătate de oră. 

In liniştea care se lăsă, domnişoara Fenducker îşi luă 
rapid mantoul, pălăria şi geanta şi ieşi din cameră. Mă 
aflam singur cu Nedick. 

— Şi la ce sumă v-aţi gândit să-mi oferiţi, domnule 
Malloy? mă întrebă privindu-mă stăpân pe sine. 

— Să fiu sincer, habar n-am. Ce-aţi zice de cincizeci de 
dolari? Evident, asta depinde de ce-mi puteţi spune. 

— Pot să vă spun o mulţime, pentru cincizeci de dolari. N- 
aş vrea să-mi bag nasul unde nu-mi fierbe oala, dar a dat 
cumva de bucluc? 

— Cuvântul bucluc nu prea se potriveşte, i-am răspuns, 
gândindu-mă la cum o văzusem ultima oară. Sau, mă rog, 
nu mai are. A avut. Clientul meu ar vrea un raport exact 

asupra trecutului ei, dacă pot face rost de aşa ceva fără 
prea mare tămbălău. 

Îşi împinse înapoi scaunul, îşi încrucişă picioarele grase 
şi-şi băgă degetul mare în butoniera vestei. 

— Şi cincizeci de dolarii ăia? 

Mi-am scos portofelul şi am aranjat pe birou cinci 
bancnote de câte zece dolari. Întinse o mână dolofană, 
culese bancnotele şi le vâri în buzunarul pantalonilor. Am 
scuturat scrumul pe podea. 

— Când a venit Anita Gay la dumneavoastră? 

— A rămas aici doi ani. Dacă vă interesează, vă pot da 
datele exacte. 

Scormoni într-un sertar plin cu hârtii şi scoase în cele din 
urmă un carnet cu copertă de piele. Răsfoi paginile până la 
data pe care o căuta şi aşeză carnetul pe birou. 

— Uite. Presă pagina, lovind-o cu palma. Totul este notat. 
A venit la birou pe trei iunie, acu doi ani. Spunea că se 
numeşte Anita Broda. Căuta de lucru. Făcuse striptease 
prin bombele din Hollywood, dar avusese probleme cu 
poliţia de moravuri şi impresarul ei a lăsat-o cu buza 
umflată. Roy Fletcher a sfătuit-o să vină să mă vadă. Roy 
Fletcher ăsta are o crescătorie de vedete, de-alea 
adevărate. N-avea nimic pentru ea şi, de altfel, nici n-avea 
de gând să se încurce cu ea. Aşa că mi-a trimis-o mie. 

M-a privit, rânjind din colţul gurii. 

— Aţi văzut-o cumva, domnule Malloy? 

l-am răspuns că da, am văzut-o. 

— A naibii de bine, genul bombă incendiară, nu? După 
opt zile, numele i-a ajuns în capul afişului. După două 
săptămâni, îl citeai pe reclama cu neon. 

— De ce a plecat? 

Faţa i se întunecă. 

— S-a măritat. Mereu aceeaşi pacoste, domnule Malloy. 
Găseşti o fată, cu chiu, cu vai, care face toţi banii, şi netam- 
nesam, se mărită. Asta e, măritişul este beleaua care ne 
pândeşte în meseria noastră. 

Începusem să mă întreb dacă nu cumva mă cam 

pripisem cu cei cincizeci de dolari. 

— N-aţi mai văzut-o de atunci? 

Dădu negativ din cap. 

— Am auzit că nu prea s-a înţeles cu Thayler şi că l-a 
părăsit. Indiferent ce s-a întâmplat, s-a lipit la Simeon, 
creatorul de modă din 19 Avenue. Cred că pentru ea, să 
devii manechin înseamnă că te-ai săltat pe scara socială. O 
arivistă, îţi spun eu. N-a interesat-o nimic din ce i-am oferit. 
L-a părăsit şi pe Simeon, acu' vreo două luni. Nu ştiu unde 
poate să fie acum. 

L-am lăsat să vorbească, deşi eram într-o stare da 
agitaţie extremă. 

— Nu s-a înţeles cu Thayler... Cine-i Thayler? 

— Bărbatu-său. 

— Nu-mi puteţi spune când s-au căsătorit? 

— Ba da, nu pot să uit asta. Prea m-a costat scump. S-au 
căsătorit anul trecut, pe opt noiembrie. 

— Şi cu el ce s-a întâmplat? A murit? 

— Să moară? tresări Nedick. Nici pomeneală, n-a murit. E 
aici, în oraş. S-a asociat cu unul, Louis, şi au un atelier 
fotografic în Arny Street. 

Dintr-o dată, m-a apucat iar durerea de cap. Cred că mă 
gândeam cu prea multă intensitate. Mi-am presat tâmplele 
cu vârful degetelor şi l-am privit cu atenţie pe Nedick. 

— Hai să vorbim niţel de Thayler, i-am spus. Povestiţi-mi 
ce ştiţi despre el. Tot ce ştiţi. 

Nedick deschise o uşă a biroului şi scoase la iveală o 
sticlă neagră fără etichetă şi două pahare. 

— i-ar face bine un păhărel? mă întrebă. Nu prea pari în 
apele tale. 

— Cam aşa ceva, i-am răspuns. Hai să bem şi să vorbim 
despre Thayler. 

Umplu cele două pahare cu whisky. Am băut, după ce 
mai întâi am înclinat amândoi din cap. Mi-am scos tubul cu 
aspirine şi l-am ascultat. 

— Lee Thayler era deja aici când a sosit Anita. Prezenta 
un număr de cow-boy, gen Buffalo Bill. Numărul nu era rău, 

şi cum îi schimba mereu prezentarea, l-am păstrat. Partea 
proastă cu nătărăii ăştia pe care îi angajăm este că sunt 
mereu la fel. După o săptămână au făcut tot ceea ce ştiu să 
facă. Dar cu Thayler lucrurile au stat altfel. Juca plin de 
pasiune, avea nerv, mereu venea cu câte-o şmecherie 
nouă. 

Am înghiţit două aspirine şi, bineînţeles, le-am făcut să 
alunece cu whisky. 

— Ce fel de şmecherie? A 

— Tot ce se poate face cu o carabină. Inţelegi ce vreau 
să spun, găurea monede aruncate în aer, trăgea la ţintă 
ochind într-o oglindă, ce mai, meserie, nu alta! Mai făcea o 
chestie senzaţională, cu un Colt de calibrul 45: arunca 
pistolul în aer, îl prindea din zbor şi trăgea în acelaşi timp. 
Avea şi o fată pentru numărul ăsta. li zbura ţigara din gură. 
Un număr al naibii de periculos, dar era foarte sigur pe el. 

— Şi s-a însurat cu Anita? 

Îşi încruntă sprâncenele. 

— Da. Au plecat de la mine imediat după ce s-au 
căsătorit. Thayler a cumpărat o parte din atelierul ăla 
fotografic. A spus că era timpul să se adune şi să-şi facă un 
rost. Era greu de crezut, fiindcă Thayler nu era tipul care să 
se cuminţească, dar, după câte ştiu eu, a făcut-o. Cunoştea 
o grămadă de oameni din lumea teatrului, care au venit să 
se fotografieze la el. Louis se ocupa cu treburile de zi cu zi, 
iar Thayler asigura clientela. 

— Şi Anita l-a părăsit? 

— Aşa am auzit. 

A umplut din nou paharele. Am ciocnit înainte să bem. 
Whiskyul era bun. Abia când ajungea la destinaţie îţi dădeai 
seama de forţa lui explozivă. 

— Aveţi vreo fotografie de-a tipului ăstuia? 

— Da. Întinse mâna spre unul din fişetele metalice. Eşti 
mai tânăr ca mine. Trage sertarul ăla de sus. Da, ăla. 
Trebuie să fie acolo un album cu fotografii. L-ai găsit? Dă-l 
încoa'! 

l-am pus albumul pe birou. A început să-şi plimbe laba 

groasă printr-o colecţie de poze strălucitoare. În cele din 
urmă a găsit ce căuta şi mi-a întins-o. 

— El este. 

Era un cow-boy înalt şi slab, în faţa unui decor de preerie, 
presărat cu cactuşi, pictat pe o pânză. Purta nişte pantaloni 
cu franjuri, o cămaşă în carouri, iar pe cap avea o pălărie 
mare, cu borurile răsucite. Avea o faţă lungă şi îngustă, 
buze subţiri, şi o privire sigură, periculoasă. Avea aerul că 
nu prea zâmbeşte des, iar când i se întâmpla aşa ceva, 
precis că zâmbetul nu-i ajungea până la urechi. O faţă de 
jucător; un tip pentru care viaţa nu valora prea mult. Într-un 
cuvânt, un tip de care trebuia să te cam fereşti, 

— Pot s-o păstrez? 

Nedick încuviinţă. 

— Dacă-ţi trebuie, ţine-o. 

Trecu în revistă şi restul fotografiilor; scoase una şi o 
puse deasupra. 

— Asta-i numărul lui Thayler cu ţigara. Mie nu-mi plăcea, 
nici să mă fi omorât. Mi-era frică mereu să nu se întâmple 
vreun accident. Era mult prea periculos. Dar ei nici nu-i 
păsa. Avea nişte nervi de oţel. 

Nu-l mai ascultam. Mi se lipiseră ochii de fotografie. 
Thavyler, în costumul lui de cow-boy, trăgea în direcţia unei 
fete care stătea cu faţa spre obiectiv, cu profilul înspre 
Thayler. Era o fotografie excelentă. Se vedeau ţigara din 
gura fetei, făcută ţăndări, şi fumul ieşind din ţeava armei. 
Fata purta un bolerou din piele, un slip minuscul şi o pălărie 
cu boruri mari. 

— Şi nu cumva să crezi că ar fi ochit ţigara, exclama 
Nedick, nu, nici vorbă! Arunca pistolul în sus, îl prindea şi 
trăgea fără să se oprească vreo clipă. De fiecare dată mă 
treceau toţi fiorii. 

Şi pe mine mă treceau toţi fiorii privind fotografia, pentru 
că fata în slipul minuscul era domnişoara Gail Bolus. 

Uşa se deschise brusc şi intră tipul creţ. Lăsă nişte hârtii 
pe birou. 

— Ăsta-i contractul cu Gardener, îi spuse lui Nedick. Aţi 
face bine să-l semnaţi înainte ca javra asta să se 
răzgândească. 

Precipitându-se asupra stiloului, Nedick întrebă: 

— Ce-i cu fata aia de afară? E ceva de capul ei? 

— E infectă, răspunse creţul, cu un ton dispreţuitor. 

— Atunci ce mai stai, fă-i vânt. Îi aud de-aici oasele 
trosnind şi mi-e teamă pentru ea. 

— Vă îngrijoraţi pentru orice. Lăsaţi, un pic de exerciţiu n- 
o să-i strice. 

Adună hârtiile şi ieşi. Prin uşa deschisă, am văzut-o. 
Stătea pe un scaun, cu hainele pe genunchi, şi plângea. 

Creţul îi spuse: 

— O să-ţi dau un sfat: cel mai bun lucru pe care-l ai de 
făcut este să iei liftul până la ultimul etaj, să alegi o 
fereastră care-ţi convine şi să-ţi iei zborul de-acolo. 
Numărul tău e o porcărie. Şi tu la fel. Şi acum, valea. 

Am închis uşa în momentul în care fata se ridica încet de 
pe scaun. 

— Sunt zile în care-mi spun că Julien este un pic cam dur 
cu oamenii, spuse Nedick. 

M-am gândit că ar fi foarte plăcut să ies, să iau maşina 
de scris şi s-o fac bucățele în căpăţâna creaţă a lui Julien. 
Numai că modul în care se purta el cu lumea nu mă privea 
de fel. 

— Vorbiţi-mi despre fata asta din fotografie. Cum o 
cheamă? 

Nick luă fotografia, se uită la ea şi o puse pe birou. 

— Gail Bolus. Mă privi întrebător: 

— Te interesează? 

— Întotdeauna mă interesează o fată care se îmbracă 
aşa. A rămas aici? 

— Nu. Niciodată n-am ştiut mare lucru despre ea. Thayer 
a adus-o cu el, făcea parte din numărul lui. O plătea din 
banii lui. În afară de cum o chema, nu ştiu altceva despre 

ea. Numai că avea nişte nervi foarte tari. 

— A plecat o dată cu Thayler? 

— A, nu! Mult mai înainte: cam atunci când Thayler a 
început să se intereseze de Anita Gay. N-a mai reuşit 
niciodată să pună mâna pe o fată cu nervii aşa de solizi. l-a 
cerut Anitei să-i ia locul lui Gail, dar n-a ţinut. Şi nu pot 
spune că am învinovăţit-o pentru asta. 

— A fost ceva între Gail Bolus şi Thayler? 

— Bănuiesc că da. Când faci un număr în doi, până la 
urmă se ajunge în pat. Nu cred ca ei să fi făcut excepţie. 
Dar ea n-a suportat s-o vadă pe Anita împreună cu Thayer 
şi i-a spus-o şi lui. S-au certat şi ea a întins-o. 

— A plecat acum şase luni? 

— Da, cam aşa ceva. 

— Ce s-a întâmplat cu ea? 

— S-a rupt firul. Nu figurează la nici un impresar. N-avea 
un talent, aşa, cu totul special, decât că stătea liniştită şi-l 
lăsa pe Thayler să tragă spre ea. Bănuiesc că sa lăsat de 
meseria asta. 

— N-aţi întâlnit vreodată un tip, Cesar Mills? 

Îşi răsfoi amintirile, şi după un timp dădu din cap. 

— Numele ăsta nu-mi spune nimic. 

— Ştiţi ceva despre Louis? 

Se trase de mustață şi suspină. 

— Tinere, după câte văd eu, tragi de banii ăştia, nu 
glumă. Zău, nu pot să stau toată ziua de vorbă cu 
dumneata, mai am şi treabă. 

— Lăsaţi-l pe Julien s-o facă, am spus, scoțând din nou 
portofelul. Să spunem douăzeci şi cinci? E bine? 

Umplu paharele în semn că era de acord. Banii îşi 
schimbară proprietarul şi se aşeză din nou. 

— E o plăcere să facă omul afaceri cu dumneata, 
domnule Malloy, făcu radios. Ce vrei să ştii despre Louis? 

— Ce fel de om este? 

Îşi etală pe birou labele lui mari şi grase şi înălţă din 
umeri. 

— E un artist. Îşi cunoaşte meseria şi nu ia scump deloc. 

El ne face toate comenzile. 

— Faceţi un efort de memorie şi spuneţi-mi cum arată. 

— Înalt, slab, efeminat, are bărbuţă şi a fost condamnat 
de două ori pentru viol. _ 

Frumuşel portret. Îmi plăcea Nedick ăsta. Îmi economisea 
pingelele. 

— În ce relaţii e cu poliţia? 

— Proaste. Cele două violuri datează de acum cinci şi 
zece ani, dar s-a lecuit. Numai că lumea vorbeşte altceva... 

Am aşteptat, dar cum nu mai continua, i-am spus; 

— Nu vă opriţi. Mă interesează şi ce vorbeşte lumea. 

— Domnule Malloy, atunci când ştii să fotografiezi, 
începu Nedick, ciupindu-se de buza inferioară, şi când n-ai 
niciun scrupul, poţi să-ţi câştigi existenţa întotdeauna: mai 
mult sau mai puţin curat. 

— Nu fiţi aşa vag. Contaţi pe discreţia mea. 

— Poliţia crede că se ocupă cu şantajul. Eu personal nu 
ştiu nimic. Noaptea se duce cu aparatul de fotografiat la 
„Bueno Vista Park”. Asta-i locul visat pentru cuplurile care 
vor să se cunoască mai... intim. Printre cuplurile astea, sunt 
unele care nu ţin câtuşi de puţin să fie fotografiate. Te-ai 
prins? Aşa că anumite clişee devin valoroase. Dar astea nu 
sunt decât zvonuri. Încă n-a fost prins asupra faptului. 

l-am spus că m-am prins. 

— După cum îl ştiţi pe Thayler. Credeţi că ar putea 
şantaja? 

Nedick hohoti: 

— Thayler ar face orice. Este ambițios. Nu s-ar da înapoi 
de la nimic. Are nevoie de bani. Crede-mă, domnule Malloy, 
nimic şi nimeni nu-l poate opri când şi-a băgat ceva la cap. 
l-am repetat-o de nu ştiu câte ori lui Julien: Thayler este 
periculos. l-am spus că într-o zi sau alta o să dăm de dracu’ 
din cauza lui, dar Julien n-a vrut să mă asculte. In sfârşit, 
dacă n-am avut niciun necaz, asta s-a întâmplat numai 
fiindcă a întins-o de la mine aşa de rapid. Dacă aş auzi că i- 
a luat cuiva zilele, nu m-ar mira deloc. Să şantajeze? Nici o 
problemă. Nu l-ar deranja câtuşi de puţin. E o brută. Am 

mulţumit cerului că a plecat. Dacă n-ar fi luat-o şi pe Anita 
cu el, aş fi organizat focuri de artificii în ziua plecării lui. Nu- 
mi plăcea, nici el, nici numărul lui; dar Julien voia să-l 
păstrăm, fiindcă aducea parale. Numai un tip fără inimă era 
în stare de un număr aşa de cumplit ca ăla cu ţigara. Tot 
timpul aveam inima cât un purice. Slavă Domnului că s-a 
cărat! 

Nu mai aveam să-l întreb nimic, aşa că m-am ridicat în 
picioare. 

— Ei bine, cred că asta-i tot. l-am strâns mâna. Dacă s-o 
întâmpla cumva să mai am nevoie de vreo informaţie, am 
să vin să vă văd. Mulţumesc. 

După ce am plecat de la „Brass Rail”, m-am îndreptat 
direct spre hotel. Slăbănogul ardea gazul pe la intrare. l-am 
spus să ne aducă în cameră nişte sandvişuri şi patru sticle 
de bere. 

La nici cinci minute după ce am intrat, Kerman îşi făcu 
apariţia, talonat de slăbănog. 

— Ce naiba te-a apucat să comanzi sandvişuri? mă 
întrebă, cu un aer dezgustat. Nu ne putem permite luxul să 
mergem la un restaurant? 

Slăbănogul puse berea şi sandvişurile pe masa de 
bambus şi rămase înţepenit locului, să vadă dacă nu se 
întâmplă ceva. l-am dat o jumătate de dolar şi i-am zis să 
spele putina. 

Am deschis două sticle de bere şi am început să ne 
servim. 

— M-am gândit că o să fim mai liniştiţi aici să vorbim, i- 
am explicat. 

— Bine, e în regulă, acceptă Kerman, aşezându-se în 
fotoliu. Ai stat ceva în bomba aia. Tocmai mă pregăteam să 
organizez o operaţiune de salvare. 

l-am întins un pahar de bere şi m-am aşezat în pat. 

— Am pus mâna pe nişte ponturi, i-am spus, şi i-am 
povestit tot ce aflasem. 

A ascultat fără să mă întrerupă şi fără să se atingă de 
bere, cea ce era un semn sigur că reuşisem să-i captez 
atenţia. După ce am terminat, a scos un fluierat lung. 

—E ca dracu'! exclamă el. Şi ce înseamnă toată 
babilonia asta? 

— Toate astea sunt nişte frânturi, pe care trebuie să le 
punem cap la cap. Tot timpul m-am gândit că Gail Bolus 
trebuie să fie şi ea amestecată în combinaţia asta. Ce ţi-a 
venit să rânjeşti aşa? 

— Eh. Nimic. la şi, crezi că e mână-n mână cu Thayler? 

— S-ar putea. Habar n-am. Poate să fie o coincidenţă că a 
venit în Ocean City. Poate că a rupt-o definitiv cu Thayler. 
Încă nu ştiu nimic, dar o să ne lămurim noi. Bomba 
bombelor este că Anita era măritată când s-a căsătorit cu 
Cerf. Dacă s-a căsătorit în secret, adică fără ca Thayler să 
afle, şi dacă totuşi ăsta a aflat până la urmă, înseamnă că 
nu-i nevoie să căutăm prea departe pe ăla care o şantaja. 
Şi altă chestie interesantă: Thayler este un expert în 
calibrul 45. Poate că el este asasinul, ce zici? 

Kerman râgâi şi mai bău o înghiţitură zdravănă de bere. 

— Crezi că el l-a omorât pe Benny? 

— Ori Thayler, ori Louis, ori amândoi. 

— Şi Mills? Ce, să nu aibă nici în clin, nici în mânecă cu 
toată istoria asta? 

— Ştiu şi eu? Mă bate gândul că s-ar putea să fie ceva 
între el şi Nathalie Cerf. Dar dacă are sau nu vreo legătură 
cu afacerea noastră, să mă bată Dumnezeu dacă ştiu. 

— În fond şi la urma urmei, nu ştim prea mare lucru. 
Trebuie să ne cam iasă fum din creieri dacă vrem să ne 
facem reclamă. 

— Ştim destule ca să punem laba pe amicul Louis. Şi asta 
o să facem cât ai clipi. 

Am deschis valiza şi am scos un bloc-notes. Am rupt o 
foaie şi am scris cu majuscule: AZI, ATELIERUL ESTE 

ÎNCHIS. 

— Aşa va să zică, făcu Kerman stupefiat. Deci azi nu mai 
lucrăm. 

— Nu noi, mă, ameţitule. Traversăm strada şi mergem la 
frumuşelul de Louis. După ce intrăm, îi punem asta pe uşă. 

Kerman dădu peste cap berea. 

— Ăsta-i momentul pe care-l aşteptam, spuse, şi-şi luă 
pălăria. 


Am împins uşa şi un clopoțel ascuns privirii clincăni. 
Magazinul era luminat intens; pereţii erau acoperiţi de 
clişee strălucitoare, de genul ălora care decorau exteriorul 
de la „Brass Rail”. O tejghea îngustă separa magazinul de 
studiou. După câte am putut zări printre două perdele cam 
jerpelite, pe jumătate trase, studioul conţinea mai multe 
scaune, două cabine mascate de perdele şi două oglinzi 
mari. Din camera asta pornea un culoar strâmt, care 
presupun că ducea spre atelierul propiu-zis. 

Mă înţelesesem cu Kerman că dacă din întâmplare s-ar fi 
aflat cineva în magazin, trebuia să fim cu ochii în patru: aşa 
că îl pusesem pe Kerman să-şi ia pistolul. Nu era încântat 
deloc de chestia asta, întrucât nu trăsese niciodată cu el şi 
mai ales că pistolul nu era încărcat. l-am spus că atât timp 
cât Louis n-o să scoată şi el vreo pocnitoare de genul 
acesta, totul o să meargă bine. Pistolul lui Kerman era 
impresionant: avea un aer arţăgos. Doar cineva într-o 
dungă s-ar fi încumetat să-l nesocotească. 

Kerman îmi răspunse amar că dacă Thayler dădea peste 
noi şi avea de gând să ne arate talentele lui de trăgător, 
atunci trebuia să ne luăm adio de pe acum de la Moş 
Crăciun şi bradul lui; m-am gândit şi eu la acelaşi lucru, dar 
m-am ferit să i-o spun. 

O dată intraţi în magazin, Kerman puse biletul pe uşă şi o 

închise cu zăvorul. Dinspre culoar se îndreptă spre noi o 
femeie îmbrăcată într-o rochie neagră. Traversă studioul şi 
intra în magazin. Avea un aer dur. Era blondă, bronzată, şi 
afişa un zâmbet comercial, însă ochii îşi păstraseră expresia 
aspră. 

— Doriţi ceva? întrebă, punându-şi mâinile pe tejghea. 

Unghiile îi erau făcute-cu ojă, dar se vedea că şi le rodea. 
De fapt, dacă o priveai cu mai multă atenţie, îţi dădeai 
seama că şi restul era ros, ori de molii, ori de rugină. 

Mi-am dus două degete la pălărie. 

— Am vrea să ne facem nişte poze. Se poate? 

— Şi eu o să-ţi fac cadou una de-a mea, să-ţi ţină cald la 
noapte, adăugă Kerman. 

Blonda ne privi pe rând, uimită, şi-şi închise ochii pe 
jumătate. 

— Mă tem că domnul Louis este ocupat pe moment. Aş 
putea să vă fixez o întâlnire spuse, şi-şi aranja cu un gest 
nonşalant buclele. 

— Suntem grăbiţi. 

M-am întors spre Kerman şi i-am făcut un semn din cap. 

Kerman îşi scoase pistolul, ca un cow-boy din filme, şi-l 
îndreptă asupra ei. 

— Să nu care cumva să începi să cânţi, puicuţo, spuse 
Kerman. Vocea îi scârţâi ca o pânză pe care o deşiri. Am 
venit pentru biştari. 

Blonda se dădu un pas înapoi, bătu din pleoape şi 
deschise gura să ţipe. l-am înfundat în stomac degetul meu 
arătător şi tot aerul pe care-l avea în plămâni ieşi cu un 
şuierat, ca dintr-un cauciuc găurit. Se îndoi şi căzu 
deasupra tejghelei. 

Într-o jumătate de minut am legat-o şi i-am pus un căluş 
cu materialele pe care le adusesem cu noi. Am băgat-o sub 
tejghea şi i-am spus să fie cuminte. Nu mai avea un aer 
aspru; acum spumega. 

— Hai, i-am spus lui Kerman. Să ştii că-mi placi; te porţi 
ca un leu. 

— Ce-mi place cel mai mult în toată chestia asta, îmi 

spuse, urmându-mă, este că dacă m-ar fi surprins vreun 
poliţai, s-ar fi putut să mă ia drept un criminal sadea. 
Bănuiesc că asta nuţi-a trecut prin cap. 

l-am făcut semn să-şi ţină gura şi am luat-o prin culoar. 
La capăt se afla o uşă; am deschis-o şi am privit înăuntru. 

Era ditamai atelierul. Obişnuitul aparat de fotografiat, 
montat pe un trepied, era plasat în faţa unei pânze vopsite 
în gri, care servea de fundal. O planşetă oblică se afla lângă 
un perete. La ea lucra un bărbat îmbrăcat într-o bluză albă, 
având pe cap o beretă albastră. Tipul era înalt, slab, 
efeminat; bărbia îi era împodobită cu o bărbuţă neagră. 
Pielea îi era de culoare pergamentului vechi iar buzele 
groase îi păreau roşii în contrast cu barba şi mustaţa negre; 
era la fel de seducător, ca şi bunicul meu, mort de opt ani. 

Când ne-a văzut, şi-a lăsat penseta din mână, și s-a 
repezit spre sertarul planşetei. 

— Uşurel, prietene! rânji Kerman, ameninţându-l cu 
pistolul. 

Mâna îi rămase suspendată deasupra sertarului. Culoarea 
feţii îi viră în verde. Am înaintat şi am cules din sertar un 
pistol de calibru mic. L-am băgat în buzunarul din spate al 
pantalonilor. 

— Salut, măi alifie, i-am zis şi i-am pocnit una între gât şi 
umăr. 

Lovitura l-a dat jos de pe scaun şi l-a expediat la podea. 
M-am aplecat, l-am înşfăcat, l-am ridicat în picioare şi i-am 
trimis un croşeu drept între ochi. S-a dus de-a berbeleacul 
prin studio, a întâlnit aparatul de fotografiat în drum, l-a 
răsturnat, şi s-a prăbuşit cu el cu tot la podea. 

Kerman se aşezase pe marginea planşetei. 

— Ai grijă să nu-i faci vreun rău! îmi spuse. 

M-am oprit să-mi trag sufletul. Louis rămăsese întins lat, 
acoperindu-şi faţa cu mâinile. Abia dacă mai îndrăznea să 
respire. Părea că aşteaptă să explodeze o bombă lângă el. 

Aşteptând să-şi revină, mi-am aruncat ochii asupra 
fotografiilor pe care le retuşa. Teoria lui Nedick se confirma: 
se ocupa cu şantajul. 

Văzând că nu i se mai întâmplă nimic, Louis încercă să se 
ridice, dar cum m-am întors spre el, se şi aruncă la podea. 
Era mort de frică. 

— De ce l-ai omorât pe Benny? l-am întrebat, stând lângă 
el. 

Şi-a închis ochii mici. Răsufla zgomotos, iar din gât îi 
ieşea un zgomot aidoma unei bucăţi de hârtie pe care-o faci 
cocoloş. 

— Nu ştiu despre ce vorbeşti, murmură el aproape 
imperceptibil, ca un ecou dintr-un tunel. 

Am tras un şut în bluza albă şi am trimis-o vreo trei metri 
mai încolo. 

— De ce l-ai omorât pe Benny? am repetat. 

Nu răspunse. Nu făcea decât să mormăie. 

l-am mai tras una. 

— Poate crede că vrem să ne jucăm, spuse Kerman 
apropiindu-se să-l vadă mai bine. Mai sunt tipi de-ăştia, 
trebuie să fii convingător ca să le poţi vorbi. 

— Nu e cazul cu ăsta, i-am zis. 

L-am înhăţat iar de bluză şi l-am ridicat. Avea picioarele 
ca de marmeladă şi era să cadă, dar l-am ţinui drept, cât 
timp i-a trebuit lui Kerman să-l buşească. A traversat 
camera la orizontală şi a aterizat în pânza gri. 

— Hei, ia uite ce-i aici! strigă Kerman. 

Se băgă sub planşetă şi scoase de-acolo o lampă de 
benzină. 

— Da, asta e ceva, am spus; aprinde-o. 

Am smuls rămăşiţa de pânză gri de pe cadrul ei, l-am 
luat pe Louis de călcâie şi l-am târât până-n mijlocul 
camerei. 

In fundul studioului se afla un divan. M-am dus şi l-am 
târât până la Louis. 

— Hai să-l punem sus, am zis. 

Kerman pompă de câteva ori, dădu foc şi în cele din 
urmă reuşi să pornească lampa. Apoi se apropie de Louis şi, 
împreună, îl legarăm şi îl aşezarăm pe divan, iar eu m-am 
aşezat pe pieptul lui. 

Transpiraţia îi curgea din abundentă pe figură. Mă privea 
intens, cu ochii măriţi de spaimă. 

— N-am mult timp de pierdut cu tine, i-am spus. Vreau să 
ştiu cum a fost omorât Benny şi te asigur că o să aflu. Ştiu 
că tu, Thayler şi Anita aţi fost în aceeaşi oală. Ştiu că Benny 
a sosit aici ieri. Dacă nu ciripeşti, o să trăieşti cel mai 
cumplit sfert de oră din viaţa ta. Benny era prietenul 
nostru. Puțin îmi pasă de ce o să ţi se întâmple. Ori 
vorbeşti, ori o să te demontăm în bucățele. De ce l-ai 
omorât pe Benny? 

— Nn ştiu de niciun Benny, jur. Spuse dintr-o suflare. 

— Nu-l ştie pe Benny, i-am spus lui Kerman. 

— Lasă. Nu te enerva, am eu ce trebuie ca să-i 
împrospătăm memoria, răspunse Kerman, apucând lampa 
de benzină. 

— Alege: te perpelim, sau te frigem direct? l-am întrebat 
pe Louis. 

— Nu-l cunosc! urlă el, zbătându-se. Nu ştiu despre ce 
vorbiţi! 

— O să afli tu imediat, şobolan împuţit, şi Kerman 
îndreptă lampa spre tălpile lui. 

În câteva secunde deveni ţeapăn, apoi se destinse ca un 
arc. Ochii îi ieşiră din orbite, iar sudoarea îi ieşea la iveală 
ca dintr-un burete presat. De-abia reuşeam să-l stăpânesc, 
iar toate gemetele pe care le scotea făceau să mă doară 
capul. 

— De ce l-ai omorât pe Benny? am întrebat, făcându-i 
semn lui Kerman să se oprească. 

Prin studio miroase a carne arsă. 

— Eu... jur că nu ştiu nimic, mormăi Louis. 

l-am simţit corpul cum i se zvârcolea sub mine, iar capul i 
se mişca de la dreapta la stânga, pe marginea divanului. 

— Mai articulează-i o doză, i-am spus lui Kerman. Acesta 
nu se lăsă rugat. Louis zbieră atât de tare, încât a trebuit 
să-i înfund bereta în gură. 

— Se întâmplă ceva dacă o să-l schilodesc pe viaţă? mă 
întreabă Kerman. 

— Pe mine nu mă deranjează câtuşi de puţin, dar 
aşteaptă o clipă, să văd dacă nu cumva s-a răzgândit. Nu- 
mi place mirosul ăsta. 

— Trebuia să luăm cu noi sticlă de whisky, spuse 
Kerman. Doar mă ştii, am inima sensibilă. 

Am scos bereta din gura lui Louis. 

— De ce l-ai omorât pe Benny? 

— Nu eu, Thayler. 

Abia l-am auzit, într-atât de încet vorbea. 

— Acum cred că o să vorbească, am spus. Dar ţine 
jucăria aia la îndemână, poate are nişte goluri prin 
memorie. M-am ridicat. Cum s-a întâmplat? 

Ne-a luat ceva timp; Kerman l-a mai trecut pe la rotiserie 
o dată sau de două ori, când făcea pe năzurosul cu 
detaliile, dar până la urmă am aflat totul. 

Benny sosise la magazin un pic înainte de cinci. După 
câte spunea Louis, Benny nu se îndoia nici o clipa de ce 
avea să-l aştepte. A arătat fotografia Anitei lui Louis şi l-a 
întrebat ce ştia despre ea. 

— Thaylor era acolo, spuse Louis cu figura şiroind de 
sudoare, în spatele perdelei; asculta. A ieşit cu un pistol. L- 
am controlat pe Benny şi am aflat de unde venea. Anita îi 
vorbise lui Thayler despre „Universal Services”. Thayler l-a 
lovit pe Benny de l-a leşinat şi apoi l-a băgat în maşina lui. 
Mai departe nu ştiu ce s-a întâmplat cu el. Jur că asta-i tot 
ce ştiu. 

In momentul acela, Kerman îi mai aplică o doză. 

— Unde este Thayler? am întrebat. 

Louis bălmăji ceva din care n-am înţeles nimic. 

— Porcul ăsta cred că are nevoie să bea ceva, am spus. 

— D-apoi eu, mormăi Kerman. 

Şi începu să cotrobăie prin cameră. A descoperit până la 
urmă, într-un dulap în perete, o sticlă de whisky şi nişte 
pahare. Turnă în trei pahare, îmi dădu mie unul, puse pe-al 
doilea pe planşetă, pentru el, iar pe-al treilea îl azvârii în 
figura lui Louis. 

— Unde-i Thayler acum? l-am întrebat din nou, după ce 

am dat pe gât o înghiţitură. 

Whisky-ul nu era rău. Nici bun, dar mergea. 

— S-a dus s-o vadă pe Anita, bolborosi el. 

— Când a plecat? 

— Aseară, a luat avionul de zece. 

— Acum trebuie să cânţi ca un canar, i-am spus. Ai 
căutat-o cu lumânarea, aşa că eşti servit. Stai, nu-i aşa că i- 
a legat mâinile şi picioarele lui Benny şi că l-a aruncat în 
Cheiul Indiilor? 

Figura lui slabă, schimonosită de durere, păli. 

— Nu... 

De data asta eram dispus să-l cred. 

— Thayler şi Anita erau căsătoriţi, nu-i aşa? Dădu din cap 
afirmativ. 

— Ştiai că ea s-a măritat cu unul Cerf, acu' două luni? 

Privirea fugară îi cobori, şi cum răspunse că nu ştia de 
niciun Cerf, Kerman îl luă într-o nouă repriză cu lampa. 
Louis strigă: 

— Da! Ştiam! A fost ideea lui Thayler. Spunea că ea ar 
putea să pună mâna pe o grămadă de biştari de la Cerf. 

— Anitei îi era frică de Thayler? 

Se minună pe loc. 

— N-avea niciun motiv să-i fie frică de el. 

— S-au certat şi s-au despărţit, nu? 

— Ah, asta era! Ei se certau mereu. După ce l-a întâlnit 
pe Cerf, a venit aici şi l-a întrebat pe Thayler ce să facă. El 
i-a spus să se mărite cu tipul, să stoarcă de la el cât mai 
multe parale, iar el o să-şi ţină gura atât timp cât ea o să-l 
ciugulească pe Cerf. 

— O ştii pe Gail Bolus? 

Îşi linse buzele şi clătină din cap. 

— Lucra cu Thayler înainte s-o întâlnească pe Anita. N- 
am văzut-o niciodată. 

— E amestecată şi ea în chestia asta? 

— Nu ştiu. 

— Nu e prima dată când Thayler s-a dus în Ocean City, 
aşa-i? 

Ezită; dar la primul gest ai lui Kerman, se grăbi să 
vorbească: 

— Nu. A mai fost şi acum două zile. Era îngrijorat. Anita îi 
telefonase să-l prevină că este urmărită. A plecat imediat, 
dar n-a găsit-o. 

— S-a întors aici? 

— Da. Era nervos. Mi-a spus că tipa care o urmărea pe 
Anita fusese omorâtă. A zis că mai bine ar fi să se ascundă. 
Era îngrijorat că n-o găsise pe Anita. 

— N-a anunţat-o că se duce după ea? 

— Nu. Când ea l-a sunat să-i spună să vină, avea treabă 
şi nu putea să plece. Imediat după ce au terminat de vorbit, 
s-a răzgândit şi s-a hotărât să se ducă să vadă ce se 
întâmplă. 

— O să se întoarcă? 

— Da. 

— Când? 

— Nu mi-a spus. 

— Anita a fost omorâtă aseară. 

A făcut un salt înapoi, iar ochi parcă i s-au înfundat în 
orbite. 

— Cee? Anita a fost omorâtă? 

— Mada. S-a găsii un Colt de calibrul 45 lângă ea. Ce armă 
avea Thayler? 

— Nu prea ştiu. Un pistol mare. Nu mă pricep la arme. 

Am ridicat din umeri şi m-am îndepărtat de el. 

— Nu, prea văd ce-am mai putea să-l întrebăm, tu ce 
zici? i-am spus lui Kerman. 

Scutură din cap. Nici el nu mai avea ce să-l întrebe pe 
Louis. 

— Şi ce facem cu băieţelul ăsta nesuferit? 

— Lasă că ştiu eu. Dă-mi fotografiile alea de pe planşetă. 

Kerman culese clişeele, aruncă o privire asupra lor, Se 
strâmbă şi mi le întinse. 

— la, scrie-ţi numele pe spatele fiecăreia, i-am spus lui 
Louis. 

Văzându-l pe Kerman că se pregătea să pună mâna pe 

lampă. Louis se grăbi să asculte. Am luat clişeele semnate, 
le-am băgat într-un plic găsit pe planşetă, am scris numele 
inspectorului Dunnigan pe el şi apoi l-am băgat în buzunar. 

— O să duc asta la comisariatul central. De mult timp 
încearcă să pună laba pe tine. M-am în întors spre Kerman. 
Hai să-i dăm drumul! 

Kerman se întoarse spre Louis. 

— Benny era prietenul meu, îi spuse cu o voce gravă, 
fără niciun timbru. Asta-i o amintire din partea lui, şi-i lipi 
flacăra lămpii drept pe figură. 

CAPITOLUL VIII 


Gând am ajuns în Ocean City, seara începuse să se lase. 
M-am dus direct la birou. Paula era încă acolo. Când am 
deschis uşa, ochii i se desprinseră de pe ziarul pe care-l 
citea şi faţa i se inundă de o expresie de uşurare. 

— Ceva nou? mă întrebă. Cum îţi mai e capul? 

— Capul meu ar suporta o picătură de whisky. Şi am 
căzut în fotoliul de lângă birou. Fii fată drăguță şi dă-mi 
ceva de băut. Lucrurile încep să se lumineze, dar mai e 
până să desluşim totul. Am aflat cine l-a omorât pe Benny. 
Un oarecare Lee Thayler. Acum se află ori în Ocean City, ori 
în Frisco. L-am lăsat pe Kerman jos să se ocupe de asta. 

— Va să zică Thayler, repetă Paula, deschizând o uşă a 
biroului la care stătea. Scoase o sticlă de Haig and Haig, un 
pahar şi o carafă cu apă. Cine-i individul? Ce rol joacă? 

— Este soţul Anitei, am răspuns, luând sticla. Încă nu l- 
am găsit, dar suntem pe urmele lui. S-ar putea să am 
probleme cu el; se cam joacă cu armele de foc. Cred că ar 
trebui să scrii ce-ţi dictez eu acum, nu se ştie niciodată. 
Dacă o să mi se întâmple ceva nasol, notele astea o să-l 
ajute pe Mifflin să termine lucrarea. Dar să nu-i spui nimic, 
numai dacă mi se întâmplă ceva, ţine minte. 

Paula mă privi fix cu ochii ei mari, care se măriseră şi mai 
mult. 

— Hei, uşurel! i-am spus, în timp ce-mi turnam de băut, 
asta-i doar o măsură de prevedere. Unde ţi-e notesul? 

— Vic, zău aşa... începu ea. 

l-am făcut semn să termine. 

— Scrie ce-ţi spun, şi rapid de tot. N-am timp de pierdut. 

Îşi luă notesul şi un pix. 

— Hai, dă-i drumul, făcu resemnată, sunt gata. 

— Acţiunea se petrece la San Francisco, acu' doi ani, pe 
la începutul lui iunie, m-am pornit eu. 

l-am observat pixul cum îi alerga pe hârtie, 
stenografiindu-mi cuvintele. 

— O tipă, Anita Broda, dansatoare de striptease, soseşte 
în oraş venind de la Hollywood. Numărul pe care-l prezenta 
era prea deşucheat pentru bombele din Hollywood, aşa că 
poliţia de moravuri i-a zis să-şi facă valiza. A ajuns în San 
Francisco, în căutarea unui angajament, dar localurile de 
noapte se temeau de scandal. Până la urmă a obţinut o 
recomandare pentru Nick Nedick, patronul unui local de 
mâna a şaptea, situat la intersecţia lui Bayshore cu Third 
Street. Tipul şi-a asumat riscul şi a luat-o opt zile de probă. 
Tipa a avut succes şi după trei săptămâni, numele îi era 
scris pe reclama cu neon de pe faţadă. 

Cea mai mare parte a artiştilor angajaţi de Nedick nu 
stăteau mai mult de o săptămână. Numai că obişnuiţii 
localului căzuseră în limbă după Anita, aşa că tipa deveni 
vedeta localului, păstrând capul de afiş un timp record, un 
an şi jumătate. 

Un alt număr, cu mai puţin succes ca al Anitei, dar 
suficient de tare încât să facă parte mereu din program, era 
executat de un oarecare Lee Thayler, trăgător de elită şi de 
partenera sa, Gail Bolus. _ 

Paula îmi aruncă o privire pătrunzătoare. Imi făcu cu 
ochiul şi mă întrebă: 

— Nu cumva e tipa aia? 

— Ba da, chiar ea. Hai să continuăm. Ce scrii tu acum e 
dinamită curată. Dar mai am o surpriză. 

— la zi. 

— Thayler şi Anita s-au îndrăgostit unul de altul, iar 
Thayler a hotărât să termine cu meseria pe care o făcea. A 
cumpărat o parte dintr-un magazin fotografic şi a 
specializat firma în poze de artişti. 

Proprietarul magazinului este unul Louis, care îşi câştigă 
partea sa de parale ocupându-se cu şantajul. Magazinul nu 

face mare brânză, şi două persoane nu-şi pot câştiga 
existenţa nefăcând nimic altceva decât fotografii. 

Am făcut o mică pauză, după care am reluat: 

— Thayler s-a căsătorit cu Anita anul trecut, pe opt 
noiembrie. Gail Bolus s-a lăsat şi ea de meserie. O lună mai 
târziu, Anita l-a părăsit pe Thayler. Poate că nu degeaba. 
Asta nu o ştiu. In orice caz, Anita a devenit manechin la 
casa de modă “Simeon”. Acolo l-a întâlnit pe Cerf. Cerf îşi 
pierduse soţia cu doi ani în urmă, într-un accident de 
maşină. Are o fiică bolnavă, şi viaţa pentru ei nu are 
culoarea roz. Anita îşi pregăteşte plasa, iar Cerf cade în ea. 
O cere de nevastă. 

Anita vorbeşte despre asta cu Thayler, care nu-i orb să 
nu vadă avantajele pe care le-ar avea dacă şi-ar împărţi 
soţia cu un milionar. li spune Anitei să se întoarcă fără să 
mai stea pe gânduri şi să se mărite cu Cerf. Îi promite că n- 
o să-i stea în drum, cu condiţia să primească o parte din tot 
ce Anita putea să stoarcă de la Cerf, iar ea n-avea de gând 
să stea de mămăligă. Aşa că Anita s-a casatorii, cu Cerf. 
Evident, este bigamă şi s-a mutat în reşedinţa lui de la 
„Santa Rosa”. 

Am făcut o anchetă asupra ei şi n-am găsit nimic care să 
confirme bănuielile lui Cerf precum că soţia sa ar fi 
cleptomană. Inainte de a pleca din Frisco, mi-am pierdut 
două ore tot întrebând lumea care o cunoscuse, şi nimeni 
nu mi-a spus ceva afirmativ în privinţa asta. Acum sunt 
convins că valiza cu obiecte furate i-a fost pusă în dulap de 
cineva care intenţiona s-o discrediteze în faţa lui Cerf. 
Singura persoană îndreptăţită să facă aşa ceva este 
Nathalie, fiica lui Cerf, care şi-ar fi pierdui jumătate din 
moştenire daca Anita ar fi trăit. 

Dar să trecem peste asta, pentru că n-am avut încă timp 
să mă ocup ca lumea de Nathalie, aşa, până-n pânzele 
albe. M-am lămurit că legătura Anita-Barclay n-are nimic 
de-a face cu toată istoria noastră. Ea îl găsea pe Cerf 
plictisitor, şi fără îndoială nesatisfăcător ca amant; s-a 
întâlnit cu Barclay şi s-a distrat şi ea, ca tot omul. De fapt, 

era şi modul ei de a fi. Sunt convins că Barclay n-are nici în 
clin, nici în mânecă cu problema noastră, deşi chestia cu 
hainele Danei ascunse la el acasă încă nu-i rezolvată. Mă 
gândesc că au fost puse acolo de asasin, ca să înlăture 
bănuielile, dar asta nu-i decât o presupunere. 

Paula se opri să mă întrebe: 

— Şi Benny, Vic? 

— Da, Benny. Scrie: Benny era convins că Louis şi Anita 
erau în aceeaşi barcă. A fost la magazinul fotografic. 
Thayler se găsea acolo. Cum l-a auzit pe Benny că a 
început să întrebe despre Anita, a apărut cu un pistol. Anita 
îl prevenise deja pe Thayler că „Universal Services” o 
urmărea; Thayler era la capătul răbdărilor. S-a dus în 
Ocean-City în speranţa că o s-o vadă pe Anita, în noaptea în 
care a fost asasinată Dana, dar n-a întâlnit-o. Intorcându-se 
la Frisco, era într-o stare cumplită, iar când a apărut Benny, 
şi-a pierdut capul şi l-a omorât. Apoi a luat avionul de zece 
spre Ocean City. Probabil s-a gândit că cel mai înţelept 
lucru era s-o suprime pe Anita. Nu ştiu. Important e că se 
afla în Ocean City când Anita a fost omorâtă. A omorât-o el 
sau nu, asta trebuie să aflăm. In orice caz, el m-a pocnit 
când am descoperit cadavrul Anitei. S-ar putea ca el să fi 
luat cadavrul şi să fi şters urmele. Nu ştiu. Astea-s primele 
piese ale mozaicului ăstuia care au o semnificaţie precisă, 
dar tabloul nu este nici pe departe complet. Mai trebuie pus 
osul la treabă până să-l completăm. 

Mi-am băut paharul, m-am ridicat şi am început să mă 
plimb prin cameră. încolo şi încoace. 

— Dacă aş descoperi de ce a fost omorâtă Dana, am 
continuat, şi de ce Anita Cerf şi-a lăsat colireul de diamante 
la ea, aş găsi răspunsul. Punctele astea două sunt cheia 
întregii enigme. Dacă găsim răspunsurile la întrebările 
astea, restul mozaicului se va aranja de la sine. Aş vrea, de 
asemenea, să ştiu de ce îi era frică Anitei când am găsit-o 
la „Etoile” şi de ce se ascundea acolo. Şi de ce a fost 
omorâtă şi ce s-a întâmplat cu cadavrul ei. Doamne sfinte, 
ce brambureală! 

— Şi Gail Bolus? mă întrebă Paula. Când intră în scenă? 

— Nu ştiu, i-am răspuns, aşezându-mă pe marginea 
biroului. La prima vedere, mi se pare că este în cârdăşie cu 
Thayler. Modul în care a reacţionat după ce am fost bugşit, 
mi se pare cam ciudat. Trebuie să lămuresc şi chestia asta. 
Am luat o ţigară şi am aprins-o. Altceva mă bate gândul, că 
Cesar Mills îşi are și el rolişorul lui, pe undeva. Este doar o 
intuiţie. E timpul să trec pe la Fairview şi să-mi arunc ochii 
prin magherniţa lui. S-ar putea să fie o pierdere de timp, 
dar asta o să-mi facă bine la nervi. 

— N-avem timp de pierdut, spuse Paula. Brandon face ca 
toţi dracii în legătură cu moartea lui Leadbetter. Vrea să te 
vadă. Au comparat glonţul cu cel cu care a fost omorâtă 
Dana. Vic, să fii atent. Brandon nu e omul pe care să-l apuci 
cu penseta. 

— Te cred. Acum vreau să văd ce pot face în legătură cu 
Thavyler, dar o să mă ocup şi de Mills în acelaşi timp. 
Necazul e că nu pot să mă vântur prin oraş, doar-doar oi da 
cu ochii de el. Poate să fie aici, dar tot atât de bine se 
poate, să fi plecat la Frisco. Cine ştie dacă n-o să trebuiască 
să treacă săptămâni până să punem mâna pe el. 

M-am aşezat şi am căzut câteva clipe pe gânduri, apoi m- 
am repezit spre telefon. Finnegan era un prieten vechi de-al 
Danei. S-a oferit să mă ajute. S-ar putea să dea de urma lui 
Thayler. Cunoaşte toate haimanalele din zonă. 

Am făcut numărul lui Finnegan. Am aşteptat, şi după ce i- 
am auzit vocea bubuitoare, i-am spus: 

— Pat, ai putea face ceva pentru mine? Vreau să-mi 
găseşti un tip, unul Lee Thayler. Este sau nu este în oraş. 
Este un campion de tir, un şantajist şi, probabil, un asasin. 
Pun la bătaie două sute de dolari celui care-mi spune unde-l 
pot găsi. 

— În regulă, domnule Malloy, răspunse Finnegan. O să 
mă informez, iar dacă este în oraş o să-l găsim. Puteţi să 
mi-l descrieţi? 

— Chiar mai bine decât asta. O să-ţi dau fotografia lui. 
Pat, este urgent. Are legătură cu asasinarea Danei. 

— Aduceţi fotografia, spuse Finnegan, a cărui voce se 
înăspri brusc. Dacă trebuie găsit, o să-l găsesc. 

l-am mulţumit şi am închis. g 

— Cu Thayler am rezolvat, am spus, ridicându-mă. In 
timpul ăsta o să fac un tur pe la Mills. Paula, bate la maşină 
ce-ai notat şi bagă-le în seif. Altceva: dă-i colierul lui Cerf, 
(dar să-ți dea în schimb ceva semnat. Asta trebuia s-o 
facem mai de mult. Dacă Brandon ar şti de chestia cu 
colierul şi l-ar găsi aici, n-am avea decât să închidem 
prăvălia. În mâinile lui Cerf, nu mai constituie o dovadă. 

Mi-a răspuns că o să facă întocmai. 

— Atunci, pa! i-am spus, îndreptându-mă spre uşă. Dacă 
mi se întâmplă ceva, dă-i toate ponturile lui Mifflin. 

Şi fără să-i mai las timp să protesteze, am ieşit şi am 
început să cobor scările. 


Beachwood Avenue este o şosea de trei kilometri 
lungime, care şerpuieşte pe colina Fairview şi coboară la 
vale spre autostrada San Francisco - Los Angeles. Pe toată 
lungimea ei, mijlocul înconjurat de magnolii este amenajat 
pentru parcarea maşinilor. Este o şosea liniştită, foarte 
aproape de malul mării, de-a lungul căreia se aliniază case 
mari, cu coloane albe, cu porticuri şi balcoane elegante. 

La numărul 235, în spatele unui zid de stucatură albă, se 
afla casa lui Cesar Mills. Lumina lunii era suficient de 
puternică pentru a distinge cifrele cromate de la intrare. 

Tot ce se putea vedea din casă era acoperişul ei de 
ardezie verde. 

Două sute de metri mai încolo se afla o fundătură care 
ducea spre o proprietate vastă. Am rulat până acolo, am 
parcat maşina alături de altele, am lăsat aprinse luminile de 
poziţie şi am ieşit. 

Noaptea încă era caldă, primprejur totul era liniştit, aerul 

era îmbibat de parfumul florilor din grădinile învecinate şi al 
magnoliilor din şosea; un locşor ideal pentru îndrăgostiţi 
sau pentru hoţi. 

M-am întors tiptil până la numărul 235, încercând să par 
un om cumsecade, care-şi face plimbarea de seară înainte 
de culcare. Era zece şi douăzeci. De-abia îmi mai simţeam 
picioarele, eram frânt de oboseală şi muiat de căldură. 
Aveam senzaţia că-mi pierd timpul; mă întrebam ce naiba 
fac pe-aici. Cel mai bine ar fi fost să-mi concentrez 
eforturile asupra lui Thayler, sau şi mai bine ar fi fost să mă 
culc, să recuperez toată oboseala şi a doua zi dimineaţă să 
fiu proaspăt. 

M-am oprit în faţa porţii, care avea pe puţin doi metri, şi 
m-am uitat în stânga şi în dreapta: nimeni. Am apăsat 
clanţa şi mi-am aruncat ochii asupra grădinii mici, bine 
întreţinute, scăldate de razele lunii. Înaintea mea se decupa 
din întuneric silueta unei case cu un etaj şi cu pod; două 
coşuri se înălţau de o parte şi de alta a acoperişului, iar la 
faţadă se zăreau şase coloane care delimitau veranda. Cele 
patru ferestre de la parter, care dădeau spre verandă, erau 
luminate. Se părea că amicul Mills era acasă. 

Mi-am zis că dacă tot am bătut drumul până aici, n-ar 
strica să arunc o privire, să văd ce învârte. Am luat-o pe 
alee, am urcat scările şi am ajuns pe verandă. Am privit 
prin fereastra cea mai apropiată. Imediat mi-am dat seama 
că Mills nu-şi refuza nici un moft. Încăperea fusese 
proiectată pentru a asigura tot confortul, iar arhitectul nu 
se zgârcise nici cât negru sub unghie. Parchetul era 
acoperit cu covoare persane. Două canapele mari, patru 
fotolii şi un divan erau răspândite ici şi colo. O masă de nuc, 
încărcată cu sticle şi pahare, se afla lipită de un perete. 
Veioze cu abajururi din pergament creau pete difuze pe 
covoare şi se reflectau pe parchetul ceruit. O încăpere 
frumoasă, mobilată cu gust. Genul de colţişor unde oricine 
s-ar fi simţit fericit. 

Cesar Mills stătea într-un fotoliu, cu o ţigară în gură şi cu 
un pahar mare, aburit în mână. Era îmbrăcat într-o pijama 

albă de mătase, peste care purta un halat bleumarin, iar 
picioarele goale îi erau vârâte în nişte papuci de pâslă. 
Citea o revistă, şi după aerul său plictisit, revista nu părea 
deloc interesantă. 

M-am întrebat dacă merită să aştept. Trebuia să intru în 
casă pentru a face mica mea inspecţie, dar nu ţineam deloc 
să risc în vreun fel şi nici să dau nas în nas cu Mills. Erau 
ceva şanse ca în curând să se ducă la culcare. Aşa că m-am 
hotărât să mai rămân o jumătate de oră, să văd ce se 
întâmplă. 

Mi-am căutat un loc în întuneric, m-am aşezat pe 
marginea de ciment a unui rond plin cu petunii şi m-am pus 
pe aşteptat De unde eram, puteam vedea interiorul 
camerei şi pe Mills. El nu mă putea vedea. 

Au trecut aşa vreo douăzeci de minute. Spectacolul pe 
care-l oferea Mills, gata-gata să aţipească în fotoliul său, nu 
prezenta nimic palpitant, mai ales când stai pe marginea de 
ciment a unui rond şi te doare şi capul şi fundul. Numai că 
mă  încredeam în intuiţia mea, şi cum sunt un tip 
încăpățânat, am aşteptat în continuare. După câteva clipe, 
lăsă jos revista şi se ridică. 

Am sperat că se va duce la culcare, dar nici gând. S-a 
îndreptat spre masa de nuc şi şi-a umplut din nou paharul. 
Văzând cum curge whisky-ul din sticlă, mi-a plouat în gură. 

Tocmai se întorcea spre fotoliul din care se ridicase, când 
se opri şi înclină uşor din cap, ca pentru a asculta cu 
atenţie. Am ciulit şi eu urechea. 

O maşină care sosea în trombă tulbură liniştea nopţii. 

Mills lăsă paharul, se apropie de oglinda mare care 
împodobea şemineul, se privi, şi apoi rămase nemişcat, 
aşteptând. 

Maşina se opri în faţa intrării, se auzi o portieră trântindu- 
se şi apoi poarta de la intrare. 

M-am ridicat în picioare. M-am tras înapoi, în întuneric. Pe 
alee se auzeau paşi rapizi şi uşori, de femeie. 

Stăteam în întuneric, cu spatele lipit de zid, de unde 
aveam o vedere asupra grădinii luminate de lună. O femeie 

dădu colţul casei: avea capul descoperit, purta pantaloni de 
in roşiatici şi o cămaşă sport, verde, care îi flutura deasupra 
cordonului. În mână ţinea o poşetă de aceeaşi culoare cu 
pantalonii. 

Trecu pe lângă mine, lăsând în urmă o dâră uşoară de 
parfum. Razele lunii căzură drept pe figura ei mică şi 
îngustă. Un zâmbet vinovat îi atârna în colţul buzelor. 

Traversă rapid veranda şi intră în casă. Imediat ce a 
dispărut, mi-am scos batista şi mi-am şters fruntea şi 
mâinile. Nu mă mai simţeam deloc obosit. Nici capul nu mă 
mai durea. Mai curând eram mulţumit de mine. Asta da, 
cred şi eu că-ţi face plăcere când îţi urmezi intuiţia şi vezi 
că nu te-ai înşelat! 

Femeia în pantaloni roşiatici şi cămaşă verde era, 
bineînţeles, Nathalie Cerf. 


Totul era în continuare liniștit, era cald, iar eu mă aflam 
în întuneric. Departe, foarte departe, valurile oceanului se 
spărgeau de stâncile din East-Beach. 

În timp ce stăteam, în întuneric, aşteptând derularea 
evenimentelor, am încercat să-mi amintesc ce-mi spusese 
Paula despre Nathalie Cerf. Acum doi ani avusese un 
accident de maşină. Mama ei murise în accidentul acesta, 
iar ea rămăsese infirmă. A fost examinată de somităţi, a 
primit cele mai alese îngrijiri, dar degeaba. Cerf plătise sute 
de mii de dolari, dar fără niciun rezultat: nimeni n-a reuşit 
s-o facă să meargă. 

S-ar zice că medicina a pierdut un făcător de miracole în 
persoana lui Cesar Mills. Ceea ce nu reuşiseră să facă nici 
cei mai buni medici din ţară, el reuşise. Fiindcă Nathalie 
traversase grădina şi veranda cu iuţeala unei campioane 
olimpice. 

O voce aspră răzbi până la mine: vocea lui Mills. 

— Nu mi-ai spus că vii. Nu te aşteptam. Puteai să-mi 
telefonezi. 

În timp ce vocea lui îmi acoperea mişcările, m-am 
apropiat cât am putut de fereastră. 

Mills se afla în pragul uşii. Părea vizibil agasat, iar ochii 
săi incolori emanau duritate. 

— Te deranjez? întrebă Nathalie cu politeţe în glas. Se 
aşezase pe braţul unui fotoliu, dreaptă băț, cu mâinile 
încrucişate peste poşetă, părând ca la ea acasă. 

— Tocmai mă duceam la culcare. 

— Zău? Da’ nu-i târziu deloc. Şi pentru atâta lucru trebuie 
să faci mutra asta? 

Mills intră şi închise uşa. 

— Nici vorbă. Da’ nu-mi place să vii aşa, pe nepusă 
masă. Puteam să fiu cu un prieten, sau, mă rog, cu oricine 
altcineva. 

Îşi luă paharul pe care-l lăsase pe masă. Ea îl privea şi 
faţa îi deveni brusc la fel de inexpresivă ca a unui manechin 
de ceară. 

— Nu ştiam că am nevoie de o aprobare pentru a intra în 
propria mea casă, spuse calm. Cu toate că textul fusese 
agresiv, tonul îi era conciliant. Pe viitor o să ţin minte. 

Mills nu dădea impresia că gustă ce i se servise, dar nu 
răspunse nimic. Se întoarse la fotoliul lui şi se aşeză. Urmă 
o pauză lungă, mult prea lungă. 

Nathalie întrebă pe un ton degajat: 

— Nu mă tratezi cu nimic de băut? 

Mills nici nu se uită la ea. 

— Eşti la tine acasă. Băutura e acolo. Serveşte-te. 

Alunecă uşor de pe braţul fotoliului şi se duse la masă cu 
băuturi. Am văzut-o cum şi-a turnat trei degete de whisky şi 
şi-a pus peste el un cub de gheaţă. Spatele îi era ţeapăn, 
mâinile sigure, dar buzele îi tremurau. 

— Ce se întâmplă, Cesar? întrebă fără să se întoarcă. Se 
forţa să se stăpânească, dar amabilitatea ei prefăcută nu- 
mi scăpă. 

— Crezi că asta o să mai dureze mult? întrebă el, la 

rândul lui. 
Nathalie se întoarse brusc şi-l privi drept în faţă. 
— Ce să mai dureze mult? 


— Ştii foarte bine: asta. Şi arătă camera cu un gest. Cât 
timp crezi că o să mai fac pe prostu’ în faţa uşii şi să salut 
ca un valet? Cât timp crezi că o să mai urc pe furiş în 
camera ta, în spatele lui Franklin, care ştie de ce vin acolo 
şi se preface că nu ştie? 

Am văzut-o cum şi-a încruntat sprâncenele. 

— Dar ce-ai vrea să facem altceva? 

— Ne-am putea căsători, nu? De câte ori trebuie să ţi-o 
repet? Am putea locui aici, nu? Tu ai banii tăi. Cerf n-are 
cum să se atingă de ei. Luă paharul şi-l puse violent pe 
marginea şemineului. Ne-am putea căsători! Asta am putea 
face! 

— Imposibil. 

— Ba e foarte posibil. Spune-i adevărul lui Cerf. Crezi că 
asta ar putea schimba ceva? Poate că la început nu i-a 
convenit, dar acum e altă treabă. Dacă eşti martor la aşa 
ceva zi de zi, timp de doi ani, până la urmă te obişnuieşti, 
îţi faci iluzii dacă crezi că acum l-ar mai putea afecta ceva. 
Pur şi simplu nu-i mai pasă. 

— Ba da! 

Ochii ei păreau imenşi, în faţa aia suptă. 

Cesar s-a ridicat şi a rămas pe loc, cu mâinile înfundate 
în buzunarele halatului, eu capul uşor aplecat şi cu un 
zâmbet dispreţuitor pe buzele subţiri. 

— ţi spun eu că puţin îi pasă. 

Vorbeau calm, dar între ei se simţea o tensiune extremă. 
Ceea ce m-a făcut să presupun că erau conştienţi de faptul 
că atât timp cât îşi controlau reacţiile, erau stăpâni pe 
situaţie. Şi cum fiecare dintre ei avea ceva de pierdut, 
intenționau să fie stăpâni pe situaţie. 

— Acum, să-ţi mai spun ceva, continuă Mills. Vezi şi tu 
singură cum se poartă cu tine. De câte ori pe zi vine să te 
vadă? de două ori. Se opri, fiindcă Nathalie făcu un gest de 

nerăbdare. Ştiu ce gândeşti. 

— Ce gândesc, ia zi? 

— Crezi că dacă nu vine să te vadă decât de două ori pe 
zi, asta se întâmplă pentru că nu suportă să te vadă de mai 
multe ori. Îţi imaginezi că l-au potopit remuşcările. Crezi că 
de fiecare dată când intră în camera ta şi te vede lungită în 
pat său stând în scaunul ăla cu rotile, cu aerul tău de 
neurastenică pe feţişoara aia de curvuliţă, i se strânge 
inima, nu? Asta crezi, ia zi? 

— Da! Asta cred!, se porni ea să strige, cu o voce seacă 
şi pătrunzătoare. Ştiu că nu poate suporta să mă vadă, şi 
sunt încântată. Auzi? Încântată! 

— Ar fi timpul să-ţi vină mintea la cap. Cesar vorbea de 
data asta foarte încet; o observa, sigur de el, bâţâindu-se 
înainte şi înapoi. Păpuşico, ar fi timpul să-ţi dai seama. Din 
ziua în care s-a căsătorit cu blondina lui, şantajul tău nu 
mai ţine. 

Nathalie, strigă: 

— Nu vreau să vorbesc despre asta! Ajunge, Cesar. Şi să 
nu-mi spui tu mie păpuşică, ai înţeles? 

— Dacă nu vorbim acum, imediat, atunci este ultima oară 
când mai vorbim despre ceva. Traversă încăperea şi-şi luă o 
ţigară dintr-o cutie de argint. Alege. 

— Ce vrei să spui? 

— Doar e simplu, nu? Vreau să spun că mâine arunc 
naibii cizmele şi şapca. M-am săturat să mă joc de-a 
soldăţelul în faţa uşii. M-am săturat să-mi scot pantofii ca 
să urc în camera ta, fără să fac zgomot. Asta vreau să spun. 

Brusc ea izbucni într-un râs ascuţit, deloc plăcut la auz. 

— Bănuiesc că renunţi şi la toate astea? 

— Dacă te referi la baraca asta şi la tot restul, să ştii că 
nu te înşeli, păpuşico. Îşi aprinse ţigara: două dâre de fum îi 
ieşiră din nările subţiri. Ne căsătorim, sau las baltă totul. 

— Nu pot să mă mărit cu tine atât timp cât trăieşte el. 

— Crezi că după ce o să moară, o să mai existe cineva 
care să aibă chef să se însoare cu tine? 

— De ce să nu continuăm aşa? Doar ai tot ce-ţi pofteşte 

inima, nu? Eşti liber. Nu-mi bag nasul în viaţa ta. 

Cesar înaintă spre ea, o apucă de mână şi o smuci către 
el. 

— M-am săturat să mă joc de-a valetul în patul tău. 

Imediat se trezi pălmuit. Izbitura palmei ei pe obrazul lui 
bronzat răsună ca un foc de armă. 

Au rămas o clipă nemişcaţi, doar privindu-se, apoi Cesar 
îi lăsă mâna şi se dădu înapoi, cu un surâs răutăcios. 

Nathalie se lăsă să cadă într-un fotoliu, ca şi cum o 
părăsiseră toate puterile. 

— N-am vrut să fac asta. Scuză-mă. 

— Doar nu-ţi închipui că o să mă oftic pentru atâta lucru? 
Şi râse. Cu figura asta n-ai făcut decât să sari peste cal. E 
curios, dar îmi face al naibii de bine să te văd cum dai 
înapoi. Într-o zi sau alta, tot trebuia să se spargă ăsta. 
Acum sunt la capătul răbdărilor. M-am săturat. 

— Nu vorbi aşa! Nici tu nu crezi ce spui. Eşti furios. Uite, 
eu o să plec. Mai vorbim mâine. 

— Tu o să mai vorbeşti mâine. Eu n-o să mai fiu aici. Şi îşi 
aruncă ţigara în şemineu. Nathalie îşi luă ochii de la el 
pentru a privi ţigara incandescentă, iar buzele i se 
strânseră. Când Cesar se asigură că ochii ei erau fixaţi 
asupra chiştocului, îşi puse talpa peste el şi-l strivi. 

— Uite aşa, făcu el, încet. 

— Cesar, te rog... 

— Uite aşa... tu şi eu, aşa. 

Urmă o tăcere lungă. 

Peste câteva minute, Nathalie spuse: 

— O să-ţi lipsească, să ştii, casa asta... şi banii. Şi tot ce- 
am făcut pentru tine. 

— Frumuseţeo, da’ văd că-ţi faci iluzii, nu glumă. Să-mi 
lipsească banii şi baraca ta, auzi istorie! Da' ce crezi tu, că 
doar un câine-i scurt de coadă? Or mai fi atâtea case şi 
atâtea fete cu parale. Doar nu-ţi închipui că eşti singura? 

— Să nu mai vorbim despre asta, Cesar. 

Stătea aşezată, cu spatele drept, iar pumnii i se 
strânseră. 

— Dar de ce nu, să vorbim! Uite, dacă vrei, mâine 
dibuiesc o fată ca tine, şi tot atât de bogată. E al naibii de 
uşor. Are balta peşte. Fete care caută un tip cu ceva muşchi 
pe el, ca să se distreze împreună; fete care sunt gata să-l 
plătească, să-i închirieze o locuinţă şi să pocnească din 
degete când au nevoie de el. Şi ştii de ce au nevoie de el, 
nu? Nu trebuie să mă mai obosesc să ţi-o spun. Fete de 
bani gata, fete de bogătani, care n-au altceva mai bun de 
făcut decât să-şi plătească un tip, numai pentru că este 
musculos. Ascultă, frumuseţeo, nu eşti nici prima şi nu vei fi 
nici ultima. Dacă ai de gând să mă păstrezi, mărită-te cu 
mine. Mărită-te cu mine, ca să pot profita de paralele tale. 
Şi nu uita că, dacă mă însor cu tine, o fac numai pentru aşa 
ceva! 

— Ai spus că n-am fost prima? 

Ţinea ochii închişi şi părea extenuată. În timp ce el îi 
vorbea, se lipise cu spatele de fotoliu. Părea suferindă, iar 
faţa îi devenise cenuşie. 

— Da, aşa am zis, că n-ai fost nici prima şi n-o să fii nici 
ultima, de altfel. 

— Ba da, spuse ea, poate o să fiu ultima. 

— Bine, bazează-te tu pe asta. 

Işi termină paharul, căscă şi îşi trecu mâna prin păr. 

— Mă duc să mă culc. Toate poveştile astea mă obosesc. 
Ar fi cel mai bine să te întorci acasă. 

Nathalie deschise ochii. 

— Şi mâine? 

Vocea îi era casantă, îngheţată. 

— Mâine o să fiu departe de împuţita asta de casă. 

Ea se ridică încet. 

— Chiar ai de gând să pleci? 

— Ce naiba, ai vată-n urechi? întrebă el brutal. Mie mi s-a 
părut că am fost foarte clar. M-am săturat. O întind de-aici. 
Te las şi gata. Te redau mamei tale. Te-ai prins? Vreau să 
mă smulg din păienjenişul ăsta care m-a cuprins aici, în 
cuibuşorul nostru de dragoste. Am de gând să mi te şterg 
din minte, să uit cum arăţi, cum te porţi, cum vorbeşti şi să 

mă duc să mă distrez într-o vacanţă, o vacanţă nebună, te 
rog să mă crezi. 

Ea rămase nemişcată, privindu-l cu ochi strălucitori. 

— l-ai spus toate astea şi Anitei? 

Cesar o privi cu un aer întrebător, apoi izbucni în râs. 

— Nu eşti proastă deloc, ia zi? Aşadar ştiai? N-a durat 
cine ştie ce: n-a meritat deranjul. Nu avea entuziasmul tău 
tineresc. 

Şi se întoarce să-şi mai pună un pahar. 

— De ce nu încerci cu Franklin? întrebă, hohotind. E 
bătrân, nu zic nu. Dar pariez că moşul are talente ascunse. 

Nathalie îi întoarse spatele şi-și deschise poşeta. Scotoci 
înăuntrul şi scoase un pistol, calibrul 25. Metalul strălucitor 
al armei captă o rază de lumină, pe care o trimise 
instantaneu pe tavan, sub forma unor sclipiri. Mills auzi 
clincănitul piedicii acţionate de degetul ei şi pivotă exact în 
momentul în care îndreptă pistolul spre el. 

— N-o să pleci, Cesar, spuse ea apăsat. 

Stătea eu spatele la mine. Nu-i vedeam faţa, dar în 
schimb i-o vedeam pe-a lui Mills. Zâmbetul ăla de 
satisfacţie îi alunecă de pe figură ca un patinator pe 
gheaţa. A rămas pironit locului, abia îndrăznind să respire, 
cu ochii holbaţi. 

— Ar fi mai bine să pui la loc pistolul ăsta, spuse într-o 
suflare, cu gura schimonosită. Un accident se poate 
întâmpla cât ai bate din palme. 

— O să se întâmple un accident, Cesar. Se dădu încet 
înapoi spre fereastră. Nu mişca! Ştiu să mă folosesc de ce 
ţin în mână. O fiică de milionar îşi poate permite luxul să 
înveţe o grămadă de chestii: printre altele, să tragă cu 
jucăria asta. Ştii că trag foarte bine, nu? 

— Ascultă, păpuşico... 

— Ti-am mai spus să nu-mi zici aşa. Taci şi nu mişca! 
Acum eu vorbesc. i 

Stătea lângă fereastră, la doi paşi de mine. li simţeam 
parfumul şi-i vedeam ochii strălucitori, parcă cuprinşi de 
febră. Am rămas nemişcat ca o statuie. Nu ştiam de 

calităţile ei de trăgătoare de tir. O simplă mişcare din 
partea mea, şi putea foarte bine să se întoarcă şi să tragă 
în mine. Eram prea aproape de ea ca să greşească ţinta. 
Numai gândindu-mă la aşa ceva, şi am şi simţit o sudoare 
rece curgându-mi pe spate. 

— Ştiam că mai devreme sau mai târziu avea să se 
întâmple aşa ceva, spuse ea. Ştiam că mai devreme sau 
mai târziu aveam să fiu obligată să ajung la una ca asta. Tu 
nu eşti omul care să respecte o învoială, Cesar. Dar eşti 
frumuşel, bine făcut şi, câteodată, şi distractiv, dar numai 
câteodată. Nu eşti întotdeauna drăguţ. De multe ori, 
caracterul tău împuţit de lepră iese la iveală. Şi să nu crezi 
că m-ai păcălit. Nu. Ştiam treaba cu Anita. V-am observat. 
Ce porc poţi să fii, Cesar! Un porc arătos, cu bot frumos. 
Da, ştiu: voiam ca lucrurile să continue între noi, dar ştiam 
că mai devreme sau mai târziu o să oboseşti şi o să-ţi 
găseşti pe altcineva. Ştiam că asta n-o să fie mare lucru 
pentru tine. Şi mai ştiam că o să şi trăncăneşti ăleia care o 
să-mi urmeze. Nu-i aşa, Cesar, că nu poţi să-ţi ţii gura? Tu, 
cu guriţa ta ai spus-o. Îți închipui că mă grăbeam să te 
apreciez pentru detaliile pe care mi le dădeai despre 
femeile cu care te culcaseşi, ştiind că într-o zi o să vorbeşti 
despre mine alteia. Dar n-o s-o faci, Cesar. Tu n-ai să mai 
vorbeşti despre nici o femeie, nici unei femei. Vocea lui 
Mills izbucni cu tremurături: 

— Eşti nebună! 

— Nici vorbă. Aş fi, dacă te-aş lăsa să pleci de-aici, numai 
că nici vorbă de aşa ceva. O să fii găsit mâine dimineaţă şi 
o să se reconstituie scena morţii; o să se descopere, 
probabil, că a fost o femeie, dar care femeie? Doar au 
trecut atâtea pe-aici, nu-i aşa, Cesar? Regimente de femei, 
şi toate au avut poftă să te omoare, într-un moment sau 
altul. Nu cred să-i treacă cuiva prin cap să mă bănuiască. 
Toată lumea din oraşul ăsta ştie că nu pot umbla. Cum aş fi 
putut veni aici să te omor? S-ar putea presupune aşa ceva, 
întrucât casa asta îmi aparţine. Dar e suficient ca poliţia să 
se intereseze doar la doctorul Kindley, şi o să afle că nu pot 

merge. Ăsta niciodată n-o să recunoască faptul că a fost 
păcălit de mine de atâta amar de vreme. Şi apoi, mai este 
şi credinciosul de Franklin. Ştie că am venit aici să te văd. 
Aflând că ai murit, o să fie încântat, Cesar. Fiindcă te 
urăşte. N-o să mă denunțe niciodată. 

Mills avea buzele strâmbe şi albe. Urlă: 

— Pune jos ăla, idioato! Auzi? Pune-l jos! 

— Adio, Cesar. Şi ţeava străluci, urcând încet spre capul 
lui Mills. 

— Nu trage! urlă, şi îşi repezi braţele înainte, întorcându- 
se, fiindcă realizase că ea într-adevăr avea să tragă, şi el nu 
putea face nimic. 

l-am lovit braţul cu pumnul, în clipa în care arma detună. 
Şocul izbiturii i-a paralizat degetele. Dădu drumul la armă, 
se întoarse şi mă lovi. l-am simţit unghiile zgăriindu-mi 
obrazul. Am vrut să pun mâna pe ea, dara ţâşnit înapoi cu 
o săritură, şi s-a evaporat în grădină. 

Am lăsat-o să plece. A alergat în lumina lunii, a traversat 
grădina, a trecut de poartă şi s-a urcat în maşină. 

— Salut, tipule! spuse Mills. Sunt momente în care pici la 
tanc. Se prăbuşi în fotoliu, ca şi cum picioarele nu-l mai 
puteau suporta. Figura lui, de culoarea sulfului, era scăldată 
în sudoare. Bei ceva? 

Am făcut câţiva paşi în cameră, tamponându-mi 
zgârieturile cu batista. Sângeram doar într-un loc, restul 
erau doar julituri. 

— Te-a cam dat gata, aşa s-ar spune? Şi m-am aşezat pe 
braţul fotoliului unde şezuse Nathalie cu câteva minute mai 
devreme. N-o să ai niciodată un picior aşa de adânc înfipt în 
mormânt, ca acum. 

— Ştiu, spuse Mills. 

A încercat să-şi toarne whisky în pahar, dar mâinile îi 


191 


tremurau într-un asemenea hal, încât n-a reuşit decât să 
stropească tot covorul. 

l-am luat sticla: 

— Lasă-mă pe mine. 

S-a prăbuşit din nou în fotoliu, cu faţa inundată de 
sudoare. Olaf Kruger îmi spusese bine că dacă-i tragi una, 
se dezumflă. Nathalie îi trăsese una. 

Am turnat băutură, cât să faci să plutească un iaht, i-am 
întins un pahar, iar pe celălalt l-am expediat direct prin 
gâtlejul meu, care mi se părea de lemn. De două zile nu 
mai băusem ceva atât de bun. Cel puţin aşa simţeam. 

Mills îşi bău paharul din trei înghiţituri. Ca un copilaş 
lăpticul. Cum termină, mi-l întinse. 

— Încă unul la fel. Dumnezeule! Ce m-a mai speriat, 
căţeaua! Dacă n-ai fi intervenit... 

— Ai fi mierlit-o, i-am terminat eu gândul, umplându-i 
paharul. Mă întreb cum naiba se face că ticăloşii de teapa 
ta nu sunt curăţaţi mai des. Dacă n-aş fi avut nevoie să-ţi 
vorbesc, aş fi lăsat-o să te omoare. 

Îmi adresă o strâmbătură, care se voia un zâmbet. 

— Eşti o figură, tipule. Zău aşa. Ce mai îţi sunt dator. 
Cred şi eu că m-a dat gata. E sonată de tot! Nu ştiai? E mai 
periculoasă ca un şarpe cu clopoței pe care-l calci pe 
coadă. Chiar că am crezut că o să dau ortul popii. 

l-am intins paharul. 

— Nu bea totul dintr-o dată. Vreau să ai mintea limpede 
în următoarele zece minute. 

— Dă-mi o ţigară, îmi spuse. Am impresia că mi se 
plimbă pe şira spinării un milion de miriapode. Cred că o să 
spăl putina de-aici în doi timpi şi trei mişcări. O cunosc eu, 
ca pe buzunarul meu. Ştii ceva, tipule? E în stare sa se 
întoarcă acasă, să-şi ia alt pistol şi să vină din nou aici. N- 
am chef să-mi putrezească oasele din cauza ei. Trebuie să 
mă pun la adăpost de o târfă ca ea. 

l-am dat o ţigară şi i-am aprins-o. Se chinui să mai spună 
ceva, dar nu mai era în stare. Reacţia celor întâmplate 
începuse să se facă simțită, şi nu m-ar fi mirat dacă ar fi 

leşinat. 

— Hai, copăcel, i-am spus: n-o să ne întoarcă; vino-ţi în 
fire! 

Mai dădu pe gat o duşcă şi rămase nemişcat. Fixa 
covorul cu un aer tâmp. N-ar fi folosit la nimic să-i zgâlţăi. 
Fusese şocat şi n-avea stomacul aşa de tare să-şi revină 
rapid. 

A tăcut vreo cinci minute, după care mi-a zis cu o voce 
care mi s-a părut cât de cât normală: 

— Şi ce învârteai pe-aici, tipule? Nu-mi răspunde: dacă n- 
ai chef. Mulţumesc lui Al de Sus că te-ai nimerit prin 
preajmă. Fără tine, acum m-aş fi răcit deja. 

— Am venit să stau de vorbă cu tine. Mă poţi ajuta să 
rezolv o mică problemă de care mă ocup. 

Mă privi şi îmi zâmbi: 

— Tipule. După cât ai făcut pentru mine, poţi să mă 
întrebi tot ce-ţi trece prin minte, îmi spuse serios. Îmi pare 
râu că le-am lovit. Ştiu că-mi porţi pică. Scuză-mă. 

— Aşa-i, am un dinte pentru tine, dar s-o lăsăm baltă. 
Credeam că puştoaica asta nu poate umbla. Care-i 
şmecheria? 

— Vrea să-i otrăvească viaţa lui taică-său. Ţi-am spus că-i 
nebună de legat. 

— Da’ ce i-a făcut Cerf? 

Se lungi în fotoliu, luându-şi o poziţie confortabilă. 

— Vrei să ştii? Am să-ţi spun totul, de-a fir a păr, dacă ţii 
neapărat. 

— Dă-i drumul. 

— Bine. Uite care a fost treaba: Nat o adora pe mama ei, 
dar de taică-său nu-i păsa nici cât negru sub unghie. Şi ca 
tacâmul să fie complet, Cerf era nebun după ea. l-a făcut 
toate poftele şi era gelos fiindcă o iubea pe maică-sa şi pe 
el nu. Intr-o zi au plecat toţi trei cu maşina. Conducea Cerf. 
S-au oprit să mănânce undeva, şi Cerf a tras zdravăn la 
măsea. Înăuntru, acolo unde or fi mâncat, a rezistat el, dar 
o dată ajuns afară, i s-a rupt filmul. Era beat frânt... şi îşi 
pocni degetele - uite aşa. In loc să lase la volan pe una 

dintre ele, s-a încăpățânat să conducă el. Şi a intrat într-un 
camion. Ciocnire e puţin zis pe lângă ce s-a întâmplat. 
Şoferul camionului a murit pe loc, Nat şi-a pierdut 
cunoştinţa, iar maică-sa şi-a tăiat gâtul într-unul din 
geamurile maşinii. Cerf n-a avut nicio zgârietură. Când Nat 
şi-a revenit, era plină de sângele maică-si care stătea 
alături de ea, cu capul ţinându-se doar de pielea gâtului. Şi 
ştii ce cred eu? 

Îşi îndreptă spatele din fotoliu şi mă privi drept în ochi: 

— Cred că Nat a înnebunit. N-ai zice asta, dar aşa este. 
Când Cerf a văzut-o pe fii-sa rănită, a fost cât pe ce să-şi 
piardă minţile; şi Nat s-a prins imediat. De-atunci - doar ea 
mi-a spus-o - a devenit dură ca o piatră. El era responsabil 
de moartea mamei, şi a început să-l urască cu o violenţă 
care n-a făcut decât să crească. Ca să-l pedepsească, s-a 
prefăcut că nu poate umbla. Se prea poate ca el să se fi 
simţit pedepsit în cursul primelor luni; după câte mi-a spus 
ea, taică-său o iubea sincer, dar, după o perioadă, s-a 
obişnuit s-o vadă aşa. Ei nu-i venea să creadă una ca asta. 
Dar sunt sigur că ăsta-i adevărul. Îţi dai seama? A rămas 
pironită în fotoliul ei cu rotile sau ţintuită în pat, timp de doi 
ani; nu ieşea decât atunci când Cerf era plecat din oraş sau 
noaptea, când ştia că n-o să vină s-o vadă. Asta nu te 
convinge că e într-o dungă? 

— Şi tu cum ai intrat în horă? 

— Cerf avea nevoie de un paznic la poartă. Pe vremea 
aia, eram pe drojdie. Am acceptat slujba. Ştii cum devine 
cazul... După două zile, a început să-mi facă avansuri. Cred 
că se plictisea singură; probabil că s-a gândit că n-o să se 
facă gaură-n cer dacă o să aibă şi ea un tip cu care să se 
distreze niţel. 

— Ştii ceva despre o valiză plină cu obiecte furate, care a 
fost găsită în dormitorul Anitei? 

— Asta a fost ideea lui Nat. Eu am făcut cheta şi ea a 
ascuns valiza. Zicea că chestia asta o să le strice luna de 
miere; şi n-a greşit. Era plină de idei fermecătoare. 

— Poţi să-mi spui ceva a despre Gail Bolus? 

Mă privi surprins. 

— Tipule, da’ văd că ştii o grămadă de lucruri! O cunoşti? 

— Eu te-am întrebat. O cunoşti, nu? 

A încuviinţat. 

— Da, A venit în oraş acu' vreo patru luni. E moartă după 
box. Ne-am întâlnit la Kruger. Atunci mai boxam ceva. Ne- 
am cuplat. Îi plăcea să mă vadă pe ring. Când m-am lăsat 
de box, mi-a dat papucii. E dată naibii, tipule... Şi are o 
minte brici. Cu o tipă ca asta, pur şi simplu te jucai cu focul. 
N-am mai continuat. Pot să-ţi mai spun că-şi câştigă 
existenţa jucând poker. Învârtea cărţile pe degete ca şi cum 
şi-ar fi aprins ţigara. Nu ştiu ce s-a întâmplat cu ea. 

— Ţi-a vorbit vreodată de Lee Thayler? 

A clătinat din cap. 

— Cine-i ăsta? 

— N-are importanţă. Ce făceai la Barclay acasă acu' două 
zile? 

Cu asta l-am făcut pilaf. 

— Auzi, da' ce naiba... chiar eşti peste tot? Ce Dumnezeu 
căutai acolo? 

— Eram şi eu în trecere. la zi, ce făceai? 

— Asta era tot o idee a lui Nat. M-a trimis acolo să caut 
nişte dovezi să-l convingă pe Cerf că Anita îl înşela. Dar n- 
am găsit nimic. 

Mi-am golit paharul şi m-am ridicat. 

— N-ai nici o părere despre moartea Danei Lewis? 

Îşi scutură din nou capul. 

— Niciuna. Nat pretinde că ar fi Anita, dar nu cred. Nu e 
genul ei. Se ridică şi el. Spaima şi whisky-ul îl făcură să se 
clatine. Dacă asta-i tot ce voiai să ştii, eu o întind. Tipule, 
îmi fac valiza şi mă cărăbănesc de-aici. N-o să pun capul pe 
pernă liniştit până când n-o să fiu la o mie de kilometri de 
ea. 

— În regulă. Asta-i tot ce voiam să ştiu, i-am spus. 

Tot drumul până la Ocean City am rumegat în minte ce 
auzisem şi ce-mi spusese Mills. La prima vedere, nimic din 
ce aflasem n-avea vreo legătură cu moartea Danei, dar se 
lămuriseră câteva puncte care aveau neapărată nevoie să 
fie lămurite. 

Numai că asasinul Danei continua să fie liber. 

Eram în continuare sigur că soluţia problemei o constituia 
mobilul crimei şi motivul pentru care colierul fusese găsit 
acasă la Dana. Dar nici vorbă să pot explica faptele astea 
două. După cât mă ducea mintea, toate bănuielile trebuiau 
să se îndrepte asupra lui Thayler, sau chiar asupra lui 
Bannister, Thayler fiind însă suspectul numărul unu. Nu-l 
prea vedeam eu pe Bannister în postură de asasin. Doar 
dacă blestematul ăla de colier nu fusese mobilul crimei, 
încât Bannister, neprimindu-şi dreptul, s-a răzbunat, 
omorând-o pe Anita. Era o variantă care nu mă atrăgea, dar 
pe care trebuia s-o iau totuşi în considerare. 

Cât despre Nathalie, nu credeam eu s-o fi omorât pe 
Dana. Mai întâi, că n-avea nici-un motiv, şi apoi, nu putea 
să folosească o armă de calibrul 45. 

Şi am continuat să întorc pe toate părţile ideile astea, 
încercând să asamblez piesele mozaicului, dar până la 
urmă n-am ajuns la nici o concluzie, şi m-am trezit frânând 
în faţa cabanei mele. 

Mi s-a părut nostim că n-am găsit în casă lumina aprinsă. 
Am deschis uşa, am aprins lumina şi am intrat greoi. Pe 
şemineu, pendula arăta unu şi un sfert. Eram aşa de obosit, 
încât aş fi fost în stare să adorm îmbrăcat. 

Când mă îndreptam spre dormitor, telefonul începu să 
sune. Am înjurat, m-am aşezat pe marginea patului şi am 
ridicat receptorul. 

Era Pat Finnegan şi părea foarte agitat. 

— L-am găsit, dom'le Malloy. S-a pitit ca un şobolan, la 
Joe Betillo; e acolo acum. 

Am ciulit urechea. 

— Cine? Thayler? 

— Păi cine altul? Vreţi să vin cu dumneavoastră? 

— Nu, du-te şi culcă-te. Am bătut uşor perna, cu regret. O 
să mă descurc singur, aşa cred. Îţi mulţumesc pentru 
pontul ăsta. 

— Auziţi, dom'le Malloy, nu puteţi merge acolo de unul 
singur. Se părea că i se ridicase moralul. Betillo este un 
individ periculos. Fiţi atent! 

— Pat, nu te agita, fii liniştit. Te mai rog ceva. Sună-l pe 
Kerman la Frisco şi spune-i să se întoarcă cu primul avion. 
Spune-i unde este Thayler. l-am dat telefonul lui Kerman. 
Lasă-i în seama mea pe Joe şi Thayler; sunt ai mei. 

— Mă rog, da' Joe e periculos... 

L-am întrerupt: 

— Şi eu. Du-te şi te culcă. Noapte bună. 

Am închis, am aruncat o ultimă privire încărcată de 
regrete asupra pernei mele şi m-am îndreptat spre maşină. 

CAPITOLUL IX 


Îl cunoşteam pe Joe Betillo şi din vedere, şi din auzite. Era 
antreprenor de pompe funebre, îmbălsăma, făcea sicrie, 
provoca avorturi şi mai trata, fără să pună întrebări, rănile 
provocate de gloanţe sau de şişuri. Avea un magazin cu 
intrare şi prin faţă şi prin spate, în Coral Gables, cartierul 
ăla mizerabil din Ocean City. Magazinul era situat la capătul 
unei fundături, la intrarea căreia „Delmonico” domina 
esplanada din faţa portului. 

Coral Gables este un cartier îndepărtat în partea de vest 
din Ocean City: o adunătură de cocioabe care au proliferat 
în jurul golfului ce serveşte drept port. Comerţul de bureti, 
peşte şi carapace de broaşte țestoase este înfloritor şi toată 
industria asta constituie o sursă de venitur pentru 
puşlamalele cartierului. 

Nici pe departe să fie un colţişor liniştit, iar poliţaii dacă 
se aventurează pe-acolo, o fac numai în grup; rareori se 
întâmplă să treacă o noapte fără ca un cuţit să nimerească 
în maţele cuiva, sau vreo sticlă să spargă vreo căpăţână. 

Am parcat în întuneric, la câţiva metri de intrarea 
inundată de lumini a lui „Delmonico”. Ceasul de la bordul 
maşinii arăta două fără un sfert. Se auzea un pian mecanic, 
cântând un ritm de jazz. Esplanada era pustie. 

Am coborât din maşină şi am înaintat până la străduţa 
care ducea spre Betillo. Prin ferestrele barului se zăreau 
câţiva beţivi, căzuţi laţi pe mese, iar aproape de intrare, 
două fete în şorturi, singure la o masă; privirile lor 
extenuate hoinăreau asupra luminiţelor ce scânteiau pe 
apa presărată cu pete de petrol. 

Având grijă să nu ies din întuneric, am luat-o liniştit de-a 
lungul străduţei, care puţea de-ţi muta nasul din loc a 
whisky rânced şi a peşte stricat. Străduţa făcea un cot 

brusc şi m-am pomenit în faţa lui Betillo. Era o magherniţă 
de două etaje, construită din materiale obţinute de la 
demolări, şubredă şi prost întreţinută, albită de soare şi de 
vântul sărat. În faţa clădirii se înălța un gard. Mi-am aruncat 
ochii primprejur şi, dintr-un salt, l-am sărit. 

Am aterizat într-o curte vastă, plină de scânduri, 
rumeguş şi talaş. Printre acoperişurile din jur, luna 
împrăştia haotic pete de lumină şi întuneric, şi chiar dacă ar 
fi ieşit cineva la fereastră, tot nu cred că m-ar fi putut 
vedea. 

Am traversat curtea mergând aplecat şi folosind doar 
locurile întunecate, în căutarea unei ferestre accesibile. Am 
găsit una care mi s-a părut potrivită, în spatele casei. 
Ajungeam la ea, şi din câte mi-am dat seama, era închisă 
pe dinăuntru cu un simplu cârlig. Am băgat lama 
briceagului între fereastră şi tocul ei şi am săltat cârligul. 
Apoi am încercat uşurel s-o ridic. Fereastra alunecă fără 
zgomot. Nu m-am grăbit. Am înălţat-o centimetru cu 
centimetru, până când s-a făcut suficient loc să mă strecor 
înăuntru. Am aprins lanterna. Fasciculul ei lumină o cameră 
goală, a cărei podea era acoperită cu rumeguş şi talaş. Am 
trecut cu un picior, apoi cu celălalt, şi am ajuns înăuntru. 

Lângă fereastră, o uşă dădea într-un culoar. La capătul 
culoarului se afla o scară, iar la capătul ei, altă uşă. Am 
văzut toate astea luminând de câteva ori, rapid, cu 
lanterna. 

Înainte de a pleca din camera în care mă aflam pentru 
moment, am stins lanterna şi am tras cu urechea. 
Magazinul şi clădirea de deasupra mea erau la fel de 
liniştite şi de negre ca şi un puț de mină într-o zi de 
sărbătoare. 

Am avansat precaut de-a lungul culoarului, folosindu-mă 
de lanternă doar când era necesar. Am deschis uşa care 
dădea pe palier şi am aruncat o privire în camera care mi s- 
a părut destul de mare şi în fundul căreia se îngrămădeau o 
mulţime de sicrie. Prima senzaţie care m-a întâmpinat a 
fost mirosul plăcut şi dulceag al dezinfectantului în care se 

pun cadavrele la marinat. 

M-am strecurat în cameră, am închis uşa şi am aprins 
lanterna, cercetând pereţii. De-a lungul celui din faţa mea 
erau puse de-a valma vreo treizeci de sicrie din brad, care 
mi s-au părut aruncate acolo în mare viteză. Lângă zidul din 
dreapta se aflau trei articole mai serioase, dintre care unul 
din abanos, cu mânere din argint. În centru se afla piesa de 
bază a colecţiei, din nuc şi cu mânere din aur. În alt colţ se 
zărea o masă lungă de marmură şi, ceva mai aproape, un 
fel de cadă de baie: am bănuit că acolo îşi îmbălsăma 
Betillo cadavrele. 

Am bântuit cam peste tot, ridicând capacele sicrielor, 
aruncându-mi ochii ici-colo, nu prea încântat de mine, fără 
să ştiu prea bine ce caut, dar sperând să descopăr ceva. 
Ceea ce s-a şi întâmplat. 

Mă întorsesem la sicriele îngrămădite în fundul camerei, 
alea ieftine din brad. Al doilea capac pe care l-am ridicat 
mi-a permis să dau cu ochii de Anita Cerf. 

Eram pe jumătate sigur că o s-o găsesc pe undeva, prin 
zonă, şi îmi pregătisem nervii pentru revederea figurii ei 
însângerate. Dar în lumina vie şi crudă a lanternei era chiar 
mai  oribilă decât îmi puteam imagina. Betillo o 
îmbălsămase de mântuială; nici nu încercase s-o aranjeze 
sau să-i astupe gaura din frunte, ori măcar să-i spele faţa. 
Inima mi-a dat un rateu, şi mai înainte de a-mi putea 
reveni, capacul sicriului mi-a scăpat din mâini, căzând cu 
un zgomot care a reverberat ca un bubuit de tunet. 

Am ascultat nemişcat, cu inima bătându-mi şi cu gura 
uscată. Nimic. Dintr-o dată am realizat că eram neînarmat, 
iar dacă aveam să fiu prins, nu-i duceam eu grija lui Betillo 
cum să mă trimită pe lumea ailaltă şi apoi să mă arunce în 
apa portului, sau să mă îmbălsămeze şi să mă lase aşa vreo 
douăzeci de ani, într-una din cutiile alea ale lui, până să 
devin o mumie. Numai gândindu-mă la aşa ceva şi m-am şi 
înfiorat, încât am hotărât că lucrul cel mai înţelept era s-o 
şterg cât mai rapid şi să supraveghez magherniţa de afară, 
aşteptându-l cuminţel pe Kerman. 

De îndată ce am luat hotărârea asta, mi s-a părut că 
timpul care-mi trebuia să ies nu se mai sfârşea. Am ajuns la 
uşă în vârful picioarelor. În clipa în care am atins clanţa, am 
simţit-o mişcându-se. Inima mi-a sărit din loc, iar stomacul 
mi-a ajuns până-n gât. Cineva de-afară tocmai deschidea 
uşa. 

Am stins lanterna, m-am dat înapoi în linişte câţiva paşi 
şi am aşteptat. Camera era cufundată în întuneric şi, 
nefiind deschisă nici o fereastră, mirosul de dezinfectant 
devenise greţos. Mi-am ţinut respiraţia, am ascultat şi am 
scrutat întunericul, aşteptând să se întâmple ceva. 

Linişte de mormânt. Mi-am auzit bătăile inimii şi adierea 
aerului pe care-l dădeam afară pe nas. Podeaua trosni în 
apropierea mea. Cine intrase, oricine ar fi fost, pesemne că 
avea ochi de pisică. Venea spre mine ca şi cum m-ar fi 
văzut. L-am simţit că este lângă mine după întunericul care 
devenise mai profund în clipa în care silueta sa îmi răsări în 
faţă. Mai înainte de a putea face vreo mişcare, două mâini 
de gheaţă ieşiră din întuneric şi mă înhăţară de gât. 

Preţ de o secundă, am rămas ca o stană de piatră; frică, 
panică, numiţi-o cum vreţi, dar am rămas paralizat. Nişte 
degete mi se înfundară în gât, două dintre ele strivindu-mi 
carotida. Era o priză mortală, sălbatică, nu mai aveam aer 
în plămâni şi nici sânge în creier. 

Din reflex, mi-am apucat duşmanul de încheieturi. Dar 
probabil că avea pumnii de oţel, după cum mă strângea 
jigodia, şi ca să mă eliberez din strânsoare, precis că ar fi 
durat; ori eu nu prea aveam vreme de pierdut. Deja 
vedeam roşu în faţa ochilor, iar plămânii mei urlau după 
ajutor. M-am întors şi i-am atins pieptul, să văd distanta 
dintre noi, după care i-am pocnit o directă în care-mi 
pusesem toate forţele ce-mi rămăseseră. Pumnul mi se 
înfipse sub coastele lui şi aerul îi părăsi plămânii cu un 
gâlgâit, îmi lăsă gâtul, dar mai înainte de a face vreun pas 
înapoi, am mai apucat să-i plasez şi un croşeu care ÎI 
trimise undeva, în întuneric. 

Am aprins lanterna. Lumina îl prinse în spotul ei pe 


201 


Betillo, care se năpusti asupra mea, împleticindu-se. Faţa 
lui mare, zdrobită, exprima o suferinţă şi o furie animalică. 
M-am aplecat pentru a eschiva lovitura lui de dreapta, care 
m-ar fi decapitat dacă şi-ar fi atins ţinta. Am lăsat lanterna 
şi i-am trosnit una sub ureche. S-a auzit zgomotul unui 
topor care a despicat un trunchi. Îşi pierdu echilibrul şi 
căzu. Nu i-am lăsat răgazul să se scoale, i-am sărit 
deasupra, am sărit cu picioarele pe pieptul lui şi l-am făcut 
chiseliţă. Am căzut lângă el, dar îl dovedisem. M-am sculat 
dintr-o săritură. Am luat lanterna şi am îndreptat-o asupra 
lui. Era întins pe spate, cu corpul agitat de spasme, 
încercând să facă rost de nişte aer pentru plămânii ăia, de 
sub coastele zdrobite. 

Am îngenuncheat lângă el, mi-am înfipt mâna în claia lui 
de păr lung şi clisos şi i-am izbit capul de podea, pe care 
şocul ăsta o făcu să se zguduie. Dădu ochii peste cap şi 
părăsi sala de şedinţe. 

Totul se petrecu în mai puţin de jumătate de minut; o 
adevărată luptă între două fiare sălbatice. Abia suflând, m- 
am aplecat asupra lui să văd dacă-l altoisem ca lumea. 
După cum arăta, dura câteva ore până să revină la 
suprafaţă, dacă vreodată ar mai fi revenit. L-am controlat 
să văd dacă avea vreo armă, dar nici vorbă de aşa ceva. Şi 
în plus, făcusem un tărăboi să scoli şi un mort. 

M-am dus la uşă, am deschis-o şi am căscat ochii în 
întuneric. În clipa în care am pornit-o pe culoar, liniştea a 
fost întreruptă de o detunătură. M-am aruncat pe burtă, 
crezând că se trage asupra mea. S-au auzit trei focuri de 
armă care, făcând casa să răsune, m-au asurzit de tot. În 
orice caz, nu asupra mea se trăgea. Zgomotul era foarte 
aproape, numai că nu văzusem nici o lumină. 

Cu sudoarea şiroind, am rămas lipit de zid, ascultând. O 
uşă se trânti. Deasupra mea, alergară paşi de-a lungul unui 
culoar, după care o altă uşă se trânti. Apoi, linişte. 

Nu eram deloc grăbit să urc scările. N-aveam nici o idee 
de ce anume putea să mă aştepte, iar fără armă mă 
simţeam la fel de vulnerabil ca un melc fără cochilie. Dar 
m-am gândit brusc că poate cineva sus era pe moarte şi că 
aş putea face ceva. 

Am urcat scările în patru labe. Pe la jumătatea lor, am 
adulmecat fumul. Fumul de praf de puşcă. Am continuat să 
urc fără zgomot, cât am putut de rapid, dar cu grijă. 

Pe palier mi-am luat inima în dinţi şi am aprins lanterna. 
Lângă locul unde stăteam ghemuit, printr-o uşă deschisă, 
ieşea o dâră de fum pe care fasciculul lanternei o făcea 
vizibilă. 

Întrucât nimeni nu trăsese asupra mea, am început să 
sper că ăla care şi-a făcut numărul a întins-o. Dar cu toate 
astea, ţineam la pielea mea, aşa că am ciulit urechea, 
stând în continuare în patru labe. După câteva clipe m-am 
obişnuit cu bătăile inimii şi ale tâmplelor. Numai că am 
depistat un alt gen de zgomot: zgomotul unei respiraţii care 
răzbătea din camera în care avusese loc şedinţa de tir. Am 
spus respiraţie, dar mai curând puteai zice zgomotul a două 
foaie găurite. Şi am mai auzit un zgomot. Un fior de gheaţă 
mi-a străbătut şira spinării: zgomotul regulat al unor 
picături căzând pe podea. 

M-am ridicat, mi-am luat inima în dinţi şi am înaintat 
până la uşă. M-a izbit în nas un miros puternic de praf de 
puşcă. Zgomotul de respiraţie pe care-l auzisem s-a 
transformat într-un suspin şi un geamăt, care au făcut să 
mi se zbârlească părul. Am aprins lanterna. Ceea ce am 
văzut, n-avea să-mi iasă din minte mulţi ani. După ce am 
aruncat o privire, am căutat comutatorul; peste câteva 
clipe, camera se umplu de o lumină albă şi violentă. 

Era o cameră mică; mă aflam chiar în faţa patului. Pe el 
era lungit un bărbat îmbrăcat în pantaloni de pijama. Bustul 
îi era gol. Două gloanţe de 45 făcuseră pârtie prin pieptul 
lui alb şi păros. Sângele îi curgea de o parte şi de alta a 
coastelor, într-un şiroi violaceu şi strălucitor. Al treilea glonţ 
îi tăiase artera jugulară, iar sângele îi ţâşnea pe-acolo, sub 

forma unui jet roşiatic, oribil, care stropea peretele şi se 
scurgea pe podea. 

Mi-a trebuit cam o secundă să-l recunosc pe individul 
care ocupa patul. Figura lui, văduvită de sânge, de o 
culoare pământie, părea că este gata să fie expusă la 
muzeul figurilor de ceară. 

Dacă nu v-aţi prins cine era, vă spun eu. Era Thayler. Nu 
mai puteam face nimic pentru el. Era o minune că încă mai 
trăia. Chiar dacă i-aş fi putut opri hemoragia arterială, tot 
nu puteam face nimic pentru găurile pe care le avea în 
carcasă. 

A rămas foarte calm şi şi-a fixat asupra mea ochii, nişte 
ochi cenuşii, din care teama era absentă. Viaţa se scurgea 
din el, stropea peretele şi picura pe podea. 

— Cine? l-am întrebat, aplecându-mă deasupra patului. 
Repede, încă mai poţi vorbi. Cine? 

Nu mai avea mult de trăit, plămânii i se umpluseră de 
sânge, dar totuşi încerca să vorbească. Gura i se mişcă, iar 
maxilarele i se contractară: asta era tot ce putea face. Dar 
se forţă să se facă înţeles. Efortul îl făcu să transpire din 
abundentă iar sudoarea i se amestecă cu sângele; ridică 
încet o mână şi arătă ceva. Am urmărit direcţia indicată de 
degetul său şi am dat cu ochii de un dulap. 

— Este ceva acolo? 

Am ocolit patul şi am deschis uşa dulapului. N-am văzut 
decât un costum, o pălărie şi o valiză mică. L-am privit pe 
deasupra  umărului. Privirea lui cenuşie mă fixă cu 
insistenţă, încercând să mă facă să înţeleg ce voia să 
spună. 

— În costum? 

Am scos costumul din dulap. 

Degetul rămăsese în continuare întins. Am scos şi pălăria 
şi valiza şi l-am privit din nou. Degetul arăta în continuare 
spre dulap, care după câte puteam vedea eu, era gol-goluţ. 

— E ceva ascuns înăuntru? 

Mi-a răspuns afirmativ din ochi, iar mana îi căzu. Respira 
din ce în ce mai greu. În găurile pe care le avea în piept 

începură să se formeze bule de aer. 

M-am întors spre dulap şi am îndreptai fasciculul 
lanternei asupra bazei lui, dar n-am văzut nimic altceva 
decât praf. 

Am scos briceagul, am desfăcut lama cea mai solidă şi 
am forţat scândura. În timp ce mă munceam, am realizat 
brusc că nu mai auzeam respiraţia şuierătoare. Am aruncat 
o privire pe deasupra umărului. Pe perna mânjită de sânge, 
figura lui Thayler luase culoarea argilei, iar maxilarul părea 
că se desprinsese de la locul său. Degetul rămăsese în 
continuare îndreptat spre dulap, iar ochii lui goi şi morţi mă 
priveau în continuare. 

Am smuls scândura şi am explorat cavitatea cu razele 
lanternei. Nimic altceva decât praf, unul sau doi-trei gân 
daci şi dovezile că, odată, acolo sălăşluise un şoarece. M- 
am ridicat, am examinat din nou dulapul, ştiind că trebuia 
musai să părăsesc casa, dar şi ferm convins că Thayler voia 
să descopăr ceva: probabil explicaţia acestui întreg şir de 
crime. 

Lângă mine se afla un scaun; l-am luat şi m-am urcat pe 
el, să văd mai bine partea superioară a dulapului. Un panou 
de lemn închidea fundul dulapului. Am băgat lama 
briceagului sub el şi am încercat să-l smulg. Panoul rezista, 
dar m-am îndârjit; am simţit cum lama briceagului se 
îndoise sub forţa apăsării, dar am avut grijă să nu apăs mai 
mult şi am gradat presiunea, puţin câte puţin, fără să mă 
opresc... 

Panoul începu să se mişte, dar deodată am auzit un 
zgomot uşor care putea fi foarte bine un zgomot de paşi. 
Am coborât de pe scaun, m-am strecurat până la uşă şi am 
ascultat atent. Neauzind nimic, am stins lumina, am deschis 
uşa şi am scrutat întunericul culoarului. Inima îmi bătea să- 
mi spargă pieptul şi m-am întrebat dacă n-o să-mi sară din 
piept atunci când, brusc, peretele parterului se lumină. 

Am ieşit din cameră şi m-am aplecat deasupra rampei 
scării. Cineva mişca jos. O lanternă se aprinse şi am zărit 
un poliţai la piciorul scării. Ridică spre mine capul şi privi în 

întuneric. 

— Trebuie să fie sus, Jack, murmură o voce. Jos nu e 
nimeni. 

N-am mai aşteptat să văd sau să aud mai mult; am intrat 
rapid şi în linişte în camera mortuară, am închis încetişor 
uşa şi am aprins lumina. Din fericire, uşa era prevăzută cu 
un zăvor zdravăn, pe care l-am împins la locul lui. Îmi mai 
rămâneau vreo două minute să găsesc ceea ce căutam. M- 
am întors la dulap, mi-am băgat degetele în spaţiul pe care 
deja îl creasem şi am tras de panou cu toată puterea. 
Panoul se mişcă, iar cuiele se smulseră cu un scrâşnet 
ascuţit. Am tras în continuare şi am rămas în mâini cu 
bucata de lemn. Am aprins lanterna. Am dat cu ochii de 
două lucruri: un Colt de calibrul 45, echipat cu o drăcie care 
semăna cu un fel de lunetă în miniatură şi un carnet cu 
coperţi din piele. Am înhăţat totul în clipa în care cineva 
buşea în uşă. î 

— Deschide! strigă o voce. In numele legii, deschide! 

Am băgat arma în buzunarul din spatele pantalonilor şi 
carnetul în haină. Am coborât în linişte de pe scaun şi m-am 
îndreptat spre fereastră. 

In momentul în care am deschis-o, unul din poliţai se 
aruncă cu toată puterea asupra uşii, dar zăvorul rezistă. 

— Coboară şi du-te prin spate, l-am auzit. O să încerce să 
iasă pe fereastră. 

Am auzit cum unul dintre poliţai cobora scările în goană. 

Deja încălecasem fereastra. Curtea se afla sub mine, la 
vreo zece metri. Nici vorbă să aterizez acolo, iar în afară de 
asta, politaiul avea să ajungă în ea dintr-o clipă în alta. 
Streaşină se afla exact deasupra mea. Am apucat-o şi am 
tras de ea, să văd cât este de solidă. Părea destul de 
zdravănă. Am început să mă caţăr pe acoperiş, din mine 
picurând stropi de sânge şi sudoare. Timp de câteva 
secunde, am rămas spânzurat în gol. Până la urmă, am 
reuşit să ating cu laba piciorului streaşină şi să-mi recapăt 
echilibrul. Am simţit cum streaşină gemea sub greutatea 
mea. De jos, o voce strigă ceva. După un efort cumplit, am 

fost în stare să mă prăvălesc pe acoperişul în pantă şi am 
început să mă cocoţ cu disperare pentru a mă putea 
adăposti în spatele vreunui coş. Un foc de armă răsună. 
Bucăţi de cărămidă îmi săriră pe gât. După un salt disperat, 
m-am ascuns în spatele unui coş şi am rămas acolo, întins 
pe spate, încercând să-mi recapăt sufletul. Mi-am dat 
seama că n-o să am prea mult timp la dispoziţie şi că 
poliţaii o să urce să mă caute. Şi colac peste pupăză, mai 
era şi o lună de te puteai crede în plină zi. La câţiva metri 
de mine, dincolo de străduţă, se vedea acoperişul plat al lui 
„Delmonico”. 

— Jack, e pe acoperiş! strigă poliţaiul de jos. Urc şi eu. 

M-am aventurat până la cealaltă extremitate a 
acoperişului, m-am ridicat şi am evaluat distanţa dintre cele 
două clădiri. Altă scăpare nu era. 

Trebuia musai să-mi fac vânt de-acolo, cu străduţa la 
zece metri sub mine. 

Am alergat cei câţiva paşi care mă despărţeau de 
marginea acoperişului şi m-am aruncat în gol. Fiind în aer, 
m-a bătut gândul că n-o să ajung la ţintă. M-am destins 
înainte ca un arc şi m-am zdrobit cu pieptul de streaşina din 
faţă, am alunecat, dar mâinile zgâriau suprafaţa plană a 
acoperişului, în speranţa că se vor agăța de ceva. Am simţit 
o ţeava şi m-am apucat cu disperare de ea. A rezistat 
şocului. M-am căţărat pe acoperiş, m-am rostogolit 
deasupra şi am încercat să respir ca lumea. 

Niciun coş în spatele căruia să mă ascund, iar luna mă 
lumina ca un proiector. Am văzut un chepeng, am mers de- 
a buşilea până la el, l-am ridicat şi, fără să mă mai uit unde 
aterizez, mi-am dat drumul în beznă. 

Timp de o jumătate de minut am rămas întins pe podea, 
trăgând cu nesaţ aer în gură. Picioarele îmi erau ca de vată 
şi puţin îmi păsa unde eram şi ce avea să se întâmple. In 
momentul în care m-am hotărât să mă ridic, lângă mine se 
deschise o uşă şi o lumină cernută mă învălui. 

Am făcut un salt şi m-am pregătit de bătaie, dar m-am 
pomenit nas în nas cu o fetişcană în cămaşă de noapte, 

transparentă ca un geam. 

Era o blondă înaltă, cu figura obosită; mă privea cu o 
curiozitate adormită. 

— Bună seara, îmi spuse. Ai necazuri, iubitule? 

Am căutat un zâmbet prin preajmă. 

— Dacă aşa ceva se poate numi necazuri! Nenorocire, nu 
alta! Sunt individul cel mai nefericit de pe faţa pământului. 

Se frecă la ochi şi căscă. 

— Poliţaii? 

— Da. Poliţaii. 

Şi m-am ridicai. Veni lângă mine. 

— Hai, intră, o să scotocească toată dărăpănătura asta. 

Am urmat-o în cameră. Era o încăpere mică, neîngrijită, 
mobilată cu mare zgârcenie: un pat, o comodă, o chiuvetă 
şi un covoraş ros până la urzeală. Astea erau singurele 
extravagante pe care le oferea camera. 

— Ce-ai făcut, iubitule, mă întrebă căscând, după ce se 
aşeză pe pat. Avea dinţii mari şi albi, iar gura nu-i era decât 
o dungă lăbărţată de ruj. Am auzit trăgându-se. Tu erai? 

— Da. Adică asupra mea se trăgea. Poliţaii erau gata- 
gata să mă potcovească. A trebuit să mă mişc rapid. 

In culoar se auzi un zgomot înfundat de paşi grăbiţi. 

— Poliţaii au şi ajuns deja, i-am spus. 

— Sunt nebuni că-şi bagă nasu' aici. 

Traversă camera rapid şi, fără zgomot, trase zăvorul şi 
apăsă pe un buton. 

— Asta-i pentru a chema ajutoare. Zâmbi uşor. Nu fi 
constipat, iubitule! Te scap eu. 

Uşa începu să se zgâlţâie din ţâţâni. O voce striga: 

— Deschide, sau spargem uşa! 

Am tras-o pe fată deoparte din faţa uşii. 

Nişte paşi bocăniră pe scară. O altă voce strigă: 

— E poliţia! Hei, Joe! Aştia au înnebunit! 

Unul dintre poliţai urlă: 

— Daţi-vă înapoi! N-are nici o legătură cu voi! Daţi-vă 
înapoi sau trag! 

Se auzi un foc de armă şi apoi un strigăt. Alţi paşi 

cutremurară scara. Am smuls cearşaful de pe pat, l-am 
sfâşiat, am înnodat bucăţile cap la cap şi m-am repezit la 
fereastră. Împuşcăturile se înteţiseră. Mi-am adunat toţi 
banii din buzunare şi i-am îngrămădit în mâinile fetişcanei. 

— Adio, micuţo, şi îţi mulţumesc! 

Un glonţ străpunse uşa. Cineva de-afară intră în horă cu 
o jucărioară care semăna tare mult cu un automat. Am 
deschis fereastra. 

— Ah, exclamă blondina, vădit interesată. Între timp se 
trezi de-a binelea. Mă înnebunesc după aşa ceva! Ai grijă să 
nu păţeşti ceva când o să-ţi rupi gâtul! 

Am făcut ultimul nod, am aruncat totul pe fereastra şi am 
încălecat pervazul. 

— Închide fereastra pe nodul ăsta şi grăbeşte-te. O să-ți 
fac cinste când o să trec pe-aici. 

A închis fereastra cum i-am spus. Prin casă se trăgea ca 
la bâlci. Blondina îmi făcu cu mâna prin fereastră. 

M-am apucat de cearşaf şi am început să cobor de parcă 
aş fi fost urmărit de o turmă de draci. În momentul în care 
am aterizat, o voce strigă la mine „Hei” şi o umbră se 
năpusti asupra mea. 

Am pivotat în aceeaşi clipă în care o mână mă înşfacă de 
umăr. Nu eram eu în dispoziţia în care cineva să-mi pună o 
mână pe umăr. Pumnul meu drept se transformă în upercut 
şi întâlni maxilarul individului care îmi spusese „Hei”. Se 
auzi un geamăt şi omul meu căzu înainte agăţându-se de 
mine. l-am tras un şut de l-am pus în patru labe. A rămas 
aşa, horcăind. 

Am alergat până la capătul aleii, unde îmi lăsasem 
maşina. 


Era aproape trei când am frânat în faţa unei clădiri din 
Jefferson Avenue. Imobilul era ceva mai retras faţă de 

stradă, iar în curte se afla un bazin cu o fântână în el, semn 
de distincţie evidentă. Apartamentele erau mai curând 
nişte faguri de albine, strâmte, lipite unul de altul şi scumpe 
foc. Mai fusesem pe-aici. Nu aveau decât un singur avantaj, 
ăla că erau insonore. Dar chiar cu avantajul ăsta, tot aş fi 
preferat să trăiesc sub un cort, decât acolo. 

Cele două camere ale lui Gail Bolus se aflau la parter, pe 
latura estică. N-am vrut să-i stric reputaţia, folosind intrarea 
principală. Portarul s-ar fi putut să interpreteze greşit vizita 
asta făcută unei femei tinere şi singure, mai ales la o oră 
aşa târzie. Am traversat o peluză şic, am trecut prin faţa 
fântânii şi am luat-o pe o alee cimentată, care ducea spre 
glasvandul de la salonul ei. 

Apartamentul era cufundat în întuneric. Fereastra de 
lângă uşă trebuia să fie cea de la dormitorul ei. Am ciocănit 
uşor în geam. Probabil că avea somnul uşor, fiindcă la a 
treia ciocănitură, am văzut prin perdele aprinzându-se o 
lumină. M-am dat înapoi şi mi-am scos o ţigară. Eram frânt 
de oboseală, muream de cald şi speram să găsesc ceva de 
băut înăuntru. In timp ce-mi aprindeam ţigara, perdelele se 
dădură la o parte şi apăru domnişoara Bolus. Nu i-am văzut 
decât conturul capului, dar ea mă văzu la lumina chibritului. 
l-am zâmbit. 

Mi-a făcut semn să intru şi dispăru. Perdeaua căzu la 
locul ei. 

In faţa intrării, am simţit pe obraz o picătură de apă. De 
vreo zece minute, nori negri se îngrămădeau pe cer. Se 
pregătea să plouă cu găleata. Nu-mi displăcea deloc. 
Căldura asta sufocantă mă scotea din sărite. Cum s-a 
deschis uşa, ploaia începu să cadă în rafale. 

— Bună, am făcut, ştii, afară cam plouă. 

— M-ai trezit pentru atâta lucru? 

Ţinea uşa întredeschisă şi se uita la mine. Lumina din 
salon cădea din plin asupra mea. 

— Pentru asta şi pentru altele. Pot să intru? Mor de sete. 

Se dădu deoparte. 

— Când am auzit bătând în geam, am crezut că erau 

nişte hoţi; probabil că am visat bandiți. 

Am intrat într-o cameră mică şi confortabilă, mobilată 
într-un stil prea modern pentru gustul meu. M-am aşezat 
într-un fotoliu în formă de S, mi-am aruncat pălăria pe 
divanul alăturat şi am îndreptat spre gazdă o privire 
cercetătoare. 

Peste cămaşa de noapte din mătase, purta un halat de 
culoare sidefie. Picioarele ei mici erau băgate în nişte 
papuci îmblăniţi, iar părul strălucitor îi era strâns la spate 
cu o bentiţă bleu. Mi s-a părut trezită mai de demult, iar 
fardul îi era deosebit de proaspăt. În ochii ei verzi de 
chinezoaică se întrezăreau un pic de furie şi o surpriză pe 
care nu şi le putea ascunde. 

— Dă-i încolo de bandiți, i-am spus. Bem ceva? Sau n-ai 
nimic de băut? 

Păşi prin faţa mea şi se îndreptă spre bufet. 

— Eu cred că tu o să mă superi rău de tot. Nu m-ai văzut 
niciodată furioasă? 

— Nu, nu-mi amintesc. Şi de ce să te supăr? 

Îmi turnă o porţie zdravănă de whisky, adăugă un pic de 
apă minerală şi-mi întinse paharul. 

— Nu suport să fiu trezită brusc. Şi în afară de asta, cred 
că mă iei cam în joacă. 

Am dat pe gât o duşcă. Era excelent. 

— S-ar putea. Am pus paharul pe masă, suspinând uşor. 
Numai că asta nu-i o vizită de curtoazie. Am venit cu 
treabă: să rezolv o problemă care nu poate aştepta până 
mâine. 

Se aşeză pe braţul canapelei, îşi încrucişă picioarele fine 
şi îmi aruncă o privire întrebătoare: 

— Ce problemă? 

Am tras adânc din ţigară şi am suflat fumul spre tavan. 

— Lee Thayler a fost omorât acum vreo oră. Două 
gloanţe în piept, iar al treilea i-a retezai o arteră. 

Urmă o pauză lungă, lungă de tot. Liniştea era întreruptă 
din când în când de motorul frigiderului, care zumzăia 
undeva, pe-alături. 

Am privit-o. Era foarte calmă: cu braţele încrucişate pe 
piept, privirea inexpresivă, gura închisă şi aspră. Nu 
degeaba juca ea poker; pe figură nu i se putea citi nimic. 

Până la urmă se hotărî să întrebe: 

— Cine l-a omorât? 

— Aceeaşi persoană care i-a omorât pe Dana, Leabadetter 
şi Anita. la spune-mi tu mie, de ce eşti aşa de secretoasă? 
Nu ştiam că Anita şi cu tine eraţi prietene la cataramă, iar 
Thayler era partenerul tău de pat! 

— Asta-i o poveste veche. Ridică din umeri. Cum ai 
descoperit-o? 

— Eh, am făcut cunoştinţă cu un tip, unul Nick Nedick. 
Mi-a arătat o fotografie de-a lui Thayler. Erai şi tu acolo. 

— Mă duc să fac nişte cafea. Se ridică de pe braţul 
canapelei. Bănuiesc că ai să-mi pui o grămadă de întrebări, 
nu? 

— Da, da, fă nişte cafea. Mi-am mai aprins o ţigară. 
Putem vorbi acum, sau mai târziu; cum îţi convine. Văd că 
nu prea te-a zguduit moartea lui Thayler? 

— De ce să-mi pese? Ne-am despărţit; şi chiar am uitat 
de existenţa lui. 

Trecu alături, în bucătărie, iar eu m-am întins în fotoliu. 
Pistolul din buzunarul pantalonilor mă jena. L-am scos şi l- 
am examinat. Luneta aia mă intriga la culme. Am ochit un 
vas bleu, aflat pe şemineu şi am privit prin instrument. N- 
am văzut nimic. L-am cercetat mai îndeaproape, 
întrebându-mă ce naiba putea să fie. Cu toate că semăna 
cu o lunetă, nici vorbă să fie aşa ceva. Era o chestie pe care 
n-o mai văzusem niciodată ataşată vreunei arme. Eram 
prea obosit, capul mi-era cât o baniţă, aşa că am pus 
pistolul pe masă, lângă mine, şi peste el mi-am pus pălăria. 
O să i-l dau eu lui Clegg, care era un expert în materie de 
otrăvuri, arme de foc şi pete de sânge. 

Dintr-o dată am auzit un suspin; am întors capul în 
direcţia bucătăriei; era suspinul unei femei care plângea. 

M-am ridicat din fotoliu, am traversat încăperea în linişte 
şi am aruncat o privire în bucătărie. 

Gail Bolus stătea în picioare în faţa filtrului de cafea cu 
capul în mâini. 

— Du-te dincolo şi stai jos. O să fac eu cafeaua. 

Şi-a şters lacrimile cu dosul palmei şi s-a întors cu spatele 
la mine. 

— O fac eu. Vocea îi era înăbuşită de suspine. Lasă-mă 
naibii în pace. 

Am luat-o de braţ şi am condus-o în salon. 

— Stai jos. 

În două minute am făcut cafeaua. Am intrat în salon: 
stătea în picioare în faţa şemineului şi fuma; nu-i vedeam 
faţa. 

— Cu zahăr? am întrebat-o. 

— Nu. 

l-am turnat o ceaşcă, am stropit-o cu ceva whisky şi am 
pus-o pe şemineu, lângă ea. După care m-am aşezat şi m- 
am servit şi eu cu cafea. 

— Aşadar, cu cărţile pe masă. Asta n-o să ducă la nimic, 
dar o să fiu mulţumit că am rezolvat toate problemele. Tu 
ştii o grămadă de lucruri despre toată istoria asta - mult 
mai multe decât mine. Ai mers mână-n mână cu Thavyler, 
nu-i aşa? 

— Ce-ai vrut să zici cu... asta n-o să ducă la nimic? mă 
întrebă cu o voce uşor ascuţită. 

— Asta s-ar putea să nu ducă la nimic. Indiferent ce-o să 
se întâmple, trebuie să-l acopăr pe Cerf, ţi-am mai explicat 
deja. Dacă pun mâna pe asasin, trebuie să-i spun lui 
Brandon, iar asta o să mă vâre la zdup fiindcă nu i-am spus 
mai devreme. E un cerc vicios. Thayler l-a omorât pe 
Benny, iar Thayler e mort. Perfect. Asta-i deja ceva. Numai 
că Thayler n-a omorât-o pe Dana. Chiar dacă nu i-aş putea 
face nimic asasinului, tot aş vrea să ştiu cine este; şi cred 
că tu-mi poţi spune asta. 

— Ghiceşte, îmi răspunse dispreţuitoare. 

Am dat din cap. 

— Aş putea, dar prefer să mi-o spui tu. Thayler ştia cine 
este asasinul... de-aia a fost suprimat. Leabadetter ştia şi el 

cine este asasinul... şi a fost lichidat şi el. Tu ştii tine este, 
aşa că spune-mi numele lui, înainte de a-ţi veni rândul. 

Se aşeză de cealaltă parte a mesei, în faţa mea, ţinându- 
şi în mână ceaşca de cafea. 

— Cine ţi-a spus că ştiu cine este asasinul? 

— Intuiţia mea. Sunt convins că ai vorbit cu Thayler, 
după moartea Anitei. Şi mai cred că ţi-a spus şi ceea ce, cu 
siguranţă, Anita i-a dezvăluit. 

— Foarte bine. Acum, că a murit, nu mai are importanţă. 
Se lăsă să cadă pe spate în fotoliu. Minţeam când ţi-am 
spus că între noi totul se terminase şi că uitasem de 
existenţa lui. II iubeam. Eram nebună după el şi am fost 
fericiţi împreună până în clipa în care a apărut târfa aia. 
Nimeni altcineva n-ar fi avut curajul să-i fie parteneră în 
numărul pe care-l făceam, şi dacă nu l-aş fi iubit, dacă n-as 
fi vrut să reuşească, să-şi facă un renume, n-aş fi făcut-o. 
Dar am făcut-o, a avut succes, se vorbea despre el, şi 
venea lumea să-l vadă. A trebuit să apară târâtura aia, ca 
totul să se ducă pe apa sâmbetei. 

Luă o ţigară şi şi-o aprinse cu o mână nesigură. 

— Dar după ce a reuşit să ne separe, l-a lăsat cu ochii în 
ceaţă şi s-a măritat cu Cerf. Mă aflam din întâmplare în 
Ocean City când a adus-o la el acasă. Într-o zi am văzut-o. 
Am făcut o mică anchetă. Am descoperit că se măritase cu 
Cerf fără să divorţeze de Lee. Târfa, îmi distrusese fericirea, 
eu aveam să-i distrug viaţa. l-am scris lui Cerf o scrisoare 
anonimă, spunându-i că era măritată. 

Mi-am mai turnat o ceaşcă de cafea, am mai adăugat 
whisky şi mi-am aprins încă o ţigară. 

— E nostim, dar nu credeam că eşti genul care să trimită 
scrisori anonime. 

— Nu zău? Părea indignată. După tot ce mi-a făcut? Ba 
bine că nu! l-am trimis-o şi i-am spus şi lui Lee. Ela venit s- 
o vadă pe Anita. Pe vremea aia, tipa deja se cam săturase 
de Cerf şi se dădea în bărci cu Barclay. l-a fost frică atunci 
când a aflat că Lee o să sosească şi i-a cerut lui Bannister s- 
o ascundă. Lee mi-a povestit totul. Aflase de la Anita, mai 


214 


înainte să fie omorâtă. Asasinarea agentului tău, Dana 
Lewis, a fost o eroare. Cerf i-a arătat Anitei scrisoarea mea. 
javra a încercat să-şi salveze pielea minţind, dar el n-a 
crezut-o. Aşa că, fiindu-i frică rău ca nu cumva Cerf s-o 
omoare, a fugit. Noaptea aia când a venit la tine, voia să 
ştie dacă Cerf aflase despre ea şi Barclay. După ce a plecat 
de la tine, s-a prins că Cerf o urmărea. Speriată, a rugat-o 
pe Dana s-o ajute. Dana a luat-o la ea acasă. Cerf le-a 
urmărit şi a aşteptat afară. Anita i-a oferit Danei colierul, în 
ideea de a-şi schimba între ele hainele şi ca Dana să-l 
atragă pe Cerf pe o pistă falsă, în timp ce ea, Anita, avea să 
se refugieze la „Etoile”; Dana a acceptat. Şi-au schimbat 
hainele între ele. Înainte de a pleca de-acasă, Dana a 
ascuns colierul sub saltea, pentru cazul în care Anita s-ar fi 
răzgândit și l-ar fi vrut înapoi. Cerf a omorât-o pe Dana 
acolo, pe malul mării, printre dune, luând-o drept Anita. 
Acum cred că ai înţeles. Cerf l-a omorât pe Leabadetter. 
Fiindcă Leabdetter l-a văzut luându-i Danei hainele Anitei, şi 
a încercat să-l şantajeze. 

— Cum se face că ştii toate astea? 

M-am îndreptat pe spate şi am privit-o drept în faţă. 

— De la „Etoile”. Anita i-a lăsat o scrisoare lui Lee, în care 
povestea totul. Lee mi-a spus. Ei îi trecuse prin cap ideea 
ca Lee să-l şantajeze pe Cerf. Târfa spunea că ei doi ar 
putea să-i umfle toate paralele lui Cerf, dacă pritoceau 
treaba ca lumea. 

— Şi ce-a făcut Thayler? 

— Lee avea o foame continuă de bani. A acceptat. Ochii 
ei verzi se umplură de amărăciune. Te-ai întrebai de ce 
hainele Danei au fost găsite acasă la Barclay. Anita era 
îmbrăcată cu ele, îţi aminteşti, nu? S-a dus la Barclay, 
fiindcă acolo îşi lăsase nişte haine de schimb. Barclay era 
plecat din oraş. S-a schimbat, a lăsat hainele Danei în 
dulapul lui Barclay şi s-a dus la „Etoile”. Acolo ai găsit-o tu. 
Bannister a dat-o pe uşă afară. Nu ştia unde să se ducă, iar 
Cerf o căuta în continuare; aşa că a venit la tine. Tu erai la 
Cerf. Asta s-o fi gândit că ştiai deja prea multe; a venit la 

tine acasă, intenţionând să te omoare, dar a dat de Anita. A 
omorât-o. Lee o căuta pe Anita. S-a hotărât să te viziteze şi 
să te întrebe ce ştiai despre ea. A ajuns prea târziu ca să-l 
mai poată împiedica pe Cerf s-o omoare pe Anita, numai că, 
în încăierare, Cerf şi-a pierdut pistolul. Şi a întins-o. În timp 
ce Lee îl căuta pe-afară, ai sosit tu. In clipa aia, Lee a ticluit 
un plan, ca să-i poată înhaţă lui Cerf şi ultimul dolar. De 
altfel, nici nu era mare scofală; avea arma crimei, pistolul 
lui Cerf. Un pistol marcat cu inițialele lui şi care folosise la 
asasinarea Danei, a lui Leabdetter şi Anitei. Te-a pocnit, a 
dus cadavrul Anitei la Betillo, m-a sunat şi mi-a spus să vin 
la tine să văd ce ai de gând. 

S-a întrerupt să-şi stingă ţigara. Gura i se strâmbă într-un 
zâmbet batjocoritor. 

— Cam asta ar fi tot. Poţi să crezi sau nu ce a urmat. Lee 
a luat legătura cu Cerf şi i-a spus că trebuie să plătească, 
dacă nu vrea că pistolul şi cadavrul Anitei să ajungă la 
poliţie. Lee îi cerea o jumătate de milion de dolari, asta 
pentru început. 

— Şi tu vrei să mă faci să cred că Cerf a acceptat? Şi că a 
fost în noaptea asta la Betillo şi l-a lichidat pe Thayler, nu? 

Dădu afirmativ clin cap şi privi în goi. 

— Te-am prevenit că Cerf este un tip periculos, suspină 
ea şi-şi puse mâinile la ochi. Numai că este prea sigur de el. 
Pe mine nu m-a luat în calcul. 

M-am ridicat dintr-un salt şi fără nici o vorbă, m-am 
năpustit spre dormitor. Am ajuns acolo cu trei secunde 
înaintea ei. Mă privi intrigată. 

— Ce te-a apucat? 

Părea furioasă. 

M-am uitat prin cameră, mi-am trecut mâna prin păr şi 
am dat din cap. 

— Ascultă, drăguţe, cred că sunt cu nervii în batistă. Aş fi 
jurat că e cineva pe-aici. N-ai auzit pe cineva mergând? 
Mergând în vârful picioarelor? 

Holbă ochii la mine şi se uită primprejur, cam nervoasă. 
Am dat la o parte, cu un gest brutal perdelele. Nimeni. Am 

scrutat întunericul de-afară. Ploaia se lovea de geamuri. 

— Încerci să mă sperii! 

Vocea îi tremura. 

— Doar noi doi ştim că Cerf este asasinul. M-am apropiat 
de ea şi am privit-o drept în ochii ăia mari şi verzi. Şi 
niciunul dintre noi n-o crede, aşa-i? 

Mâna ei albă şi fină se aşeză pe umărul meu. 

— E greu de crezut. Dacă Lee nu mi-ar fi spus-o, nici eu 
n-aş fi crezut una ca asta. 

Am zâmbit: 

— Faptul că ţi-a spus-o Lee, nu înseamnă neapărat că 
trebuie s-o şi cred. Nu sunt eu mare brânză de detectiv, o 
ştiu şi nu-mi fac cine ştie ce iluzii, dar uită-te şi tu. Priveşte- 
ţi patul. N-ai dormit în el în noaptea asta. De ce? Uită-te şi 
aici. Când am bătut în geam, tocmai te dezbrăcai şi aici ţi-ai 
aruncat hainele, în mare viteză. Am luat un pantof şi i l-am 
întins. l-ai retezat o arteră şi a sângerat ca un porc tăiat. Mă 
gândeam eu că trebuie să fie sânge, undeva, pe tine. Uite-l. 
Pe pantoful tău. 

Îşi trecu vârful limbii peste buze. 

— Vorbeşti în dodii, zău aşa! 

Dar nu părea deloc străină de cele ce-i spusesem. Se 
îndreptă spre salon. 

Am urmat-o, agitând mâna în care ţineam pantoful: 

— Nu mai spune! Şi totuşi, e simplu ca bună ziua. Hai să 
înlocuim în istorioara ta pe Jay Cerf cu Gail Bolus şi o să 
ajungem la o chestie a naibii de interesantă. Tu ai omorât-o 
pe Dana, crezând că este Anita. Tu l-ai omorât pe 
Leabdetter, care te-a văzut că o dezbrăcai pe Dana şi care, 
prin urmare, te-a ameninţat că te denunţă. Tu ai omorât-o 
pe Anita, fiindcă o urai şi de fapt aveai de gând să-i faci 
felul de când ţi-l suflase pe Thayler; tu ai fost la Betillo în 
noaptea asta şi tu l-ai omorât pe Thayler fiindcă... 

M-am oprit şi am întrebat-o: 

— la zi! De ce l-ai omorât pe Thayler? 

În bucătărie, frigiderul mormăi scurt. Pe şemineu, 
pendula ticăia regulat, sub învelişul ei din lemn de stejar. 

Gail Bolus era foarte calmă: şoldurile i se ridicau şi 
coborau uşor sub halatul fin de mătase. Nu părea deloc 
emoţionată. Nici măcar mâna nu-i tremură când turnă 
cafea. Puse zahăr şi amestecă cu linguriţa. Pe figură îi era 
întipărită o expresie vagă, îndepărtată. 

Mă întrebă: 

— Nu cumva ai luat-o razna? 

M-am aşezat în faţa ei, cu mâna aproape de pălărie. 

— Până aici, ţi-ai jucat rolul ca la carte; nu strica piesa 
zău aşa! Lacrimile, aiureala asta cu Cerf, atât de sincer 
povestită, calmul cu care m-ai urmat în dormitor, ştiind că o 
să aflu că n-ai dormit acolo, totul a fost perfect. Să 
continuăm pe acelaşi ton; de ce l-ai omorât pe Thayler? 

Se hotărî să mă privească; ochii îi erau gânditori. 

— Nu eu l-am omorât, îmi răspunse calmă. Eu îl iubeam. 
Cerf a făcut-o, ţi-am mai spus. 

— Ştiu ce mi-ai spus; din păcate pentru tine, vechiul tău 
prieten Thayler ţinea un jurnal. Mi l-a făcut cadou înainte de 
a muri. L-am citit, şi ce scrie acolo nu se brodeşte deloc cu 
ce mi-ai servit tu. El spunea că Anitei îi era frică de tine; 
ştia că îţi intrase în cap să-i găureşti pielea cu un glonţ. De- 
aia am venit aici. De-aia m-am uitat prin dormitorul tău. 
Ştiam că te-ai întors de la Coral Gables. Voiam să fiu sigur 
că nu te-ai atins de pat. Ştiam că după măcelul de-acolo, 
obligatoriu trebuia să ai o pată de sânge pe tine, cât de 
mică. Mi-am îndreptat degetul spre pantoful pe care-l 
pusesem pe masă. De ce l-ai omorât? 

Mă privi lung, apoi începu să râdă. Un râs fără nici o 
urmă de veselie în el, care răsună ca o grămadă de fiare 
răscolite. 

— Vasăzică, ticălosul ţinea un jurnal? Ce tâmpenie! 

— Chiar aşa. În general, un jurnal are neplăcuta menire 
de a pune lucrurile la punct. 

Sorbi din cafea, se strâmbă şi puse ceaşca pe masă. 

— S-a răcit, spuse. 

— Din partea mea, poate să fie şi fierbinte, asta n-are nici 
o importanţă. Să vorbim despre Thayler. 

— A căutat-o cu lumânarea, idiotul! Nu puteam scăpa o 
ocazie ca asta. Nimeni nu m-ar fi bănuit pentru crimele 
alelalte, atunci de ce nu una în plus? făcu ea, pe un ton 
degajat. Îmi pare rău pentru Dana. Dar dacă ai fi fost în 
locul meu şi ai fi văzut-o noaptea, în lumina lunii, în rochia 
Anitei, ai fi comis aceeaşi eroare. 

— De acord. Păcat pentru Dana. Dacă n-ar fi fost ea, aş fi 
tras linie şi n-aş fi spus o vorbă nimănui. Ailalţi, nu fac două 
parale, Dar Dana a însemnat ceva. Ai să plăteşti pentru ea. 

Ridică din umeri. 

— Nu poţi să-mi faci mare lucru. 

— Ba cum să nu! Sunt două variante: ori fac chiar eu 
dreptate, ori te dau pe mâna poliţiei. N-am chef să-ţi 
răsucesc gâtul ăla drăgălaş. Şi e păcat, fiindcă așa ai evita 
o grămadă de complicaţii, dar am o conştiinţă, şi asta mă 
împiedică să fac aşa ceva. Aşa că soluţia este poliţia. 
Pentru mine, asta înseamnă câţiva anişori la răcoare, ca 
fiind complice, dar n-am ce-i face. 

— Cerf n-o să guste chestia asta, îmi aminti, încruntându- 
şi sprâncenele. 

— Ştiu. Dar până acum n-a fost implicat. O să trebuiască 
să se resemneze. Vrei să pui ceva pe tine înainte de a-l 
chema pe Brandon? E în stare să te ducă la poliţie aşa cum 
eşti îmbrăcată. Îl ştiu eu. Ar fi mai bine să te îmbraci. 

— Presupun că glumeşti, nu? 

Şi ridică sprâncenele. 

— Nu acum, drăgălaşo. S-a terminat cu gluma. Şi fii 
liniştită. Cu ochii tăi frumoşi, o să iei doar cinş'pe ani. Nici o 
zi mai mult. 

— Dacă te cramponezi în aşa hal - şi ridică din umeri - 
atunci o să mă îmbrac. 

Işi luă ceaşca cu cafea. 

— Vrei să-mi torni puţin whisky? N-o să mă crezi, dar nu 
mi-e prea bine. 

Eram cu ochii pe ea. 

— Serveşte-te. 

Îmi întinse ceaşca. Mă aşteptam eu la o măgărie, dai a 
fost atât de rapidă, cum nu-mi puteam închipui că poate să 
fie cineva. Abia mi-am şters de pe faţă cafeaua care mă 
orbise, că şi avea în mână pistolul. 

— Ce să zic, o merit şi gata! Eram cât se poate de calm. 
Trebuia să ţin minte că eşti o expertă în arme de foc. 

— Păi da, zise. Cu ochii scânteietori ca nişte smaralde. 
Dă-te înapoi şi nu încerca să faci pe deşteptul. Sunt o 
trăgătoare la fel de bună ca Lee, şi chiar dacă aş vrea, tot 
nu pot să nu te nimeresc. 

M-am tras înapoi în dormitor. 

— La perete. Şi întoarce-te. Un singur gest, şi trag. O să 
mă îmbrac. 

Mă plasase într-un loc tâmpit, lângă o toaletă în a cărei 
oglindă o puteam vedea. Asta nu-mi folosea la nimic. Intre 
noi se afla patul şi ticăloasa era la vreo şase metri de mine. 
Omorâse deja patru persoane: una în plus nu i-ar fi 
provocat ei coşmaruri, asta în cazul în care ar fi avut aşa 
ceva, lucru de care mă cam îndoiam: 

— Văd că treaba se cam nasoleşte, am zis şi eu, aşa ca 
să nu tac. Nu ştii că detectivul întotdeauna se căsătoreşte 
cu eroina? Dacă ai să mă omori, sfârşitul poveștii o să fie 
complet aiurea. 

Râse. 

— Îmi plac poveştile aiurea. Maşina ţi-e afară? 

— Da. Vrei cheile? 

Stătea pe un scaun şi-şi trăgea ciorapii. Pistolul era 
aşezat pe pervazul ferestrei, la îndemâna ei. Dacă n-ar fi 
fost patul, mi-aş fi încercat şansa, dar aşa stând lucrurile, 
tare mă temeam că nu mai aveam nici o carte de jucat. 

— O să le iau mai târziu, nu te mişca. 

Se ridică şi căută ceva într-un sertar. Arma o ţinea în 
mâna dreaptă. 

— Şi unde ai de gând să te duci? 

— La New York. Datorită ţie, poliţia n-o să mă bănuiască 
niciodată. O să-mi refac viaţa acolo. Aşa cum arăt, nu mă 

plâng eu. Parcă ţi-am mai spus-o, aşa cred. 

— Da. 

Mi-am dat seama că începusem să transpir. Ori că era 
prea cald, ori că-mi intrase frica în oase. Dată fiind situaţia 
în care mă aflam, nu m-am mai obosit să analizez care din 
două. 

Îşi luă o fustă din mătase verde, îşi băgă picioarele 
înăuntru şi şi-o trase pe şolduri, pe sub cămaşa de noapte. 
M-am gândit să trec la acţiune când şi-o scoate cămaşa. 

Nervii mi-erau încordaţi, iar muşchii pregătiţi. Numai că 
nemernica nu-şi ridică pe deasupra capului cămaşa, ci şi-o 
dădu jos de pe umeri şi o lăsă să cadă. 

Era sinucidere curată, dar preferam să mor aşa, cu sânge 
rece: în momentul în care stătea într-un picior, pentru a ieşi 
din cămaşa de noapte, m-am întors cu faţa de la perete şi 
m-am catapultat spre ea, pe deasupra patului, înţepenit de 
frică. 

Nici măcar n-a clipit; a rămas nemişcată, aşa cum era, pe 
jumătate goală, superbă de altminteri, cu un zâmbet pe 
buzele rujate. Ţeava de calibrul 45 îmi apăru ca un tunel. |- 
am văzut degetul de pe trăgaci cum se albise datorită 
apăsării. M-am aruncat ca un nebun spre ea, cu braţele 
întinse cu disperare, în încercarea de a o prinde, dar eram 
la kilometri şi kilometri depărtare. Eram în întârziere cu ore 
întregi. Arma bubui înfiorător: praful de puşcă îmi arse faţa. 
Primul glonţ nu mă nimeri, nici al doilea şi nici al treilea. 
Eram deja asupra ei şi i-am smuls rapid arma din mână. 
Apoi am rămas tablou. Căzuse la podea, cu ochii măriţi de 
groază, cu gura schimonosită într-o grimasă neomenească 
şi cu pieptul zdrobit. Dintr-o gaură suficient de mare pentru 
a vâri înăuntru o minge de tenis, ţâşnea un jet de sânge. 
Am rămas locului, năucit, stupefiat, depăşit de ce se 
întâmplase. Dădu ochii peste cap, iar mâna îi căzu greoi pe 
covor. 

Am examinat încetişor pistolul căzut lângă ea. Din lunetă 
ieşea un firicel de fum. Mi-a trebuit ceva timp să înţeleg 
şmecheria: era o armă trucată o armă care omora ucigaşul: 

o armă care trăgea pe dos. Ultima glumă a lui Thayler. Mie 
mi-o dăduse. Numai că n-a mers cum ar fi vrut el. 

M-am îndepărtat de sângele care continua să curgă, 
făcându-şi drum printre modelele complicate ale covorului. 
Apartamentul era insonor, şi nu credeam să fi auzit cineva 
detunătura, dar n-aveam de gând să risc. M-am întors In 
salon. Mi-am luat ceaşca, farfurioara, paharul de whisky gol 
şi pălăria. Mi-am luat şi mucurile de ţigări. Am aruncat o 
privire de jur împrejur, încercând să-mi amintesc ce mai 
atinsesem. Pentru mai multă siguranţă, am şters masa cu 
batista. Am stins lumina, am deschis uşa şi am scrutat 
lumina palidă a zorilor. Nimeni. Ploua cu găleata. 

Am alergat ca un turbat spre maşina mea. 

CUPRINS 


GCGAPITOLUL I eee te aen aa ea A E A ldaă 4 
CAPOU rererere a aaa didein EEEa 29 
CAPITOLUL M ini tai e etnia ada etate E a aa ata 52 
CAPITOLUL IM fa eat po ae oa ara ici 030 Ed aaa E 78 
CAPITOLUL; scoata tea a O 103 
CAPITOLUL VA aaa asezata see aaa aia e o aeiiae 128 
CAPITOLUL: Vie sac ao aaa ne e cca aa 149 
CAPITOLUL VI rerne a aci 174 
CAPITOLUL IX area ei eta aaa daR 197 
CUPRINS sc iai oc at ti 90 i pi ot ala 221 

